
VII 

Salonen  paa  Juelsbo  var  stor  nok  til  at  se  lidt  øde 
ud,  skjøndt  hele  Selskabet,  der  havde  reist  sig  fra 
Middagsbordet,  havde  samlet  sig  dér  for  at  drikke 
Kaffe. 

Geheimeraadinden  havde  tilladt,  at  der  blev  røget. 

Theoretisk  i  hele  Salonen,  praktisk  i  den  Del  af  den, 
der  var  fjernest  fra  den  Hjørnesofa,  hvori  hun  altid 
nedlod  sig. 

Men  hvem  kunde  det  ogsaa  være  faldet  ind  at  ryge 
i  Geheimeraadinde  Juels  umiddelbare  Nærhed?  Den 
gamle  Hofkavaler,  Kammerjunker  Harstorf,  visselig 
ikke.  Han  opsatte  Cigaren  til  Whistpartiet  efter  Kaf- 
fen —  et  Offer  unægtelig,  men  han  vidste,  at  Kusine 
Ottilie  regnede  paa  en  gemytlig  Passiar  med  ham  om 
gamle  Minder  og  vilde  være  bleven  pinlig  skuffet,  hvis 
han  havde  foretrukket  en  Havanna.  For  Pastor  Chri- 
stensen var  det  intet  Offer;  thi  skjøndt  han  elskede  sine 
lange  Studenterpiber  —  saa  sure  som  de  vare  —  havde 
han  aldrig  lært  at  finde  Behag  i  en  Cigar.  Amtmand 
Ingerslev  røg  overhovedet  ikke. 

Naar  Geheimeraadinde  Juel  udtrykkelig  havde  til- 
ladt, at  der  blev  røget,  saa  havde  hun  vistnok  gjort  det 

for  at  beholde  hele  Selskabet  under  sit  Overopsyn  og 
i  alt  Fald  neppe  af  Forkjærlighed  for  ubundet  Væsen 
eller  for  en  løs  Haandhævelse  af  selskabeligt  Ceremo- 
niel. Ingen,  der  havde  set  hende  —  selv  paa  langt 
Hold  —  vilde  have  hende  mistænkt  for  at  nære  en  saa- 
dan  Forkjærlighed. 

Det  var  i  alt  Fald  det  Resultat,  som  Rudolph  kom  til, 
da  han  betragtede  hende  saavel  paa  fjernt  som  paa  nært 
Hold:  i  mer  end  en  Menneskealders  Afstand,  som  hun 
var  at  se  paa  et  stort  Oliemaleri,  og  i  Øieblikkets  Nær- 
hed, som  hun  viste  sig,  næsten  ved  Siden  af  Portraitet, 
i  et  stort  Hjørnespeil,  hvis  brede  Slibningsrand  brød 
Lysekronens  Skjær  i  prægtige  blaa  og  orangerøde 
Striber  til  Ære  for  sin  Gjæst.  Var  det  overhovedet  tæn- 
keligt, at  denne  Dame  vilde  beære  et  mindre  slebet 
Speil  med  sit  Besøg?  spurgte  Betragteren  sig  selv  og 
fandt  det  ikke  tænkeligt  —  saa  lidt  som  at  Maleriet 
kunde  have  hængt  der  paa  Væggen  i  en  Fyrretræs- 
ramme. 

Polkaærmerne  og  Krinolinekjolen,  der  vare  at  se  paa 
dette  Portrait  fra  en  Tid,  som  stod  under  Modetegnet 
„Keiserinde  Eugenie",  havde  paa  Speilbilledet  givet 
Plads  for  et  mindre  stof  rigt  Klædestykke;  den  rosa- 
røde  Silke  havde  forvandlet  sig  til  diskret  Lilla-Graat; 
de  sorte  Lokkebundter  paa  begge  Sider  af  Hovedet 
vare  forsvundne,  og  det  graa  Haar  for  største  Delen 
skjult  af  en  Kniplingskappe;  der  havde  ogsaa  indfundet 
sig  en  Del  Rynker  i  Speilbilledet,  som  ikke  fandtes 
paa  Maleriet;  men  de  sorte  Øine  under  de  sorte,  høit 
hvælvede  Bryn  stirrede  her  som  dér  med  den  samme 
tomme  Værdighed;  det  samme  Selskabssmil  aabnede 
dér  som  her  de  temmelig  tykke  Læber  om  den  paa- 
faldende  Tandrække,  som  om  det  i  mer  end  en  Men- 


neskealder  ikke  havde  forladt  dem;  og  de  to  Billeder, 
Frøken  Ottilie  Harstorf  her  og  Geheimeraadinde  Juel 
dér,  syntes  med  venlig  Anerkjendelse  af  væsentlig  Iden- 
titet at  sige  til  hinanden:  „Vi  ere  fornemme,  vi  vare 
fornemme,  vi  vil  altid  vedblive  at  være  overmaade 
fornemme." 

—  Finder  De  Lighed,  Hr.  Sten? 

Det  var  Sønnen  af  denne  værende,  havende-været 
og  blivende  Fornemhed,  hvis  Basstemme  stillede  dette 
Spørgsmaal. 

—  Ja,  dér  kan  man  vel  ikke  længe  være  i  Tvivl,  Hr. 
Juel.  Det  maa  være  et  fortræffeligt  Billede. 

—  Sikkert  malet  af  en  Hofmaler,  lød  det  bag  ved 
dem  med  den  træede,  holstensk  accentuerede  Stemme, 
der  udgik  fra  Godseier  Wagemanns  Nøddeknækker- 
Hoved  ....  Hvor  kunde  det  ogsaa  være  andet?  Den 
Gang  Prindsesse  —  nu  en  Dronningeskikkelse! 

Rudolph  skyndte  sig  at  finde  dette  overmaade  træf- 
fende. Men  Hubert  truede  den  lille  Mand  med,  at  han 
vilde  berette  hans  Udtalelse  til  sin  Moder.  Hvorpaa 
den  trivelige  Herre  var  lige  ved  at  rulle  bag  over  af 
Forskrækkelse:  —  for  Guds  Skyld,  han  vilde  aldrig 
mer  turde  træde  Geheimeraadinden  under  Øinene! 
med  sin  fornemme  Tænkemaade  kunde  hun  tro,  at 
han  vilde  smigre!    .... 

En  gjensidig  Komedie.  Hubert  vidste,  at  hans  Moder 
vilde  optage  Komplimenten  yderst  naadig,  og  Holste- 
neren vidste  det  endnu  bedre.  Alligevel  blev  han  ved  at 
jamre:  — 

—  Hvis  Geheimeraadinden  skulde  miskjende  mig, 
ved  Gud,  det  vilde  brække  mit  Hjerte. 

—  „Kne-ne-nuse  dit  Hjerte,"  hedder  det  paa  Dansk, 
du  gamle  Ho-lo-tolstener. 

En  stor  Lap  lagde  sig  paa  Skuldren  af  Wagemann. 

Denne  snurrede  rundt  som  en  Top  og  omfavnede 
Midterpartiet  af  en  stor,  sværlemmet  Mand  med  et 
groft,  koparret  Ansigt,  plumpe,  godlidende  Træk  og  en 
Mund  som  en  Tud,  af  hvilken  Ord  og  Stavelser  plum- 
pede ud  imellem  og  over  hinanden,  som  bedst  de 
kunde. 

—  Naa  dér  er  du  endelig  Sommer  —  sad  helt  Pok- 
ker i  Vold  ved  Bordet.  Hvordan  gaar  det  paa  Lønholt? 
Godt?  naturligvis.  Ja  og  —  Død  og  Pine  —  jeg  har 
jo  ikke  set  dig,  siden  du  fik  fat  i  Morten.  Saa  maa 
det  da  endelig  gaa  godt. 

—  Ja,  jeg  har  hørt  noget  om  det,  Hr.  Kammerraad, 
sagde  Juel.  Det  er  da  ingen  ringe  Erhvervelse. 

—  Mo-mo-torten  er  en  Sk-k-kat!  ....  Siden  jeg  har 
ham  —  he 

Kammerraad  Sommer  gjorde  en  Bevægelse  med  sine 
store  Lapper,  som  om  han  sagde:  „Morten  og  jeg  mod 
Vorherre  og  Verden." 

—  En  ren  S-kat!  Siden  jeg  har  ham  —  for  Exem- 
pel  —  De  husker  nok,  Hr.  Juel,  formo-modentlig  — 
den  lille  Ko,  syntes  saa  godt  om  den  —  rød,  dunkel- 
rød —  Anglerko  forresten,  med  Blis  og  det  smukke 
Spe-pe-peil 

—  Ja  men  kjære  Hr.  Kammerraad,  De  har  hun- 
drede Køer,  og  de  er,  som  bekjendt,  alle  sammen  røde, 
ligesom  „Præstens" 

—  Ja  me-men  De  syntes  saa  svært  godt  — 

—  Jeg  synes  saa  svært  godt  om  alle  Deres  Køer. 
Hvordan  skulde  Kammerraad  Sommer  have  en  Ko, 
man  ikke  synes  godt  om,  hvis  man  da  har  lidt  Begreb? 

—  Ja,  naa,  ja  saa,  ja  —  he  —  der  kan  være  noget  i 
det  —  kan  hænd's,  ha,  ha!  Naa  altsaa  —  Thyra,  — 

hun  fik saadan  hed  hun  —  ja fordi  hun 

var  dernede  fra  Angelen,  det  er  jo  da  ikke  saa  langt 
fra  De-da-de-dannevirke  —  saa  kaldte  jeg  hende  Thy- 
ra —  hun  havde æh  —  hun  fik  Ho-to-to-hoste 

—  ja  hun  gjorde  skam,  og  jeg  blev  hed  i  Ho'edet,  det 
er  skam  ingen  Spe-pe-pe-pøg!  Naa,  det  var  lige  før 
han  kom  —  Mo-tor-ten  ....  Naa,  han  gav  sig  i  Lav 
med  hende  —  tre  Dage  efter:  —  væk! 

—  Koen?  spurgte  Wagemann. 

—  Nei,  Ho-tosten,  Hosten! 

Rudolph  havde  længst  spidset  Øren.  Skulde  det  ikke 
være  hans  gamle  Fjende  Morten  Usserød,  det  dreiede 
sig  om?  Det  vilde  være  ganske  rart,  om  han  var  kom- 
men saa  meget  længer  bort.  Det  grevelige  Gods  Løn- 
holt, som  den  store  Landmands-Autoritet,  Kammer- 
raad  Sommer  havde  i  Forpagtning,  laa  en  god  halv 
Mil  hinsides  Hanenau:  dér  var  han  godt  af  Veien,  og 
Ko-Patienterne  kunde  man  jo  ogsaa  unde  ham,  om 
de  saa  hed  Thyra  —  og  Danebod  til  Efternavn. 

Men  han  hørte  nu,  at  Kammerraaden  med  dæmpet 
Stemme  og  et  Par  sky  Øiekast  i  den  Retning,  hvor 
han  selv  stod  og  syntes  ganske  optaget  af  at  vælge 
mellem  Cigarerne,  fortalte  Hubert  Juel  om  en  Karl, 
der  i  aarevis  havde  humpet  om  paa  eet  Ben  og  truk- 
ket det  andet  efter  sig;  naa,  Morten  havde  lagt  en 
Forbinding  om  Benet  og  otte  Dage  efter  —  væk! 

—  Benet?  spurgte  Wagemann. 

—  Nei,  Karlen 

—  Karlen? 

—  For  Paa-Pokker,  hvad  jeg  vilde  sige,  Benet,  nei, 
Smerten,   Gigten   eller   hvad   det   var   for   Djævelskab 

—  blæst  væk  —  han  kan  dandse,  kan  han! 

Rudolphs  Pande  havde  formørket  sig  mer  end  han 
selv  anede. 

Fra  Nøddeknækkeransigtet  blinkede  de  smaa  Grise- 
øine  polidsk  til  ham. 

—  Ja,  Dr.  Sten,  De  har  vel  nok  allerede  hørt  om 
vores  Underdoktor  — 

—  Underdoktor  eller  Overdoktor  —  Ma-me-miraice/- 
doktor,  hedder  det  paa  Dansk. 

—  Saa?  „Mirakel",  det  er  et  deiligt  dansk  Ord!  Nei, 
jeg  er  bleven  Purist,  skal  jeg  sige  dig,  Sommer. 
„Under",  det  er  da  et  godt  dansk  Ord.  „Der  er  sket 
et  Under,"  det  veed  jeg  da,  man  siger.  Saa  jeg  holder 
paa  min  „Underdoktor".  Og  hvad  Overdoktoren  an- 
gaar,  saa  er  jeg  vis  paa,  at  Hr.  Sten  har  saadan  en 
blomstrende  Praksis,  at  han  godt  kan  afse  en  halt  Karl 
eller  to,  og  du  behøver  vist  ikke  at  frygte  for,  at  han 
kommer  og  jager  Morten  bort  fra  dig. 

Det  ene  af  de  smaa  Øine  blinkede  til  Rudolph,  me- 
dens Haanden  tøvende  strakte  sig  ud  imod  en  af  de 
Cigarkasser,  der  stod  aabne  paa  et  lille  Tobaksbord. 
Den  naaede  ikke  sit  Maal,  da  Huberts  kom  den  i  Veien. 

—  Hvad  er  det,  Hr.  Wagemann?  De  vil  da  ikke  tage 
en  af  dem  dér?  De  er  anskaffet  extra  til  Pastor  Chri- 
stensen, som  egentlig  slet  ikke  ryger  Cigarer.  Nei,  den 
her  kan  jeg  anbefale  Dem. 

Nøddeknækker-Ansigtet  skar  en  betænkelig  Gri- 
masse, da  det  mønstrede  de  sortebrune  Grenaderer 
med  gyldent  Bandoler,  der  i  sluttet  Række,  som  en 
fast  Carré,  syntes  at  raabe  til  ham:  „Angrib  os,  om 
du  tør." 

—  Anbefale!  Ja  tak  skal  De  have!  Hvad  saadan  en 
Kjæmpekonstitution  synes  om,  det  er  ikke  for  andre 
Dødelige. 

—  Aa  hvad!  Tag  De  Exempel  af  Doktoren,  han  er 
ikke  bange. 

Holsteneren  saae  spørgende  paa  Rudolph. 

—  Naa,  efter  saadan  en  udsøgt  Dinér  kunde  man 
maaske  —  undtagelsesvis 

Han  gjorde  en  tapper  Attaque,  fangede  en  Grena- 
der,  guillotinerede  ham  omhyggelig,  men  blev  sky 
overfor  Tændstikkestativet,  da  Tændstikken  i  hans 
Haand  allerede  med  svovl-  og  phosforfri  Begjærlighed 
berørte  Strygefladen.  Smaaøinene  skelede  ængstelig 
hen  til  det  Hjørne,  hvor  „Dronningen"  holdt  Hofstat. 

—  Men  skulde  man  dog  ikke  maaske  heller  vente 
til  Spillepartiet,  saa  er  der  jo  endnu  Tid  til  at  ryge  — ? 

—  Herre  Gud!  det  er  jo  min  Moders  udtrykkelige 
Ønske,   at  der   ryges   i   Salonen. 

Denne  Meddelelse  virkede  overvældende.  Ønske  — 
Befaling!  Tændstikken  flammede  op  af  sig  selv  og 
tændte  Wagemanns  Cigar,  før  han  havde  bemærket, 
at  Rudolph  lige  havde  dekapiteret  sin.  Med  Fare  for 
sine  Fingerspidser  maatte  han  byde  Doktoren  Ild. 

—  Og  nu  skal  Nogen  komme  og  sige  mig  paa,  at 
jeg  ikke  er  nogen  ægte  Dansker!  Hvad?  —  Aa,  De 
kjender  ikke  Forskjellen  mellem  de  tre  nordiske  Na- 
tioner? De  heller  ikke,  Hr.  Juel!  Ja  du  kjender  den  da. 

—  Ja,  ja.  Lad  du  den  bare  løbe  af  Stabablen,  jeg 
skal  nok  grine  alligevel. 

—  Naa  ja:  Svenskeren  byder  først  den  Anden  Ild 
og  tænder  saa  selv.  Danskeren  tænder  først  selv  og 
byder  saa  den  Anden 

—  Og  Nordmanden  tænder  selv  og  smider  Svovl- 
stikken væk. 

—  Aa,  De  kjendte  den! 

—  Nei,  jeg  gjættede  det. 

Kammerraaden  holdt  Ord.  Hans  drønende  Latter 
overdøvede  de  Andres. 

Denne  Munterhed  vakte  Damernes  Opmærksomhed. 

Midt  i  det  store  blaa  Gulvtæppes  stille  Ocean  dan- 
nede de  et  farverigt,  duftende  Ørige,  grupperet  om 
Mahagonibordets  blanke  Lagune,  paa  hvilken  den 
blomsterfyldte  Jardiniére  svømmede  som  et  Festskib. 

Henstrakt  paa  en  elegant  Flugtstol  var  Erna  Bjer- 
ring Nymphe  for  den  0,  der  laa  nærmest  ved  det 
mørke  Herrefastland;  hvorfor  hun  nu  gjorde  sig  til 
Ordførerske  for  det  hele  Archipelag  og  begjærede  at 
vide,  om  man  ogsaa  kunde  faa  at  høre,  hvad  der  var 
saa  morsomt,  eller  om  det  maaske  ikke  var  beregnet 
paa  kvindelige  Øren. 

—  Aa,  Fru  Bjerring,  raabte  Wagemann  og  strakte 
Hænderne  i  Veiret.  Hans  ingenlunde  blege  Aasyn 
gjorde  fortvivlede  Anstrengelser  for  at  rødme,  paa  det 
at  det  maatte  træde  klart  for  Dagen,  hvor  ufortjent 
en  saadan  Mistanke  var:  —  naadige  Frue!  (naar  han 
var  i  Sindsbevægelse,  kom  den  tydske  Tiltale  ham  altid 
paa  Tungen):  men  jeg  be'er!  hvor  kan  De  dog?  — 
„Ikke  for  Dameøren"  —  jeg  be'er!  Saadan  en  Mis- 
tanke! Det  var  blot  en  liden  Spøg  („ø"et  blæste  han 
saa  lukket  og  saa  langt  ud  som  Røret  af  en  hollandsk 

Kridtpibe)   —  saa  at  sige  —  æh kort  sagt  — 

spøgefuld    Charakterisering    af    de    tre    nordiske    Na- 
tioner. 

—  Ja  den  vilde  jeg  nu  i  dit  Sted  heller  beholde  for 
mig  selv. 

Det  var  Naboøens  Nymphe,  der  lod  sig  høre.  Hun 
var  i  konjugal  Forbindelse  med  Nøddeknækkeren  og 
i  Besiddelse  af  et  Physiognomi,  der  var  ligesaa  ud- 
blødt som  hans  var  karrikaturmæssig  skarpt  snittet. 


15 


—  Lad  heller  vær,  Heinrich!  tilføiede  hun  og  vrik- 
kede den  øvre  Hage  i  den  nedre:  —  Fru  Bjerring  er 
saadan  en  ivrig  Patriot! 

—  Ja,  det  er  jeg  ganske  vist,  men  jeg  kan  ikke  tro, 
at  Deres  Mand 

—  Nei  tvertimod,  naadige  Frue  ....  jeg  vilde  netop 
vise,  at  jeg  var  en  ægte  Dansker 

Fruens  Pegefinger  truede:  — 

—  Men  saa  maa  De  ikke  sige  „naadige  Frue". 

—  Om  Forladelse,  jeg  veed  det,  tusende  Gange  om 
Forladelse!  Altsaa  det  kom  paa  følgende  Maade . 

Og  Holsteneren  indledte  og  fortalte  sin  skandinavi- 
ske Svovlstikke-Anekdote. 

Erna  truede  atter  med  Fingren: 

—  Naa  —  lidt  respektstridigt  var  det  alligevel; 
at  give  Danmark  den  anden  Plads!  Lad  mig  se,  De 
ikke  gjør  det  oftere,  ellers  unddrager  jeg  Dem  min 
Gunst. 

Et  skalkagtigt  Smil  gled  henover  Wagemanns  lille 
trivelige  Person,  gjorde  et  flygtigt  Besøg  hos  Hubert 
og  tog  ind  hos  Rudolph.  Smilet  foregav  blot  at  sige  til 
dem:  —  „Ser  I,  hvor  nydelig  jeg  kan  gjække  den  nar- 
agtige Holstener."  Men  i  Virkeligheden  var  dets 
Hverv  det  at  hviske  til  Rudolph  det  Ene,  som  iaften 
hvert  af  hendes  Smil  tilhviskede  ham:  „Tænker  du  og- 
saa  paa  det?"  Allerede  den  første  aabenlyse  Hensigt 
var  ikke  egnet  til  at  behage  Hubert:  stillede  den  ham 
ikke  paa  lige  Fod  med  Sten  som  Gjenstand  for  hendes 
Fortrolighed?  —  den  selskabelige  i  alt  Fald,  og  han 
var  ikke  til  Sinds  at  taale  nogen  Slags  Ligestilling. 
Hvorfor  var  det  Blik  ikke  blevet  hos  ham?  Men  værre 
endnu  var   det,   at  Huberts   Sporsands   veirede   noget 

Underfundigere.  Det  vilde  sikkert  ikke  være  faldet 
nogen  Anden  ind,  at  dette  Blik  under  det  neutrale 
Munterheds-Flag  var  fragtet  med  erotisk  Contrebande. 
Men  Skinsygens  gule  Natteøie  var  for  skarpt  til  helt  at 
skuffes.  Der  var  Noget  dér  —  men  hvad? 

De  Andre  saae  kun  Huberts  Tænder  le  —  og  det 
gemytlig  nok.  Han  selv  hørte  deres  Gnidsel. 

—  Trøst  Dem,  kjære  Hr.  Wagemann,  raabte  han 
muntert  og  klappede  den  brede  Skulder  paa  „den  ægte 
Dansker",  der  formelig  krympede  sig  ved  den  frygte- 
lige Udsigt  at  miste  Fru  Bjerrings  Gunst  —  trøst  Dem! 
Deres  „meerumschlungene,  up  ewig  ungedeelte"  sles- 
gik-holstenske  Ridderlighed  kan  vist  aldrig  miste  sin 
Virkning  paa  min  patriotiske  Kusine.  Men  se  nu  bare: 
af  lutter  Forskrækkelse  har  De  ladet  Cigaren  gaa  ud, 
og  jeg  er  for  lutter  Latter  endnu  ikke  kommen  til  at 
tænde  min.  Lad  mig  nu  denne  Gang  spille  Svenskeren. 

Han  spillede  Svenskeren,  og  da  Røgskyerne  begyndte 
at  blande  sig,  spurgte  han  den  daniserede  Holstener, 
om  han  da  nu  fandt  Cigaren  saa  morderisk,  som  han 
havde  frygtet  for. 

—  Naa,  naa!  stærk  er  den  skam  —  men  famos!  — 
Jeg  kan  desværre  ikke  byde  Dem  nogen  imorgen, 
der  kan  tage  det  op  med  den.  De  har  dog  vel  ikke 
glemt ? 

—  Hvad  falder  Dem  ind,  Hr.  Wagemann?  Glemme 
et  Jagtparti  hos  Dem!  Har  De  nu  ogsaa  hvervet  vores 
nye  Bøsse? 

—  En  ny  Bøsse?  hvad  er  det  for  en? 

—  Naa,  Dr.  Sten  her. 

—  Hvad  for  Noget!  Jeg  vidste  skam  ikke,  at  Dok- 
toren ....  altsaa  en  Broder  i  Snt.  Hubertus?  —  Ja, 
saa  haaber  jeg  rigtignok,  at  De  vil  gjøre  mig  den  Ære 

imorgen.  —  Jeg  ....  he  ....  nemlig,  jeg  er  den  lykke- 
lige Besidder  af  en  Skov  uden  Træ'r  men  ikke  uden 
Vildt,  hvad  Juel?  Og  det  er  det  Vigtigste  —  ved  den 

Leilighed  ....  Ja,  De  veed  maaske  ik na,  na  — 

hø   .... 

Han  sugede  stærkt  paa  Cigaren  og  hostede. 

Rudolph  benyttede  Pausen  til  at  takke  for  Indbydel- 
sen. 

—  Ikke  noget  at  tak øh,  hø,  øh  —  øh   .... 

Ja,  se  det  er  det  med  disse  stærke  Cigarer:  naar  man 
snakker  og  ikke  passer  dem  rigtig,  saa  brænder  de 
ind  ....  øh,  hø  ....  glimrende  Vare,  men  fordrings- 
fuld! Altsaa  hvad  jeg  vilde  sige:  jeg  veed  ikke,  om  De 
kjender  Veien.  Min  Gaard  Fuglsang 

—  Jo,  det  veed  jeg  godt,  Hr.  Wagemann.  Jeg  er 
kommen  lige  forbi  den  —  et  smukt  Gods  — 

—  Na,  na  —  na!  Gods  uden  Bønder,  mellem  os  sagt, 
men  god  Jagt,  rigtig  god  Jagt,  skal  De  se  ....  Klok- 
ken ti  indtager  vi  en  lille  Styrkning  ....  Snaps  og' en 
Bid  Brød,  saadan  noget  —  inden  vi  gaar  til  Arbeidet. 
Der  er  ingen  af  os,  der  er  rigtig  Morgenmand.  De  hel- 
ler ikke?  Glæder  mig  —  en  Last,  men  en  sympathisk. 
Altsaa,  min  kjære  Hr.  Doktor,  De  undskylder  den  uce- 
remonielle Indbydelse,  men,  ved  Gud,  jeg  havde  ingen 
blodig  Anelse  ....  men  jeg  er  Hr.  Juel  meget  taknem- 
melig, en  ny  Bøsse  er  en  Acqvisition.  Vi  er  slet  ikke 
saa  mange  Jægere  her  ....  Bjerring  gaar  ikke  paa 
Jagt  —  bortset  fra,  at  han  i  den  bedste  Jagttid  pleier 
at  være  i  Algier  eller  Ægypten  eller  Syrien  eller  — 
nei,  Bjerring 

—  Hvad  er  der  med  min  Mand? 

Erna  hørte  til  det  stille  kvindelige  Oceans  blom- 
strende Øgruppe,  men  syntes  at  have  en  undersøisk 

Rudolph  Stens  Landpraksis    II.  2 

Forbindelse  med  det  taageomspundne  mandlige  Fast- 
land og  benyttede  gjerne  enhver  Leilighed  til  at  faa  et 
oversøisk  Samkvem  bragt  i  Stand:  — 

—  Hvad  er  der  med  Bjerring,  Hr.  Wagemann? 

—  Han  er  der  netop  ikke,  naadi hø,  hø  —  hm 

....  Vi  savner  ham  her  i  Røgklubben.  Deres  Mand 
holder  nok  af  en  Cigar,  og  af  en  svær  Cigar 

—  Ja,  det  ved  Gud!  sukkede  Erna,  alle  hans  Klæder 
lugter  deraf. 

—  Som  sagt,  her  savner  vi  ham  i  høi  Grad,  men 
imorgen  vil  vi  rigtignok  desværre  ikke  komme  til  at 
savne  ham  ved  mit  Jagtparti,  da  Deres  Hr.  Gemal  jo 
ikke  er  Jæger.  „En  Rævegrav  uden  Rævejagt,"  det  er 
hans  Fald;  he,  he,  he! 

—  Falder  han  ned  i  den?  spurgte  Kammerraaden. 

—  Aa,  hvad  —  du!  snærrede  Nøddeknækkeren  — 
maa  vi  være  her? 

—  Aak  ja,  Rævegraven!  henkastede  Erna. 

Hun  trak  paa  sine  dekolleterede  Skuldre  og  smilede 
med  den  klædelige  Ynde,  der  tilfalder  en  smuk  ung 
Kone  som  Belønning,  naar  hun  med  overbærende 
Medlidenhed  omtaler  sin  ældre  Ægteherres  Griller. 

—  Den  gamle  Rævegrav!  tilfoiede  hun  og  stirrede 
tankefuld  hen  for  sig. 

Nu  er  jo  Malepartus  bekjendt  som  en  saare  indvik- 
let Borgbygning.  Det  er  begribeligt  nok,  at  hendes  Tan- 
ker, naar  de  en  Gang  havde  forvildet  sig  derind,  ikke 
saa  snart  kunde  finde  ud  igjen.  Mindre  forstaaeligt  er 
det,  hvad  de  kunde  finde  dér.  Og  Noget  syntes  de  at 
have  fundet,  da  hendes  Blik  omsider  pludselig  hæ- 
vede sig  fra  det  blaa  Gulvtæppe  og,  idet  det  gled  opad, 
mødte  Rudolphs. 

Ogsaa  han  var  faldet  i  Tanker.  „Rævegraven"  erin- 

drede  ham  altfor  levende  om  hans  første  Møde  med 
Bjerring  og  strax  efter  med  Erna.  Hvor  tydelig  saae 
han  hende  ikke  for  sig,  som  hun  sad  deroppe  paa  Buk- 
ken og  holdt  den  ivrige  Fuchs  an!  —  Og  var  det  den 
samme  Frue,  som  han  for  to  Dage  siden  havde  trykket 
i  sine  Arme,  hvis  hede  Kys  han  atter  i  dette  Øieblik 
følte,  saa  hans  Kinder  glødede?  Var  det  den  samme 
Dame,  som  lænede  sig  tilbage  dér  i  Flugtstolen  og  trak 
paa  sine  Elphenbensskuldre  og  sænkede  de  lange  bløde 
Vipper  og  nu  —  endelig  —  hævede  dem  igjen  for  at 
lade  Blikket  fra  de  deilige  graagrønne  Øine  svæve 
rundt  i  Kredsen  og  tilsidst  fæste  sig  i  hans  eget? 

Den  samme  —  ja!  for  dette  Blik  talte  om  hin  be- 
rusende Omfavnelse,  om  hine  hede  Kys,  der  vare  rø- 
vede fra  det  sidste  kostbare  Minut.  Men  ikke  blot  der- 
om. Det  var  sælsomt  veltalende,  det  Blik;  det  syntes  at 
være  ladet  med  hemmeligt  Budskab. 

Var  det  ligesom  i  hin  Goethe-Schubertske  Sang,  som 
han  altid  havde  elsket?  Søgte  dette  Blik  „zu  verkiinden 
ihm  die  nåchste  siisse  Stunde"? 

Naar?  Imorgen  altsaa  ikke  —  imorgen  var  jo  den 
dumme  Jagt  paa  Fuglsang  —  hun  havde  sikkert  hørt, 
at  han  var  indbudt.  Altsaa  vel  iovermorgen  —  for  Blik- 
ket talte  om  utaalmodig  Længsel men  hvor? 

Dersom  Svingninger  forplante  sig  fra  Hjerne  til 
Hjerne,  saa  er  det  sandsynligt,  at  hint  Sportbillede  af 
den  kjørende  Dame,  der  spøgede  saa  livagtig  i  Ru- 
dolphs Hoved,  fremkaldte  et  lignende  i  Huberts.  Kun 
at  hun  ikke  holdt  i  Vindslevholms  skyggefulde  Ka- 
stanieallé, men  i  fuldt  Sollys  paa  en  Korsvei  i  lav  Gran- 
skov. Billedet  var  der  i  alt  Fald,  men  det  er  ogsaa  mu- 
ligt, at  det  var  et  tilfældigt  Sammentræf,  og  at  det  var 
Synet  af  Erna  i  hendes   smægtende   Stilling,   der  fik 

hans  Tanker  til  at  springe  tilbage  til  det  Øieblik,  da 
han  sidste  Gang  havde  sluttet  hende  i  sine  Arme  og 
bedækket  hendes  Læber  og  Kind  med  Kys.  Det  sidste 
Moment  manglede  ganske  vist  heller  ikke  i  Rudolphs 
Erindringsbillede,  om  det  end  var  af  friskere  Datum 
end  det  første,  saa  at  hvad  der  var  ét  hos  Hubert  var 
adskilt  hos  Rudolph  —  og  saaledes  maa  det  Hele  for- 
blive et  aabent  Spørgsmaal,  værdigt  til  at  diskuteres 
af  Selskabet  for  Psychical  researches. 

Dette  faar  staa  hen,  men  sikkert  er  det,  at  en  eller 
anden  forfinet  og  grændseoverskridende  Sands  for- 
raadte  ham  de  Tos  intime  Forstaaelse.  Den  lærte  ham 
at  ane  Brevduer  i  de  Blikke,  som  han  ellers  havde  holdt 
for  Husdyr  fra  det  almindelige  Dueslag. 

„Hvad  er  der  imellem  de  To?  Og  hvorfor  bliver  Erna 
sentimental  over  Williams  gamle  Rævegrav?  Kan  der 
mon  være  foregaaet  Noget  imellem  dem  dér?" 

Ved  dette  Spørgsmaal  hørte  han  atter  sine  Tænders 
Gnidsel,  ihvorvel  de  dog  egentlig  kun  lo  venlig  til  Kam- 
merraaden,  der  fortalte  ham  om  den  nye  vidunderlige 
Kostald  paa  Lønholt. 

—  Hvordan  er  det,  Sommer?  spurgte  Holsteneren, 
der  overfor  Rudolph  vedblivende  beklagede  Jagtkun- 
stens Tilbagegang  der  paa  Egnen  —  Kammerjunkeren 
ikke  saa  meget  som  eiede  en  Bøsse,  og  Kammerraaden 
var,  imellem  os  sagt,  heller  ikke  meget  af  en  Jæger:  — 
Hvordan  er  det,  Sommer?  Kan  vi  gjøre  Regning  paa 
Proprietær  Bay  imorgen?  Han  skrev  til  mig 

—  Pre-po-prietær  Pay?  Hvad  falder  Dem  ind, 
We-wa-wagemann!    Han   med    sin   Po-po-po-podagra! 

Den  indiskret  grinende  Nøddeknækker  forlangte 
at  vide,  hvor  denne  Lidelse  egentlig  sad;  men  Kam- 
merraaden gik  ikke  ind  paa  saadan  usømmelig  Skjæmt. 

Han  spyede  blot  nogle  uforstaaelige  Stavelser  ud,  sam- 
men med  en  tyk  Røgsky. 

—  Naa,  Bay  kommer  altsaa  ikke  —  Skade!  Men 
saa  meget  des  gladere  maa  vi  være  over  vores  nye 
Bøsse.  Og  det  endogsaa  en  Doktor!  Egentlig  burde  der 
altid  være  en  Doktor  med,  Hr.  Juel. 

Hubert  lo:  — 

—  Naa,  der  bliver  vel  Ingen  „pebret". 

En  Nøddeknækker,  der  faar  en  umulig-stor  Nød 
stukket  ind  mellem  Kjæberne,  kan  ikke  se  mere  for- 
færdet ud,  end  Holsteneren  gjorde.  Med  rystende  Hæn- 
der værgede  han  det  slemme  Varsel  af. 

—  For  Guds  Skyld,  Hr.  Juel!  saadan  Noget  maa 
man  ikke  tale  om!  ....  Nei,  men  der  kan  jo  forekom- 
me Allehaande,  en  forstuvet  Fod,  eller    .... 

—  Be-pe-be-pevret?  Ja  gu  sker  det,  at  En  be-pe- 
pevrer  en  Anden. 

—  Sker  —  naa  ja,  det  kan  forekomme,  det  indrøm- 
mer jeg  —  kan  forekomme.  Jeg  har  saamænd  selv  en 
Gang  oplevet  det  ....  nede  i  det  Holstenske. 

Wagemann  tilføiede  denne  geographiske  Bestem- 
melse i  en  Tone,  som  om  han  fra  sit  nuværende  dan- 
ske Standpunkt  saae  dybt  ned  paa  sit  i  tykt  Mørke 
begravede  Fødeland,  hvor  saadanne  barbariske  Ting 
ganske  vist  kunde  hænde:  — 

—  Der  var  en  Søndagsjæger  med,  og  han  gav  en 
stakkels  Fyr  nogle  Hagl  i  Laaret  ....  det  var  en  af 
Klapperne  —  en  lille  Bondemand  ....  Na,  na  —  ja! 
„Der  Bauer  ist  auch  ein  Mensch  so  zu  sagen,"  siger 
Schiller  ....  he,  jeg  er  ellers  ikke  stiv  i  Klassikerne, 
men  det  har  jeg  mærket  mig  —  staar  i  „Wallensteins 
Lager"  —  he,  et  godt  Sprog  for  Landmanden. 

—  Hvad  kommer  det  „Spre-pog",  som  du  kalder  det 

—  hvad  kommer  det  dig  ved?  Dine  Bønder  er  jo  ikke 
Me-me-mennesker.  Du  har  jo  kun  et  „Gods  uden  Bøn- 
der" —  ha,  ha,  ha,  ha! 

Kammerraaden  var  saa  henrykt  over  sin  Vittighed,  at 
han  blev  ved  at  klappe  Wagemanns  brede  Ryg,  medens 
Nøddeknækkeransigtet  syntes  at  ville  opløse  sig  i  sine 
mechaniske  Bestanddele  for  tilstrækkelig  at  honorere 
sin  høit  ærede  Nabos  Vittighed. 

—  Naa,  Klapper  og  Bondemand,  sagde  Hubert,  hvad 
det  angaar,  saa  veed  jeg  en  regerende  Fyrste  i  Tydsk- 
land,  som  pebrer  enhver,  der  kommer  i  Skudlinien,  lige- 
fra  Livjægeren  til  sin  kjødelige  Broder  og  præsumptive 
Efterfølger.  Vi  har  rigtignok,  Gud  ske  Lov,  hverken 
Søndagsjægere  eller  Fyrster  iblandt  os,  men  for  alle 
Tilfældes  Skyld  udbeder  jeg  mig  en  Plads  ved  Siden  af 
Dr.  Sten,  saa  jeg  har  Hjelp  ved  Haanden. 

Nøddeknækkeren  vred  sig  og  knirkede  igjen  saa 
bønlig,  at  det  var  helt  rørende  at  se  og  høre  paa:  — 

—  Hr.  Juel,  Hr.  Juel,  man  tør  ikke  spøge  med  saa- 
dan  Ting,  man  tør  ikke  male  Fanden  paa  Væggen. 

Men  Tænderne  lo  ham  blot  saa  meget  hvidere  imøde 
fra  det  sorte  Skjæg:  — 

—  Jo,  jeg  „tør"  det  skam medens  Kammer- 
raaden skolemestrede  ham:  —  Me-ma-man  maa  ikke 
spe-pøpøge,  hedder  det,  du  gamle  Holstener  .... 

Mellem  det  mørke  Herre-Fastland  og  Dameøernes 
blomstrende  Archipelag  havde  det  oversøiske  Samkvem 
været  ganske  afbrudt  siden  Episoden  med  Rævegra- 
ven. Erna  havde  helliget  sin  Interesse  til  den  interin- 
sulare  Kanotrafik,  der  havde  fundet  en  frugtbar  Om- 
sættelses-Artikel  i  Themaet  „Tjenestefolk". 

Et  Par  Jomfruer  bød  Kaffe  om.  Hvorvidt  Betegnel- 
sen „Jomfru"  i  enhver  Henseende  var  berettiget,  var 

ganske  vist  et  Spørgsmaal,  der  beskjæftigede  Erna  med 
Hensyn  til  Jomfru  Paulsen,  alias  „den  smukke  Re- 
gisse",  alias  „Juelsbos  Hebe". 

Denne  paafaldende  Person  var  just  i  Færd  med  at 
skjænke  Kaffe  for  Fruen,  hvilket  ikke  lod  til  at  være 
nogen  let  Opgave:  for  hun  rystede  saa  stærkt  paa  Hæn- 
derne, at  en  Del  af  det  kostelige  Fluidum  flød  ned  i 
Underkoppen.  For  denne  Klodsethed  gjorde  hun  yd- 
myge Undskyldninger  og  fik  beredvillig  Absolution. 
Men  det  Blik  af  fløielsblød  Venlighed,  hvormed  de 
graagrønne  Øine  ledsagede  denne  Forsikring,  søgte 
forgjæves  at  møde  det  fra  Hebes  sorte  Øine.  Saa 
maatte  det  da  nøies  med  at  dvæle  ved  hendes  høie, 
fulde  Skikkelse;  en  Gran  mindre  fløielsblødt  men  end- 
nu bestandig  velvilligt  og  aabenbart  med  pur  æsthetisk 
Glæde  fulgte  det  hende,  mens  hun  vedblev  at  røgte  sit 
Hverv,  hvad  hun  gjorde  med  en  vis  Stivhed,  ja  Bun- 
dethed i  alle  Bevægelser,  som  Erna  allerede  havde  be- 
mærket fra  det  Øieblik  af,  da  Regisse  traadte  ind  i  Sa- 
lonen, men  som  nu,  her  i  Nærheden,  var  dobbelt  paa- 
faldende —  hvis  den  da  ikke  overhovedet  var  tiltaget. 

Og  det  var  den.  Ved  hvert  eneste  Skridt  følte  Re- 
gisse i  alle  Lemmer  og  i  hvert  Ledemod  det  Blik  fra 
de  graagrønne  Øine,  der  fæstede  sig  ved  hende,  hvor 
hun  gik  og  stod,  og  gjorde  hendes  Bevægelser  endnu 
ufriere  —  ja  vilde  have  gjort  det,  selv  om  ikke  dette 
undertrykte  Ildebefindende  havde  været  der,  som  Ingen 
maatte  mærke  Noget  til.  En  glødende  Rødme  havde 
overgydt  hendes  Kinder,  da  hun  endelig  kunde  for- 
lade Damerne  og  begive  sig  hen  til  Herregruppen. 

Men  Blikket  fulgte  hende  ogsaa  derhen,  mens  Erna 
bøiede  sig  frem  og  søbede  den  sidste  Slurk  Kaffe  — 
hvilket  maatte  ske  med  Forsigtighed,  paa  Grund   af 

Pytten  i  Underkoppen.  Idet  hun  satte  Koppen  fra  sig, 
gjorde  hun  sin  Naboerske  den  fortrolige  Meddelelse 
(ad  punctum  Tyende)  at  denne  Regisse  snørte  sig  saa 
stærkt,  at  hun  neppe  kunde  trække  Veiret  —  om  Fru 
Wagemann  ikke  ogsaa  havde  bemærket  det? 

Fru  Wagemann  havde  bemærket  det,  og  som  et  ty- 
pisk Tidsphænomen  tyngede  det  aabenbart  stærkt  paa 
hendes  moralske  Bevidsthed. 

—  Men  hvad  skal  man  sige,  kjære  Fru  Bjerring! 
Naar  Damer  af  vor  egen  Stand  gaar  foran  med  et  daar- 
ligt  Exempel  og  snører  sig  ligesaa  uhygieinisk  som 
umoralsk 

Fru  Wagemann  sukkede,  og  hendes  smaa  Øine,  der 
svømmede  i  Fedt,  ligesom  Natlamper,  følte  paa  Ernas 
Taille.  Denne  smilede  samstemmende,  med  den  Intet- 
anendes Tillidsfuldhed,  alt  mens  hun  tænkte:  „Ja  vel, 
tag  bare  Maal!  Hos  mig  er  der  Mening  i  at  snøre  sig; 
men  at  du  er  ude  over  Snøringsstadiet,  det  troer  jeg 
saamænd  gjerne,  du  gamle  Mollusk!" 

Mollusken  sukkede  atter  ud  af  sit  usnørede  Dybs  In- 
derlighed, saa  at  Perlekjeden  blinkende  hævede  sig  og 
sank  paa  Barmbølgen. 

—  Som  saa  Mange  gjør,  bedste  Fru  Bjerring.  Hvad 
kan  man  saa  vente  af  den  tjenende  Stand?  Den  mang- 
ler jo  dog  det  faste  Hold,  som  vi  har  i  moralske  Prin- 
cipper og  aandelige  Interesser,  ikke  sandt,  Kjære?  Man 
kan  næsten  sige,  at  de  er  anviste  paa  deres  ydre  For- 
trin. Som  nu  f.  Ex.  netop  denne  Jomfru  Regine  — 
hedder  hun  ikke  saadan?  —  naa,  Regisse,  det  er  jo 
forresten  ligemeget  —  hun  har  jo  en  god  Figur  og  hun 
holder  af  at  vise  den,  og  hun  er  jo  overhovedet  en 
smuk  Pige,  lidt  for  smuk  til,  at  det  er  helt  forsvarligt 
at  have  hende  i  en  Husholdning  som  denne,  hvor 

naa,  ja,  De  forstaar  mig  jo  nok,  kjære  Fru  Bjerring. 
Men  Gud  bevares,  vor  kjære  Geheimeraadinde  tænker 
jo  ikke  paa  den  Slags! 

Nu  mente  rigtignok  den  overbærende  Vindslevhol- 
merinde,  at  man,  selv  om  der  var  lidt  Fare  derved, 
maatte  unde  Herrerne  noget  Kjønt  at  se  paa.  Men  med 
megen  Hovedrysten  og  Hagevrikken  viste  Mollusken 
denne  Tydning  af  hendes  Ord  langt  bort  fra  sig:  — 
det  var  dog  ikke  „vore  Herrer",  hun  havde  tænkt  paa, 
men  Tyendet,  min  Bedste  —  tænk  paa  Tyendet! 

Centnertungt  hvilede  Ansvaret  overfor  GUD  for  Ty- 
endets Moral  paa  Molluskens  Samvittighed,  der,  som 
Frenologerne  lære,  maatte  have  sit  Sæde  i  Hovedet; 
for  den  øvre  Hage  blev  trykket  saa  dybt  ned  i  den 
nedre,  af  denne  vældede  helt  ud  til  Siden.  Og  alt  imens 
blinkede  Natlamperne  i  Retning  af  Ægtemanden,  der 
just  nu  fik  sin  Kaffe  skjænket  af  den  utilladelig 
Skjønne.  Han  holdt  Hovedet  helt  paa  skraa,  syntes  at 
læspe  en  eller  anden  sukkersød  Bemærkning  og  saae 
saa  salig  ud,  som  om  han  knækkede  den  blødeste  og 
lækreste  Nød,  han  nogensinde  havde  faaet  stukket 
mellem  Kjæberne. 

—  Herrerne  talte  før  om  en  Jagt  hos  Dem  imorgen, 
bemærkede  Erna  ....  Gjælder  den  Agerhøns  eller 
maaske  Ræve? 

—  Jeg  veed  virkelig  ikke,  bedste  Fru  Bjerring.  — 
Wagemann! 

Stemmen  klang  lidt  haard  —  af  et  Bløddyrs  at  være. 

Ægtemanden  foer  sammen,  som  om  der  var  blevet 
trukket  ublidt  i  en  Snor,  der  stod  i  Forbindelse  med 
hans  Indvolde.  Med  en  Kraftanstrengelse  rev  han  sit 
Blik  løs  fra  den  forbudne  Skjønhed,  der  nu  nærmede 
sig   Husets   Herre.    Hubert   vinkede   af:    han   ønskede 

ingen  Kaffe.  Erna  tog  en  stille  Notits  saavel  af  den 
hurtige,  næsten  forskrækkede  Gestus,  som  af  den  sky 
Umiddelbarhed,  hvormed  Regisse  reagerede  derpaa  — 
og  ikke  mindst  af  den  næsten  foruroligende  Bleghed, 
der  pludselig  forjog  den  Rødme,  som  lige  nu  havde 
blusset  paa  Hebes  Kinder. 

Det  forekom  hende,  at  ogsaa  Rudolph  lagde  Mærke 
til  alt  dette;  i  alt  Fald  undgik  det  sidste,  mest  til  Faget 
henhørende  Phænomen  ham  ikke.  Hans  Blik  hvilede 
med  et  andet  Udtryk  end  Wagemanns  paa  Hebes  An- 
sigt. Dette  blev  om  muligt  endnu  blegere,  og  en  Tand 
bed  sig  fast  i  Underlæben,  medens  hun  skjænkede  i 
for  ham.  Han  roste  Huberts  fornuftige  Afholdenhed 
og  lod  imidlertid  med  Lægens  Immunitet  sin  Kop  fyl- 
de til  Randen  med  den  berygtede  Gift,  over  hvis  Lang- 
somhed Voltaire  spottede. 

Med  sin  ene  Øienkrog  havde  Wagemann  bemærket  et 
Blik  i  Molluskens  smaa  Seorganer,  der  var  ham  kun  alt- 
for velkjendt.  Som  udkaaren  Gjenstand  for  en  dygtig 
Gardinprædiken  (anlangendes  Tyendets  Moralitet)  nær- 
mede han  sig  ydmyg,  med  sit  sødeste  Smil  om  Læber- 
ne, i  Haab  om  at  forsone  den  vrede  Gudinde.  Da 
han  ikke  havde  Mod  til  at  møde  hendes  Blik,  holdt 
han  sit  eget  fæstet  paa  den  forsigtig  balancerede 
Kaffekop,  af  hvilken  han  tog  et  Par  beskedne  Slurk, 
mens  han  lyttede  til  hendes  Spørgsmaal.  Hans  Stemme 
var  blødere,  end  man  skulde  have  troet  det  muligt  for 
en  Nøddeknækkers  at  være,  da  han  svarede,  at  de  haa- 
bede  imorgen  navnlig  at  skyde  Raadyr  men  ogsaa  Ha- 
rer og  maaske  endogsaa  en  Ræv  eller  to.  Hvis  det  hav- 
de dreiet  sig  om  en  Plan  til  at  frelse  tusend  betrængte 
Væseners  Liv,  kunde  hans  Røst  ikke  have  været  bli- 
dere. Men  den  fik  endnu  en  rørende  Nuance  af  barnlig 

Bønlighed,  da  han  meddelte  sin  bedre  Halvdel,  at  han 
havde  faaet  Dr.  Stens  venlige  Løfte  om  at  deltage  i 
deres  lille  Jagtselskab  imorgen.  At  indbyde  en  ny  Gjæst 
til  et  Selskab  paa  Fuglsang,  uden  forud  at  have  drøftet 
dette  Spørgsmaal  med  Husfruen,  var  en  uhørt  Egen- 
raadighed,  der  —  som  han  var  sig  fuldt  bevidst  — 
kunde  skabe  et  farligt  Præcedens.  Men  paa  dette  Punkt 
vidste  han  ogsaa,  at  han  havde  god  Undskyldning,  og 
han  undlod  da  heller  ikke  at  fremhæve,  at  han  jo  ingen 
Anelse  havde  haft  om,  at  Doktoren  var  Jæger,  hvad 
deres  elskværdige  Vært  lykkeligvis  havde  gjort  ham 
opmærksom  paa. 

Paa  Grund  af  sin  undersøiske  Forbindelse  havde 
Erna  —  som  Rudolph  ganske  rigtig  formodede  — 
allerede  for  længe  siden  været  vidende  om,  at  hendes 
Ven  og  Læge  var  engageret  for  den  følgende  Dag  til  en 
Jagt  paa  Fuglsang.  Men  nu  havde  hun  ogsaa  Ret  til  offi- 
cielt at  være  vidende  derom.  Hvad  hun  strax  benyttede 
til  med  en  drillende  Haandbevægelse  at  kaste  den  Be- 
mærkning over  til  Rudolph,  at  han  nu  kom  ind  i  en 
farlig  Periode;  forhaabentlig  vilde  de  mange  Jagtind- 
bydelser, som  sikkert  vilde  regne  ned  over  ham,  ikke 
forlede  ham  til  at  forsømme  sine  Patienter. 

Hubert,  der  traadte  nærmere  sammen  med  Rudolph, 
udtalte  det  Haab,  at  han  med  denne  Indbydelse,  som 
han  jo  havde  Del  i,  ikke  var  kommen  nogen  Aftale 
mellem  sin  Kusine  og  hendes  Doktor  paa  tvers.  Hvor- 
paa  Erna  leende  svarede,  at  Dr.  Sten  havde  været  saa 
heldig  med  sin  Kur,  at  hun  nu  neppe  længer  betrag- 
tede sig  som  hans  Patient  —  en  Meddelelse,  der  glæ- 
dede Hubert  i  saa  høi  Grad,  at  han  klappede  hendes 
Livlæge  paa  Skuldren  og  erklærede  ham  for  værdig  til 
en  Medaille. 

—  Aa,  jeg  tænker  ikke  saa  meget  paa  mig  selv  — 
og  desuden,  Folk  af  vor  Stand  bliver  ikke  saa  let  for- 
sømt ....  De  Fattige  derimod 

—  Men,  Fru  Bjerring 

—  Ja,  tag  mig  det  ikke  ilde  op,  Hr.  Sten,  men  de 
Læger,  der  foretrækker  de  Fattige,  saadan  som  En,  jeg 
nylig  læste  om,  at  naar  han  samtidig  blev  kaldt  til  en 
Rig  og  til  en  Fattig,  saa  gik  han  til  den  sidste,  idet  han 
sagde:  —  „De  Rige  finder  altid  En,  der  veed  ligesaa 
lidt  som  jeg"  —  ja,  den  Slags  Læger,  de  er  vist  en  ud- 
død Race. 

Rudolph  gjorde  nogle  matte  Forsøg  paa  at  forsvare 
Standen.  Han  følte  sig  en  Smule  fornærmet,  skjøndt 
han  meget  godt  forstod  den  diplomatiske  Hensigt  med 
disse  letsindig  henkastede  Ytringer:  for  vilde  ikke  en 
Dame,  der  var  forelsket  i  en  Læge,  tilskrive  ham  af 
mulig  Heroisme  og  for  hans  Skyld  prise  hele  Standen9 

—  Ja  Gud  bevares.  Hr.  Sten,  det  er  jo  saa  naturligt, 
at  De  ikke  vil  indrømme  det,  og  vi  veed  jo  ogsaa  alle- 
sainmen,  at  De  selv  er  meget  god  mod  fattige  Patien- 
ter. De  forsømmer  sikkert  ikke  den  gode  gamle  Ane  — 
hun  var  dog  meget  lidende,  da  vi  saae  til  hende  .... 

Erna  forstummede  pludselig.  Hun  indsaae,  at  hun 
havde  forsnakket  sig.  Ganske  vist  kunde  deres  fælles 
Besøg  hos  Ane  let  være  rygtedes  og  via  Borgestuen, 
hvor  Søren  Kudsk  nu  sad  ved  Kruset,  komme  Hubert 
for  Øre.  Paa  den  Maade  kunde  det  endogsaa  let  have 
virket  mistænkeligere,  end  naar  hun  selv  talte  saa 
uforbeholdent  derom.  For  egentlig  var  der  jo  slet  ikke 
noget  Betænkeligt  i  dette  Besøg.  Nemlig  i  Besøget  selv. 
Det  gjaldt  bare  om  ikke  at  skele  ud  over  Dørtærsklen, 
mens  man  talte  derom,  for  ellers  kunde  der  saa  grum- 
me let  speile  sig  noget  temmelig  „Betænkeligt"  i  Mine 

eller  Farve,  og  det  var  et  Par  skarpe  Øine,  som  hun 
følte  rettet  paa  sig. 

Hendes  „vi  saae  til  hende",  var  strax  slaaet  ned  i 
Hubert,  og  hans  Tænder  skinnede  hende  spørgende 
imøde . 

Ja,  der  var  ingen  Tvivl  om  det,  hun  vilde  have  givet 
Noget  for  at  kunne  have  taget  det  Par  Ord  tilbage.  Men 
der  gaves  intet  „Tilbage"  nu,  hun  maatte  igjennem. 

—  Ane  —  i  Borrehusene? 

Erna  saae  op  og  nikkede  til  sin  Blaaskjæg  med  sit 
fortryllende,  naivt  fortrolige  Smil. 

—  Ja,  tænk  dig!  Hr.  Sten  og  jeg  vi  besøgte  saamænd 
gamle  Ane  iforgaars,  ganske  sent  om  Aftenen. 

Og  hun  begyndte  at  fortælle,  hvordan  hun  iforgaars 
pludselig  var  bleven  overfaldet  af  saadan  en  Længsel 
efter  Onkel  Frederik  og  Agnes,  at  hun  strax  havde 
ladet  spænde  for  Kaleschen. 

Af  en  eller  anden  Grund  lod  hun  til  at  lægge  stor 
Vægt  paa,  at  det  var  Kaleschen  og  ikke  Landaue- 
ren —  —  „Du  veed  nok,  den  gamle  Kalesche,  Hu- 
bert." 

Hubert  „vidste"  den  gamle  Kalesche  —  han  vidste 
blot  ikke,  hvorfor  det  ærværdige  Kjøretøj  netop  nu 
saa  ostentativt  blev  trukket  ud  af  Remisen.  Men  han 
spidsede  Øren:  maaske  vilde  han  faa  det  at  vide! 

Godt.  Hun  var  altsaa  kjørt  over  til  Hanenau,  havde 
underveis  mødt  Onklen  i  Skoven  og  kjørt  ham  hjem, 
hvor  hun  traf  Hr.  Sten  —  hun  overraskede  ham  end- 
ogsaa  midt  i  en  meget  intim  Samtale  med  Agnes  .... 
ja,  ja,  hun  frygtede med  en  ringblinkende  Fin- 
gers kokette  Truen  frygtede  hun,  at  Hr.  Sten  var  en 
slem  Kurmager,  maaske  en  rigtig  Don  Juan! 

Dette  var  et  dristigt  Træk,  muligvis  ogsaa  et  godt 

Træk,  kun  at  man  i  saadanne  Tilfælde  altid  løber  den 
Fare:  to  overdo  the  thing,  som  Rudolph  følte,  at  Brix 
vilde  have  sagt  her  —  og  følte  med  en  ikke  ringe  Be- 
klemmelse, mens  han  red  den  Drilleri-Byge  af,  der  fra 
alle  Sider  udgjød  sig  over  ham. 

Denne  Byge  var  imidlertid  taget  med  i  Beregning. 
Den  bød  Erna  en  velkommen  Pause  til  at  overskue, 
sigte  og  ordne  Materialet.  Hun  vidste,  at  Farvandet 
var  fuldt  af  blinde  Skjær  og  forborgne  Strømhvirvler. 

—  Nu  veed  vi  jo  allesammen,  at  hvis  Onkel  Frede- 
rik har  en  menneskelig  Svaghed,  saa  er  det  den,  at 
han  holder  meget  af  at  faa  sig  en  Whist  om  Aftenen. 
Dér  var  vi  nu  netop  et  godt  Parti  samlet,  og  derfor 
blev  han  meget  skuffet,  da  Hr.  Sten  vilde  tage  hjem. 
Han  havde  en  Enspænder  staaende  i  en  Bondegaard  i 
Nærheden,  hvor  han  havde  været  paa  Sygebesøg.  Naa, 
naturligvis  tilbød  jeg  ham  en  Plads  i  Kaleschen,  og 
hans  Enspænder  blev  kjørt  hjem  til  Stubberup  af  en 
Dreng. 

—  Og  du  var  ikke  bange  for  at  kjøre  saadan  om 
Aftenen  med  en  Don  Juan?  spurgte  Hubert  med  sit 
værste  Blaaskjæg-Smil. 

Nu  vidste  han,  hvorfor  Kaleschen  var  bleven  truk- 
ket frem  af  Remisen. 

—  Men  Hubert  dog! 

Dette  Udbrud  af  Indignation  ledsagedes  af  et  Ma- 
troneblik,  der  mindst  syntes  at  tilhøre  en  Halvtred- 
sindstyveaarig. 

—  Nei,  det  vilde  virkelig  have  været  Synd,  hvis 
Onkel  ikke  havde  faaet  sin  Whist!  Og  saadan  som  han 
nød  den!  Han  sad  hele  Tiden  i  Held  —  ligefrem  fabel- 
agtig. Tilsidst  kunde  han  lægge  fem  Kroner  —  var 
det  ikke  fem?  —  naa,  fem  en  halv  —  og  vi  spillede 


31 


jo  saa  lavt  —  dem  kunde  han  putte  i  Sparegrisen  — 
Julebøssen  for  de  Fattige  —  den  kjære,  gode  Onkelt 

Et  kjærtegnende  Rørelses-Blik  maatte  sendes  over 
til  Onkel  Frederik,  der  med  en  gammel  Hofkavalers 
Elegance  konverserede  den  i  Hjørnesofaen  thronende 
Geheimeraadinde.  Derved  mødte  Ernas  Blik  det  fra 
den  stedse  fornemme  Dames  kolde  Øine,  og  hun 
følte,  at  dette  hele  Tiden  havde  hvilet  paa  hende 
og  Hubert  —  en  Opdagelse,  der  berøvede  hende  al 
den  Fordel,  som  denne  Digressions-Pause  skulde  have 
skaffet  hende.  Hun  nærmede  sig  jo  nu  stærkt  til  Be- 
retningens farligste  Afsnit,  hvor  det  gjaldt,  at  hver- 
ken hun  selv  eller  Sten  —  hvem  hun  saa  vidt  muligt 
maatte  undgaa  at  se  paa  —  lod  Tanken  sværme  det 
mindste  ud  over  Hyttetærsklen  og  navnlig  da  ikke 
komme  paa  Afvei  i  Retning  af  den  slemme  Stubbe- 
ruper  Smedie.  Ja  endogsaa  indenfor  denne  Tærskel,  i 
den  fattige  Hytte  selv,  var  der  ikke  rigtig  sikkert!  Hele 
Slutningen  af  dette  Besøg  hos  den  klarøiede  gamle 
Skovkvinde  var  af  en  saa  graverende  Beskaffenhed,, 
at  ikke  engang  Reflexer  deraf  maatte  spille  ind  i  de 
to  Paagjældendes  Bevidsthed  —  der  kunde  i  saa  Fald 
kun  altfor  let  komme  mistænkelige  Forlegenheds- 
Phænomener  tilsyne.  Kun  Skade,  at  Tanker,  der  har 
Ordre  til  at  holde  sig  ganske  stille  i  Bevidsthedens 
bageste  Krog,  har  en  slem  Tilbøielighed  til  at  trænge 
sig  i  Forgrunden. 

Paa  venstre  Side  havde  hun  Huberts  Blik,  der  var 
ligesaa  hed  en  Straale,  som  den  paa  den  høire,  der- 
ovre fra  Krogen,  var  iskold.  Erna  gjøs  lidt  i  denne 
Dobbeltbelysning. 

Hun  tog  sin  elegante  Elfenbensvifte,  der  laa  paa 
Bordet,  og  lukkede  den  omhyggelig  op. 

—  Og  nu  maa  jeg  give  Hr.  Sten  det  Vidnesbyrd,  at 
han  virkelig  er  en  samvittighedsfuld  og  opofrende 
Fattiglæge,  for  da  vi  kom  til  Borrehusene,  og  vi  just 
befandt  os  midt  i  en  interessant  Samtale  —  j?  det  var 
virkelig  en  meget  interessant  Samtale,  ikke  sandt  — ? 

Rudolph,  der  tænkte  paa,  hvorledes  Ingen  af  dem  i 
lang  Tid  havde  kunnet  faa  et  Ord  frem,  skyndte  sig 
at  bevidne,  at  det  havde  været  en  sjælden  livlig  og 
saare  interessant  Samtale. 

De  hvide  Tænder  kom  frem  af  det  sorte  Skjæg  for 
at  forsikre,  at  Hubert  ikke  i  mindste  Maade  tvivlede 
derpaa. 

Erna  følte  hans  Blik  brænde  paa  hendes  venstre 
Skulder,  som  om  der  blev  holdt  et  Brændglas  over 
den.  Hun  viftede  sig  langsomt.  Det  er  altid  lidt  farligt 
at  irritere  Fjenden,  men  det  kan  undertiden  være  nød- 
vendigt for  at  bortlede  hans  Opmærksomhed  fra  et 
bestemt  Punkt. 

—  Livlig  og  meget  interessant,  gjentog  hun  med  et 
graciøst  Nik:  —  men  ikke  destomindre  maatte  Dok- 
toren strax  bryde  af,  da  han  saae,  at  der  var  Lys  hos 
gamle  Ane.  Han  maatte  ind  og  høre,  hvordan  det  gik 
hende. 

Almindelig  Beundring  —  ikke  mindst  fra  Huberts 
Side,  der  vidste  med  sig  selv,  at  om  han  saa  havde 
været  nok  saa  meget  Læge,  vilde  ikke  tusende  døende 
Aner  have  faaet  ham  til  at  afbryde  en  „interessant" 
Samtale  med  Erna  under  saa  gunstige  Omstændig- 
heder. 

Allerede  ude  hos  Ane  havde  Rudolph  beundret  den 
Færdighed,  hvormed  Erna  løi  Situationen  tilrette:  — 
blot  et  lille  Ryk,  og  den  sad,  som  den  skulde.  Allige- 
vel blev  han  nu  paa  Ny  overrasket;  og  det  uventede 


33 


Bi-Resultat,  at  han  blev  forestillet  for  et  beundrende 
Selskab  i  den  medicinske  Heroismes  flatterende  Be- 
lysning, var  for  meget  for  hans  Smule  Forstillelses- 
kunst. 

Hubert  saae  eller  følte,  at  der  var  Noget  her,  som 
ikke  var  i  Orden.  Han  anede  endogsaa,  at  det  vel  sna- 
rere forholdt  sig  omvendt,  og  at  det  var  Erna,  der 
absolut  vilde  ind  til  Ane.  Men  hvorfor  hun  havde 
villet  det,  hvad  der  stak  bagved  dette,  det  kunde  han 
ikke  gjøre  sig  noget  Begreb  om  —  og  hans  Mistanke 
blev  ved  sin  Ubestemthed  kun  saa  meget  mere  for- 
tærende. 

—  Synderlig  høfligt  var  det  just  ikke  —  fortsatte 
Erna;  men  godmodig  som  jeg  er,  tilgav  jeg  ham,  ja  gik 
endogsaa  selv  med  ham  ind  til  Ane. 

—  Naturligvis!  Ane  var  jo  altid  Onkels  erklærede 
Yndling  og  din  Protegé. 

Erna  nikkede. 

Hun  var  just  i  Færd  med  at  sige  Noget  om  Besøget 
selv,  for  hun  følte,  at  hun  ikke  godt  kunde  stoppe  saa 
pludselig  op.  Men  Rudolph  kom  hende  i  Forkjøbet  og 
gav  Selskabet  en  humoristisk  Beretning  om  Huspostil- 
len,  der  afslørede  sig  som  en  Bog  „om  Dyrene  i  Sko- 
ven". 

Erna  lænede  sig  behagelig  tilbage  og  hengav  sig  til 
den  Luxus  at  være  Tilhører.  Hun  var  Rudolph  saare 
taknemmelig,  fordi  han  gik  videre.  For  selv  havde  hun 
absolut  ikke  vidst,  hvor  hun  nu  skulde  sætte  sin  Fod. 
Det  havde  foresvævet  hende,  at  der  var  Noget,  lige  dér 
foran  hende,  der  ganske  fortrinlig  egnede  sig  til  Af- 
slutning. Men  forgjæves  havde  hun  anstrengt  sig  for 
at  komme  paa,  hvad  det  var. 

Rudolph  havde  reddet  Situationen.  Hun  følte,  hvor- 

dan  man  ved  hvert  Ord  gled  ind  i  et  sikrere  og  be- 
hageligere Farvand. 

Den  zoologiske  Huspostille  og  den  Gamles  under- 
lige Philosophi  morede  Kammerraad  Sommer  saa 
meget,  at  han  maatte  stille  sin  Kop  fra  sig  og  gnide 
Hænderne  samt  give  sig  Luft  ved  at  udspy  en  Hoben 
uforstaaelige,  over  hinanden  tumlende  Stavelser.  Ogsaa 
Wagemann  morede  sig  kostelig,  men  maatte  snart 
trække  sin  Munterhed  i  Land,  da  Mollusken  allerede 
strakte  sine  Fangearme  ud  for  at  hale  den  ned  i  en 
religiøs-ethisk  Forargelses  Dyb  og  kvæle  den  dér. 

—  Aak  ja!  den  kjære  Onkel  Frederik,  han  mener 
det  saamænd  saa  godt,  sagde  Erna,  men  han  skulde 
ikke  tale  saa  frit  med  Folk. 

Mollusken  fnyste  fugtig,  betvivlende  den  første  Del 
af  hendes  Sætning  og  afgjort  bejaende  den  sidste. 

—  Ganske  vist,  det  skulde  han  ikke,  bekræftede 
Nøddeknækkeren  for  at  berolige  det  vrede  Bløddyr; 
men  med  en  humoristisk  Blinken  til  Kammeraaden 
tilføiede  han:  —  egentlig  burde  man  anklage  ham  hos 
Pastoren. 

—  Hos  Ke-ke-ri-Christensen!  han  er  jo  helt  hypno- 
pop-tiseret  af  Kammerjunkeren.  Se  blot,  hvordan  han 
fo-formelig  hænger  ved  hans  Læber! 

—  Ja,  og  hvad  har  han  saa  for  det?  spurgte  Sten. 
„Præsterne  vilde  brænde  os  den  Dag  idag,  hvis  de 
bare  kunde,"  sagde  Kammerjunker  Harstorf  endnu 
iforgaars  til  mig.  „Ogsaa  Christensen?"  spurgte  jeg. 
„Han  ogsaa,  men  det  vilde  gjøre  ham  meget  ondt." 

—  Naa,  dér  har  han  dog  noget  for  det,  om  end  alt- 
for lidt  —  hvad  Mændene  for  det  meste  faar  for  deres 
Kjærlighed.  —  De  hvide  Tænder  i  det  sorte  Skjæg  lo 
denne  Bemærkning  ned  til  Erna.  —  Jeg  troer,  at  Kam- 

merraaden  har  Ret:  Pastor  Christensen  kan  vi  ikke 
bruge  til  Inqvisitionsmester.  Men  vi  kunde  maaske 
henvende  os  til  den  verdslige  Øvrighed  i  Amtmandens 
Person. 

—  Naa,  dér  kom  vi  nok  til  den  Re-ræ-rette!  Han 
gaar  jo  aldrig  selv  i  Kirke.  Men  hvad  stik-kikker  for- 
resten Am-tamtmanden?  —  han  er  jo  sprunget  fra 
den  indre  Politik  over  paa  den  udenrigske  ....  det  er 
da  ellers  ikke  hans  Be-gebet. 

—  Nei  det  har  du  da  Ret  i,  Sommer.  Hvad  skulde 
han  gjøre  dér  med  Jøderne  —  og  „Politik  uden  Jø- 
der" —  he?  ikke  noget  for  Ingerslev.  Men  forresten 
har  jeg  da  heller  ikke  hørt  Noget  om  ydre  Politik  der- 
ovrefra. 

De  smaa  bevægelige  Øine,  som  Nøddeknækker- 
Physiognomiet  forføiede  over,  tog  et  Øiebliksphoto- 
graphi  af  Hjørnegruppen. 

Den  lange  Amtmand  bøiede  sig  helt  hen  over  Agnes 
for  at  nærme  sig  til  Geheimeraadindens  Øre.  Da  den 
høie  Dame  havde  tilegnet  sig  en  passende  fornem 
Tunghørighed,  og  Ingerslevs  Røst  i  og  for  sig  var 
gjennemtrængende  nok,  kunde  man  nogenlunde  høre, 
hvad  der  blev  sagt. 

—  Det  er  jo  hverken  ydre  eller  indre  Politik  — 

—  Jo  gu-gu-gu  er  det  saa.  Uden-ri-ri-rigsk.  Kan  du 
da'tte  høre!  Lige  nu  talte  han  om  Kongen  af  Ma- 
morokko,  og  nu  taler  han  jo  om  Keiseren  af  Sachsen 
—  æh-h  —  omvendt  naturligvis. 

—  Keiseren  af  Marokko,  forklarede  Nøddeknække- 
ren, —  er  den  dunkleste  Rose,  man  hidtil  har  kunnet 
fremelske,  den  er  virkelig  næsten  sort. 

—  Aha!  næsten  sort  —  de-de-de-cter/or/  Ja,  Ingers- 
lev han  er  jo  ogsaa  en  stor  Ho-tor-to-ti-kultu-ri-f/sf/ 

—  Og  Gastronom!  tilføiede  Hubert.  Og  i  begge 
Egenskaber  er  han  Autoritet  i  Spørgsmaalet  om  „Kon- 
gen af  Sachsen"  som  er  et  nyt  Jordbær,  for  hvilket 
Amtmand  Ingerslev  agiterer.  Vi  har  ogsaa  indført  det 
her  paa  Juelsbo,  og  nu  skal  Onkel  Frederik  aabenbart 
vindes  for  det.  Men  det  lader  til,  at  min  Nærværelse 
ønskes  derovre  ved  den  horticulturistiske  Diskussion. 

Hubert  havde  ved  at  se  over  til  Gruppen  i  Sofa- 
krogen opfanget  et  Vink,  som  hans  Moder  gav  med 
de  mørke  harstorfske  Øienbryn.  Som  den  lydige  Søn, 
han  var,  skyndte  han  sig  nu  at  følge  det,  hvor  nødig 
han  end  forlod  sin  gunstige  Iagttagelsespost.  Men  han 
undlod  ikke  først  at  lægge  sin  brændende  Cigar  fra 
sig  paa  det  lille  Tobaksbord.  Han  gjorde  det  med  et 
Suk,  for  han  elskede  den  sidste,  kraftige  Hælfte  af  en 
Cigar. 

Huberts  Vidnesbyrd  til  Fordel  for  „Kongen  af  Sach- 
sen" var  snart  aflagt  og  hans  officielle  Mission  egent- 
lig dermed  til  Ende.  Men  han  tydede  et  Blik  fra  sin 
Fru  Mama  fuldkommen  korrekt,  da  han  tog  en  Stol 
og  satte  sig  ved  Siden  af  Agnes. 

Det  kostede  ham  en  Del  Selvovervindelse.  Ikke 
alene  fjernede  han  sig  nu  for  lang  Tid  fra  sit  Iagt- 
tagelsesfelt,  men  han  overlod  endogsaa  Fjenden  Mar- 
ken. Imidlertid  trøstede  han  sig  ved  Udsigten  til  her 
at  kunne  erhverve  Oplysninger  angaaende  Ernas  og 
Rudolphs  Dobbeltbesøg  i  Hanenau.  Siden  Bjerrings 
Afreise  havde  Erna  kun  været  en  enkelt  Gang  hos 
Onklen;  saa  meget  fik  han  snart  udspurgt,  og  allerede 
det  gjorde  det  temmelig  usandsynligt,  at  de  havde 
truffet  hinanden  tilfældig,  om  han  end  til  sin  Over- 
raskelse erfoer,  at  Sten  kom  der  ret  ofte.  Til 
videre   Fremtrængen   paa    dette    Forsknings-Omraade 

aabnede  der  sig  kun  een  eneste  Vei:  —  han  maatte 
selv  antyde,  at  det  vel  neppe  var  saa  helt  tilfældigt, 
naar  de  To  vare  komne  samtidig  paa  Besøg  i  Skovrider- 
gaarden;  hvis  Agnes  havde  haft  det  samme  Indtryk, 
saa  vilde  det  sikkert  vise  sig,  om  end  nok  saa  indi- 
rekte. Alt  dette  maatte  nu  ske  skjemtevis  —  som  man 
saadan  i  en  let,  drillende  Tone  snakker  om  gode  Be- 
kjendte.  Men  selv  saaledes  var  stor  Forsigtighed  nød- 
vendig: det  dreiede  sig  jo  om  en  gift  Kone,  der  oven- 
ik jøbet  var  deres  Kusine!  Med  hende  kunde  han  over- 
hovedet ikke  begynde;  Veien  maatte  betrædes  fra 
Mandssiden:  —  i  al  Godmodighed  mistænke  sin  nye 
unge  Ven  for  at  være  en  slem  Kurmager  —  om  Agnes 
ikke  havde  mærket  saadan  Noget?  og  nu  saa  behændig 
som  muligt  ad  disse  slibrige  Veie  se  at  komme  fra 
Hanenau  over  ad  Græsenkesædet  Vindslevholm  til. 

Ved  Udførelsen  af  denne  Manøvre,  der  ikke  lykke- 
des slet  saa  elegant,  som  han  havde  haabet,  satte  han 
Agnes  paa  en  haard  Prøve,  saa  langt  han  end  i  sin 
mandlige  Tykhudethed  var  fra  at  have  nogen  Anelse 
derom. 

Hun  havde  hilst  hans  Naboskab  med  Glæde  og  ikke 
uden  en  vis  let  Hjertebanken,  da  hun  endnu  ikke 
havde  vexlet  mer  end  et  Par  Ord  med  ham  ved  An- 
komsten. Men  det  varede  ikke  længe,  før  det  blev  hen- 
de pinlig  klart,  hvori  hans  eneste  Interesse  ved  denne 
Samtale  bestod.  Hun  maatte  næsten  gjøre  Vold  paa 
sig  selv  for  ikke  at  sige  til  ham:  „Du  kan  være  ganske 
rolig:  det  var  virkelig  et  rent  Tilfælde,  at  de  traf  hin- 
anden hos  os  iforgaars.  Saa,  nu  veed  du  det,  gaa  nu 
bare  tilbage  til  din  Erna!  Og  hvis  du  til  syvende  og 
sidst  alligevel  vælger  den  politiske  Løbebane,  saa  tag 

i  alt  Fald  ikke  den  diplomatiske,  for  det  er  du  altfor 
gjennemsigtig  til!" 

For  Samtalen  mellem  Hjørnegruppens  andre  Med- 
lemmer havde  nu  virkelig  vendt  sig  fra  Keieeren  af 
Marokko  og  Kongen  af  Sachsen  til  Politiken,  og  det  til 
den  indenrigske.  Huberts  Nærværelse  havde  virket 
uimodstaaelig  paa  Amtmanden:  den  politiske  Kjæp- 
hest  tog  Luven  fra  den  horticulturistiske.  Kredsens 
Repræsentant  var  sygelig,  det  kunde  hvad  Øieblik  det 
skulde  være  komme  til  Nyvalg,  og  da  Kammerjunker 
Harstorf  desværre  ikke  vilde  lade  sig  stille  op  som 
Kandidat,  saa  var  der  Ingen,  der  var  bedre  egnet  til  at 
repræsentere  Høires  Interesser  end  vor  Juel. 

—  Allerede  Skikkelsen  —  kjære  Fru  Geheimeraad- 
inde,  De  maa  dog  indrømme  mig!  ....  De  er  Fædre- 
landet det  Offer  skyldig  at  undvære  ham,  og  De  vil 
vise  Dem  som  en  spartansk  Moder,  det  veed  jeg.  Tænk 
Dem  Deres  Søn  paa  Talerstolen  —  og  overfor  ham 
en  lille  litterær  Jøde,  som  Venstre  i  alle  Tilfælde  sen- 
der . . . 

—  Ja  men  Ingerslev,  sagde  Kammerjunkeren  smaa- 
leende  —  vilde  det  ikke  for  Kontrastens  Skyld  være 
endnu  virksommere  at  opstille  En  med  blond  Skjæg? 

—  Ja,  ja.,  De  spøger,  Harstorf,  men  i  Virkeligheden 
er  De  dog  enig  med  mig  —  og  Geheimeraadinden 
ogsaa. 

De  vare  i  alt  Fald  begge  enige  om,  at  det  var  godt, 
naar  Samtalen  holdt  sig  paa  det  politiske  Omraade 
og  drog  Hubert  ind  i  sin  Kreds. 

Medens  de  havde  snakket  sammen  om  gamle  Dage 
i  Kjøbenhavn,  havde  hver  af  dem  med  det  ene  Øre 
fulgt  Samtalen  mellem  Hubert  og  Agnes  og  kun  været 
lidet    opbygget    af    dens    Retning.     Geheimeraadinden 

havde  ikke  kaldt  Sønnen  herhen  og  anbragt  ham  ved 
Siden  af  sin  Yndling  og  Svigerdatter  in  spe  for  at 
han  skulde  sidde  dér  og  tale  om  Erna  og  forsøge  at 
udspionere  hendes  Veie.  Men  forresten,  hvis  Erna  i  sin 
Græsenkestand  blamerede  sig  en  Smule  med  denne 
unge  Læge  (hvem  hendes  Søn,  Gud  maa  vide  hvorfor, 
protegerede),  saa  meget  des  bedre  —  var  man  næsten 
fristet  til  at  sige.  Naturligvis  gjorde  det  hende  ondt 
for  Bjerring;  men  hvorfor  passede  han  heller  ikke 
bedre  paa  sin  Kone?  Det  var  ogsaa  nok  lidt  betænke- 
ligt for  Familie-Æren.  Men  paa  den  anden  Side  reg- 
nede hun  neppe  Erna  til  Familien.  Hun  var  ingen  Juel, 
end  sige  da  en  Harstorf.  Det  var  Geheimeraadinden 
høist  tvivlsomt,  om  der  udenfor  disse  Familier  (af 
hvilke  dog  den  Harstorfske  var  den  fornemste)  over- 
hovedet fandtes  Mennesker,  der  kunde  regnes  for 
fuldtgyldige  (Hoffet  var  en  Sag  for  sig  —  stod  over 
Menneskeheden).  Begge  var  talrige  nok  til  at  yde  den 
menneskelige  Interesse  tilstrækkeligt  Spillerum,  uden 
at  man  behøvede  at  gaa  udenfor  denne  hellige  Kreds. 
Derfor  gik  hun  ikke  udenfor  den. 

Harstorf  havde  ganske  vist  ingen  Anelse  om  noget 
spirende  Forhold  mellem  Erna  og  hans  unge  Ven 
Sten  —  men  desto  mere  om  det  mellem  Erna  og  Hu- 
bert, som  var  saa  skjæbnesvangert  for  hans  Datters 
Hjertefred.  Da  han  jo  kun  var  begavet  med  mandlig 
Kombinationsevne,  kunde  han  ikke  faa  noget  Rigtigt 
ud  af  en  Samtale,  hvoraf  Størstedelen  gik  ham  forbi. 
Men  han  havde  en  pinlig  Følelse,  hver  Gang  Navnet 
„Erna"  naaede  hans  Øre,  og  mente  ogsaa  snart  at 
kunne  se  paa  Agnes'  Ansigt,  at  hun  udstod  hemmelige 
Kvaler. 

Derfor  indrømmede  han  ogsaa  beredvillig,  at  han  var 


40 


af  Amtmandens  Mening.  Han  havde  ikke  ringe  Tanker 
om  sin  Neveus  Evner;  i  alt  Fald  var  Hubert  fuldkom- 
men fortrolig  med  Landvæsnets  Interesser;  og  Hars- 
torf  mente,  at  den  politiske  Virksomhed  visselig 
vilde  være  sundere  for  ham  end  darwinske  Studier 
—  en  Anskuelse,  som  Geheimeraadinden  hjertelig  sam- 
stemmede med. 

Ogsaa  Agnes  gav  et  Bidrag  til  denne  Diskussion, 
der  var  hende  ret  velkommen.  Hun  tilstod  leende,  at 
hun  allerede  i  Mai,  paa  en  Kjøretur  i  Hanenau  Skov, 
havde  sluttet  et  Forbund  med  Erna  til  det  Juelske 
Kandidaturs  Fremme.  Ja,  Ernas  livlige  Phantasi  havde 
endogsaa  set  ham  som  Minister  og  feiret  en  Fest  for 
ham   som   Fædrelandets    Redningsmand. 

Nu  kom  Amtmanden  først  ret  i  Fyr  og  Flamme, 
indtil  hans  Veltalenhed  kogte  over  og  fordampede  i 
det  Spørgsmaal,  hvilke  Folk  vi  maatte  have  ind  i  Re- 
gjeringen,  hvis  ikke  det  Hele  skulde  gaa  —  gaa  — 
ad  —  ad  —  undas  (han  vilde  have  sagt  „ad  Helvede 
til",  hvis  ikke  Geheimeraadinden  havde  været  der). 

Hubert  strøg  velbehagelig  sit  Skjæg,  hvori  Tænderne 
lo.  En  Ytring  af  Agnes  havde  gjort  ham  det  utvivl- 
somt, at  hint  Damernes  Forbund  i  Hanenau  Skov 
var  blevet  sluttet  paa  den  selvsamme  Dag,  da  han  kort 
efter  „i  en  anden  Del  af  Skoven"  (som  det  hedder 
hos  Shakespeare)  havde  omarmet  den  Ene  af  disse 
skjønne  Sammensvorne  —  en  Erindring,  der  jo  netop 
for  en  halv  Times  Tid  siden  havde  sat  hans  Blod  i  Kog. 
Det  politiske  Eventyr,  der  hidtil  ikke  havde  fristet 
ham  synderlig,  fik  nu  en  erotisk  Indvielse.  Elskoven 
tog  hans  Ærgjerrighed  ved  Haanden  og  førte  den  over 
til  Politikens  forjættede  Land,  hvor  de  gyldne  Tabu- 
retter vinke  i  Baggrunden. 

Amtmandens  Udgydelse  havde  ikke  blot  lokket  en 
tyk  Provst  og  en  Buldog  af  en  Proprietær  frem  fra  en 
Vinduesnische  og  faaet  nogle  unge  Mennesker  af  begge 
Kjøn  —  blandt  hvilke  Talerens  Døtre  —  til  at  forlade 
deres  Skjul  bagved  Flygelet;  den  foranledigede  ogsaa 
Kammerraaden  og  Wagemann  til  at  lægge  deres  Ci- 
garer fra  sig  og  slutte  sig  til  den  politiserende  Hjørne- 
gruppe.  Ja  selv  Damearchipelaget  kom  under  det  po- 
litiske Lufttryk,  da  Fru  Ingerslev,  der  var  ligesaa  lille 
og  tyk  som  hendes  Ægtefælle  var  lang  og  mager,  be- 
gyndte at  udbrede  sig  over,  hvorledes  Korrespondance 
med  Foreninger  og  Redaktioner  og  Kommissioner  og 
Partiledere  og  Gud  veed  hvad  optog  al  den  Tid,  som 
Embedspligterne  levnede  hendes  stakkels  Mand,  naar 
han  var  hjemme,  hvad  han  næsten  aldrig  var,  da  han 
evig  og  altid  var  underveis  for  at  tale  i  en  Forsamling 
eller  lede  et  Møde  eller  deltage  i  et  Festmaaltid  eller 
kalde  et  eller  andet  til  Live  eller  „hvad  veed  jeg",  saa 
at  Familielivet  helt  gik  —  gik  —  ad  —  æh  — ;  hun 
vidste,  at  hendes  Mand  vilde  have  sagt  „ad  Helvede 
til",  og  da  hun  intet  latinsk  Substitut  havde,  nøiedes 
hun  med  at  lade  det  „gaa  til  Grunde".  Men  hvad 
skulde  man  sige?  Det  var  patriotisk  Pligt  at  bære  det! 
Var  det  ikke  Almenvellet,  der  saaledes  absorberede 
Ingerslev  —  formelig  —  ab-sor-be-rede  ham? 

Ikke  forgjæves  gjentog  hun  dette  Ord  og  dvælede 
med  Salvelse  paa  hver  enkelt  Stavelse.  Det  indbragte 
hende  en  rigelig  Sum  af  Respekt  fra  Tilhørerkredsen. 
Hver  af  Damerne  vidste  med  sig  selv,  at  hun  aldrig 
var  faldet  paa  at  bruge  det. 

Rudolph  og  Erna  vilde  saaledes  have  haft  det  saa 
deiligt  for  dem  selv,  hvis  ikke  Mollusken  havde  været 
der. 

Ufravendt  fæstede  Bløddyret  sine  smaa  Øine  paa 
dem,  som  et  Par  mørke  Sugevorter,  og  var  aabenbart 
fast  besluttet  paa  ved  Hjelp  af  dem  at  uddrage  alt 
Næringsstof,  der  mulig  kunde  frembyde  sig  her  for 
Organet  for  „Tyende-Moralitet"  samt  dets  Naboorga- 
ner, og  fuldkommen  „ab-sor-fre-re"  dette  Stof. 

Stof  til  at  absorbere  for  disse  Organer  maatte  sik- 
kert findes;  for  det  var  klart,  at  de  To  ønskede  hende 
paa  Bloksbjerg  —  Mollusken  følte  det  i  sit  Inderste 
med  en  sød  Kildren. 

Erna  brændte  virkelig  efter  at  faa  hvisket  et  Par  Ord 
til  Rudolph.  To,  tre  vare  nok.  Hubert  var  borte,  men 
han  kunde  hvert  Øieblik  komme  tilbage.  Naar  blot  Mol- 
lusken vilde  slippe  dem  et  eneste  Sekund!  Følelsen  af 
Sugevorterne,  som  forseglede  hendes  Læber  for  al  Hvi- 
sken —  passiare  kunde  de  saa  meget  de  lystede  — 
bragte  hende  lidt  efter  lidt  i  en  saadan  Tilstand  af 
Irritation,  at  hun  vidste,  hun  maatte  benytte  den  ringe- 
ste Frihedsfrist  til  at  blive  af  med  disse  to,  tre  Ord. 

Rudolph  var  paa  sin  Side  ikke  mindre  opsat  paa  at 
modtage  dette  Budskab,  som  de  graagrønne  Øine  i 
den  sidste  halve  Time  havde  lovet  ham  ....  „Ihm 
die  nåchsle  susse  Stunde",  sang  det  hele  Tiden  i  hans 
Hjerte. 

Og  Mollusken  ventede,  byttegridsk,  med  Sugeappa- 
raterne rede,  fjernere  fra  Bloksbjerg  end  nogensinde. 

De  talte  om  Agnes.  Det  var  Erna,  der  havde  bragt 
hende  paa  Tapetet. 

—  Finder  De  ikke  ogsaa,  Hr.  Sten,  at  Frøken  Har- 
storf  ser  meget  bleg  og  angrebet  ud  idag? 

Rudolph  sendte  et  Blik  over  til  Hjørnesofaen 

og  følte  ligesom  et  blidt  elektrisk  Stød. 

Som  Agnes  sad  dér,  lidt  foroverbøiet,  med  det  milde 

gyldne  Kjertelys  fra  en  Væggekandelaber  ned  over 
den  simple  brune  Haarknude,  kunde  hun  næsten  være 
gaaet  for  hin  unge  Pige,  der  —  efter  Brix'  energiske 
Udtryk  —  havde  bragt  ham  i  Fare  for  at  blamere  sig 
udødelig  ved  en  ulykkelig  Kjærlighed.  Der  var  en 
Lighed,  men  den  bestod  i  noget  saa  Uhaandgribeligt, 
at  den  under  almindelige  Omstændigheder  slet  ikke 
kunde  siges  at  være  forhaanden,  og  kun  vovede  sig 
synlig  frem  ved  en  ganske  særlig  Stilling  eller  i  en 
eiendommelig  Belysning.  Allerede  een  Gang  var  et 
Glimt  af  den  smuttet  hen  over  hans  Hjerte:  det  var 
netop  kort  før  Brix  i  Vindslevholm  Allé  holdt  sin  Phi- 
lippica  mod  „det  usundeste,  naturstridigste,  afskyelig- 
ste Produkt  af  en  spiritualistisk  Overkultivering,  en 
u-lyk-ke-lig  Kjærlighed" :  i  det  Øieblik,  da  den  gamle 
Kalesche  kjørte  forbi  dem  og  et  bleggyldent  Maane- 
lys  fløi  hen  over  Læber  og  Hage  af  et  Pigeansigt,  der 
bøiede  sig  frem  af  Kalescheslaget  ved  Siden  af  Kam- 
merjunkerens graa  Hoved  og  under  det  sorte  Hoved- 
klæde  gjorde  et  saa  sælsomt  madonnaagtigt  Indtryk 
paa  ham. 

Og  ligesom  den  Gang  strøg  han  sig  uvilkaarlig  med 
Haanden  over  Panden. 

Hvad  han  saae  derovre  nu  var  ikke  Agnes  Harstorf: 
•det  var  Billedet  af  en  ulykkelig  Ungdomskjærlighed 
eller  snarere  et  Symbol  paa  det,  hvori  vi  Alle  ere  ulyk- 
kelig forelskede:  Idealet.  Ikke  dette  eller  hint  Ideal, 
men  Idealet  slet  og  ret. 

Men  her,  ved  hans  Side  sad  Virkeligheden  og  ven- 
tede —  Virkeligheden,  der  kun  kjender  lykkelig,  ny- 
dende, syndig  Elskov  ....  og  den  havde  sit  „Sesam" 
paa  de  blomstrende,  hedt  aandende  Læber. 

Denne  Modsætning  rystede  ham  som  med  en  magisk 
Kraft.  Var  det  Anelse?  var  det  Erindring? 

Det  var  jo  netop  hin  Ungdomskjærlighed,  hvis  præ- 
destinerede Ulykkelighed  han  kun  altfor  tydelig  følte 
—  det  var  jo  fra  den,  at  han  med  et  Fortvivlelses- 
spring  havde  reddet  sig  over  i  det  Eventyr,  som  Brix 
kaldte  „Husarridtet".  Og  han  havde  jo  hele  Tiden 
vidst,  at  denne  forjættende  Virkelighed  dér  ved  Siden 
af  ham  ikke  var  andet  end  Fortsættelsen  af  Olga 
Svendsen  —  Husaren  i  en  anden  Uniform.  Men  om 
Uniformen  er  lidt  mer  eller  mindre  glimrende  guld- 
tresset og  af  grovere  eller  finere  Klæde,  gjør  ikke  stort 
til  Sagen   .... 

„Husarenritt." 

Han  syntes,  han  hørte  Brix  brøle  Spindlers  gamle 
banale  Gallopade,  som  han  havde  kaaret  til  musikalsk 
Symbol  paa  Rudolphs  Elskovsaffaire,  brøle  den  af  fuld 
Hals  og  slaa  Takt  med  Støvlehælen  paa  Sofaarmen. 

Og  derovre  — ?  Lød  der  ikke  derovre  fra  ligesom 
Beethovenske  Klange? 

Hvad  der  virkelig  lød  derovre  fra  var  kun  Kammer- 
junkerens ikke  særlig  harmoniske  Røst  og  Agnes'  lette, 
klare  Latter.  Men  denne  Samklang  havde  den  For- 
ening af  det  Allerfortroligste  og  Hjemligste  og  det 
Allerfjerneste  og  mest  Fremmede,  som  er  Idealets  egen 
Klang,  naar  det  manende  lader  sin  Klokke  tone  for  os. 
For  ham  samlede  det  sig  Altsammen  i  Ordet  Hanenau, 
i  Begrebet  om  et  aandeligt  Hjem,  virkeliggjort  i  Bil- 
ledet af  hin  Gaard  ved  Skovranden  med  de  fire  hvide 
Skorstene  og  de  tre  Popler  —  saaledes  som  det  alle- 
rede hin  første  Dag  saa  hemmelighedsfuldt  havde  hilst 
ovre  fra  det  blaa  Fjerne,  saa  at  der  var  kommet  en 
gaadefuld  Længsel  over  ham. 

Ogsaa  nu  dalede  den  saaledes  ned  over  ham. 

Var  det  Erindring?  var  det  Anelse?  —  eller  begge? 
Erindring  om  Timer,  henlevede  dér?  Anelse  om,  hvad 
dette  Hjem  endnu  kunde  vorde  for  ham? 

Imidlertid  satte  Erna  Mollusken  ind  i  Sagen,  og  Blød- 
dyret blev  udvortes  endnu  blødere  ved  Forestillingen 
om  Frøken  Harstorfs  Brystsvaghed,  medens  det  ind- 
vortes forhærdede  sig:  —  Alt  dette  angik  kun  Phy- 
siken,  ikke  Moralen.  Overhovedet  var  det  slet  ikke 
Sagen?  Moralen!  Hvad  var  Moralen  af  denne  Fabel? 
Hvorfor  satte  f.  Ex.  den  unge  Læges  Tavshed  og  aands- 
fraværende  Stirren  over  mod  det  Hjørne,  hvor  Frøken 
Harstorf  sad  —  hvorfor  satte  den  vor  gode  Fru  Bjer- 
ring i  saadan  febrilsk  Uro?  — 

Mollusken  følte  med  den  sødeste  Kildren,  at  den 
gode  Frue  mer  og  mer  ønskede  den  paa  Bloksbjerg. 

For  Erna  var  det  en  stor  Lettelse,  at  Blaaskjæg- 
smilet  ikke  længer  vaagede  over  hende.  Logisk  taget 
havde  hun  altsaa  maattet  glæde  sig  over,  at  han  nu 
aabenbart  underholdt  sig  saa  livlig  med  Agnes.  Ulogisk 
taget  —  og  hun  tog  det  ulogisk  —  irriterede  det  hende. 
Men  ganske  vist  manglede  det  Mishag,  hvormed  hun 
betragtede  dem  begge,  ikke  en  vis  kvindelig  Logik. 
Geheimeraadindens  Politik  og  hendes  Planer  med  Ag- 
nes havde  længe  været  hende  bekjendt  og  været  hen- 
de en  Pæl  i  Kjødet.  Hubert  tilhørte  hende.  Han  var  en 
besværlig  Eiendom,  men  ogsaa  en  statelig  —  og  hvem 
lader  en  saadan  godvillig  fare?  At  han  giftede  sig, 
havde  hun  slet  ikke  noget  imod.  Hun  undte  ham  end- 
ogsaa  et  rigtig  godt  Fornuftgiftermaal  med  Grunker 
og  med  saadan  en  Hustru,  der  som  oftest  følger  med 
Fornuft  og  Grunker.  Men  Agnes?   Nei! 

Og  naar  Agnes  vakte  Anstød  ved  at  fængsle  Hubert, 

saa  gjorde  hun  det  —  som  Mollusken  ganske  rigtig 
følte  —  ikke  mindre  ved  at  fængsle  Rudolph,  hen- 
des nyeste  og  derfor  vigtigste  Besiddelse,  som  sad  dér 
lige  ved  Siden  af  hende  og  faldt  saa  underlig  i  Staver 
med  Blikket  rettet  paa  dette  formentlig  brystsyge 
Pigebarn! 

Det  vilde  ganske  afgjort  være  bekvemt,  om  samme 
Pigebarn  tog  til  Riviera  eller  Meran  eller  saadan  et 
andet  misundelsesværdigt  Sted.  Da  Onkel  Frederik 
vilde  savne  hende  skrækkelig,  saa  vilde  det  under 
andre  Omstændigheder  ikke  have  været  muligt  at  vir- 
ke for  hendes  Fjernelse.  Men  hvis  hendes  Bryst  virke- 
lig var  blot  den  mindste  Smule  angrebet,  saa  vilde  det 
jo  være  bedst  for  alle  Parter! 

Ogsaa  den  deltagende  Mollusk  ytrede,  at  der 
maatte  gjøres  noget  for  det  kjære  Barn,  alt  imens  hun 
inderlig  plagede  sig  med  det  Spørgsmaal:  „men  hvad 
mener  nu  den  gode  Fru  Bjerring  egentlig  med  al  den 
Snak?" 

—  Ja  ikke  sandt,  kjære  Fru  Wagemann,  det  maa 
der!  —  Naa,  finder  De  saa  ikke  ogsaa,  Hr.  Doktor,  at 
min  Kusine  ser  daarlig  ud  iaften? 

Spørgsmaalet  kom  skarpt.  Det  ligefrem  skar  ind  i 
Bløddyret,  som  følte,  at  dette  havde  Noget  med  Mo- 
ralen at  gjøre.  Det  skræmmede  Rudolph  ublidt  op  af 
hans  Drømmerier. 

—  Naa  ....  maaske  lidt  bleg  ....  Forresten  kan 
det  ogsaa  ligge  i  Belysningen. 

—  Voxlys  gjør  ikke  bleg  —  tvertimod.  Jeg  sad  i 
Nærheden  af  hende  ved  Bordet,  og  det  var  mig  paa- 
faldende,  hvor  meget  hun  tog  af  Asierne  og  af  de  smaa 
Charlotter,  det  har  jo  Deres  Ven  ogsaa  en  Gang  lagt 
Mærke  til  hos  os.  Han  maa  være  en  fortræffelig  Læge. 

De  skulde  dog  ikke  forsømme,  saa  snart  som  muligt  at 
tale  med  Onkel.  De  veed  nok,  De  har  lovet  det. 

—  Ja  vist  saa.  Jeg  vil  heller  ikke  opsætte  det.  Maa- 
ske  iovermorgen. 

—  Iovermorgen?! 

I  dette  Spørgsmaal  var  Forkyndelsesblikket  —  For- 
kyndelsen af  „den  næste  søde  Time". 
Rudolph  forstod  det.   Han  smilede:  — 

—  Jeg  mente  blot,  imorgen  er  der  jo  Jagt  paa  Fugl- 
sang, og  Deres  Onkel  er  jo  desværre  ikke  med   .... 

—  Ja.   Og  iovermorgen? 

—  Ønsker  Fruen  maaske  — ? 

Det  var  Regisse,  der  intervenerede  med  et  nyt  Kaffe- 
tilbud. 

Erna  rystede  paa  Hovedet  med  sit  allernaadigste 
Smil. 

—  Nei  Tak.  Een  Kop  var  egentlig  allerede  mer  end 
tilladt. 

Ogsaa  Mollusken  vinkede  værdig  af. 

Men  Rudolph  syntes,  at  hans  Nerver  kunde  trænge 
til  den  Styrkning,  som  et  Par  Draaber  Mocca  kunde 
give  dem. 

Regisse  skjænkede  i  —  denne  Gang  uden  at  spilde. 
Men  efter  hendes  Træk  og  Holdning  at  dømme  ko- 
stede denne  Præstation  hende  ikke  ringe  Selvbeher- 
skelse. 

—  Men  Gud,  Jomfru  Paulsen  —  hvad  feiler  De? 

Det  bekymrede  Spørgsmaal  kom  fra  den  menneske- 
kjærlige  Frue  paa  Vindslevholm.  Hun  var  jo  altid  saa 
venlig  overfor  Tyendet,  næsten  som  om  det  var  hendes 
Lige,  hun  talte  til. 

Men  ogsaa  Lægens  professionelle  Blik  følte  Regisse 

fæstnet  paa  hendes  Ansigt,  hvor  Bleghed  og  Rødme 
vexlede,  som  om  de  blev  blæst  henover  det. 

—  Aa,  jeg  feiler  saamænd  ikke  Noget,  Frue. 
Denne  Forsikring  beroligede  ingenlunde  Fruens  Be- 
kymring, der  syntes  at  stige  til  en  vis  Ophidselse. 

—  Jo,  vist  gjør  De  saa,  Barn!  De  har  jo  Feber.  Det 
er  en  Guds  Lykke,  at  vi  har  Doktoren  ved  Haanden. 

—  Nei,  jeg  er  virkelig  ganske  rask,  Fru  Bjerring. 
Denne  gjentagne  Forsikring  ledsagedes   af  et  Blik 

fra  „Barnets"  sorte  Øine,  der  fik  Erna  til  at  tænke  paa 
sin  spøgende  Ytring  overfor  Agnes:  —  „naar  blot  ikke 
den  Juelsboer  Hebe  giver  os  Arsenik  i  Kaffen!" 

Der  var  Ingen  fler  at  byde  Kaffe  til,  og  Regisse  vilde 
sætte  Bakken  fra  sig  paa  et  lille  Bord,  der  stod  i  vel- 
kommen Nærhed.  Tiltrods  for  hendes  fuldkomne  Vel- 
befindende kom  Bakken  ved  denne  Bevægelse  til  at 
ryste  i  Hænderne  paa  hende,  og  en  Theske  faldt  klir- 
rende ned  paa  Parketgulvet. 

Regisse  bukkede  sig  hurtig  for  at  tage  den  op,  ud- 
stødte et  kort  Skrig,  greb  sig  med  Haanden  i  Siden  og 
vilde  være  faldet  om  paa  Gulvet,  hvis  Rudolph  ikke 
havde  opfanget  hende  i  sine  Arme  og  anbragt  hende 
i  en  Lænestol,  der  stod  ved  Siden  af  det  lille  Bord,  og 
i  hvilken  hun  blev  besvimet  liggende. 

Den  varmhjertede  Fru  Bjerring  var  allerede  ilet  til 
Hjelp. 

—  Rævegrav  —  Kl.  et!  hviskede  hun  til  ham.  —  Aa, 
det  forfængelige  Barn  har  bare  snørt  sig  saa  ganske 
vanvittigt! 

Andre  kvindelige  Hænder  vare  allerede  tilstede  for 
at  knappe  op  og  løse  op  og  hægte  op,  hente  Vandka- 
raffe,  bringe  Glas,  skjænke  i,  stænke  Vand  paa  det 
ligblege  Ansigt  og  i  al  Almindelighed  gjøre  sig  saa  be- 

mærkelige,  som  der  kunde  findes  noget  Paaskud  til  — 
og  volde  saamegen  Forvirring,,  som  det  var  muligt. 

Rundt  om  i  Salonen  vare  Samtalerne  blevne  af- 
brudte. 

Hubert  var  strax  sprunget  op.  Med  et  lynsnart  Blik 
oversaae  han  Situationen.  Midt  i  den  sorte  Skjægge- 
fylde  var  hans  Ansigt  lige  saa  blegt  som  det,  der  livløs 
laa  tilbage  paa  Stolens  Ryglæn. 

Disse  to  Ansigter  udgjorde  et  Par,  syntes  Agnes  — 
og  hendes  eget  fortrak  sig  af  skjærende  Smerte.  Hun 
havde  lige  nu  talt  om  Kjøreturen  med  Erna  i  Hanenau 
Skov,  og  ogsaa  hun  erindrede  de  Ytringer,  som  ved  den 
Leilighed  vare  faldne  om  „den  Juelsboer  Hebe". 

Men  det  Udtryk  af  ophøiet  Selvbeherskelse  overfor 
ufortjente  Skjæbnestød,  der  prægede  Geheimeraad- 
indens  Ansigt,  vilde  Brix,  hvis  han  havde  været  tilste- 
de, have  betegnet  som  „o  sight  to  see". 

Ikke  mindre  af  en  Seværdighed  var  den  ubevæge- 
lige Mollusk.  Dette  kunde  ganske  vist  have  Noget  med 
„Tyendets  Moralitet"  at  gjøre  —  og  med  Herskabernes 
med!  „Hun  har  hvisket  ham  Noget  i  Øret  —  et  Par 
Ord  —  før  hun  sagde  det  om  Snørelivet  ....  et  Par 
Ord,  jeg  saae  det!  Hele  Tiden  har  hun  siddet  her  og 
luret  paa  en  Leilighed  og  ønsket  mig  Stakkel  til  Bloks- 
bjerg, jeg  mærkede  det  godt!  Og  jeg  saae  hende  hviske 
Du  gode  Gud,  hvilken  Skamløshed!" 

Stoffet  var  absorberet,  Mollusken  fordøiede  det  stille 
og  sukkende.  Og  med  Sukkene  hævede  og  sænkede  de 
store  Perler  sig  blinkende,  ligesom  Taarer,  dem  det  fø- 
lelsesfulde Bløddyr  havde  grædt  over  Tidens  Usæde- 
lighed, og  som  vare  forstenede  paa  dets  Bryst  —  bli- 
vende, glimrende  Vidnesbyrd  om  egen  Dyd. 


Rudolph  Stens  Landpraksis.   II 

VIII 

Det  var  en  stille,  taaget  Novemberdag. 

Kun  faa  Minutter  manglede  i  Et,  som  Ernas  lille 
Gulduhr  bevidnede. 

Stille  og  ensomt  var  der  i  Vindslevholm  Park,  hvad 
der  ikke  var  underligt  paa  denne  Døgnets  Tid  og  i 
denne  afsides  Del  af  Parken.  Under  det  ensformige 
Lillagraat  af  Luft  og  bladløse  Bøge  lyste  til  alle  Sider 
den  kraftige  Broncefarve  af  det  fældede  Løv,  der  dæk- 
kede Jorden  i  et  ligeligt  Lag.  Kun  en  Snes  Skridt  eller 
saa  tilhøire  for  Stien  var  der  en  dunkel  Plet,  hvor 
Jordsmonnet  kom  til  Syne,  og  mellem  Rødderne  af  en 
mægtig  Bøg  gabede  derhenne  et  sort  Hul. 

Ernas  Blik  søgte  dette  Sted.  Hendes  Skridt,  der  hav- 
de ilet  fremad,  blev  langsommere  —  og  hun  smilede. 

Det  var  en  løierlig  Idee  af  hende  at  vælge  Williams 
Rævegrav  til  Stevnemødested.  Men  hun  vidste,  at  Ru- 
dolph kjendte  det,  og  Ordet  var  hurtig  hvisket,  naar 
Tid  og  Omstændigheder  gav  knapt  Spillerum.  Og 
endelig  behøvede  man  jo  heller  ikke  at  blive  i  umid- 
delbar Nærhed  af  Malepartus. 

Hendes  Hjerte  bankede  forventningsfuldt  og  en 
Smule  ængstelig.  Det  var  et  voveligt  Skridt,  men  hun 
havde  ikke  kunnet  Andet.  Endnu  havde  hun  jo  ikke 
talt  et  Ord  med  ham  —  for  denne  artige  Passiaren 
med  „Fru  Bjerring"  og  „Hr.  Sten"  kunde  man  da  ikke 
kalde  at  tale  sammen!  Hans  Kys  havde  brændt  hendes 
Kinder  og  Læber  —  men  det  var  stumme  Kys  —  ikke 
en  Gang  en  Stammen  af  hendes  Navn  havde  ledsaget 
dem.  Hun  længtes  efter  at  høre,  længtes,  til  det  var  ble- 
vet hende  en  utaalelig  Plage.  Hendes  Øre  vansmægtede 

efter  at  inddrikke  hans  Elskovserklæringer  —  hvordan 
vilde  de  mon  lyde?  —  hvordan  vilde  de  klæde  hans 
Stemme?  —  efter  salig  at  fylde  sig  med  hans  Forsikrin- 
ger (som  hun  ikke  helt  vilde  tro  paa),  hans  Bønner  og 
Besværgelser  (som  hun  kun  vilde  skjænke  halvt  Ge- 
hør) og  hans  Eder  (dem  Zeus,  som  bekjendt,  ikke 
hører). 

Langsomt  gik  hun  videre  i  Retning  af  Skovens  Søn- 
denrand.  Rudolph  kom  jo  fra  Stubberup  og  vilde  sik- 
kert vælge  den  korteste  Vei.  Klokken  var  over  Et  — 
hvert  Øieblik  kunde  hans  Skikkelse  dukke  op  mellem 
Stammerne. 

Hørte  hun  ikke  Skridt  i  det  tørre  Løv  bagved  sig? 

Maaske  han  dog  var  gaaet  ad  Alléen. 

Hun  vendte  sig  hurtig. 

En  Mand  kom  dér  marcherende  mellem  Stammer- 
ne ....  men  en  Kjæmpeskikkelse. 

Hubert. 

Han  løftede  Hatten. 

—  Ja,  Erna,  jeg  veed  nok,  jeg  er  ikke  den,  du  ven- 
tede. 

Erna  gispede  efter  Luft  ....  Hvorfra  vidste  han  . . .? 

—  Hr.  Sten  har  faaet  Forfald.  Du  har  vel  ikke  hørt 
det  endnu Et  Vaadeskud paa  Jagten  igaar 

Et  halvt  tilbagetrængt  Skrig  —  udstrakte  Hæn- 
der — : 

—  Hubert!  du  har  skudt  ham. 
Hubert  smilte  barsk  —  og  lo  saa:  — 

—  En  lille  Skræk,  hvad?  Men  vel  ikke  dødeligere 
end  Aarsagen  ....  Skudt  ham?  nei,  bare  anskudt. 
Nogle  Hagl  i  Laaret  —  kun  en  lille  Aareladning,  vir- 
ker blodrensende.  Du  kan  være  ganske  rolig.  Han  hav- 
de sin  Forbindtaske  hos  sig.  Det  traf  sig  saa  heldigt, 

at  vi  netop  iforgaars   talte   om   saadanne   Vaadeskud 
paa  Jagten;  ellers  havde  han  maaske  glemt  den   .... 
Ja,  og  nu  er  jeg  altsaa  kommen  i  hans  Sted  .... 
Erna  stirrede  bedøvet  og  forvirret  paa  ham. 

—  Ja  men   ....   hvor  kan  du ? 

Hun  tav  og  bed  sig  i  Læben. 

—  Aa,  hvordan  jeg  veed ?  Ja,  kjære  Erna,  du 

var  lidt  uforsigtig  overfor  Jomfru  Paulsen.  Hun  var 
ikke  saa  besvimet,  som  hun  blev  strax  efter  —  saa  me- 
get kunde  hun  endnu  høre:  —  Klokken  et  og  noget 
med  en  Grav.  Det  var  nok  for  mig,  der  havde  set  dig 
blive  sentimental  over  „den  gamle  Rævegrav".  Hun 
mente  ogsaa  at  have  hørt  dig  tale  forblommet  om 
„iovermorgen",  da  hun  bød  dig  Kaffe;  og  det  trøstede 
mig,  for  hvis  han  var  gaaet  herhen  igaar  i  Stedet  for  at 
komme  til  Fuglsang,  saa  havde  han  lumpet  mig.  Naa, 
du  ser  altsaa,  at  Skjæbnen  har  sørget  for,  at  det  rig- 
tige Stevnemøde  kom  i  Stand  —  for  det  med  Hr.  Sten 
var  aabenbart  blot  en  forkert  Adresse.  Lad  os  ikke  tale 
mer  om  det  —  Manden  Sten  er  gaaet  ud  af  Sagaen. 

Lænet  til  en  Træstamme  stirrede  Erna  hen  for  sig. 
Hun  forstod  knap  Hælften  af,  hvad  hun  hørte.  Hendes 
Tanker  hvirvlede  mellem  hverandre:  Rudolph  saaret 
—  maaske  i  Fare  —  ja,  hvad  han  dér  saa  sagde  —  i 
Livsfare!  ....  Og  Hubert,  der  havde  skudt  paa  ham  — 
dette  rasende  Menneske!  ....  Ja  men,  hvor  maatte 
han  dog  ikke  elske  hende  —  til  Forrykthed!  ....  Og 
Sten  —  han  laa  i  Feber  —  maaske  sukkede  han 
hendes  Navn  —  hvad  kunde  han  ikke  komme  til  at 
forraade,  naar  han  phantaserede!  ....  Hvorfor  skulde 
det  da  ogsaa  komme  saadan?  ....  Aa,  Gud,  hvilken 
Uforsigtighed!  ....  At  udlevere  sig  selv  til  en  Regisse! 

Regissel  Tanken  om  denne  Tjenestepige  trængte  sig 
i  Forgrunden  og  oprørte  hendes  Væsen  fra  Grunden  af. 

Lige  siden  denne  paafaldende  kjønne  Pige  kom  til 
at  tjene  paa  Juelsbo  —  og  det  var  siden  sidste  Februar 
—  havde  Erna  haft  hende  mistænkt.  Men  hun  havde 
ogsaa  haabet,  at  denne  Mistanke,  der  undertiden  pla- 
gede hende  rasende,  dog  maaske  var  ubegrundet.  Saa 
var  Afsløringen  kommen  iforgaars  —  pludselig  og 
grelt;  for  Rudolphs  tidligere  Besøg  paa  Juelsbo  lod 
hende  ikke  være  i  Tvivl  om,  hvad  dette  Ildebefindende 
betød.  I  hint  Øieblik  havde  hun  kun  haft  en  Følelse 
af  Befrielse:  —  dette  skar  Dugen  over  mellem  Hubert 
og  hende.  Hvor  fuldkomment  var  hun  ikke  i  sin  gode 
Ret,  naar  hun  gjengjældte  en  Andens  Kjærlighed! 

Men  nu,  da  hun  stod  ligeoverfor  Hubert,  bruste 
Skinsygens  vrede  Strøm  pludselig  op  fra  det  grovelig 
krænkede  Kvindehjertes  Dyb  og  skyllede  alt  andet  bort. 

—  Som  sagt,  Episoden  „Sten"  er  sluttet.  Vi  staar 
igjen,  hvor  vi  stod  den  Maidag  i  Hanenau  Skov.  Den 
Dag  dukkede  han  op  —  igaar  forsvandt  han  —  fore- 
løbig, og  før  han  kan  humpe  om  igjen,  er  du  min,  min, 
Erna,  som  den  Gang  — 

—  Og  Regisse? 

Spørgsmaalet  skar  saa  skarpt  og  staalkoldt  paa  tvers 
af  Huberts  Tankegang,  at  det  bragte  ham  lidt  ud  af 
Fatning.  Det  Smil,  han  fremtvang,  flakkede  lygte- 
mandsagtig  om  i  Skjæggekrattet. 

—  Ja,  det  er  hende,  vi  skylder  denne  Sammen- 
komst. 

—  Troer  du  ikke,  jeg  veed,  hvad  der  feiler  hende? 
Eller  hvem  der  har  bragt  hende  i  den  Tilstand?  —  Aa, 
jeg  veed  meget  godt,  hvor  ængstelig  du  har  sat  hende 
under  Stens  Opsyn  —  og  saa  kom  det  dog  for  Dagen! 


54 


Og  du  har  Frækhed  nok  til  at  komme  her  og  sige  mig, 
at  jeg  maa  være  din! 

Brændende  Purpur  overgjød  Huberts  Ansigt,  men 
det  var  Vredens,  ikke  —  som  hun  troede  —  Skammens 
Purpur. 

—  Du,  der  selv  bringer  en  Mand  til 

Han  holdt  pludselig  inde.  En  stor  hvid  Tand  bed  sig 
fast  i  Underlæben  og  blev  siddende  dér  for  at  fast- 
nagle den,  saa  at  den  ikke  kunde  give  de  Ord  Luft,  der 
vilde  ud.  Men  Aaren  svulmede  i  hans  Tinding  af  Sinds- 
bevægelse. 

—  Du  har  holdt  mig  for  længe  paa  Tærskelen,  Erna, 
sagde  han  endelig,  da  han  havde  faaet  Stemmen  no- 
genlunde i  sin  Magt.  Men  den  var  saa  hæs,  at  Erna 
snarere  forstod  Meningen  end  hun  hørte  Ordene. 

—  Og  du  —  trøstede  dig.  Trøsten  var  jo  nær  ved 
Haanden. 

—  Jeg  har  ikke  „trøstet"  mig,  men .  Naa,  ja  — 

vi  kan  jo  lade  det  bero.  Jeg  tænker,  Tjenestepigen  og 
Doktoren  kan  gaa  op  imod  hinanden. 

Erna  foer  sammen,  som  om  hun  havde  faaet  et  Slag. 

—  Aa,  det  er  to  Ting,  der  slet  ikke  kan  sammen- 
lignes. 

—  Ikke?  —  Maaske.  —  Det  er  blot  Spørgsmaalet, 
hvem  der  er  værst. 

Erna  gjorde  en  heftig  Bevægelse. 

—  Nei,  nei,  Erna  —  jeg  spørger  ikke  derom.  Vi  vil 
ikke  gjøre  hinanden  Bebreidelser.  Men  hvor  kunde  du 
tænke  paa  at  foretrække  denne  Sten  for  mig  —  jeg, 
som  har  elsket  dig,  saalænge  jeg  har  kjendt  dig,  da  vi 
begge  var  unge  —  jeg,  som  aldrig  har  kunnet  glemme, 
at  du  i  et  eneste  saligt  Øieblik  helt  har  tilhørt  mig  — 
tretten  Aar  er  det  siden,  for  mig  er  det,  som  var  det 

igaar.  En  Forbrydelse  —  o  ja,  jeg  veed  vel,  at  det  var 
en  Forbrydelse,  og  min  alene  —  Straffen  komme  over 
mit  Hoved!  —  Men  hvad  veed  saadan  en  opblæst  ny- 
modens Nar  om  det?  —  Hvad  koster  det  ham?  Han 
troer  jo  hverken  paa  Himmel  eller  Helvede.  Men  jeg 
veed  det  nok:  der  er  sat  Straf  derpaa  ....  Erna!  jeg 
har  hulket  og  bedet  ....  Hvad  nytter  det  altsammen? 
Jeg  kan  ikke  undvære  dig,  jeg  kan  ikke! 

Bleg  og  skjælvende  stod  Erna  dér  foran  ham.  Et  Par 
Gange  bevægede  hun  Læberne,  men  der  kom  ingen 
Ord. 

Det  var  jo  netop  det,  som  hun  inderst  inde  altid  hav- 
de været  saa  bange  for.  Denne  Alvor,  denne  lidenska- 
belige Voldsomhed,  denne  Tvang,  der  ikke  lader  sig 
bortræsonere  —  dette  Væsen  havde  tiltrukket  hende, 
men  saaledes  som  Afgrunden  tiltrækker,  idet  den  end- 
nu mere  bortskræmmer;  kommer  man  over  et  vist 
Punkt,  saa  bliver  Tiltrækningen  uimodstaaelig.  Og  det 
var  netop,  hvad  hun  frygtede  allermest. 

For  alt  dette  havde  hun  instinktivt  søgt  Tilflugt  hos 
Rudolph,  hos  hvem  Alt  syntes  let  og  legende,  fordi 
han  „hverken  troede  paa  Himmel  eller  Helvede".  Hun 
havde  ganske  vist  aldrig  tilstaaet  det  for  sig  selv,  men 
den  Tanke  havde  dog  været  der  paa  Bunden:  —  at 
synde  med  Sten  vilde  hun  næsten  ikke  føle  som  Synd, 
fordi  der  for  en  saadan  Fritænker  ingen  Synd  gaves, 
og  hans  Bevidsthed  gjennemstraalede  hendes.  Men 
fremfor  Alt:  saadan  en  letfodsdandsende  Synd  kunde 
det  ikke  være  vanskeligt  at  holde  fængslet  indenfor 
salonmæssige  Grændser;  medens  saadan  en  haardhovet 
Kentaur  af  en  Syndevillie  hvad  Øieblik  det  skulde 
være  kunde  gallopere  bort  med  hende,  ud  i  den  ste- 
nede Ørk,  hvor  den  offentlige  Skjændsels  Tidsler  gro! 

Og  ganske  rigtig:  allerede  skrabede  Kentaurhoven 
utaalmodig  i  Jorden. 

—  Erna!  vil  du?  Imorgen,  nei,  endnu  iaften  reiser 
vi  bort  —  til  Italien  —  et  eller  andet  Steds  hen  — ! 

Et  Par  store  forskræmte  Barneøine  stirrede  paa 
ham. 

—  Er  du  afsindig? Og  din  Moder?  Tænk  dog 

paa  din  Moder,  Hubert! 

—  Som  om  jeg  ikke  havde  tænkt  paa  hende! 
Han  sagde  det  med  et  utaalmodigt  Skuldertræk. 
„Du  veed  jo  dog,  at  naar  jeg  har  een  god  Egenskab, 

saa  er  det  den,  at  være  en  god  Søn,  og  at  jeg  veed,  hvil- 
ket grusomt  Stød  det  vilde  være  for  hende.  Det  har 
jeg  dog  vel  sagt  mig  selv  hundrede  Gange.  Naar  jeg 
alligevel  vil,  hvad  kan  det  saa  nytte,  at  du  taler  hendes 
Sag  —  du,  der  ikke  bryder  dig  det  Mindste  om  hende." 
Alt  det  laa  saa  tydelig  i  hans  Mine  og  Gestus,  at  ingen 
Veltalenhed  kunde  have  gjort  Haabløsheden  af  alle 
hendes  Modforestillinger  mere  indlysende. 

—  Jeg  kan  ikke!  Det  er  Vanvid,  hviskede  hun. 
Hubert  sukkede. 

—  Ja,  jeg  vidste  det  jo  nok!  Naar  jeg  maatte  raade, 
reiste  vi  bort  og  brød  alle  Broer  af  efter  os.  Men  jeg 
vidste  det  nok,  du  vil  ikke  —  du  er  bange  ....  Ja  ja 
da,  som  du  vil.  Jeg  faar  nøies  med  mindre.  Men  ikke 
saadan  som  det  er  gaaet  i  denne  Sommer  og  Høst.  Jeg 
vil  ikke  ligge  sulten  udenfor  Tærsklen  og  se  at  en 
Anden Erna,  Erna! 

Han  traadte  nærmere  med  en  Bevægelse,  som  om 
han  vilde  slutte  hende  i  sine  Arme.  Med  et  forskrækket 
Udbrud  undveg  hun  ham.  Hubert  blev  ogsaa  strax 
staaende  og  lod  Armene  synke  ned.  Et  Smil,  der  havde 
en  selvironisk  Gnist  i  sig,  fortrak  hans  Læber.  Det  faldt 

ham  ind,  at  han  dog  vel  ogsaa  forlangte  for  meget  af 
Damen.  Hun  var  jo  kommen  herhen  for  at  kaste  sig 
i  Stens  Arme!  —  Og  hint  Smil  gik  over  til  et  diabolisk 
Tandgrin  ved  Tanken  om  Medbeilerens  Smertensleie. 
Men  at  hun  nu,  saa  nær  ved  „Williams  gamle  Ræve- 
grav", skulde  synke  i  hans  Arme,  det  kunde  han  dog 
neppe  vente.  Ja,  det  vilde  maaske  endogsaa  have  været 
lidt  smagløst. 

Mod  Moralen  kan  en  smuk  Dame  trøstig  støde  an, 
men  ikke  mod  den  gode  Smag. 

Ja,  Erna  havde  Ret  —  for  saa  vidt!  Situationen  var 
ikke  skabt  for  Ømheder,  men  desto  mer  for  praktiske 
Skridt.  Og  dem  gik  han  nu  over  til  med  en  vis  bidsk 
Besluttethed  i  Mine  og  Bevægelse.  „He  means  bu- 
siness", vilde  Brix  have  sagt,  hvis  han  kunde  have  iagt- 
taget denne  Scene,  i  Stedet  for  at  han  i  Stubberup 
Landsbyskole  —  telegraphisk  hidkaldt  —  bandagerede 
Ofret  for  samme  „Forretning". 

—  Bortreise  —  Skilsmisse  —  Ægteskab  efter  de 
fordømte  tre  Aar,  som  man  tilbragte  et  eller  andet 
Sted  i  Syden:  —  saadan  skulde  det  være,  naar  jeg 
maatte  raade.  Det  er  det,  som  jeg  vilde,  og  som  du 
ikke  vil.  Men  hvad  du  ikke  har  betænkt  er,  at  denne 
Skilsmisse,  som  du  er  saa  bange  for,  den  kan  jeg 
tvinge  igjennem. 

—  Tvinge? 

Denne  Gang  var  der  Trods  i  Ernas  Stemme. 

Hubert  nikkede  rolig  og  tog  Noget  ud  af  sin  Bryst- 
lomme. 

Det  var  et  lille  Bundt  Breve,  sammenbundet  med  et 
smalt,  falmet  Baand,  der  en  Gang  maatte  have  været 
rosafarvet. 

Han  holdt  den  lille  Pakke  hen  for  hende.  Hun  stir- 

rede  paa  den  uden  at  kunne  begribe,  hvad  den  skulde 
betyde,  men  ogsaa  uden  at  kunne  vende  Øinene  bort 
fra  den. 

Blikket  blev  fasttryllet  af  det  en  Gang  rosarøde,  nu 
blaalige  Baand. 

Det  vilde  ikke  have  været  Erna  muligt  at  sige,  hvor- 
fra hun  vidste,  at  dette  Baand  var  den  Kotillonssløife, 
som  hun  den  Aften  havde  fæstet  paa  hans  Kjole. 

„Den  Aften",  da  hun  første  Gang  som  Nygift  havde 
været  paa  Juelsbo.  Salonen  —  der  egnede  sig  bedre 
til  Dandsesal  end  til  Kaffeværelse  —  var  ikke,  som 
iforgaars,  med  svære  violette  Fløielsgardiner  stænget 
af  overfor  en  mørk  Vinternat:  —  hvide  Tyllgardiner 
viftede  sagtelig  ved  de  aabne  Vinduer,  Fløidørene  stod 
aabne  ud  til  Fritrappen,  og  derude  laa  den  parkagtige 
Have,  badet  i  Maaneskin,  med  sine  dunkle  Buskadser, 
sine  blanke  Kanaler,  sine  skyggedybe  Alléer  og  sendte 
af  og  til  en  Dufthilsen  fra  sine  Rosenbede  og  Syren- 
buske  ind  i  Salen  som  en  Maning  om,  hvor  langt  skjøn- 
nere  der  var  derude.  Og  mangen  Gjæst,  mangt  et 
Dandsepar  fulgte  Maningen.  Ogsaa  hun  og  den  stak- 
kels Hubert,  der  tidt  saae  saa  bedrøvet  paa  hende,  at 
hun  virkelig  havde  Medlidenhed  med  ham,  fulgte  den 
....  fulgte  Tryllehavens  Indbydelse  helt  ind  i  Alléer- 
nes Dyb,  hvor  endnu  kun  af  og  til  en  flagrende  Valse- 
takt blandede  sig  med  Løvets  hemmelighedsfulde  Su- 
sen, og  tilsidst,  hvor  de  to  store  Lindealléer  skar  hin- 
anden, ind  i  den  gamle  Havepavillon  ....  fulgte  deres 
Skjæbnes  Lokkeraab,  indtil  hint  dunkle  Punkt  i  hen- 
des Liv,  som  hendes  Tanker  altid  gjorde  omkring  for, 
naar  de  kom  i  Nærheden  deraf,  og  som  de  nu  uimod- 
staaelig  droges  hen  til,  dragne  af  denne  Talisman:  det 
lille   lyserøde   Baand.   Følte   hun   ikke   endnu   i   dette 

Øieblik,  hvordan  Kottillonssløifens  Knude  havde 
trykket  sig  ind  i  hendes  glødende  Kind  ....  det  var 
den  sidste  enkelte  Fornemmelse,  hun  siden  kunde  er- 
indre —  derefter  var  Alt  Hvirvel   .... 

—  Ja?  —  Hvad  er  det?  hviskede  hun  endelig,  blot 
for  at  sige  Noget:  —  det  er  vel  mine  Breve?  —  hvad 
skal  jeg  med  dem? 

Hun  havde  helt  glemt,  hvad  han  tilsidst  havde  sagt 
og  i  hvad  Anledning  han  havde  taget  disse  Breve  frem. 

Derfor  begreb  hun  heller  ikke  det  spottende,  ja 
næsten  truende  Glimt  i  Huberts  Smil,  da  han  sva- 
rede:  — 

—  Nei,  du  skal  ikke  gjøre  Noget  med  dem.  Spørgs- 
maalet  er,  hvad  jeg  skal  gjøre  med  dem.  Og  det  kom- 
mer blot  an  paa  dig. 

—  Hvordan  det? 

—  Om  jeg  f.  Ex.  skal  sende  dem  —  til  William. 
Hendes  Øine  stirrede  paa  ham,  ganske  stive  af  en 

Skræk,  som  hun  endnu  ikke  ret  forstod. 

—  Troer  du,  Erna,  at  naar  William  har  læst  disse 
Breve 

—  Hubert! 

—  Saa  vidt  jeg  kjender  ham  ....  han  er  jo  nok  en 
flegmatisk  Natur,  men  naar  han  en  Gang  kommer  i 
Bevægelse,  bliver  han  ikke  staaende  paa  Halv- 
veien 

—  Hvad  skal  nu  det  til?  afbrød  Erna  ham  i  en  ær- 
gerlig Tone.  —  Det  er  jo  Noget,  du  ikke  for  Alvor  kan 
tænke  paa. 

—  Synes  du  ikke?  —  Ja,  da  kan  jeg  forsikre  dig, 
at  jeg  har  tænkt  baade  meget  og  alvorligt  paa  det. 
Maaske  vilde  det  være  det  Rigtigste  baade  overfor  Wil- 
liam og  overfor  os  selv.  Det  vilde  være  en  slem  Opera- 

tion  for  dig,  med  din  Menneskefrygt.  Men  den  vilde 
snart  være  overstaaet,  og  saa  vilde  der  være  skabt 
sunde  Forhold. 

Junkerens  Forestilling  om  „sunde  Forhold"  lod  til 
at  være  forskjellig  fra  den,  som  Cand.  med.  Rasmus 
Brix  havde  udviklet  for  sin  Ven,  Rudolph  Sten,  Cand. 
med.  Men  efter  Ernas  Ansigtsudtryk  at  dømme  deltes 
den  heller  ikke  overalt  i  hans  egen  Kreds.  Uden  at 
lægge  Mærke  dertil  fortsatte  han  imidlertid  i  en  næ- 
sten triumpherende  Tone:  — 

—  For  det  kan  du  vel  selv  indse,  at  det  vilde  føre 
til  Skilsmisse  og  til  vort  Ægteskab  ....  Vi  vilde  end- 
ogsaa  faa  Otto  med  os. 

De  hvide  Tænder  smilede  hende  en  naiv  Portion 
Faderglæde  imøde,  uden  at  ane,  at  de  lige  havde  ladet 
de  farligste  Ord,  der  kunde  findes,  undslippe  deres 
lysende   Gjærde. 

Otto  offentlig  anerkjendt  som  Huberts  Søn  —  det 
var  endnu  ikke  med  en  Tanke  faldet  hende  ind.  Men 
du  godeste  Gud,  dermed  gik  jo  Alting  tabt,  hvad  der 
ellers  kunde  vindes  ved  en  ordnet  og  lovmæssig 
Fremgangsmaade!  Mer  end  tabt!  Ligemeget  hvor  glat- 
te de  Baner  end  vare,  ad  hvilke  Opløsningen  af  det 
gamle  og  Indgaaelsen  af  det  nye  Ægteskab  fuldbyrde- 
des: —  ved  dette  Skridt  var  hun  jo  stemplet  som  Ægte- 
skabsbryderske,  ja  stillet  i  Gabestokken  som  en  Kvin- 
de, hvis  Ægteskabsbrud  daterede  sig  fra  hendes  Ægte- 
skabs første  Tid ! 

Heller  dø  end  det! 

Hubert  strøg  sig  med   Haanden  over  Panden. 

—  Det  vilde  have  været  det  Rigtigste.  Jeg  skulde 
have  gjort  det,  og  saa  først  sagt  dig  det  bagefter.  Men 
det  var  mig  altfor  meget  imod  at  tvinge  dig  paa  den 


61 


Maade,  selv  om  det  skete  til  dit  eget  Bedste.  Naar  du 
foretrækker  et  hemmeligt,  lyssky  Kjærlighedsforhold 
—  naa,  det  faar  saa  være!  Det  er  en  Feighed  af  mig, 
jeg  veed,  det  er  Feighed  —  men  jeg  giver  dig  frit  Valg. 
Kun  det  Ene:  stil  ikke  min  Taalmodighed  paa  altfor 
haard  en  Prøve.  Lad  mig  snart  høre  fra  dig,  ellers  — 
gaar  Brevene  til  William.  Paa  Gjensyn,  Erna! 

Han  vendte  sig  om  og  gik  hurtig  bort,  den  Vei  han 
var  kommen,  som  om  han  frygtede  for  at  svække 
Virkningen  af  sine  afgjørende  Ord  ved  at  føie  Noget  til. 

Som  bedøvet  stod  Erna  dér  og  stirrede  efter  ham. 
Saa  rystede  hun  Lammelsen  af  sig  og  mere  løb  end 
gik  tilbage  til  Gaarden. 

En  halv  Timestid  senere  steg  hun  ind  i  sin  Ka- 
lesche. 

Den  diskrete  Sophie,  der  lagde  Reisetæppet  om  hen- 
des Fødder,  var  saa  paatrængende  diskret  overfor 
Fruens  blege  og  forgrædte  Udseende,  at  Erna  undveg 
hendes  Blik.  Ved  denne  Bevægelse  blev  det  opfanget 
af  Livréfrakkens  blanke  Skjødeknappe-Par,  der  blin- 
kede gemytlig  til  hende,  idet  Søren  vendte  sig  om  paa 
Bukken  for  at  faa  at  vide,  hvorhen  han  skulde  styre 
de  Kastaniebrune. 

—  Til  Hanenau!  raabte  Erna  og  krøb  gysende  sam- 
men i  det  graa  Pelsværk. 


IX 

Det  var  ikke  koldt  nok  for  den  store  Jernovn  i  Hjør- 
net, men  desto  bedre  passede  Temperaturen  for  den 
gamle  Marmorkamin  paa  Midten  af  den  ene  Kortvæg. 

Og  den  gjorde  sig  da  ogsaa  tilgode  med  et  retskaffent 
luende  og  knitrende  Baal  af  Birke-  og  Bøgebrænde. 

Det  flakkende  Skjær  havde  sin  Hjertenslyst  af  at 
drive  sit  lunefulde  Spil  med  alle  de  blanke  Ting  i  det 
halvdunkle  Værelse.  Bogskabets  Glasruder  og  Bindene 
bag  dem,  Kakkelovn-Cylinderens  lange  Jernstriber, 
Guldsnirkler  paa  en  Billedramme,  Kinder  og  Hage  af 
en  Broncebuste  og  Søilen,  der  bar  den  —  de  blev  snart 
her,  snart  dér  tryllede  frem  og  stod  et  Øieblik  fæst- 
nede som  glimrende  Lysskikkelser  for  saa  ligesaa  plud- 
selig at  forsvinde,  efterladende  et  graat  Dagspøgelse. 
Men  den  bedste  Tumleplads  var  den  store  Panopli 
paa  den  ene  Langvæg,  ved  Siden  af  Skrivebordet: 
Hirschfængere,  Bøsseløb,  sølvbeslagne  Krudthorn,  mo- 
derne Pistoler  og  gamle  Terzeroler,  en  med  Perlemo- 
der indlagt  arabisk  Flint  —  det  var  ligesaa  mange 
allerkjæreste  Stykker  Legetøi  til  at  finde  og  skjule, 
kjæle  for  og  kaste  bort. 

Og  dog  var  den  Gjenstand,  der  thronede  oppe  over 
alle  disse  Herligheder  og  syntes  at  holde  Vagt  over 
dem,  endnu  mere  tillokkende.  Ligesom  Børn,  der  har 
faaet  en  stor  Gyngehest,  kaster  alle  andre  Gaver  til- 
side for  helt  at  hellige  sig  den,  saaledes  styrtede  alle 
Lueblinkene  sig  over  Elsdyrshovedet.  Rigtignok  hav- 
de det  kun  eet  blankt  Punkt:  det  udvældende  Glarøie; 
men  det  kjæmpemæssige  Skuffegevir  og  det  groteske 
Physiognomi  med  den  idiotiske,  hængende  Mule  havde 
noget  saa  Urverdensagtigt,  ja  noget  saa  Uvirkeligt  og^ 
Elveragtigt  ved  sig,  at  alle  Flammetunger  var  enige: 
ingen  anden  Leg  kunde  lignes  med  den  at  lokke 
dette  Fabeluhyre  frem  fra  dets  Skjul  i  Halvskumring 
og  Halvfortid  og  med  deres  Lygtemands-Dands  at  ind- 
blæse  det   et   flygtigt,   spøgelseagtigt   Skinliv.    Navnlig 

anstrengte  de  sig  for  at  gjøre  det  mest  mulige  ud  af 
det  ene  Glarøie,  som  de  kunde  komme  rigtig  til  —  for 
det  andet  kunde  de  kun  leilighedsvis  naa  om  til  med 
matte  Reflexer;  det  blinkede  mangen  Gang  ganske  vildt 
op  og  syntes  at  ville  springe  ud  af  den  klodsede  Hjerne- 
kasse, idet  det  kastede  et  sky  og  ondskabsfuldt  Ildblik 
ned  paa  Husherren,  der  sad  ved  Skrivebordet,  beskjæf- 
tiget  med  Regninger,  Breve  og  lignende  Skriftstykker. 

Ikke  just  meget  anstrengt  beskjæftiget.  Hubert  ord- 
nede kun  Papirerne,  kastede  dem  snart  i  en  Papir- 
kurv, snart  i  en  udtrukken  Skuffe,  lagde  nogle  under 
en  Brevpresse,  stak  andre  i  en  Messingklemmer. 
Skrivebordet  stod  saa  ugunstigt  som  mulig  for  Lyset 
og  tjente  ham  kun  til  Opbevaringssted  —  Mapper  og 
Skrivematerialer  befandt  sig  paa  det  store  Bord  midt 
i  Værelset. 

Men  selv  dette  bekvemme  Arbeide  syntes  at  udkræve 
mere  Opmærksomhed  end  Juelsbos  Eier  for  Tiden 
havde  til  sin  Raadighed.  Med  en  utaalmodig  Bevægelse 
skubbede  han  Papirbunken  fra  sig,  tog  et  Nøglebundt 
op  af  Lommen,  lukkede  en  Skuffe  op  og  vilde  just 
tage  Noget  ud  af  den,  da  der  blev  banket  paa  Døren. 

Denne  Banken  var  af  en  saa  udpræget  tyendemæs- 
sig  Beskedenhed,  at  Diana,  der  laa  paa  et  Bjørneskind 
foran  Kaminen,  ikke  løftede  sin  Snude  fra  Poterne,  ja 
ikke  en  Gang  lettede  paa  Øienlaagene,  da  Andreas 
traadte  ind,  indtil  en  behagelig  og  velkjendt  Lugt  i 
dens  Næsebor  —  en  Blanding  af  Olie,  Krudt  og  Metal 
—  forkyndte  den,  at  dette  Besøg  af  en  tjenende  Aand 
berørte  dens  egne  Interesser.  Følgelig  slog  den  Øinene 
op,  saae  ganske  rigtig  den  Dobbeltløbede  i  Andreas' 
Hænder,  stod  op  saa  hurtig  som  den  fæle  Rheumatisme 
tillod  det  og  løftede  snusende   sit  smukke  hvidt-  og 

brunplettede  Hoved  for  at  være  saa  nær  som  mulig 
ved  den  tilbedte  Gjenstand,  inden  denne  gik  fra  Tje- 
nerens Hænder  over  i  Herrens  og  blev  hængt  op  paa 
sin  Plads.  Thi  Herrens  Yndlingsbøsse  var  for  Diana, 
hvad  Tordenkilen  er  for  en  Indra-Tilbeder,  kun  at  den 
saae  og  lugtede  Tordenkilen,  hvad  Indra-Tilbederen 
ikke  gjør  —  saae  og  lugtede  den  og  var  salig  i  selv- 
fortabende  Andagt. 

Tordenkilen  var  —  siden  sin  sidste  Benyttelse  — 
bleven  renset  og  pudset  til  den  strenge  Indras  fuld- 
komne Tilfredshed.  Andreas  kunde  atter  fjerne  sig,  i 
Besiddelse  af  et  Par  rosende  Ord. 

Hubert  klappede  den  udskaarne  Kolbe,  som  om 
ogsaa  Bøssen  selv  fortjente  Ros:  — 

—  Du  har  gjort  mig  en  god  Tjeneste  iforgaars, 
gamle  Plaffert.  Hvad?  Nei,  Diana,  det  var  du  ikke 
med  til,  det  veed  du  slet  ikke  Noget  om  ....  Saa  — 
saa-aa?  Du  vilde  gjerne  med?  hvad?  imorgen?  Naa, 
vi  faar  se! 

Han  vendte  sig  om  mod  Panoplien  for  at  hænge 
Bøssen  op.  Derved  mødte  hans  Blik  det  fra  Elgens 
skinnende   Glarøie. 

Han  lo  barsk  i  Skjægget. 

—  Hvad  gloer  du  saadan  paa  mig  for,  du  gamle 
Ubæst?  Aa,  jeg  veed  det  nok  ....  men  jeg  vil  have 
hende  alligevel! 

Han  stødte  Kolben  mod  Gulvet,  hvor  den  rigtignok 
temmelig  effektløst  sank  ned  i  det  bløde  Smyrnaer 
Tæppe. 

Diana  lod  en  bebreidende  Klynken  høre,  fordi 
dens  Herre  ikke  mere  henvendte  sine  Ord  til  den,  men 
til  den  Kjæmpehjort  deroppe,  der  havde  rendt  sit  ufor- 
melige Hoved  gjennem  Væggen  og  ikke  kunde  komme 

videre  og  aldrig  rørte  sig,  i  det  mindste  ellers:  for  i 
dette  Øieblik  syntes  virkelig  det  enorme  Skuffegevir  at 
vugge  og  sænke  sig,  Ørene  at  dreie  sig  lyttende,  som 
om  den  hørte  Ordene,  Øinene  at  sprude  vilde  Flamme- 
blikke og  Næseborene  at  fnyse. 

Og  Diana  gjøede  rasende  ad  Elgen,  der  saadan  be- 
nyttede dette  ustadige  Skumrings-  og  Kaminskjær  til 
at  tage  sig  utilladelige  Friheder. 

Hubert  lo  høit:  — 

—  Ikke  sandt,  Diana?  Hvad?  Den  skal  bare  under- 
staa  sig,  den  Grobian!  ....  En  Gang  har  jeg  da  alle- 
rede gjort  det  af  med  den,  det  veed  du  da  nok?  .... 
Nei,  vist  var  du  ikke  med,  det  var  før  din  Tid,  ja  saa- 
mænd  var  det  det,  Diana,  længe  før  din  Tid,  skjøndt 
du  ikke  længer  er  en  ung  Jagtnymfe  —  nei,  du  er  en 
ældre  Dame,  er  du,  læg  dig  derfor  pænt  hen  igjen  og 
lad  din  Rheumatisme  tø  op,  og  jeg  skal  ikke  spilde  et 
eneste  Ord  mer  paa  det  dumme  Elsdyr. 

Beroliget  ved  denne  Forsikring  opsøgte  Diana  atter 
sit  varme  Leie.  Hubert  hængte  Bøssen  paa  dens  Plads, 
trak  Skuffen  ud  igjen  og  tog  en  lille  Brevpakke  op  af 
den.  Han  lo  sælsomt,  mens  han  gjentog  sine  Ord:  — 
„og  jeg  vil  have  hende  alligevel"  og  veiede  Pakken  i 
den  aabne  Haand,  som  om  denne  havde  været  en  Brev- 
vægt og  han  stod  i  Begreb  med  at  sende  disse  Breve 
bort. 

Men  da  han  i  dette  Øieblik  hørte  en  velbekjendt  høi 
Stemme  i  Korridoren,  kastede  han  Brevbundtet  ned  i 
Skuffen,  skubbede  den  ind  og  lukkede  af,  netop  som 
Skovrideren  traadte  ind. 

Han  blev  modtaget  hjertelig  nok  af  de  to  Tilstede- 
værende. Men  i  Huberts  Overraskelse  blandede  der  sig 
en  vis  Uro,  som  gav  hans  Stemmeklang  og  Mine  lidt 

Forceret;  medens  Dianas  rene  Hundesamvittighed  til- 
lod den  at  give  sin  gjæstfri  Stemning  et  utvetydigt 
Udtryk  i  Hylen  og  frydefuld  Gjøen  og  saa  livlige 
Spring,  som  de  rheumatiske  Bagben  kunde  præstere  — 
Glædesytringer,  som  den  store  Dyreven,  til  hvilke  de 
vare  rettede,  besvarede  fuldt  ud. 

—  Ja,  ja,  lad  det  nu  være  godt,  Diana  —  lad  nu 
Onkel  komme  til  Ro!  Sæt  dig  dér  paa  Sofaen,  Onkel, 
det  er  din  gamle  Yndlingsplads.  Og  en  Cigar  —  din 

egen  Sort  —  jeg  haaber  da aa  ja,  jeg  har  et  halvt 

Dusin  endnu jeg  tager  ogsaa  selv  en  .... 

Hubert  var  dukket  ned  i  den  underste  Skuffe  af 
Skrivebordet  og  hentede  nu  en  Kasse  Cigarer  frem. 

Kammerjunkeren  havde  allerede  ladet  sig  synke  ned 
paa  Lædersofaen  under  Panoplien.  Han  strakte  de 
lange  Ben  ud  og  gned  med  Haandfladerne  ned  ad 
Laarene. 

„Han  har  Noget  paa  Hjerte,"  tænkte  Hubert.  „For- 
modentlig kommer  han  paa  Grund  af  det  med  Sten. 
Maaske  har  han  en  Mistanke  om,  at  Haglene  med  Villie 
gik  i  Laaret  paa  ham.  Skjøndt  —  hvordan  skulde  han 
egentlig  komme  paa  den  Tanke?" 

—  Og  jeg  har  slet  ikke  hørt  dig  komme.  Vores  Bro- 
lægning er  dog  ved  Gud  ujævn  nok. 

—  Jeg  kom  til  Fods. 

—  Naa  saadan.  Ja,  hvad  er  det  Stykke  Vei  for  dig? 
Men  det  er  ikke  enhver  femogtredsindstyveaarig 
Mand,  der  gjør  dig  det  efter.  I  den  Alder  sidder  de 
Fleste  helst  i  en  Vogn  eller  bestiger  en  adstadig 
Ganger. 

—  Aa,  Benene  kan  saamænd  godt  mærke  det  —  de 
begynder  ogsaa  at  blive  stive.  Naa,  den  Marsch  vil  de 
dog  ikke  tage  Skade  af  ....   Tak,  du! 

Han  hørte  op  med  at  gnide  Benene  og  gav  sig  til 
at  tænde  Cigaren,  som  Hubert  allerede  havde  skaaret 
Spidsen  af  og  rakte  ham  sammen  med  en  brændende 
Tændstik. 

—  Naa,  og  en  lille  Forfriskning.  En  Kop  Kaffe,  om 
jeg  kjender  din  Smag  ret,  —  du  veed,  Regisse  laver 
meget  god  Kaffe 

—  Regisse?  Ja,  hvordan  gaar  det  hende  —  er  hun 
allerede  saa  rask  igjen ? 

—  Nei,  nei  ....  det  glemte  jeg  skam  rent!  —  nei, 
hun  er  hjemme  hos  Forældrene  ....  kommer  sig  nok 
snart  igjen  ....  Men  vi  skal  nok  faa  en  drikkelig  Kop 
Kaffe  alligevel   .... 

Han  vilde  just  til  at  trække  i  den  gammeldags  perle- 
broderede  Klokkestreng,  der  hang  ned  ved  Siden  af 
Skrivebordet,  da  Harstorf  strakte  en  afværgende 
Haand  ud:  — 

—  Nei,  lad  heller  vær'  Hubert!  Vi  vil  heller  snakke 
uforstyrret  sammen. 

Der  var  ingen  Tvivl  mer:  Onklen  havde  noget  Al- 
vorligt paa  Hjerte  —  naturligvis  Sten,  og  rimeligvis 
havde  han  saa  dog  paa  en  eller  anden  Maade  lugtet 
Lunten.  Han  havde  jo  en  forbandet  fin  gammel  Hof- 
mandsnæse  for  saadan  Noget. 

Medens  han  gjorde  sig  disse  Tanker,  snakkede  Hu- 
bert om  Veiret,  der  i  de  sidste  Dage  havde  været  rig- 
tig egnet  for  saadanne  lange  Spadsereture.  Barome- 
tret stod  ogsaa  godt,  der  var  Udsigt  til  stadigt  Veir- 
lig    ....    Idealt  Novemberveir. 

—  Vist  saa,  og  som  du  siger:  rigtigt  Spadsereveir. 
Det  erindrer  mig  om  forrige  Aar  —  ja,  det  var  da  lidt 

tidligere,  i  Oktober,  da  gik  jeg  meget  om lange 

Ture,  den  Gang  taalte  jeg  det  bedre  end  nu   ....   ja, 

ja,  hvert  Aar  begynder  at  tælle  med  nu  ....  Der  var- 
en Dag,  kan  jeg  huske,  da  jeg  var  kommen  helt  op  i 
den  nordlige  Del  af  Hanenau  Skov  —  hvor  en  Vei 
gaar  ud  til  Oruphusene.  —  He,  det  var  saamænd  dér, 
at  jeg  fandt  dit  Tændstikke-Etui  paa  en  Græsvei.  Kan 
du  huske?  vi  kjørte  herover  med  det  om  Eftermid- 
dagen. 

Hubert  huskede  det  meget  godt  —  bedre  end  hans 
Ansigt  skjøttede  om  at  vise.  Det  skjulte  sig  bag  en  tyk 
Røgsky,  mens  han  mumlede,  at  det  havde  været  fryg- 
telig venligt  af  ham  at  skynde  sig  saadan  med  det, 
han  havde  virkelig  allerede  savnet  den  lille  Gjenstand, 
som  havde  en  vis  Affektionsværdi  for  ham. 

Aa  ja,  han  huskede  det  kun  altfor  vel!  Dér,  paa  den 
selvsamme  Lædersofa  havde  Kammerjunkeren  siddet, 
og  trods  al  onkelagtig  Velvillie  havde  den  gamle  Hof- 
mands Væsen  formelig  sprudet  Sarkasmer,  saa  at 
Hubert  havde  forelagt  sig  det  pinlige  Spørgsmaal,  om 
Onkel  Frederik  maaske  skulde  have  hørt  af  en  Skov- 
løber, at  Erna  den  Dag  var  kjørt  igjennem  den  Del  af 
Skoven? 

Ret  som  om  Kammerjunker  Harstorf  havde  læst 
hans  Tanker,  fortsatte  han:  — 

—  Underlig  nok  tænkte  jeg  netop  paa  dig,  da  jeg 
fandt  Etuiet  —  som  det  jo  saa  ofte  gaar,  og  Daarerne 
kalder  det  et  Tilfælde.  Jeg  havde  nemlig  kort  forinden 
langt  borte  paa  en  Skovvei  set  Glandslyset  af  en  Age- 
stol og  ovenover  det  en  lysegraa  Kaabe  og  en  hvid 
Damehat,  der  ikke  var  mig  ubekjendte.  Saa  jeg  tænk- 
te, naar  Erna  kjører  om  i  denne  Egn,  saa  kunde  hun 
ogsaa  gjerne  besøge  en  gammel  Onkel. 

Hvorfor  Kammerjunkeren  ved  dette  Syn  var  kom- 
men til  at  tænke  paa   Hubert,   var  ikke  rigtig  klart; 

men  Hubert  sporede  ingen  Lyst  til  at  gjøre  opmærk- 
som paa  den  utilstrækkelige  Logik.  Og  efter  at  Onk- 
len havde  taget  et  langt  Drag  af  Cigaren  —  saa  langt,  at 
det  gav  Neveuen  rigelig  Tid  til  at  rette  et  saadant 
Spørgsmaal  —  supplerede  han  selv  det  manglende 
Led:  — 

—  „Naa,"  tænkte  jeg,  „hun  kommer  sagtens  fra 
Juelsbo  —  man  maa  ogsaa  unde  Andre  Noget.  For- 
resten kjørte  hun  en  Gang  i  Foraaret  den  samme  Vei 
hjem  fra  Hanenau.  Det  var  den  Dag,  da  jeg  traf  jer 
begge  ved  Korsveien;  jeg  kom  ridende  dér.  Ja,  den 
Gang  var  jeg  allerede  ikke  mer  saa  godt  tilbens 
længer. 

Men  Hubert  kunde  ikke  mere  udholde  at  afvente 
denne  langsomme  Opmarscheren  af  de  fjendtlige 
Tropper.  Da  han  nu  var  sikker  paa,  fra  hvilken  Side 
Angrebet  vilde  finde  Sted,  kom  han  det  imøde:  — 

—  Onkel!  Erna  har  været  hos  dig! 
Kammerjunkeren  nikkede:   — 

—  Ja  ....  Hun  var  hos  mig  igaar.  Og  jeg  maa  til- 
staa,  at  hvad  hun  havde  at  sige  mig,  i  høi  Grad  har 
overrasket  og  forundret  mig.  At  sige,  ikke  Alt.  Aa  nei, 
som  du  vel  allerede  har  set,  har  jeg  ikke  været  helt 
blind,  og  jeg  tænker,  vi  har  allesammen  ikke  været 
blindere,  end  at  denne  Sag  har  voldet  nogen  Hjerteve. 

Han  tav  og  lod  langsomt  den  lange  graa  Moustache 
glide  mellem  Fingrene,  idet  han  tænkte  paa  en  Hjerte- 
ve, som  han  havde  forladt  i  Hanenau.  Ak  ja!  Agnes! 
—  Ernas  Besøg  igaar,  som  kun  gjaldt  Onklen,  maatte 
have  været  hende  paafaldende,  og  havde  været  det, 
som  hendes  Spørgsmaal  tilkjendegav.  Han  havde  ment 
at  bære  sig  grumme  forsigtig  ad,  da  han  besluttede 
sig    til    at   gaa    de    fem    Fjerdingvei    frem    og    tilbage 


70 


til  Juelsbo  —  hvis  han  havde  ladet  spænde  for, 
saa  vilde  hans  Maal  jo  strax  være  forraadt.  Han  gik 
blot  „ud  i  Skoven",  saadan  i  al  Almindelighed.  Da  Ag- 
nes led  af  en  temmelig  heftig  Forkjølelse,  som  hun 
syntes  at  have  paadraget  sig  ved  Juelsboer  Selskabet, 
behøvede  han  ikke  at  frygte  for,  at  hun  vilde  forlange 
at  ledsage  ham;  saa  denne  Hoste,  der  ellers  vilde  have 
ængstet  ham,  var  ham  nu  endogsaa  velkommen.  Hvor- 
ledes han  skulde  udvide  denne  Skovspadseretur  til  tre- 
fire  Timer,  var  ham  ganske  vist  lidt  uklart.  Denne  Be- 
kymring blev  strax  lettet  fra  hans  Skuldre  —  om  end 
ikke  just  paa  en  beroligende  Maade  —  da  Agnes  ved 
Afskeden  sagde,  at  hvis  hans  Omstreifen  skulde  føre 
ham  helt  over  til  Juelsbo,  saa  maatte  han  endelig  hilse 
Tante  Ottilie  og  naturligvis  ikke  tale  om  denne  Smule 
Hoste.  Han  forstod  meget  vel,  at  denne  Hilsen  egentlig 
kun  skulde  sige  ham,  at  hun  godt  vidste,  hvad  Reisen 
gjaldt.  Og  han  var  gaaet  med  en  pinlig  Følelse  af,  at 
saa  kunde  han  egentlig  lige  saa  godt  være  kjørt. 

Ogsaa  Hubert  tav  og  stirrede  hen  for  sig  med  ryn- 
kede Bryn.  Han  tænkte  paa  sin  Moder,  hvem  Kam- 
merjunkeren uden  Tvivl  hentydede  til.  At  hans  For- 
hold til  Erna  kunde  have  voldet  kvindeligt  Hjerteve  i 
Hanenau,  havde  han  ingen  Anelse  om.  Han  vidste,  at 
Moderen  havde  sine  egne  Yndlingsplaner  med  Agnes; 
men  at  hans  unge  Kusine  havde  givet  ham  sit  Hjerte, 
det  var  aldrig  faldet  ham  ind.  Han  hørte  ikke  til  de 
forfængelige  Mandfolk. 

Kammerjunkeren  lagde  sin  Cigar  fra  sig.  Den  var 
gaaet  ud;  han  lod  ikke  til  at  have  rigtig  Smag  for 
Tobak  idag. 

—  Men  det  Sidste,  Hovedsagen,  har  ganske  vist  i 
høi  Grad  overrasket  mig  —  og  skuffet  mig.  Du  veed 

jo,  Hubert,  at  jeg  tidt  har  haft  Grund  til  ikke  just  at 
være  opbygget  af  din  Vandel  —  du  har  givet  mig 
nogle  graa  Haar,  netop  fordi  jeg  holder  af  dig,  for  det 
gjør  jeg,  Hubert. 

—  Det  veed  jeg,  du  gjør,  Onkel,  mumlede  Hubert 
med  et  taknemmeligt  Blik. 

—  Men  det  havde  jeg  forsvoret,  at  du  nogensinde 
kunde  være  saa  uridderlig  at  true  en  Dame  med  hen- 
des egne  Breve. 

Ved  Ordet  „uridderlig"  gav  det  et  Sæt  i  Hubert. 
Hans  Ansigt,  der  havde  været  paafaldende  blegt  over 
den  sorte  Skjæggefylde,  blev  rødt,  som  efter  et  Slag. 
Ogsaa  hans  Cigar  var  gaaet  ud  og  blev  —  i  en  tem- 
melig knust  Tilstand  —  kastet  ind  i  Kaminilden. 

—  True?  ....  Aa  det  var  jo  blot  ....  det  skulde  jo 
kun  —  være  en  Slags  —  — 

Han  rykkede  sig  frem  og  tilbage  paa  Stolesædet  og 
tav  hjelpeløs.  Saa  løftede  han  Blikket  og  saae  Onk- 
len fast  i  Øiet:  — 

—  Har  Erna  da  nu  ogsaa  sagt  dig  Alt? 
Kammerjunkeren  nikkede  med  et  diskret  Smil. 

—  Jeg  formoder  det.  Alt  —  hvad  en  Dame  siger  i 
saadan  et  Tilfælde. 

—  Ja,  saa  veed  du  ogsaa,  at  naar  det  gik  efter  mit 
Sind,  skulde  der  skabes  klare  Forhold.  Hun  skulde 
lade  sig  skille  fra  William,  hvem  hun  dog  aldrig  har 
elsket,  og  ægte  mig. 

—  Saaledes  har  jeg  netop  ogsaa  forstaaet  det,  sva- 
rede Kammerjunkeren  med  et  Nik,  der  vilde  have  haft 
noget  Anerkjendende  ved  sig  —  hvis  der  ikke  i  Skyg- 
gen af  den  gulig-graa  Knebelsbart  havde  luret  en  iro- 
nisk Skalk,  der  endogsaa  aabenlyst  stak  Hovedet  frem, 
da  efter  en  lille  Pause  den  Tilføjelse  fulgte:  — 

—  Du  vilde  jo  endogsaa  improvisere  en  romantisk 
Bortførelse. 

Hubert  rødmede  endnu  en  Grad  dybere,  som  en 
Skoledreng,  hvem  Læreren  griber  i  en  dum  Streg. 

—  Naa  ja,  det  var  maaske  taabeligt  af  mig.  Herre 
Gud!  jeg  vilde  jo  blot  ud  af  det  Hele  med  et  eneste 
Spring,  jeg  vilde  gjøre  Noget,  der  var  irreparabelt. 
Men  hun  kunde  jo  ogsaa  reise  bort  alene,  f.  Ex.  over 
til  sin  Tante  Jette  i  Jylland  —  hun  skal  jo  være  en 
esprit  fort,  som  man  sagde  i  gode  gamle  Dage,  da  disse 
Ting  endnu  ikke  lugtede  af  Demokrati.  Erna  vilde 
have  det  stille  og  godt  dér  ude  paa  Heden;  hun  kunde 
skrive  derfra  til  sin  Mand,  at  hun  ikke  mer  kunde 
vende  tilbage  og  hvorfor.  Paa  den  Maade  vilde  Alt 
gaa  for  sig  paa  ordentlig  Vis  og  saa  at  sige  blive  i 
Familien,  som  et  indre  Anliggende,  vi  ordnede  mellem 
os  selv. 

Kammerjunkeren  nikkede  igjen  —  paa  samme 
Maade. 

—  I  alt  Fald  bedre  end  Bortførelsen  og  meget  nær- 
mere ved  Virkeligheden. 

Hubert  lo: 

—  Du  mener,  det  Andet  var  et  altfor  phantastisk 
Indfald  —  naa  ja 

—  Jeg  mener,  at  Erna  idag  virkelig  er  reist  til 
Tante  Jette. 

Hubert  foer  op  i  Stolen. 

—  Er  hun  — ? 
Kammerjunkeren  saae  paa  sit  Uhr:  — 

—  Ja,  lige  nu.  Toget  gaar  Klokken  sex,  og  hun  har 
en  Time  til  Stationen. 

Med  et  dybt  Suk  sank  Hubert  tilbage  i  Stolen. 

—  Ja,  jeg  synes  ogsaa,  hun  kan  have  det  rart  dér, 

som  du  siger.  Hun  kan  komme  til  Ro.  Saa  meget  mere, 
som  hun  ikke  vil  skrive  saadan  et  Brev  til  William  . . . 
Hun  vil  ikke  skrive  det,  for  denne  Skilsmisse  maa 
ikke  finde  Sted,  Hubert. 

—  Og  hvorfor  maa  den  ikke  finde  Sted?  spurgte 
Hubert,  idet  han  med  et  energisk  Ryk  satte  sig  op- 
reist  i  Stolen  og  lidt  efter  lidt  bøiede  sig  ivrig  frem:  — 
Hvorfor  ikke?  —  Hvis  du  havde  sagt:  „et  lyssky  Kjær- 
lighedsforhold  bag  Williams  Ryg  maa  ikke  finde  Sted" 
—  det  vilde  jeg  kunne  forstaa  ....  Men  hvorfor  ikke 
dette?  Er  det  da  noget  saa  Uhørt  i  vore  Dage,  at  et 
Ægteskab  bliver  opløst,  naar  det  viser  sig,  at  de  Urette 
har  faaet  hinanden,  og  at  der  indgaaes  et  nyt? 

—  Nei,  tvertimod  —  det  er  Noget,  der  snart  er  for 
ofte  hørt  . . .  Nei,  det  er  ikke  for  Opsigtens  og  Familie- 
ærens Skyld,  skjøndt  jeg  ogsaa  holder  noget  paa  den. 
Nei,  Grunden  til,  at  det  ikke  maa  ske,  er  den,  at  Wil- 
liam elsker  Erna. 

—  Elsker!? 

—  Ja,  min  Ven,  der  gives  forskjellige  Arter  af  Kjær- 
lighed. 

—  Hans  er  af  en  noget  rolig  Art! 

—  Maaske,  men  du  veed:   „det  stille  Vand  — " 

—  Og  en  meget  bekvem  Slags.  Den  tillader  ham  at 
reise  til  Asien 

—  Maaske  hvis  du  havde  været  gift  tretten  Aar 
eller  saa  med  Erna,  maaske  vilde  din  Kjærlighed  saa 
ogsaa  have  beroliget  sig  saa  meget 

—  at  jeg  kunde  længes  efter  hende  ved  en  Cigar 
ude  i  Ørken  — 

—  Sæt,  at  du  ikke  engang  gjorde  det. 

—  Onkel! 

—  Naa,  bliv  ikke  strax  heftig!  Saadanne  Ting  fore- 

kommer.  Jeg  „sætter"  kun  det  Tilfælde,  jeg  forud- 
sætter det  ikke.  Jeg  vil  beredvillig  indrømme  dig,  at 
din  Passion  har  vist  en  sjelden  Udholdenhed.  Om 
den  vilde  have  været  ligesaa  udholdende  indenfor  et 
Ægteskab  —  ja,  jeg  vil  gjerne  antage  det,  men  lad 
os  ikke  glemme,  at  det  i  alt  Fald  er  en  anden  Sag,  og 
i  hvert  Tilfælde  er  du  neppe  i  Stand  til  at  bedømme 
Williams  Følelser.  Jeg  veed,  at  det  vilde  gaa  ham 
meget  nær. 

—  Og  vor  Kjærlighed  — ?  Dens  Rettigheder  tænker 
du  ikke  paa. 

—  Aa  jo,  Hubert,  jeg  har  ogsaa  tænkt  paa  den. 
Jeres  Kjærlighed,  —  ja  ....  Sig  mig  oprigtig:  troer  du 
Erna  elsker  dig,  som  du  elsker  hende? 

Dette  Spørgsmaal  lod  til  at  komme  Hubert  temmelig 
overraskende  og  ubehageligt.  Han  bevægede  sig  uro- 
ligt i  Stolen  og  rykkede  denne  lidt  bort  fra  Skrive- 
bordet, ligesom  for  at  have  lettere  ved  at  springe  op, 
hvis  hans  indre  Uro  fik   Overmagten. 

—  Erna?  ja,  Gud hun  ....   hun  har  jo  altid 

elsket  mig  ....  allerede  den  Gang  ....  William  har 
hun  aldrig  elsket    ....    ikke  paa  den  Maade. 

—  Maaske  ikke  ....  Det  vilde  have  været  bedre, 
om  hun  den  Gang  havde  taget  dig.  Man  ventede  egent- 
lig den  Gang  i  Familien,  at  I  var  blevet  et  Par.  Det 
gjorde  mig  den  Gang  ondt  for  William,  og  især  min 
Kone,  for  det  var  tydelig,  at  han  havde  tabt  sit  Hjerte 
til  hende  ....  Men  naar  hun  elskede  dig,  hvorfor  blev 
der  saa  ikke  noget  af  det? 

Hubert  strøg  sig  med  Haanden  over  Panden. 

—  Ak  ja!  der  var  jo  blot  ....  saadan  —  egentlig 
det  bare  Vrøvl,  der  kom  paa  tvers  —  naturligvis  den 
velsignede  Familie. 

—  Naa  ja,  i  hendes  Familie  maa  Stemningen  natur- 
ligvis have  været  mere  for  William.  Du  var  jo  den 
Gang  „den  gale  Juel",  og  dit  høie  Spil  kan  ikke  just 
have  anbefalet  dig  synderlig  hos  den  tilkommende 
Konferensraad  —  især  da  det  sjelden  var  lykke- 
ligt. Alt  det  er  begribeligt  nok.  Imidlertid,  en  Pige,  der 
virkelig  elsker  en  ung  Mand 

—  Naa  ja,  der  var  jo  ogsaa  —  Misforstaaelser 

Hun  havde  hørt  noget  ....  en  Bagvadskelse  ....  det 
forholdt  sig  slet  ikke  saadan,  som  det  var  blevet  frem- 
stillet for  hende  ....  ja,  det  var  da  naturligvis  ogsaa 
„Familien".  Kort  sagt,  vi  havde  en  Strid.  Hun  vilde 
ikke  tro  mig,  eller  lod,  som  om  hun  ikke  vilde  ....  og 
jeg  blev  rasende  og  reiste  til  Finland  for  at  gaa  paa 
Jagt  og  svire  ....  begge  Dele  er  der  god  Leilighed  til 
i  Finland.  Deroppe,  paa  en  gammel  skimlet  Herre- 
gaard,  glemt  af  Gud  og  Mennesker  mellem  Skove  og 
Søer,  var  det  saa,  at  jeg  en  Morgen  fik  et  Brev,  der  havde 
søgt  mig  overalt  —  fra  Fætter  Adolph  —  Du  veed  nok, 
ham  i  Helsingør:  —  Erna  var  bleven  forlovet  med 
William  Bjerring.  Vi  havde  spillet  og  drukket  Bur- 
gunder hele  Natten.  Brevet  gjorde  mig  ædru.  Jeg  vilde 
hjem.  Men  det  kunde  ikke  nytte  noget  at  reise  før 
næste  Morgen.  For  at  fordrive  den  utaalelige  Ventetid 
gik  jeg  paa  Jagt.  Jeg  nedlagde  ham  dér  men  forstu- 
vede en  Fod  og  fik  et  Ribben  stødt  ind  —  ha,  ha!  jeg 
antager,  det  var  det,  som  Kvinden  blev  skabt  af. 

Ved  Ordene  „ham  dér"  havde  han  peget  op  mod 
Elghovedet.  Uvilkaarlig  fulgte  Blikket  med,  og  hvad 
det  kluntede  Sumpdyr  ikke  før  havde  stirret  ondskabs- 
fuldt ud  af  Glarøiet,  det  gjorde  det  nu. 

Hubert  slog  med  Haanden  paa  Bordet. 

—  Aldrig  ser  jeg  det  Uhyre  glo  paa  mig  med  sit 

dumme  Glasøie,  uden  at  jeg  hører  det  sige:  „Da  jeg 
traskede  om  i  min  Sump,  da  kunde  du  endnu  have 
faaet  hende." 

—  Hvorfor  vil  du  saa  have  det  siddende  deroppe? 
Hubert  rystede  paa  Hovedet: 

—  Jeg  har  forsøgt  at  lade  det  tage  bort  —  og  min- 
sæl om  jeg  ikke  savnede  Bæstet!  Jeg  troer,  dets  Aand 
har  forhexet  mig.  Og  dér  sidder  det  nu  ligesom  Rav- 
nen i  Edgar  Poes  Digt,  som  en  engelsk  Jagtven  af  mig 
altid  reciterede.  Du  kjender  det  jo? 

Harstorf  nikkede:  — 

—  „Quoth  the  råven:  nevermore!" 

—  Og  hvad  Andet  siger  det  deroppe?  Det  er  en  For- 
bandelse, en  Hevn!  Nevermore!  Og  Elgen  har  mere  Ret 
til  det  end  Ravnen.  Den  er  Skyld  i  det!  Fem  evige 
Helvedesuger  varede  det,  før  jeg  kunde  reise,  og  da 
jeg  kom  til  Kjøbenhavn,  havde  de  allerede  ti  Dage 
været  borte  paa  deres  Bryllupsreise. 

—  Følgen  af  den  morderiske  Jagtlidenskab,  maaske 
ogsaa,  som  du  sagde,  Elgens  Hevn!  ....  Men  for- 
resten forekommer  det  mig,  som  om  Ernas  Kjærlighed 
til  dig  den  Gang  ikke  har  været  saa  ganske  paa  Høide 
med  dine  Følelser. 

—  Aa,  da  vi  saaes  igjen 

I  Huberts  Øine  blinkede  der  et  triumpherende  Smil. 
Men  han  brød  pludselig  af  midt  i  sine  Ord  og  saae  til 
Siden,  mens  hans  Fingre  nervøst  trommede  paa  Bord- 
pladen. Han  vidste  jo  ikke,  hvor  meget  Erna  havde 
betroet  Onklen,  og  han  vilde  visselig  ikke  forraade 
hende.  Een  Sag  var  det  at  bruge  Hemmeligheden  over- 
for Ægtemanden  som  en  Bombe  til  at  sprænge  hendes 
Fængsel  med,  om  det  end  maatte  ske  imod  hendes 
Villie;  men  noget  ganske  Andet  var  det  at  forraade 

den  til  Onklen,   for  hvem  hun  dog  rimeligvis  havde 
fortiet  den. 

—  Vi  vil  lade  den  Tid  være,  hvad  den  var,  Hubert, 
sagde  Harstorf  i  en  eiendommelig  godmodig-over- 
bærende  Tone,  der  ikke  lod  Neveuen  være  i  Tvivl  om, 
at  hans  Onkel  havde  dannet  sig  et  temmelig  rigtigt 
Billede.  —  Egentlig  kommer  det  jo  dog  kun  an  paa 
de  nuværende  Følelser.  Og  dér  maa  jeg  sige,  at  en 
Dame,  der  søger  Tilflugt  for  sin  Elsker  hos  en  gam- 
mel Onkel,  saadan  som  Erna  igaar  gjorde  det 

Hubert  bevægede  sig  urolig  paa  sin  Stol.  Harstorf 
rykkede  saa  nær  hen  til  ham,  som  Sofaen  tillod:  — 

—  Ser  du,  Hubert  —  hvis  Erna  var  kommen  til  mig 
for  at  bede  mig  om  at  hjelpe  jer  i  denne  Sag;  —  hvis 
hun  havde  sagt  til  mig:  „saadan  og  saadan  er  For- 
holdene, det  gjør  mig  frygtelig  ondt  for  William,  men 
jeg  kan  ikke  undvære  Hubert,  jeg  kan  heller  ikke  ud- 
holde at  se  ham  gaa  til  Grunde,  du  maa  hjelpe  ham 
og  mig,  du  maa  skrive  til  William  og  tale  med  ham, 
bringe  ham  til  at  indse,  at  det  er  det  bedste  for  alle 
Parter"  ....  Naa  ja,  det  vilde  være  faldet  mig  tungt, 
men  jeg  vilde  have  paataget  mig  det  Hverv,  jeg  synes, 
jeg  vilde  ikke  have  haft  noget  Valg. 

Hubert  nikkede  og  sendte  ham  et  taknemmeligt 
Blik. 

—  Men  som  sagt,  det  var  hun  meget  langt  fra  at 
gjøre.  Det  var  mod  dig,  hun  søgte  Hjelp.  Naa,  jeg  har 
altsaa  sendt  hende  til  Tante  Jette  og  har  indestaaet 
for,  at  du  ikke  vilde  sende  Brevene  til  William. 

—  Onkel! 

Hubert  sprang  op  og  begyndte  at  gaa  frem  og  til- 
bage i  Værelset  med  heftige  Skridt. 

Skovrideren  gik  foreløbig  ikke  videre  i  Texten.  Han 

saae  tankefuld  ind  i  Kaminilden  og  sendte  af  og  til 
et  Blik  over  til  den  rastløse  Vandrer,  som  aabenbart 
fandt  det  vanskeligere  at  bryde  Pausen,  jo  længer  den 
varede. 

Endelig  blev  Hubert  staaende  ved  et  af  Vinduerne 
og  stirrede  ud  i  Gaarden,  hvor  hverken  den  øde  Bro- 
lægning eller  de  nøgne  Lindekroner  op  imod  en  mørk- 
lilla Luft  afgav  noget  opmuntrende  Skue. 

—  Hvad  er  det  forresten  for  en  Historie  med  Hr. 
Sten?  spurgte  Skovrideren  pludselig. 

Hubert  dreiede  sig  om,  høilig  overrasket  ved  den 
ganske  uventede  Vending,  som  Samtalen  tog,  idet  den 
sprang  over  til  det  Thema,  som  han  fra  først  af  havde 
ventet  og  siden  ganske  glemt. 

—  Har  Erna ? 

Kammerjunkeren  nikkede. 

—  Og  det  har  ogsaa  overrasket  mig  meget  pinlig. 
Du  veed  jo,  at  jeg  ikke  er  Jæger  mer;  men  i  mine  unge 
Dage  har  jeg  gjort  mangen  Hofjagt  med,  og  jeg  maa 
dog  sige,   at  en  vis  Følelse  af  Kammeratskab  —  — 

Hubert  afbrød  ham  med  en  kort,  lidt  forceret  Latter. 

—  Hofjagter  —  kjære  Onkel,  jeg  har  ogsaa  været 
med  paa  Hofjagter  i  Tydskland,  og  jeg  kan  nævne  dig 
en  regjerende  Fyrste,  der  „pebrer"  hvem  der  kommer 
i  Skudlinien,  ligefra  Livjægeren  til  hans  egen  kjøde- 
lige  Broder  og  præsumptive  Efterfølger. 

—  Maaske,  sagde  Kammerjunkeren,  idet  han  lod 
sin  lange  Knebelsbart  glide  mellem  Tommeltot  og 
Pegefinger:  —  men  jeg  tvivler  om,  at  du  vil  finde  nogen 
Sympathi  her  for  den  Slags  fyrstelige  Jagtregler. 

—  Og  forresten  tager  han  saamænd  ingen  Skade 
af  den  Smule  Aareladning. 

—  Det  lader  heldigvis  ikke  til  det.  Jeg  kjørte  derover 

igaar,  saasnart  Erna  var  taget  hjem,  og  jeg  talte  med 
hans  Ven  Brix.  Han  mente,  at  det  ikke  vilde  have 
blivende  Følger.  Men  det  var  ikke  din  Skyld,  Hubert. 
Hvis  en  Hovednerve  var  bleven  laideret,  saa  kunde 
han  i  mange  Aar  have  haft  de  heftigste  Nervesmerter 
at  udstaa 

—  Og  det  havde  han  ærlig  fortjent,  bruste  Hubert 
op,  ude  af  Stand  til  længer  at  dæmme  op  for  den 
skinsyge  Vrede,  som  Ernas  Flugt  til  Hanenau  havde 
sat  i  skjult  Bevægelse.  For  vilde  hun  vel  have  foretaget 
dette  Skridt,  hvis  hendes  Følelser  overfor  ham  ikke 
forbigaaende  vare  blevne  lidt  afkjølede  ved  hendes 
Koketteren  med  denne  moderne  Kjøbenhavner-Laps? 

—  Ja  vel,  Onkel!  Fortjent  og  vel  undt!  Hvad  Satan 
vil  den  Fyr  her?  Hvad  skal  det  til,  at  denne  Recept- 
smører kommer  her  og  trænger  sig  ind  i  vore  Selska- 
ber, lader  som  om  han  var  vor  Lige,  drikker  med  os 
og  jager  med  os  og  gjør  Kur  til  vore  Damer ? 

—  Ja,  dér  ligger  nok  Hunden  begraven nei, 

der  er  ikke  Tale  om  dig,  Diana!  det  varer  forhaabent- 
lig  længe,  før  du  bliver  begravet  —  (denne  Side- 
bemærkning, fordi  Diana  gav  sig  til  at  banke  med 
Halen  paa  Bjørneskindet).  Ja,  for  det  var  jo  ikke  et 
Iver-Skud  som  de  fyrstelige,  du  beraaber  dig  paa  — 
om  det  end  forhaabentlig  vil  gaa  og  gjælde  for  det. 
Det  var  aabenbart  et  Iversyge-Skud  —  saameget  er 
blevet  mig  klart  af  Ernas  vistnok  ufrivillige  Yt- 
ringer ....  de  var  ganske  vist  temmelig  uklare  og 
endogsaa  modsigende.  Naa,  du  behøver  ikke  at  frygte, 
at  jeg  skal  udforske  dig  desangaaende.  Den  Sag 
vedkommer  mig  ikke,  og  jeg  vil  helst  blive  udenfor 
den.  Men  sig  mig  nu,  min  Ven,  er  den  Tanke  slet  ikke 
falden  dig  ind,  at  en  Elsker,  der  maa  gribe  til  saa  dra- 

stisk  et  Middel  for  at  gjøre  Medbeileren  uskadelig  paa 
den  Tid,  da  det  store  coup  skal  foretages  —  ja  jeg 
spørger  din  sædvanligvis  temmelig  klare  Forstand:  — 
kan  han  egentlig  beraabe  sig  paa  en  Isolde-Lidenskab 
hos  Damen? 

Det  lod  ikke  til,  at  den  Tanke  var  falden  Hubert 
ind.  Men  det  var  aabenbart,  at  den  nu,  da  den  var 
bleven  ham  indpodet,  foruroligede  ham  i  høi  Grad, 
for  han  gjenoptog  sin  rastløse  Vandring. 

—  Og  naar  han  ikke  kan  det,  og  han  har  en  Gnist 
af  ridderlig  Følelse,  kan  han  saa  tvinge  denne  Dame 
til  at  følge  ham? 

Hubert  svarede  ikke.  En  Tid  lang  hørte  man  kun 
den  sagte  Knirken  af  Støvlerne  paa  det  tykke  Smyr- 
naer  Tæppe,  de  sindige  Pendulslag  af  det  store  Uhr  i 
Krogen  og  af  og  til  Knistren  og  Klirren  af  en  ned- 
faldende Træglød  i  Brændebaalet. 

Kammerjunkeren  reiste  sig  og  gik  hen  til  Kaminen, 
hvor  han  varmede  sine  Hænder  ved  Ilden  —  ikke 
uden  at  henvende  nogle  venlige  Bemærkninger  til  Dia- 
na, der  var  staaet  op  for  at  gjøre  Plads  for  ham  og  nu 
trykkede  sig  op  ad  ham  med  kjærlig  Klynken. 

—  Naa,  Hubert  —  hvor  er  saa  de  Breve?  spurgte 
han  tilbage  over  Skuldren,  stadig  varmende  sine  Hæn- 
der ved  Flammerne. 

Hubert  blev  staaende. 

Et  Øieblik  saae  han  sig  om  —  ligesom  forvirret  og 
raadvild.  Saa  gik  han  hen  til  Skrivebordet,  rev  en 
Skuffe  op,  tog  den  lille  Pakke  med  det  blegrøde,  fal- 
mede Baand  ud  og  rakte  den  til  Onklen. 

—  Det  er  bedst,  du  forsegler  den. 

—  Som  du  vil. 

Hubert  tog  en  Tændstik  ud  af  Stativet  for  at  tæn- 
de et  Lys. 

—  Eller  —  vent  lidt!  Hvorfor  egentlig  sende  hende 
Brevene?  Man  kan  spare  hende  det.  Her  er  en  prægtig 
Ild  —  hvad  om  du  brændte  Brevene  her  for  mine 
Øine? 

—  Ja,  hvorfor  ikke?  svarede  Hubert  dumpt  og  vil- 
liesløst. 

Men  han  rakte  atter  Pakken  henimod  Onklen,  som 
om  han  ikke  selv  følte  Kraft  til  at  gjøre  det. 

Kammerjunker  Harstorf  tog  Pakken  og  kastede  den 
ind  i  Kaminen. 

Silkebaandet  flammede  øieblikkelig  lyst  op .  Ran- 
dene og  derefter  Hjørnerne  glødede  og  krummede  sig 
opad;  en  lille  hvid  Røgsky  steg  tilveirs    .... 

Hubert  laa  hen  over  Skrivebordet,  rystet  af  en 
uimodstaaelig  Graadkrampe.  Onkelen  bøiede  sig  over 
ham  og  klappede  hans  Skulder  med  en  Haand,  der  sit- 
rede en  Smule,  medens  Diana  steg  op  med  Forpoterne 
paa  Huberts  Knæ  og  gav  sig  til  at  hyle  ynkelig,  dirren- 
de af  Sindsbevægelse  —  med  den  Umælendes  hjelpeløse 
Trang  til  at  trøste  sin  Herre  i  Nøden. 

Og  oppe  fra  Væggen  gloede  Elghovedet  ned  paa  ham 
med  troldagtig  Ondskab  lysende  ud  af  sit  tomme  Glar- 
øie,  der  blinkede  op  i  Skjæret  af  de  brændende  Breve 
—  Brevene  fra  hende,  som  han  kunde  have  faaet,  da 
den  endnu  traskede  om  i  sine  fædrene  Sumpskove 

Nevermore! 


Rudolph  Stens  Landpraksis    II. 


FJERDE  BOG 


Det  var  Tøveir,  sidst  i  Januar. 
I  Grøften  laa  der  hist  og  her  endnu  Pletter  af 
smudsig  Sne.  Tjørnehækkene,  Frugthavernes  blanke 
Grene,  Skovridergaardens  Straatag  med  sine  Mos- 
puder  dryppede  af  Væde.  Den  graa  Taageluft  dryppede 
uden  at  have  Mod  til  at  regne.  Rudolphs  Hue  dryp- 
pede, saa  Vandet  løb  ned  ad  Næsen  paa  ham.  Ogsaa 
Hesten  for  Enspændervognen  dryppede,  og  Sveden 
havde  klæbet  Haarene  paa  dens  brune  Skind  sammen 
i  krusede  Smaalag.  I  møisommelig  Skridtgang  trak 
den  Vognen  op  ad  den  svage  Stigning,  hvor  Veien 
mellem  begge  Haverne  var  et  eneste  Ælte,  i  hvilket 
Hjulene  masede  til  halvt  op  paa  Egerne. 

Der  var  Ingen  at  se  ved  Vinduerne  —  en  lille  Skuf- 
felse for  Rudolph.  I  Reglen  pleiede  Skovriderens  ven- 
lige Ansigt  allerede  her  at  hilse  hans  Ankomst  med  et 
livligt  Nik. 

De  tre  Popler  ved  Indkjørslen  nikkede  med  deres 
sveiende  Toppe  og  susede  med  deres  bladløse  Ris;  de 
bød  ham  et  trist  „Velkommen".  De  saae  ud  som  tre 
tøvende  Spøgelser  af  en  afdød  Kirkegaards-Allé,  som 
forresten  havde  fundet  Ro  i  Graven. 

Fra  Tagskjægget  over  Gavldøren  dryppede  det  uaf- 
brudt ned  paa  Stentrinet,  som  om  dette  var  bestemt 
til  at  udhules.  Hesten  dampede  paa  Krydset  og  under 
Bugen,  som  om  den  var  bleven  kjørt  i  Galop  —  hvil- 
ket var  meget  langt  fra  at  være  Tilfældet. 

Rudolph  knaldede  med  Pidsken  for  at  vække  Op- 
mærksomhed et  eller  andet  Steds. 

„Huset  er  som  uddødt,"  tænkte  han.  „Maaske  er 
der  Ingen  hjemme." 

Han  var  saa  vant  til,  at  Husbeboerne  vare  tilstede, 
at  han  slet  ikke  havde  regnet  med  denne  Mulighed. 

Han  vilde  allerede  kjøre  ind  i  Gaarden,  da  Døren 
gik  op. 

Det  var  Jomfru  Brøndsted. 

—  Aa,  er  det  Dem,  Hr.  Doktor!  Og  det  er  neppe  en 
halv  Time  siden,  at  Kammerjunkeren  og  Frøken  Ag- 
nes er  kjørt  over  til  Lønholt  for  at  besøge  Økonomi- 
raaden.  Han  havde  sendt  en  Buket  fra  Drivhuset  over 
til  Frøkenens  Fødselsdag;  det  er  nu  fjorten  Dage 
siden,  og  den  Opmærksomhed  vilde  de  da  takke  ham 
for. 

—  Hm.  Ja,  det  var  jo  Skade! 

—  Og  netop  den  første  Gang,  at  Doktoren  endelig 
kommer  her  igjen!  Det  vil  da  gjøre  Kammerjunkeren 
ondt,  og  Frøkenen  ogsaa! 

—  Ja,  nu  maa  De  hilse  saa  mange 

—  Ja  men,  Hr.  Doktor  — ! 

—  Og  her  er  nogle  Bøger,  som  jeg  — 

—  Ja  men  Doktor  Sten  —  De  vil  da  ikke  kjøre  lige 
tilbage?  Gud  bevares!  De  maa  da  komme  indenfor  og 
have  en  Kop  Kaffe!  —  Lars!  Hvor  bliver  Drengen  dog 
af?  —  Lars,  —  Lars! 


87 


Man  hørte  Træsko  klapre  i  Gaarden.  En  søvnig 
Stemme  forsikrede,  at  han  kom  jo  alt  hvad  han  kunde. 

—  Nei  Tak,  Jomfru  Brøndsted,  det  er  nok  bedre, 
jeg  ser  at  komme  hjem  igjen. 

Rudolph  trak  Bogpakken  frem  under  det  beskyt- 
tende Forlæder. 

—  Det  kan  der  ikke  være  Tale  om,  Dr.  Sten! 
Maaske  træffer  Kammerjunkerens  slet  ikke  Økonomi- 
raaden,  han  farer  jo  altid  om  til  Dyrskuer  og  Komi- 
teer og  saadan  noget.  Og  naar  saa  Kammerjunkeren 
kommer  hjem,  og  De  har  været  her  og  er  taget  bort 
igjen! 

Dette  Argument  var  uimodsigeligt. 

Den  brave  Husholderske  var  ogsaa  allerede  kom- 
met ud  og  bestræbte  sig  ivrig  for  at  knappe  det  stive 
Forlæder  op,  et  Arbeide,  der  nu  blev  betroet  til  Lars, 
hvorpaa  hun  ikke  længer  vægrede  sig  ved  at  tage  imod 
Bogpakken. 

Med  mange  bekymrede  Spørgsmaal  til  hans  Befin- 
dende hjalp  Jomfruen  Rudolph  Tøiet  af  i  den  snevre 
Korridor  og  førte  ham  ind  i  det  velbekjendte  Studere- 
værelse. Her  bad  hun  ham  lade,  som  om  han  var 
hjemme,  og  som  et  Hovedmiddel  dertil  forsynede  hun 
ham  med  en  Cigar.  Hvorpaa  hun  anbefalede  sig  for 
at  lave  ham  en  Kop  Kaffe. 

Rudolph  tog  Plads  paa  den  lille  Sofa,  blæste  Røg- 
skyer ud  i  den  lune  Stueluft  og  syntes  virkelig  snart,  at 
han  var  som  hjemme.  Værelset  var  altfor  fuldt  af  Erin- 
dringer, til  at  han  kunde  føle  sig  ensom  her.  Bogskabet 
viste  ham  bag  sine  Glasruder  de  rækkesatte  Bind,  der 
vare  deres  Eier  saa  dyrebare,  og  som  han  ogsaa  selv 
nu  kjendte  for  en  stor  Del.  Hans  lange  Sygeleie  havde 
givet  ham  rigelig  Tid  til  at  studere,  og  Bog  efter  Bog 

var  vandret  fra  Hanenau  til  Stubberup:  den  dybe 
Schopenhauer,  den  mystiske  du  Prel,  den  skarpsin- 
dige Hartmann  havde  han  gjort  Bekjendtskab  med; 
ja  selv  et  og  andet  af  Mester  Kant,  der  fra  Studenter- 
dagene af  stod  for  ham  i  det.  Unærmeliges  Glorie,  var 
i  disse  tvungne  Ferieuger  blevet  hans  aandelige  Eien- 
dom.  Oliemaleriet  af  Harstorfs  Bedstefader  over  det 
lange  gammeldags  Mahagoniskrivebord,  det  store  Pho- 
tographi  af  den  afdøde  Fru  Harstorf  lige  ovenover 
hans  Plads  paa  Sofaen  og  det  mindre  af  Agnes  ved 
Siden  af  det:  —  de  havde  hver  sit  at  sige  ham,  ja  selv 
de  mosgrønne  Væggeflader  gjengav  som  trofaste  Pho- 
nographplader  de  forlængst  opfangne  Ord  med  den 
nøiagtige  Stemmeklang. 

Hvor  tydelig  fornam  han  ikke  sin  Værts  godmodig- 
sarkastiske Latter,  da  han  ved  sit  første  Besøg  fore- 
bragte en  af  sine  naivt  materialistiske  Anskuelser  og 
nu  maatte  lade  sig  belære  om,  at  disse  Ting  egentlig 
vare  antiqverede  og  kun  hos  os  endnu  gjaldt  for  godt 
Latin. 

„Det  kommer  deraf,  Hr.  Sten,  at  vi  Danske  er  det 
mest  uphilosophiske  Folk  paa  Guds  grønne  Jord. 
Vores  metaphysiske  Fornødenheder  er  af  den  aller  be- 
skedneste Art.  Luthers  Kathechismus  tilfredsstiller 
dem,  og  Materialismen  gjør  det  ogsaa.  Altsaa  ud  af  den 
ene  og  paa  Hovedet  over  i  den  anden!  Som  om  der 
intet  Tredie  gaves.  Saaledes  har  De  baaret  Dem  ad, 
og  saadan  bærer  de  sig  Allesammen  ad.  Det  vil  sige 
nuomstunder.  I  den  første  Halvdel  af  Aarhundredet, 
da  H.  C.  Ørsted  skrev  „Aanden  i  Naturen",  da  var  det 
anderledes.  Da  havde  vi  endnu  ikke  skilt  os  fra  vor 
sydlige  Nabo,  ja  vi  havde  jo  endogsaa  tydsk  Land  i  vor 
Helstat,  og  Tydskerne  er  lige  det  Modsatte:  Jordens 

mest  philosophiske  Folk."  „Men  Tydskland  har  dog 
ogsaa  sine  Materialister."  „Ja,  det  skal  De  have  Ret  i, 
og  hvad  for  nogle!  Ja,  fordi  der  stikker  Lidenskab 
derunder  —  en  Slags  pervers  Tro.  Men  derfor  har  de 
ogsaa  hurtigere  raset  ud.  Det  er  ligesom  Feber  i  et 
stærkt  Legeme;  derved  bliver  et  eller  andet  Syg- 
domsstof  udskilt  —  hvilket  her  rigtignok  var  Pan- 
logismens  Stofløshed  —  og  Alt  kommer  igjen  i  Orden. 
Men  hos  os  sniger  det  sig  bare  saadan  hen,  tvivls-mat 
og  tanke- svindsotig,  det  er  den  rene  Jammer!" 

Det  var  den  første  af  mange  Samtaler,  der  i  Begyn- 
delsen interesserede  ham  som  noget  Nyt  og  Para- 
doxt,  indtil  de  efterhaanden  umærkelig  bortskyllede 
Grundvolden  for  hans  Anskuelser  og  mægtig  rystede 
hvad  hans  nye  Ven  kaldte  hans  „Kulsviertro  paa  den 
absolule  Physik". 

Ogsaa  han  havde  haft  et  Ord  med  i  Laget,  den  gam- 
le Herre  i  den  høikravede  røde  Kammerherreuniform 
dér  oppe  paa  Væggen.  Hans  alvorlige  Ansigt  havde 
den  samme  Modsætning  af  næsten  hvidt  Haar  og  Kne- 
belsbart og  sorte  Bryn  —  høit  hvælvede  over  lysegraa 
Øine  —  der  var  saa  paafaldende  hos  hans  Sønnesøn. 
Naar  denne  talte  om  sin  Bedstefader  og  pegede  op 
paa  den  Rødkjolede,  som  saae  ned  paa  dem  fra  den 
ovale  Ramme  midt  imellem  de  to  grønne  Empire- 
vaser paa  Skrivebordsskabene,  saa  var  det  næsten, 
som  om  man  havde  et  Dobbeltgængerpar  for  sig  — 
en  Forestilling,  der  indfandt  sig  saa  meget  lettere,  som 
Dobbeltgængen  netop  havde  været  Kammerherrens 
Specialitet.  Denne  anden  Forgeneration  havde  over- 
hovedet været  begavet  med  mystiske  Egenskaber,  der 
vilde  have  indbragt  den  en  overmodig  Latter  fra  dens 
Hr.  Papa,  den  himmelblaa  Kavaler  inde  i  Dagligstuen; 

for  denne  Kammerjunker  Leopold  Harstorf  havde  — 
som  det  sømmede  sig  for  Struensees  Ven  —  været  en 
erklæret  Rationalist,  der  ansaae  Alt,  hvad  han  betrag- 
tede som  middelalderlig  Overtro,  for  at  være  lagt  ad 
acta  for  evige  Tider.  Hvilket  som  sagt  ikke  hindrede 
hans  Søn  i  at  gaa  dobbelt,  og  det  saa  ugenert  hverdags- 
agtig, at  Tjenerskabet  helt  havde  vænnet  sig  dertil. 
Hvis  han  ikke  var  hjemme  til  sædvanlig  Spisetid,  og 
man  saae  ham  komme  nede  i  Alleen,  uden  at  han  dog 
kom:  saa  vidste  Kokkepigen,  at  den  rigtige  Kammer- 
herre, efter  saaledes  at  have  anmeldt  sig  in  effigie, 
snart  vilde  indfinde  sig  in  persona,  og  holdt  Suppen 
parat. 

Endnu  dybere  nedsænket  i  Naturens  „Natteside" 
havde  hans  Søster  Caroline  Mathilde  været,  opkaldt 
efter  den  beundrede  Dronning,  hvem  hun  baade  le- 
gemlig og  aandelig  var  saa  ulig  som  muligt.  Hun  var 
ikke  billedlig  tilstede,  men  maaske  var  hun  endnu 
virksommere  repræsenteret  ved  et  Attribut.  Lige  foran 
Rudolph,  lysende  paa  det  mørkerøde  Bordtæppe,  laa 
en  amethystfarvet  Kugle  af  Bjergkrystal,  en  rigelig 
Tomme  i  Diameter.  Den  havde  aldrig  forladt  Caroline 
Mathilde,  siden  den  var  kommen  i  hendes  Besiddelse  i 
Halvfemserne  som  Gave  af  en  fransk  Emigrant.  Den 
havde  tilhørt  den  berømte  Mademoiselle  Lenor- 
mand,  som  i  den  blandt  Andet  skulde  have 
forudset  Marats  Drab.  Da  han  selv  var  ganske  uden 
mystisk  Begavelse,  men  fandt  denne  hos  sin  Veninde 
Caroline  Mathilde  Harstorf,  saa  forærede  han  hende 
det  kostbare  Krystal,  og  mange  vare  de  tilkommende, 
mange  de  fjerne  Ting,  som  hun  havde  skuet  i  dens 
klare  Dyb.  En  Gang,  da  hendes  Broder  Kammerherren 
skulde  reise  til  Kjøbenhavn  fra  sit  Gods  i  Jylland,  sag- 

de  hun,  at  hun  maatte  forberede  ham  paa  Noget,  hun 
just  havde  set.  Naar  han  kom  til  sin  Bolig  i  Kjøben- 
havn,  vilde  han  midt  paa  Bordet  i  Dagligstuen  finde  et 
Brev  med  sort  Segl,  som  hun  følte  indeholdt  en  skjæb- 
nesvanger  Efterretning.  Brevet  laa  der  ganske  rigtig. 
Det  var  fra  en  ung  Mand,  hvem  Kammerherren  havde 
taget  sig  faderlig  af,  og  som  havde  skudt  sig  af  ulyk- 
kelig Kjærlighed.  Efterretningen  rystede  Kammerher- 
ren saa  dybt,  at  den  kunde  siges  at  have  givet  hans  Liv 
en  ny  Vending  i  Retning  af  en  sværmerisk  Religiøsitet 
å  la  Madame  Kriidener,  som  den  Gang  var  høi  Mode. 
Stor  Skade  var  det,  at  Arveligheden,  der  saa  ofte 
springer  en  Generation  over  og  her  ogsaa  havde  gjort 
det  i  det  Ydre,  ikke  havde  begavet  Frederik  Harstorf 
med  de  mystiske  Kræfter,  der  vare  saa  levende  i  den 
ældre  Generation.  Fra  hint  dunkle  Grændseland  havde 
han  kun  en  eneste  personlig  Oplevelse  at  berette.  Et 
lille  Stentryksbillede,  der  hang  over  Sofaen  under  hans 
Hustrus  Portrait,  fortalte  atter  Rudolph  derom.  Det 
forestillede  Herregaarden  Marsvinsholm  i  Skaane;  her 
havde  Harstorf  som  ung,  da  han  overnattede  i  et  grønt 
Værelse,  oplevet naa  ja,  netop  det,  som  Alle  op- 
levede, der  sov  i  det  grønne  Værelse:  et  lille  Spøgeri, 
som  stod  i  Forbindelse  med  en  høist  romantisk  Begi- 
venhed, der  havde  tildraget  sig  paa  Marsvinsholm  i 
Carl  den  Tolvtes  Dage.  Om  denne  Begivenhed  havde 
Harstorf  naturligvis  ingen  Anelse  haft,  før  han  ved 
Frokostbordet  paa  sine  Værters  Spørgsmaal,  hvordan 
han  havde  sovet,  fortalte,  hvad  han  havde  hørt:  Fod- 
trinene i  det  lange  Billedgalleri,  Haanden,  der  fam- 
lede ved  Laasen,  og  Skridtene,  der  atter  fjernede  sig, 
uden  at  Nogen  var  at  se,  da  Harstorf  rev  Døren  op  og 
ilede  forfølgende  gjennem  det  lange  Galleri.  Hvorpaa 

Fruen  i  Huset  fortalte  om  den  unge  Søofficer,  der,  me- 
dens hans  Fregat  laa  ved  Ystad,  hver  Nat  havde  besøgt 
sin  Elskede  i  hint  Værelse  og  havde  fortsat  denne  Van- 
dring ogsaa  efter  at  han  var  falden  i  den  Bataille,  der 
fandt  Sted  endnu  samme  Dag,  da  Fregatten  havde  let- 
tet Anker. 

Rudolph  var  saa  vant  til  at  betragte  alle  den  Slags 
Ting  som  Noget,  der  i  det  Høieste  kunde  bruges  til  en 
lidt  barnlig  Underholdning  i  Skumringstiden,  at  det 
ligefrem  var  en  Oplevelse  for  ham  at  høre  saadan  en 
nydelig  lille  Spøgelsehistorie  af  reneste  Vand  blive  for- 
talt med  hemmelighedsfuld  Mine  og  bevæget  Stemme- 
klang  af  en  Mand,  hvem  han  ikke  blot  agtede  og  ære- 
de, men  hvis  Dannelse  og  Intelligens  han  satte  høit 
over  sin  egen.  Hvormeget  hans  Ven  selv  troede  der- 
paa,  fik  han  aldrig  rigtig  at  vide,  da  han  følte  en  vis 
Sky  for  direkte  at  spørge  derom.  Kun  een  Gang,  da 
Talen  af  sig  selv  kom  i  denne  Retning,  havde  Kam- 
merjunkeren ytret,  at  man  udvortes  set  meget  godt 
kunde  forklare  Sligt  naturalistisk  som  Hallucination, 
uden  at  man  derfor  behøvede  at  benægte  en  dybere 
Sammenhæng.  I  alt  Fald  lagde  han  ingen  Vægt  derpaa. 
Hvad  derimod  hine  to  mystiske  Egenskaber  hos  Bed- 
stefaderen og  Grandtanten  angik,  saa  støttede  han 
deres  Existens  med  saa  mange  velbevidnede  Beretnin- 
ger lige  op  til  Svedenborg  og  Berzelius,  at  Rudolph 
snart  ikke  rigtig  vidste,  hvad  han  skulde  sige,  indtil 
han  foreløbig  endte  med  at  sige  „Pas",  i  Betragtning 
af  den  fuldkommen  ubekjendte  og  uberegnelige  Mak- 
ker, som  han  maatte  anerkjende  overalt  var  med  i 
Spillet.  Han  trak  sig  mer  og  mer  tilbage  til  det  forsig- 
tige Standpunkt,  som  Montaigne  for  trehundrede  Aar 
siden  har  betegnet  med  følgende  Ord:  —  „Hvormange 


93 


i  og  for  sig  usandsynlige  Ting  gives  der  ikke,  som  ere 
bevidnede  af  troværdige  Mennesker,  og  som  vi  maa 
lade  staa  hen,  om  de  end  ikke  overtyde  os.  Thi  at  for- 
kaste dem  som  umulige  vilde  være  med  anmassende 
Haand  at  drage  Mulighedens  Grændser." 

Ham  selv  forekom  det,  som  om  dette  Tilbagetog  var 
et  Fremskridt.  Med  et  Smil  mindedes  han  en  ung  tryk- 
sværte-forbrugende Dame,  som  han  for  et  Aar  siden 
havde  haft  den  Ære  at  have  til  Bords  ved  et  Middags- 
selskab, og  som  i  en  streng  Tone  havde  erklæret  over- 
for en  Gjenbo,  at  hvis  „saadan  noget"  virkelig  hænd- 
tes, saa  „vilde  hele  hendes  Verdensanskuelse  styrte 
sammen".  Nu,  da  han  sad  her  i  Kammerjunkerens 
Studereværelse  og  mediterede  over  sin  Cigar,  vidste 
han  meget  vel,  at  enhver,  som  blot  havde  beskjæftiget 
sig  i  otte  Dage  med  kritisk  Erkjendelsestheori,  kunde 
knibse  den  tryksværte-forbrugende  Dames  Verdensan- 
skuelse om  med  et  Par  ubekvemme  Spørgsmaal.  Men 
den  Gang  havde  den  verdensanskuende  brandesianske 
Ungmø  imponeret  ham,  ja  endogsaa  været  ham  et  stolt 
Vidnesbyrd  om,  hvor  herlig  vidt  vi  alt  vare  komne  — 
(„vi",  nemlig  den  høiere  Intelligens  i  Danmark);  og 
det  var  denne  Omstændighed  langt  mer  end  Damen 
selv,  som  han  nu  maatte  trække  paa  Smilebaandet  ad. 

Saaledes  kom  det  sig,  at  den  rødkjolede  Kammer- 
herre nu  saae  bifaldende  ned  til  ham  fra  sin  Vægge- 
plads:  „Naa,  min  kjære  unge  Ven,  du  er  nok  ogsaa 
kommen  til  at  give  den  Shakespearske  Prinds  af  Dan- 
mark Ret,  hvad  du  i  Begyndelsen  ikke  var  rigtig  vil- 
lig til." 

Ikke  mindre  velvillig  smilede  hans  Ven  og  Mentors 
forlængst  afdøde  Hustru  ned  til  ham.  Ogsaa  hun  hav- 
de ofte  vist  sig  i  disse  Samtaler.  „Som  min  gode  Ida 

pleiede  at  sige,"  var  en  Vending,  Kammerjunkeren 
ofte  brugte,  og  alle  saadanne  Ytringer  viste  hende  som 
en  Dame,  der  havde  afstreifet  de  kirkelige  Forestillin- 
ger uden  derved  at  tage  Skade  paa  sit  religiøse  Gemyt. 
„Ogsaa  min  Agnes  dér,"  sagde  han  ved  en  3aadan 
Leilighed  med  et  Blik  paa  den  unge  Piges  Photogra- 
phi,  —  „vil  en  Gang  dø  uden  Præst  om  end  ikke  uden 
Gud.  Ganske  vist,  den  gamle  skjæggede  Skabergud 
ligner  han  ikke.  Det  vidste  allerede  de  gamle  Gnosti- 
kere, at  han  ikke  har  noget  at  gjøre  med  den  religiøse 
Forløsningstros  Gud;  men  siden  har  Christenheden 
glemt  det.  Kirkefædrene  seirede,  og  de  behøvede  en 
rigtig  haandfast  Skabergud.  Som  de  fik.  Vor  Herre 
være  med  dem!" 

Men  ogsaa  en  levende  spiritus  familiaris  havde  Væ- 
relset for  at  gjøre  sit  stumme  Sprog  veltalende.  Thi 
sandelig,  Pamina  havde  ikke  været  fremmed  for  disse 
Samtaler,  og  den  laa  nu  dér  i  Hjørnet,  lidet  paafal- 
dende,  som  en  dunkel  Gjenstand  i  dunkle  Omgivelser: 
sammenrullet  paa  et  sort  Gjedeskind  under  den  sorte 
Kakkelovn,  med  hvis  gyldne  Ventiløine  dens  egne  rav- 
gule søvnig  blinkede  omkap. 

„Ja,  det  er  mærkeligt  med  Pamina,"  begyndte  Kam- 
merjunkeren ofte  en  Udvikling  —  og  nu  fulgte  en  eller 
anden  dyre-psykologisk  Iagttagelse,  sædvanlig  ledsaget 
af  en  menneskelig  Parallel:  „tout  comme  chez  nous! 
Vi  er  noget  klogere,  men  Villien  er  den  samme.  Og 
vor  Overintelligens  misbruger  vi  tidt,  saa  vi  blot  er 
saameget  dummere!  Og  saa  skal  min  Sjæl,  der  for 
mindre  end  halvfjerdsindstyve  Aar  siden  efter  Præ- 
sternes Mening  var  Intet,  —  den  skal  vare  ved  en  hel 
Evighed  —  hvilket  allerede  er  en  Selvmodsigelse  — 
medens  Paminas  gaar  ud  som  et  Lys!   ....  Aa,  denne 

Kløft  tvers  igjennem  Naturen,   som   Christendommen 

har  bragt  os,  Sten!    Ja,  deri  er  De  nu  enig  nok 

med  mig;  men  tro  bare  ikke,  at  Materialisterne  gjør 
det  bedre,  idet  de  stryger  alle  Sjælene  af  Billedet  og 
kun  lader  Kroppene  blive  tilovers!  Aa,  hvor  langt  staar 
vi  dog  tilbage  for  Inderne,  der  saa  sikkert  traf  den 
gyldne  Middelvei!  Hvor  herlig  er  ikke  Bhagavadgitas 
Ord:  —  , Aldrig  har  den  Tid  været,  da  jeg  og  du  og 
disse  Fyrster  og  Krigere  og  Stridsheste  og  Elephanter 
ikke  vare  til,  og  aldrig  vil  den  Tid  komme,  da  de  ikke 
allesammen  ere  til'  —  eller  som  Schopenhauer  siger: 
, Trods  Tid,  Død  og  Forkrænkelighed  ere  vi  endnu  alle 
samlede.'  Alle,  ja  vel,  ogsaa  du,  Pamina!  den  gode 
Schopenhauer  vilde  ingenlunde  have  dig  udelukket. 
Vær  trøstig!  du  har  bestandig  været  med  og  vil  bestan- 
dig være  med!" 

Gjenstanden  for  denne  og  lignende  Apostropher, 
den  sorte  Angorakat,  sad  nu  opreist,  krummede  Ryg- 
gen og  knurrede  saa  sagtelig,  som  om  den  fornam  dem 
i  Aanden.  Den  lagde  ogsaa  Hovedet  tilbage  for  at  be- 
tragte Rudolph  gjennem  Øinenes  knivsbrede  Sprække, 
hvad  den  fandt  bekvemmere  end  at  hæve  Øienlaagene. 

„Ja,  Pamina,"  sagde  Rudolph  —  „„du  ser  paa  mig 
med  et  Smil,  forekommer  det  mig,  og  jeg  veed  ogsaa 
nok,  hvad  du  siger.  ,Du  var  en  dum  Dreng,  min  Bed- 
ste' —  siger  du  —  ,da  du  første  Gang  betraadte  dette 
Værelse.  Du  troede  kun,  hvad  du  kunde  tage  og  føle 
paa  eller  i  alt  Fald  konstatere  ved  Hjelp  af  videnskabe- 
lige Instrumenter,  disse  vidtrækkende  Organprojek- 
tioner. Du  mente,  at  jeg  var  ikke  andet  end  hvad  du 
saae  og  kunde  definere,  en  Kat  —  et  Dyr,  Genus:  Rov- 
dyr, Species:  Felis;  Subspecies:  Felis  domestica;  Afart: 
Felis  domestica  Angorica;  individuelt  Navn:  Pamina. 

Basta!  dette  og  intet  mer.  Og  du  mente,  at  du  selv  var 
slet  og  ret  Rudolph  Sten,  Cand.  med.,  født  dér  og  dér 
paa  den  og  den  Datum  for  en  Gang  at  dø  dér  og  dér 
paa  den  og  den  Datum.  Basta!  dette  og  intet  mer  .... 
Naa,  er  du  nu  imidlertid  blevet  lidt  klogere?  Dette 
Tempel,  hvis  Skytsaand  jeg  er,  har  det  gjennemtrængt 
dig  med  sin  Visdom?  Veed  du,  at  jeg  ingenlunde  blot 
er  Angorakatten  Pamina,  men  desuden  en  „Ding  an 
sich"?  Har  du  indset,  at  du  selv  ingenlunde  blot  er 
Cand.  med.  Rudolph  Sten,  men  desuden  en  „Ding  an 
sich"?  Og  at  vi  vel  til  Syvende  og  Sidst  er  det  samme 
Urvæsen?  Hvorfor  vi  ogsaa  nu  se  paa  hinanden  med 
det  evige  Verdensøie,  der  „ser  ud  af  Alt,  hvad  der 
skuer  med  Øine",  og  hilse  hinanden  med  Indernes 
store  Ord:  „Tat  tvam  asi",  „Det  er  dig  selv"  —  du  ta- 
lende, jeg  miavende,  og  det  gjør  ingen  stor  Forskjel." 

Og  virkelig  miavede  den  saaledes  Tiltalte  og  be- 
kræftede dermed  aabenbart  authentisk  Rudolphs  For- 
tolkning af  dens  stumme  Sprog.  Hvorpaa  den  reiste 
sig  med  værdig  Ro  —  som  den  foretog  sig  alting  med 
værdig  Ro  —  reiste  sig  og  kom  hen  til  ham  og  be- 
gyndte at  gaa  rundt  om  hans  Ben,  gnidende  sig  op  ad 
dem  og  klemmende  sig  igjennem  imellem  dem,  idet 
den  klappede  Knæ  og  Laar  med  sin  buskede  Svands. 

„Saa-aa?  Kommer  du  til  mig,  Pamina?  Ja,  gamle 
Veninde,  du  har  virkelig  Ret.  Jeg  er  bleven  lidt  klo- 
gere, end  jeg  var,  da  vi  lærte  hinanden  at  kjende.  Den 
Gang  var  jeg  saare  stolt  af  Alt,  hvad  jeg  vidste,  og 
navnlig  af  Alt,  hvad  Videnskaben  vidste,  hvor  herlig 
vidt  den  havde  bragt  det,  hvordan  den  kunde  besvare 
ethvert  Spørgsmaal,  som  et  voxent  Menneske  kunde 
finde  paa  at  stille.  Nu  veed  jeg  i  alt  Fald,  hvor  meget 
vi  ikke  veed,  og  omgiven  af  denne  Uvidenhed  befinder 

jeg  mig  bedre  end  den  Gang  midt  i  al  min  formentlige 
Viden." 

Denne  Forsikring  tilfredsstillede  aabenbart  den  sort- 
pelsede  Husaand  saa  meget,  at  den  ikke  holdt  det  for 
under  sin  Værdighed  at  sætte  Forpoterne  op  paa  den 
Talendes  Knæ  og  svinge  sig  op  i  hans  Skjød,  hvor  den 
rullede  sig  sammen,  og  snart,  da  en  venlig  Haand  be- 
gyndte at  stryge  hen  over  dens  bløde  Pels,  gav  sig  til 
at  spinde  —  ikke  „en  Ende",  som  en  Matros  pleier  van 
at  gjøre,  naar  han  er  i  sit  Es,  for  den  havde  talt  og 
var  bleven  forstaaet  og  var  i  Almindelighed  ikke  af 
snaksom  Natur:  nei,  et  rigtig  husligt  Hyggevæv,  der 
svøbte  sig  lunt  og  stille  om  Rudolphs  Sind,  saa  at  han 
endnu  mere  end  for  fulgte  Jomfru  Brøndsteds  Opfor- 
dring til  at  føle  sig  som  hjemme. 


II 

Det  firkantede  Bord,  som  Rudolph  sad  ved,  var  be- 
dækket med  et  mørkerødt  Plyschtæppe.  En  Mængde 
Nipssager  vare  anbragt  paa  det  som  stadige  Beboere: 
—  en  flad  Sølvskaal,  en  stor  Elfenbens-Papirkniv,  en 
Lysestage  af  Vildsvinetænder  og  Raabuk-Takker,  et 
Par  slebne  Flakoner  og  lignende  Ting,  der  alle  havde 
deres  bestemte  Plads.  Allerede  før,  da  han  ved  Tanken 
om  Kammerjunkerens  synske  Grandtante  havde  fæstet 
sit  Blik  paa  den  mystiske  Krystalkugle,  havde  det 
været  ham  paafaldende,  at  den  ikke  laa  paa  sin  sæd- 
vanlige Plads,  men  hans  Tanker  havde  haft  en  altfor 
determineret  Bevægelse,  til  at  det  kunde  blive  mer  end 
en  ganske  flygtig  Iagttagelse.  Nu  saae  han,  at  der  var 

Rudolph  Stens  Landpraksis    II.  7 

ordnet  om  paa  hele  Systemet,  saa  at  kun  Sølvskaalen 
havde  beholdt  sin  centrale  Stilling;  og  samtidig  opda- 
gede han  ogsaa  Grunden:  man  havde  maattet  gjøre 
Plads  for  et  nyt  Medlem  af  Forsamlingen. 

Det  var  værd  at  gjøre  Plads  for,  da  det  var  et  præg- 
tigt Stykke:  —  en  Brevpresser  i  Form  af  et  Bronce- 
hoved,  der  hvilede  paa  en  gyldenfryndset  Broncepude 
og  havde  en  gylden  Laurbærgren  om  Panden.  Ansigtet 
med  de  indsunkne  Kinder,  den  fremspringende  Næse, 
de  smalle,  halvt  aabnede  Læber  og  den  kraftige  Hage 
var  ham  ubekjendt,  og  dog  syntes  han,  at  jo  mer  han 
betragtede  disse  Træk,  desto  stærkere  rørte  der  sig  en 
Erindring,  der  vilde  gjenkjende.  De  vare  livløse,  men 
ikke  simpelthen  som  et  Ligs  Ansigtstræk  ere  det;  de 
vare  saa  livløse,  som  om  alt  Jordens  Liv  havde  været 
koncentreret  i  dem  og  havde  forladt  dem. 

Saa  mægtigt  var  Indtrykket,  at  Spørgsmaalet  om 
hvem  det  vel  kunde  forestille  slet  ikke  havde  faaet  Tid 
til  at  komme  op  endnu,  da  Husholdersken  traadte  ind 
og  fandt  ham  siddende  med  det  lille  Kunstværk  i  Haan- 
den. 

—  Naa,  Doktoren  har  allerede  fundet  det!  Ja,  det 
er  nok  et  kostbart  Stykke  —  Kammerjunkeren  er  saa- 
mænd  saa  glad  over  det.  Hans  Broder  Generalen  har 
bragt  det  med  fra  Paris  til  ham. 

—  Saa?  Fra  Paris!  Ja,  det  er  fint  Broncearbeide, 
det  kan  man  nok  se.  Men  hvem  mon  det  kan  være? 
Maaske  Cæsar  —  skjøndt? 

—  Nei,  det  skal  da  være  Napoleon,  sagde  Jomfru 
Brøndsted  i  en  Tone,  der  antydede,  at  det  var  hende 
høist  tvivlsomt,  om  det  var  ham. 

—  Napoleon  —  ja  saa! 

Det   mindede   ganske   vist   ikke   om   det  bekjendte 

Keiser-Napoleon-Ansigt,  firkantet-fyldigt  under  den 
verdenshistoriske  Hat;  men  der  kunde  vel  være  nogle 
af  Førstekonsulens  Træk  deri  —  som  om  Dødstimen 
havde  forsøgt  at  føre  ham  tilbage  fra  hans  høiheds- 
vanvittige  Forblændelses-  og  Forfaldstid  til  de  geniale 
Ungdomsdage,  da  han  levede  og  aandede  i  Troen  paa 
sin  Mission  som  Revolutionens  Soldat  og  Verdensaan- 
dens  udkaarne  Værktøi. 

—  Men  det  ligner  da  rigtignok  ikke  meget,  mente 
Husholdersken  —  for  man  veed  da  nok,  hvordan  Kei- 
ser Napoleon  saae  ud.  Det  har  man  da  set  saa  mange 
Billeder  af. 

—  Ja,  men  dette  lader  til  at  være  en  Miniatur  af 
Dødsmasken. 

—  Ja,  det  er  det  saamænd  ogsaa!  Det  kan  jeg  da 
huske,  Kammerjunkeren  sagde. 

—  Saa  maa  det  ogsaa  ligne.  Ja,  Jomfru  Brøndsted, 
hvem  kan  vide,  hvad  Døden  gjør  ud  af  os? 

—  Ih,  Herr'  Jeses! 
Rudolph  lo:  — 

—  Er  det  saa  forskrækkeligt  at  høre  Tale  om  Dø- 
den? 

—  Nei,  paa  det  Lav,  det  maa  Doktoren  da  ikke  tro. 
Men  det  var  saamænd  de  selvsamme  Ord,  som  Kam- 
merjunkeren sagde  til  mig. 

—  Se,  se!  —  Ja,  der  kan  De  se,  at  jeg  har  lært  noget 
af  ham. 

—  Ja  Kammerjunkeren,  ham  kan  vi  nok  allesam- 
men lære  af,  sagde  hun  med  et  troskyldigt  Nik.  —  Ja, 
nu  har  jeg  da  ellers  Kaffen  derinde,  hvis  at  Dokto- 
ren   .  Naa,  kom  saa,  Pamina! 

Pamina,  der  allerede  ved  Jomfruens  Indtrædelse 
havde  forladt  sit  Leie  og  var  hoppet  ned  paa  Gulvet, 

v 

gik  forud  ind  i  Dagligstuen.  Den  var  aabenbart  begjær- 
ligere  efter  Kaffen  end  de  to  Menneskebørn. 

Disse  vare  snart  fordybede  i  en  Samtale,  for  hvilke 
Kaffen  med  Tilbehør  kun  dannede  en  underordnet 
Ledsagelse. 

Husholdersken  havde  endnu  ikke  skjænket  i  Kop- 
perne, før  Rudolph  allerede  var  overtydet  om,  at  hun 
havde  et  eller  andet  paa  Hjerte.  Ja,  den  Tanke  faldt 
ham  ind,  om  hun  ikke  fra  først  af  havde  været  glad 
over  en  Gang  at  have  ham  for  sig  selv  alene.  Han 
var  nysgjerrig  efter  at  faa  at  vide,  hvad  det  vel 
kunde  dreie  sig  om,  og  han  behøvede  ikke  at  vente 
længe. 

—  De  har  ikke  set  Frøken  Agnes  i  lang  Tid,  Hr. 
Doktor.  De  vil  vist  bemærke  en  Forandring  hos  hende. 

—  En  Forandring?  I  det  Ydre,  mener  De? 
Husholdersken  nikkede. 

—  Og  jeg  er  bange  for,  at  De  som  Læge  ikke  vil 
være  tilfreds  med  den. 

—  Men  Gud  —  er  det  muligt,  at  Frøken  Harstorf 
—  —  hun  ytrede  en  Gang  noget  om  at  hendes 
Bryst  — ? 

—  Aa,  saa  hun  har  talt  med  Dem  derom? 
Rudolph  fortalte  hende,  hvad  Agnes  havde  sagt  til 

ham  hin  Novemberdag.  Han  mindede  hende  ogsaa 
om,  hvad  der  var  forefaldet  ved  Kaffebordet,  da  Fru 
Bjerring  havde  forraadt  Kusinens  sælsomme  Smag 
for  Kaffebønner,  og  forklarede  hende,  hvordan  det 
forholdt  sig  dermed.  Hans  Tilhørerinde  nikkede  flere 
Gange  betænkelig  og  bemærkede,  at  hun  den  Gang 
nok  havde  undret  sig  over  den  alvorlige  Mine,  han 
satte  op.  Ogsaa  Samtalen  med  Erna  paa  den  natlige 
Kjøretur  blev  omtalt,  paa  Grund  af  hans  Løfte  om  saa 

snart  som  mulig  at  tale  alvorlig  med  Kammerjunke- 
ren om  hans  Pleiedatters  Tilstand  —  om  hun  ikke 
maaske  skulde  undgaa  de  slemme  Vintermaaneder 
ved  et  Ophold  i  Syden. 

—  To  Dage  derefter  saae  jeg  Frøken  Harstorf  paa 
Juelsbo,  og  navnlig  ved  Aftensbordet,  hvor  jeg  sad  lige 
overfor  hende,  var  det  mig  paafaldende,  at  hun  saae 
daarlig  ud.  Det  kunde  naturligvis  kun  bestyrke  mig  i 
mit  Forehavende.  Men  samme  Aften  blev  jeg  indbudt 
til  Jagt  paa  Fuglsang  den  følgende  Dag,  og  dér  fik  jeg 
jo,  som  De  veed,  en  Ladning  Hagl  i  Laaret  ....  saa 
blev  der  ikke  noget  af  det  den  Gang. 

Jomfru  Brøndsted  rystede  mismodig  paa  Hovedet. 

—  Ja,  er  det  ikke,  som  om  der  havde  lyst  en  ond 
Stjerne  over  det,  som  man  siger!  At  tænke  sig,  at  De 
den  Gang  var  saa  nær  ved  at  tale  med  Kammerjunke- 
ren og  saa  at  dette  skulde  komme  i  Veien  ....  Naa, 
og  overhovedet  dette  Selskab  paa  Juelsbo!  Jeg  veed 
ikke,  hvordan  det  er,  men  det  er  ligesom  det  Hele 
skrev  sig  fra  den  Aften.  Siden  den  Tid  har  det  ikke 
mer  været  godt. 

—  De  mener,  at  Frøken  Harstorf  maa  have  forkjø- 
let  sig  dér?  ....  Ja,  jeg  kan  ikke  nægte,  at  jeg,  efter  at 
vi  havde  drukket  Kaffe,  fandt  hende  staaende  inde  i  et 
Kabinet  ved  et  aabent  Vindue,  og  jeg  skjændte  da  og- 
saa  dygtig  paa  hende  over  saadan  en  Uforsigtighed. 
Det  var  blevet  hende  for  hedt  inde  i  Salonen,  sagde 
hun. 

—  Ja  forkjølet  sig  havde  hun  da  ogsaa,  det  er  rig- 
tigt nok  ....  Men  jeg  kan  nu  ikke  andet  end  tænke 
mig,  at  der  maa  være  hændt  Noget  dér,  som  —  hvor- 
ved hun  har  faaet  saadan  —  et  Stød. 

Hun  nikkede  afgjørende:  — 

—  Ja,  Hr.  Doktor!  Jeg  kan  ikke  kalde  det  Andet 
end  „et  Stød". 

Rudolph  overveiede  dette  Spørgsmaal  ved  en  Slurk 
Kaffe. 

—  I  Selskabet?  —  Hm  ....  Ja,  jeg  veed  ikke  An- 
det, end  at  Jomfru  Paulsen  besvimede  inde  i  Salonen, 
da  hun  bød  Kaffen  om.  Hun  havde  saamænd  lige 
skjænket  i  min  Kop  ....  Men  jeg  kan  ikke  tænke  mig, 
at  det  kunde  angribe  Frøken  Harstorf 

„Med  mindre,"  afbrød  hans  Tanker  hans  Ord,  idet 
de  dunkelt  viste  ham  en  mulig  Forbindelse  mellem  Af- 
magten og  „Stødet".  Han  huskede  pludselig,  hvorledes 
Agnes  havde  ytret,  at  hun  og  Erna  havde  drøftet  Jom- 
fru Paulsens  Udseende.  Hvem  vidste,  hvad  den  mon- 
daine  Frue  i  sin  Skinsyge  kunde  have  antydet  overfor 
den  unge  Pige  om  den  smukke  Regisses  Stilling  paa 
Juelsbo?  Og  i  Fald  Agnes  havde  ladet  sig  fortrylle  af 
Fætterens  mandige  Skjønhed  ....  saa  var  Forbindel- 
sen der. 

—  Nei,  sagde  han  og  rystede  Hovedet  tankefuldt 
over  Kaffekoppen  —  nei,  Jomfru  Brøndsted,  skjøndt 
denne  Begivenhed  var  pinlig  nok,  kan  jeg  ikke  se, 
hvordan  den  skulde  have  kunnet  angribe  Frøken  Har- 
storf saadan  —  givet  hende  „et  Stød",  som  De  siger. 

—  Nei,  det  kunde  den  naturligvis  ikke. 
Husholdersken  ytrede  disse  Ord  med  Stenro  og  uden 

at  blinke. 

Hendes  Tanker  havde  været  saa  temmelig  de  samme 
som  hans,  kun  at  den  sidste  Del  ikke  havde  haft  no- 
gen hypothetisk  Form.  At  Frøkenen  var  forelsket  i 
sin  Fætter,  vidste  hun  ligesaa  vist,  som  at  hun  selv  i 
dette  Øieblik  drak  Kaffe. 

—  Men  De  tager  da  nok  en  Kop  endnu,  Hr.  Dok- 

tor?  Aa,  den  maa  De  ikke  afslaa!  Se,  jeg  tager  saa- 
mænd  selv  en  med. 

Hun  skjænkede  i  for  dem  begge. 

—  Men  saa,  strax  derefter  ....  ja,  hm  ....  det  er 
saadanne  Ting,  som  ....  man  kan  ikke  lade  være  med 
at  gjøre  sig  sine  Tanker  om  dem,  naar  det  angaar  Fa- 
miliens Vel  og  Ve.  Ser  De,  anden  Dagen  efter  Selska- 
bet saa  kommer  Fru  Bjerring  kjørende  —  det  var  bare 
fire  Dage  efter  at  hun  havde  været  her  sammen  med 
Dem  ....  Og  hun  kom  saamænd  ikke  for  at  drikke 
Kaffe  eller  for  at  sætte  Smag  paa  mine  Kringler  .... 
nei,  paa  det  Lav.  Hun  lukkede  sig  inde  sammen  med 
Kammerjunkeren  og  havde  en  lang  Samtale  med  ham, 
og  siden  lod  hun  sig  slet  ikke  se  ....  lige  fra  Studere- 
værelset og  ud  i  Vognen;  den  havde  holdt  for  Døren 
hele  Tiden.  Næste  Dag  reiste  hun  saa  til  sin  Tante  i 
Jylland,  og  dér  er  hun  endnu.  Og  Kammerjunkeren 
gik  over  til  Juelsbo  ....  han  gik  paa  sine  Ben  —  det 
var  nu  for  at  vi  ikke  skulde  vide  noget  om  det,  men 
Frøkenen  vidste  det  godt,  lige  som  af  sig  selv  .... 
Men  Hr.  Doktor  dog,  De  forsmaar  jo  helt  mine  Kring- 
ler! 

Rudolph  lod  sig  en  Smule  nøde,  for  han  tvivlede 
ikke  om,  at  den  gode  Brøndsted  i  høi  Grad  havde  Brug 
for  en  saadan  Diversion  for  at  samle  sig,  før  hun  gik 
videre  i  sin  vanskelige  Text. 

Der  var  gaaet  et  Lys  op  for  ham  ved  denne  Medde- 
lelse. Havde  han  ikke  selv  givet  Erna  det  Raad  at  tale 
med  sin  Onkel  om  det,  der  syntes  at  trykke  hende?  Og 
havde  hun  ikke  paa  hin  mindeværdige  Kjøretur  selv 
tilstaaet,  at  hun  var  kommen  til  Hanenau  for  at  følge 
hans  Raad,  men  havde  opgivet  det  igjen?  Han  nærede 
ingen  Tvivl  om,  at  den  efter  Snt.  Hubertus  opkaldte 

Mand  paa  Juelsbo,  efter  at  have  gjort  sin  Rival  lam, 
var  gaaet  saa  voldsomt  løs  paa  sit  Vindslevholmer 
Bytte,  at  dette  i  sin  Angst  nu  for  Alvor  var  fløiet  til 
Skovrideren,  som  saa  havde  lært  den  dumdristige 
Krybskytte  mores. 

For  ham  var  det  ikke  saa  vanskeligt  at  stave  og  læg- 
ge sammen,  men  han  undrede  sig,  hvad  den  brave 
Husholderske  mon  egentlig  havde  faaet  ud  deraf. 

Det  faldt  hende  aabenbart  vanskeligt  at  lade  Fort- 
sættelsen følge.  Hun  knasede  langsomt  en  Kringle  og 
søbede  endnu  langsommere  en  halv  Kop  Kaffe.  Saa 
stillede  hun  omhyggelig  Koppen  fra  sig  og  sagde  med 
dæmpet  Stemme:  — 

—  I  de  Dage  var  den  kjære  Frøken  slet  ikke  sig 
selv.  Ikke  saadan  at  hun  sagde  Noget  eller  klagede 
sig  ....  nei  —  men  jeg  kunde  da  nok  mærke  det  .... 

Det  var  tunge  Dage for  os  Allesammen  ....  Og 

jeg  —  hm  ....  ja,  det  er  kanske  dumt  nok,  hvad  jeg 
tænker  mig,  men  jeg  vil  dog  alligevel  sige  Dem  det* 
Hr.  Doktor. 

Rudolph  skyndte  sig  at  forsikre  hende,  at  han  var 
vis  paa,  hendes  Tanker  var  langt  fra  at  være  dumme, 
og  at  han  var  meget  begjærlig  efter  at  høre  dem. 
Begge  Dele  var  kun  den  rene  skjære  Sandhed,  hvad 
Husholdersken  ogsaa  godt  kunde  mærke.  Ikke  desto- 
mindre  voxede  hendes  Forlegenhed  kjendelig.  Hun 
rykkede  sig  endogsaa  lidt  frem  og  tilbage  paa  Stolen. 

—  Ja,  ser  De,  det  er  Noget,  der  angaar  Familien, 
og  man  skulde  ikke  tale  om  det  til  Fremmede.  Men 
De  veed  jo  nok,  at  Dem  betragter  jeg  ikke  som  en 
Fremmed  .  .  og  saa  er  De  jo  da  ogsaa  Doktoren  .... 
det  vil  sige,  jeg  haaber,  at  De  vil  tage  Dem  af  Sagen . . . 
Og  De  vil  jo  dog  ikke  tale  til  Nogen  om  det. 

Rudolph  var  ikke  sen  med  at  afgive  sit  Løfte  og 
lakke  hende  for  den  Tillid,  hun  viste  ham. 

—  Jeg  troer  nu,  at  mellem  Hr.  Juel  og  Fru  Bjerring 
dér  er  det  ikke  saadan,  som  det  burde  være. 

Hun  rystede  betænkelig  paa  Hovedet  og  sukkede. 

„The  murder  is  out,"  vilde  Brix  have  sagt,  tænkte 
Rudolph;  men  han  tog  sig  vel  i  Agt  for  at  lade  sig 
mærke  med,  at  han  havde  god  Grund  til  at  være  af 
hendes  Mening.  Han  nikkede  blot  med  et  forstaaende: 
„ja  saa!"  — 

Jomfru  Brøndsted  nikkede  saare  energisk  tilbage  og 
saae  fast  paa  ham  med  et  Øienpar,  der  saae  ud,  som 
om  det  ikke  kunde  blinke. 

—  Ja,  Dr.  Sten,  og  hvad  mer  er:  jeg  tænker,  Frøken 
Agnes  har  vel  ogsaa  i  de  Dage  —  tunge  Dage,  som  de 
var,  Hr.  Doktor  —  hun  har  nok  kunnet  lægge  to  og 
to  sammen  og  faa  fire  ud  ....  Men  hvordan  kunde  saa 
det  tage  saa  stærkt  paa  hende?  mener  De  .... 

Rudolph  nikkede  bekræftende. 

—  Nei,  for  De  veed  jo  ikke,  med  hvilken  Kjærlighed 
Frøkenen  hænger  ved  Tante  Ottilie,   den  gamle  Fru 

Geheimeraadinde.  Og,  ser  De,  hvis  Hr.  Juel hvis 

saadan  en  Skandale ja,  det  vilde  knuse  Hjertet 

paa  den  gamle  fornemme  Dame.  De  kan  tro  mig,  det 
var  lutter  Angst  for  Geheimeraadindens  Skyld,  der  den 
Gang  bragte  vores  kjære  Frøken  saadan  herunter  .... 
Og  det  Værste  er,  at  den  Skandale  kan  jo  true  endnu, 
selv  om  Kammerjunkeren  den  Gang  fik  gjennet  den 
væk  ....  det  er  det,  der  tærer  paa  hende  bestandig 
siden   .... 

Hun  fixerede  Rudolph  med  Øine,  der  var  saa  skarpe, 
som  om  de  vilde  nagle  ham  fast  til  denne  Anskuelse. 

Mer  end  nogensinde  syntes  de  at  have  de  indiske  Gude- 
øines  Egenskab,  ikke  at  kunne  blinke:  — 

—  Tro  De  mig   ....   det  er  det,  der .  Tante 

Ottilie! 

Ikke  med  vilde  Heste  kunde  man  have  revet  hendes 
kjære  Frøkens  Hemmelighed  ud  af  hendes  Hjerte. 
Hvordan  hun  var  kommen  i  Besiddelse  af  den,  vidste 
hun  selv  ikke  at  sige.  Formodentlig  havde  hun  ved 
Sympathi  følt  sig  til  den,  og  derfra  skrev  sig  vel  ogsaa 
hendes  instinktive  Had  til  Erna,  Rivalinden.  Da  det 
nu  efter  hendes  Mening  var  nødvendigt,  at  Lægen  fik 
at  vide,  at  Agnes  i  November  havde  faaet  et  sjæleligt 
Knæk,  saa  havde  hun  fundet  paa  den  Udvei  at  skubbe 
„Tante  Ottilie"  frem,  og  ingen  Romanforfatter  kan 
være  stoltere  af  en  sindrig  Kombination,  end  hun  var 
af  dette  Paafund.  Skulde  den  unge  Mand  alligevel  ane 
den  virkelige,  betydelig  simplere  Sammenhæng  —  i 
Guds  Navn!  Hun  toede  sine  Hænder  og  holdt  paa 
Tante  Ottilie. 

Men  for  at  drive  Naglerne  endnu  dybere  ind  nik- 
kede hun  et  Par  Gange  overbevisning-sikkert,  uden 
at  tage  Øinene  fra  hans,  og  sagde  med  en  udsøgt 
Syngen  af  det  f yenske  Organ:  — 

—  Ja,  De  finder  det  maaske  underligt;  men  det  er 
nu  een  Gang  saadan  i  disse  gamle  adelige  Familier. 

Hendes  Mine  antydede  hemmelighedsfuldt,  at  hun 
kjendte  de  subtileste  adelige  Følelser  som  sit  Fader- 
vor, og  „gamle"  understregede  hun,  som  om  Harstor- 
fernes  Stamtræ  i  det  Mindste  havde  sine  Rødder  i 
Valdemarernes  Tider,  hvis  det  da  ellers  ikke  snarere 
var  en  Aflægger  af  Yggdrasil,  som  de  islandske  Fa- 
miliers, der  regne  deres  Afstamning  fra  Odin;  —  me- 
dens det  i  Virkeligheden  var  bleven  plantet  af  den 

himmelblaa  Cavaler,  der  saae  ned  paa  dem  fra  Væg- 
gen, Leopold  Harstorf,  en  borgerlig  Holstener,  som 
var  bleven  indkaldt  af  Struensee,  og  som  for  sin  Del 
ikke  skattede  Adelskabet  alvorligere,  end  at  han  med 
moquant  Høflighed  slog  Vogntrinet  ned  for  sin  Søn, 
der  i  det  mindste  havde  een  Ane.  For  en  ung  smuk 
Piges  invalide  Hjerte  stod  derimod  hans  eget  altid 
aabent,  hvorfor  han  ogsaa  syntes  at  skjænke  den  om- 
hyggelig tilslørede  Del  af  denne  Familiehistorie  en 
smilende  Opmærksomhed. 

Rudolph  fingererede  ved  sin  „Marquis"  og  indrøm- 
mede, at  han  ganske  vist  ikke  kjendte  synderlig  til  de 
Dele  og  gjerne  forlod  sig  paa  hendes  Erfaring. 

Med  et  Nik,  der  indeholdt  en  Anerkjendelse  af  hans 
Lærvillighed,  afskedigede  Jomfru  Brøndsted  „Tante 
Ottilie"  som  udtjent  og  tog  et  nyt  Thema  frem  til 
Behandling,  ikke  uden  først  at  have  styrket  sig  ved  at 
tømme  sin  Kaffekop. 

—  Ja,  der  er  endnu  Noget,  som  jeg  synes  De  burde 
vide,  for  at  være  rigtig  inde  i  Sagen. 

—  Ja? 

—  Da  De  første  Gang  kom  her  i  Huset,  da  havde 
De  mødt  Frøken  Agnes  i  Skoven,  og  hun  bad  Dem  om 
at  kjøre  hende  hjem,  fordi  hun  havde  forstuvet  en 
Fod. 

—  Ja  ....  Var  det  da  —  maaske  ikke  Tilfældet? 
Jomfruen  rystede  paa  Hovedet. 

—  Hun  kom  jo  ogsaa  til  mig  med  den  Historie,  jeg 
skulde  jo  lægge  et  Omslag  paa  —  men  der  gik  hun 
feil  i  Byen.  Hvordan  jeg  mærkede  det,  det  veed  jeg 
ikke,  men  jeg  mærkede  da  strax,  at  der  var  noget 
Andet  i  Veien.  Naa,  jeg  maatte  høit  og  helligt  love,  ikke 
at  sige  Noget  til  Kammerjunkeren  —  for  det  var  jo 

blot  for  ikke  at  forurolige  ham,  at  hun  havde  fundet 
paa  den  lille  Usandhed.  Hun  havde  siddet  længe  i 
Græsset  derude  i  Skoven  og  læst,  og  om  der  nu  har 
været  lidt  fugtigt  eller  det  har  trukket  —  ja,  hun 
havde  da  ogsaa  først  siddet  i  Solen  og  ikke  lagt  Mærke 
til,  at  hun  for  længe  siden  var  kommen  i  Skygge,  fordi 
Bogen  interesserede  hende  saa  meget.  Saa  begyndte 
hun  pludselig  at  faa  det  koldt,  og  da  hun  vilde  staa  op, 
følte  hun  ligesom  et  Knivstik  i  Brystet  —  saadan  be- 
skrev hun  det  da  —  og  det  blev  sort  for  Øinene.  Hel- 
digvis var  det  ikke  langt  fra  Birkene,  hvor  hun  kunde 
hvile  sig  paa  Bænken,  og  saa  kom  De  jo,  ligesom  De 
var  sendt  fra  Himlen  ....  Ikke  en  lille  Kop  endnu, 
Hr.  Doktor? 

Rudolph  betakkede  sig. 

Jomfru  Brøndsted  skjænkede  lidt  i  sin  egen  Kop, 
aabenbart  snarere  for  at  skaffe  sig  en  lille  afledende 
Bevægelse,  end  fordi  hun  følte  en  uimodstaaelig  Tørst 
efter  mer  Kaffe. 

—  Ja,  det  har  jeg  saamænd  saa  tidt  tænkt  paa  i 
denne  Tid,  at  det  er  ligesom  De  blev  sendt  os  den 
Gang,  for  at  redde  den  kjære  Frøken.  De  finder  maa- 
ske,  at  det  var  forkert  af  mig,  ikke  at  sige  Noget  den 
Gang,  men  jeg  havde  jo  lovet  hende  at  tie  stille,  og 
da  saa  Smerten  igjen  gik  bort  og  den  Smule  Hoste 
ogsaa,  saa  tænkte  jeg,  at  det  kunde  jo  være  hun  havde 
Ret,  naar  hun  ikke  vilde  ængste  Kammerjunkeren  . . . 
Men  nu  hoster  hun  jo  igjen,  og  tidt  er  hun  saa  mat  . . . 
Og  i  den  sidste  Tid  har  jeg  da  tænkt  saa  meget  over, 
hvordan  jeg  skulde  bære  mig  ad  med  at  komme  over 
til  Stubberup  for  at  tale  med  Dem  ...  og  se,  saa  kom- 
mer De  selv  idag!  Gud  ske  Lov,  at  jeg  saadan  kunde 

faa  talt  uforstyrret  med  Dem  ....  Herre  Gud,  det  kan 
jo  dog  ikke  være  for  sent! 

Mer  end  een  Gang  havde  den  trofaste  Sjæl  gjort  en 
hurtig,  ærgerlig  Haandbevægelse  op  imod  Øiet,  som 
om  hun  vilde  kyse  en  Flue  bort.  Fluen  syntes  at  have 
irriteret  Øiet  i  høi  Grad. 

Pamina  var  sikkert  velkommen,  da  den  i  dette  Mo- 
ment lidt  paatrængende  erindrede  om,  at  den  endnu 
bestandig  ventede  paa  sin  Forfriskning.  Jomfru  Brønd- 
sted heldte  Kaffe  i  en  stor  Underkop  og  satte  denne  ned 
til  Levantinerinden  —  en  stor  Taare  faldt  ved  Bevæ- 
gelsen ned  i  Kaffen.  Og  Pamina  drak  den  i  dens  Drik 
opløste  Perle,  saa  ligegyldig  som  salig  Cleopatra  i  sin 
Tid  drak  sin.  Maaske  var  Paminas  den  kostbareste. 

Det  var  i  alt  Fald  den  Vurdering,  som  Rudolph  an- 
stillede i  sit  Hjerte.  Han  var  ingen  Juveler. 

Men  han  forsømte  ikke,  ivrig  og  veltalende  at  for- 
sikre Jomfru  Brøndsted,  at  der  slet  ikke  var  nogen 
Grund  til  en  saadan  Frygt,  om  man  end  paa  den  anden 
Side  heller  ikke  burde  forsømme  Noget.  Selv  vilde  han 
visselig  gjøre  Alt  hvad  der  stod  i  hans  Magt.  Da  en 
Søster  af  ham  var  død  af  Brystsyge,  var  han  ikke  uden 
Erfaring  paa  dette  Omraade,  en  sørgelig  Erfaring,  som 
nu  imidlertid  kunde  vendes  til  det  Gode.  Han  havde 
nu  ikke  længer  nogen  Grund  til  at  beklage,  at  han 
denne  Gang  ikke  havde  truffet  Kammerjunkeren  og 
Frøkenen,  da  saa  vigtig  en  Samtale  derved  var  bleven 
mulig. 

Denne  udnyttede  han  da  ogsaa  nu  samvittigheds- 
fuldt. Husholdersken  maatte  berette  Alt,  hvad  der  paa 
nogen  Maade  kunde  bidrage  til,  at  han  dannede  sig  et 
korrekt  Billede  af  Agnes'  Sundheds-Tilstand,  og  han 
skrev  det  altsammen  omhyggelig  op  i  sin  Notesbog  . . . 

—  Nei,  Hr.  Doktor  —  nu  veed  jeg  virkelig  ikke  mer. 
Men  De  maa  ikke  glemme,  at  det  jo  kun  er,  hvad 
jeg  selv  har  set  og  hvad  jeg  saadan  i  min  Bekymring 
har  kunnet  faa  fat  paa.  Og  naar  De  taler  med  Kam- 
merjunkeren, ja  —  han  gjør  sig  vist  rent  forkerte 
Forestillinger,  for  hun  forstiller  sig  jo  altid  lidt  og 
allermest  overfor  ham.  Det  er  den  samme  Historie 
som  den  Gang  med  hendes  Halten.  Han  maa  endelig 
ikke  ængste  sig  —  det  er  jo  maaske  dog  ikke  noget 
videre.  Hun  vil  ikke  være  syg,  og,  aa,  De  aner  ikke 
hvad  for  en  Kraft  saadan  en  ung  Pige  har  til  at  be- 
herske sig,  naar  det  gjælder  om  at  skaane  dem  hun 
har  kjær. 

—  Hm.  Maaske  hun  ogsaa  frygter  for  at  komme 
bort  fra  Hjemmet  her  ...  for  at  blive  sendt  til  Syden 
og  komme  i  fremmede  Omgivelser. 

—  Ja  vel  saa,  det  gjør  hun  ogsaa.  Doktoren  træffer 
det  lige  paa  en  Prik.  Jeg  har  et  Par  Gange  følt  mig  saa 
smaat  for:  —  nu  kom  den  slemme  Vintertid,  om  det 
ikke  maaske  var  det  Bedste,  hvis  hun  kom  til  et  mildere 
Klima  saalænge?  —  Men  saa  skulde  De  bare  høre  hen- 
de: om  hun  da  allerede  var  saa  syg,  at  man  maatte 
sende  hende  ud  af  Huset?  eller  om  hun  med  den 
Smule  Hoste  gjorde  Huset  trist,  og  jeg  var  vel  bange 
for  at  blive  smittet  —  saadan  Ting,  som  hun  ellers 

aldrig  vilde  sige  mig,  den  kjære,  gode  Frøken! og 

mangen  Gang  ogsaa  Ord,  eller  kan  hænde  ogsaa  blot 
en  Mine,  saa  at  jeg  ikke  kunde  lade  være  at  tænke, 
hun  var  maaske  bange  for  at  dø  dér  borte  blandt  frem- 
mede Mennesker,  og  hun  vilde  heller  dø  her  end  risi- 
kere det  —  Gud  give  jeg  maa  tage  feil,  men  undertiden 
har  det  næsten  set  saadan  ud. 

Hin  usynlige  Plageaand  af  en  Flue  maatte  mer  end 
een  Gang  gjennes  bort. 

Rudolph  ytrede  nogle  deltagende  og  opmuntrende 
Ord.  Selvom  den  unge  Pige  undertiden  kunde  nære  en 
saadan  Frygt,  saa  var  det  jo  derfor  ingenlunde  givet,  at 
den  havde  nogen  virkelig  Begrundelse.  Denne  Trøst 
optog  Jomfru  Brøndsted  med  gjentagne  Nik  og  gik  saa 
over  til  det  praktiske  Slutningsthema. 

—  Ja,  Doktor  Sten,  nu  vil  De  jo  snart  faa  Leilighed 
til  at  tale  med  Kammerjunkeren  om  Sagen.  Det  vil 
gjøre  ham  saa  ondt,  at  De  har  været  her  forgjæves  — 

—  Ikke  forgjæves,  Jomfru  Brøndsted  —  forhaa- 
bentlig  ikke  forgjæves! 

—  Det  er  sandt,  og  Gud  ske  Lov,  at  vi  kan  haabe 
det!  Men  at  De  ikke  traf  ham,  første  Gang  De  endelig 
igjen  kom  til  Hanenau  —  det  vil  han  tage  sig  nær,  saa 
han  besøger  Dem  nok  imorgen  eller  iovermorgen,  den 
første  Dag  han  kan  faa  Tid.  Se  saa  har  De  ham  for 
Dem  selv,  saadan  som  jeg  havde  Dem  her,  og  det  er 
meget  bedre  end  her  i  Hanenau,  hvor  Frøkenen  ofte 
hele  Tiden  er  tilstede  ....  og  saa  aabner  De  nok  Øi- 
nene  paa  ham   .... 

Den  Tid  var  længst  forbi,  da  der  endnu  kunde  være 
en  Mulighed  for,  at  Harstorf  og  Agnes  kunde  komme 
tilbage,  fordi  de  ikke  havde  truffet  Kammerraaden 
paa  Lønholt;  og  da  Sagen  nu  ogsaa  var  grundig  ud- 
debatteret, tog  Rudolph  Afsked. 

De  tre  Popler  gjorde  endnu  mere  end  før  Indtryk 
af  at  være  Spøgelser  af  en  afdød  Kirkegaardsallé,  eller 
han  syntes  —  idet  han  pludselig  kom  til  at  tænke  paa 
Napoleonsmasken  derinde  —  at  de  stod  dér  paa  Vagt 
som  florindhyllede  Standarter.  Da  han  kjørte  over  den 
lille  Bro,  hvor  en  Smule  Bæk  satte  Skjæl  mellem  Skov- 

ridergaardens  og  Landsbyens  Enge,  vakte  den  hule 
Klang  den  Forestilling  hos  ham,  at  han  kjørte  over  en 
Grav. 

Medens  Hesten  møisommelig  slæbte  Vognen  op  ad 
den  bundløse  Vei  til  Landsbyen,  skjældte  han  sig  selv 
ud,  fordi  han  hengav  sig  til  saadanne  mørke  Forestil- 
linger, der  snarere  passede  sig  for  en  Bedemand  end 
for  en  Læge.  Men  ogsaa  da  han  i  nogenlunde  livligt 
Tempo  rullede  gjennem  Landsbyen,  omsprunget  og 
ombjæffet  af  alle  Stedets  Kjøtere,  vedblev  hans  Stem- 
ning at  være  trykket  og  dyster. 

Den  Oplysning  om  Agnes'  Forhold  til  Juelsbo,  som 
han,  trods  Komedien  med  „Tante  Otlilie",  havde  faaet, 
løb  rundt  i  Hovedet  paa  ham.  Han  maatte  tænke  paa  sin 
første  Samtale  med  Agnes,  da  han  kjørte  hende  hjem 
fra  Birkene:  hvor  omhyggelig  hun  havde  undgaaet  al 
Tale  om  Hr.  Juel  og  bestandig  kun  havde  talt  om 
Tanten  —  ganske  saadan  som  Jomfru  Brøndsted  hav- 
de gjort  nu.  Mon  det  virkelig  skulde  forholde  sig  saa- 
ledes,  at  hun  elskede  Hubert  Juel  —  hun,  den  stille, 
tænksomme  unge  Pige?  Det  var  jo  ofte  Tilfældet,  at 
Modsætningen  virkede  magnetisk.  Et  Udsagn  af  Brix 
kom  ham  ogsaa  i  Sinde:  —  Frøken  Harstorf  var  netop 
en  af  de  sarte  Kvindenaturer,  som  tager  Alt  alvorlig 
og  lader  deres  Hjerte  knuse.  Hvis  det  altsaa  virkelig 
forholdt  sig  saaledes,  saa  var  hendes  Tilstand  ganske 
vist  endnu  betænkeligere.  En  organisk  Forstyrrelse 
har  let  Spil,  naar  Villien  til  at  leve  har  trukket  sig  til- 
bage fra  det  hemmelig  forblødende  Hjerte.  Da  for 
knap  to  Aar  siden  hans  eget  havde  befundet  sig  i  den 
Tilstand  af  „ulykkelig  Kjærlighed",  hvilken  Brix  be- 
tegnede som  en  Blamage  for  en  Mediciners  Central- 
organ:  havde  man  da  ikke  kunnet  kjøbe  hans  Liv  „for 

an  old  song"  (endnu  bestandig  Brix)?  Og  nu  et  Pige- 
hjerte, der  saa  udelukkende  slaar  for  sin  Kjærlighed! 

Formodentlig  laa  det  i  den  tungsindige  Stemning, 
hvori  han  befandt  sig,  at  Erindringen  om  hin  af  Ven- 
nen saa  afskyede  Episode  fandt  en  modtagelig  Jord- 
bund i  hans  Sind.  Han  var  ikke  saa  sikker  paa,  om 
han  ikke  vilde  have  gjort  bedre  i  at  hengive  sig  ufor- 
beholdent til  hin  ulykkelige  Kjærlighed,  end  i  at  redde 
sig  fra  den,  som  han  havde  gjort  det:  ved  Husar - 
Eventyret.  Hin  Kjærlighed  havde  ganske  vist  været 
dødsdømt;  men  Døden  kan  være  et  høiere  Liv,  hvor- 
imod der  ingen  Tvivl  var  om,  at  „Husarridtet"  hørte 
til  det  aller  laveste  Liv.  Ikke  heller  var  der  nogen  Tvivl 
om,  at  dets  Fortsættelse,  Fru-Erna-Kjøreturen,  om  den 
end  befandt  sig  paa  et  lidt  høiere  sjæleligt  Niveau, 
havde  været  af  en  endnu  betænkeligere  Art.  Han  hav- 
de i  November  staaet  paa  Springet  til  at  styrte  sig  ind 
i  et  Eventyr,  der  vilde  være  kommen  ham  dyrere  at 
staa  end  hint  første  —  og  det  havde  været  Samvittig- 
hedens uerstattelige  Valuta  han  havde  maattet  betale 
med.  Hvis  det  var  gaaet  videre  mellem  ham  og  Erna, 
hvorledes  kunde  han  saa  have  vist  sig  for  sine  Venner 
i  Hanenau? 

Da  han  nu  fra  Høiden  af  en  Terrainbølge,  som  hans 
Kjøretøj  krøb  langsomt  hen  over.  saae  Juelsbos  røde 
Gavle  hilse  over  fra  den  dunkle  Skovmasse,  var  han 
ikke  langt  fra  i  dens  Eier  at  se  sin  største  Velgjører, 
fordi  han  endnu  i  rette  Tid  —  men  rigtignok  ogsaa  i 
den  elfte  Time  —  var  kommen  ham  paa  tvers. 

Kommen  ham  temmelig  groft  paa  tvers.  Det  min- 
dede hans  høire  Laar  ham  om,  hvor  Smerten  nu  rørte 
sig  paany.  Denne  Omstændighed  tjente  ikke  til  at 
sætte  ham  i  en  muntrere  Stemning,  og  Landskabets 

Rudolph  Stens  Landpraksis    II.  8 

Udseende  var  heller  ikke  egnet  dertil.  I  dette  vinter- 
lige Tøveir  havde  det  et  temmelig  ensformigt  og 
trøstesløst  Præg,  og  den  faldende  Skumring  lovede 
ikke  at  forbedre  det.  En  fugtig,  iskold  Vind  blæ- 
ste ham  lige  i  Ansigtet  og  syntes  at  blive  heftigere  med 
hvert  Stød.  Føret  var  gyseligt,  Hesten,  selv  i  det  bedste 
Føre,  ingen  ildfuld  Traver.  Men  forresten  vinkede  der 
ham  da  heller  ikke  noget  særlig  Tillokkende  ved  Far- 
tens Maal.  I  det  Høieste  en  varm  Ovn  —  i  det  usand- 
synlige Tilfælde,  at  Maren  havde  passet  den  godt  —  i 
en  i  bedste  Tilfælde  ensom  Stue.  For  han  haabede,  at 
de  Sygebesøg,  som  Brix  havde  for  paa  denne  Efter- 
middag, vilde  holde  ham  borte  til  ud  paa  Aftenen. 

Rudolph  ønskede  at  være  ene  med  sine  Tanker, 
skjøndt  de  vare  triste  nok. 

Dette  Ønske  blev  ikke  opfyldt.  Brix  var  kommen 
hjem,  og  det  viste  sig,  ikke  at  være  saa  uheldigt  endda. 
Han  beordrede  Rudolph  til  Sengs,  gav  ham  varme  Om- 
slag paa  Laar  og  Hofte,  skjænkede  først  hed  Thee  til 
Aftensmaden  og  bryggede  ham  derefter  en  endnu  he- 
dere stiv  Grog,  hvorpaa  han  fuldendte  sine  Vennegjer- 
ninger  ved  at  berette  saa  humoristisk  og  paa  saa  vel- 
lykket Sydsjællandsk  om  Dagens  Bondebesøg,  at  Ru- 
dolph mer  end  een  Gang  maatte  le  høit. 

Men  intet  Øieblik,  end  ikke  midt  i  Udbrud  af  gjen- 
sidig-smittende  studentikos  Munterhed,  blev  Rudolph 
fri  for  en  mareagtig  Følelse  af  et  skjæbnesvangert 
Noget,  en  dødelig  Stenalvor,  der  som  en  dæmonisk 
Maner  stod  i  hans  Synskreds. 

Enhver,  der  har  vandret  i  Alpelandene,  kjender 
dem,  disse  gigantiske  Dødsmasker,  der  beherske  en 
hel  Egn.  Om  Forgrunden  er  en  brusende  Fos  eller 
en  smilende  Blomstereng,  grøn  Skov  eller  goldt  Sten- 

hang:  —  dér  ligger  den  i  Horisonten,  stirrende  op 
mod  Himlen  med  dødsstivnede  Træk,  graa,  som  var 
den  pudret  af  den  Aske,  den  er  støbt  i;  eller  sortladen, 
som  skaaren  ud  i  Lava;  eller  glindsende,  som  om  den 
var  dreven  i  Sølv;  men  altid  ubevægelig  og  ligesaa 
unærmelig  som  uundgaaelig. 

Og  saaledes  ragede  det  Indtryk,  han  havde  faaet  af 
Napoleonsmasken,  op  over  alle  skiftende  Stemninger 
—  det  udbrændte  Krater  af  en  Overmenneske-Vulkan. 


III 

—  Sharp  old  fellow!  brummede  Brix. 

Han  laa  paa  den  lille  Sofa  med  en  Bog  i  Haanden, 
rygende  sin  lange  Pibe.  Ilden  buldrede  i  Kakkelovnen; 
store  Sneflokke  hvirvlede  som  en  Sommerfuglesværm 
udenfor  de  smaa  Ruder  og  lod  ikke  mere  Lys  sive  ind, 
end  at  han  lige  kunde  se  at  læse. 

—  Hvem?  lød  Rudolphs  Stemme  inde  fra  Sove- 
kamret,  til  hvilket  Døren  stod  aaben. 

—  Er  Sækken  hed  endnu?  spurgte  Brix  tilbage  og 
sendte  et  Blik  hen  til  den  firkantede  Jernovn,  i  hvis 
øvre  Rum  saadan  noget  som  en  Dukkedyne  var  syn- 
ligt. 

—  Aa,  den  kan  ligge  et  Kvarterstid  endnu  og  mer. 

—  Vi  har  fundet  ud  af  Techniken  nu,  sagde  Brix 
tilfreds. 

—  Nogenlunde,  ja  ....  Hvem  er  en  „sharp  old  fel- 
low"? 

—  Din  Ven  Schopenhauer.  Veed  du,  hvad  han  siger 
om  os  Læger? 

8* 

—  Naa? 

—  Vi  er  et  utaknemmeligt  Folkefærd:  vi  nægter,  at 
der  gives  en  Livskraft,  og  imens  stryger  vi  Honoraret 
ind  for  dens  Arbeide. 

Rudolph  lo. 

—  Og  der  er  sgu  noget  i'et  ....  Ikke  fordi  jeg  føler 
mig  truffet.  Honoraret  stryger  jeg  gjerne  ind,  men  jeg 
nægter  saamænd  heller  ikke  Noget  —  jeg  er  ikke  Vi- 
denskabsmand. Men  jeg  havde  en  Ven,  der  var  paa 
Vei  til  at  blive  et  af  Videnskabens  Lys  —  for  Tiden 
landdoktorerer  han,  —  og  han  pleiede  at  sætte  en  hef- 
tig spodsk  Mine  op,  naar  mindre  Fremskredne  talte 
om  „Livskraft"  eller  om  „vis  medica  naturae"  eller  lig- 
nende god  gammel  Latin.  Vor  Herre  være  med  ham!  Gid 
den  maa  gjengjælde  Ondt  med  Godt  og  hjelpe  ham  paa 
Benene  —  han  er  for  Øieblikket  sengeliggende,  Stak- 
kel! Men  naar  han  kommer  tilbage  fra  sin  Landpraksis 
—  for  jeg  paastaar,  at  han  vender  frygtelig  tilbage 
for  at  blive  et  „Lys",  værende  af  en  mere  theoretisk  end 
praktisk  Natur  —  Gud  veed,  om  han  saa  ikke  tager 
Skeen  —  den  man  søber  Visdom  med  —  i  en  anden 
Haand?  Jeg  synes,  jeg  sporer  Tegn,  der  tyder  i  den 
Retning.  Det  slaar  mig,  at  egentlig  ikke  jeg  men  han 
burde  hedde  Rasmus  —  at  sige  Erasmus,  med  Tilnavn 
Montanus.  — 

Rudolph  svarede  ikke.  Der  opstod  en  Pause. 

—  Det  undrer  mig  blot  —  lød  saa  Stemmen  fra 
Sovekamret  —  at  Lægerne  allerede  paa  hans  Tid  for- 
tjente den  Bebreidelse.  Her  var  de  midt  i  Aarhundre- 
det  i  alt  Fald  ikke  saa  materialistisk  sindede.  Jeg  be- 
høver blot  at  tænke  paa  min  egen  Fader. 

—  Ja,  men  han  maa  nu  ogsaa  have  været  et  Unicum, 
den  sidste  Mohikaner.  Jeg  har  sjelden  leet  saadan  som 

den  Gang  i  vores  Tobakseollegium,  da  du  fortalte, 
hvordan  han  trøstede  den  gamle  Conferensraadinde. 
Hvordan  var  det  nu? 

—  Aa,  det  var  ikke  Andet,  end  at  den  gamle  Dame 
blev  utaalmodig,  fordi  det  ikke  vilde  blive  bedre  med 
hende,  og  saa  sagde  min  Fader:  „Hvem  har  overhove- 
det sagt,  at  det  skal  blive  bedre?  I  Deres  Alder  gjør 
man  bedre  i  at  tænke  paa  at  dø  end  paa  at  blive  rask. 
Naar  Vorherre  vil  kalde  Dem,  kan  jeg  dog  ikke  holde 
paa  Dem." 

Brix  brølede  af  Latter  og  stampede  i  Gulvet  med 
den  venstre  Fod,  der  ikke  havde  Plads  paa  Sofaen. 

—  Har  man  nogensinde  hørt  Mage!  Ja,  ja!  det  var 
den  Gang,  Anno  Hvidkaal.  Nu  gik  den  sgu  ikke 
længer! 

—  Aa,  det  gik  egentlig  heller  ikke  den  Gang.  For 
Conferensraadinden  blev  lynende  gal  og  sagde,  at  naar 
hun  vilde  have  den  Slags  Trøst,  saa  sendte  hun  Bud 
efter  Præsten. 

—  Og  Ret  havde  Kjællingen.  Hvor  kom  vi  hen,  hvis 
Pastor  Christensen  vilde  gaa  os  i  Næringen?  Hver 
Ting  i  sin  Skuffe.  Ja  ja,  Sten,  din  Gamle  var  en  ærlig 
Karl,  men  hvis  han  havde  snakket  Godtfolk  lidt  mer 
efter  Munden,  saa  kunde  han  have  efterladt  dig  noget 
mer  paa  Kistebunden. 

—  Jeg  tilstaar,  at  jeg  ogsaa  undertiden  har  næret 
denne  pietetsløse  Tanke.  Men  saa  trøster  jeg  mig  med 
den  Betragtning,  at,  naar  Alt  kommer  til  Alt,  saa  har 
han  maaske  vundet  mer  ved  sit  redelige  Væsen,  end 
jeg  har  tabt  derved. 

—  Hm!  It  strikes  ijou  in  that  light? 

Tonen  viste  tydelig  nok,  at  Taleren,  Cand.  med. 
Rasmus  Brix,  ikke  tillod  sig  at  have  nogen  Mening, 

hverken  pro  eller  contra,  hvor  Talen  var  om  noget  saa 
Problematisk  som  hinsidig  Høst  af  dennesidig  Udsæd. 
Han  vendte  tilbage  til  Bogen  og  smøgede  i  Tavshed, 
men  det  lod  til,  at  han  var  mere  oplagt  til  at  passiare 
end  til  at  læse. 

—  Som  jeg  siger:  sharp  old  fellow.  Ja,  jeg  har  altid 
haft  Forkjærlighed  for  Schopenhauer! 

Rudolph  lo. 

—  Du!?  Forkjærlighed  for  nogetsomhelst  Philoso- 
phisk! 

—  Netop  fordi  jeg  ikke  yndede  Skolephilosophien, 
foretrak  jeg  Schopenhauer.  Jeg  vil  gaa  videre  og  sige, 
at  min  Fortrøstning  og  mit  Haab  stod  til  ham  ved 
Philosophicum.  Var  jeg  kommen  op  i  Schopenhauer 
—  det  var  blevet  Egregie. 

—  Vrøvl,  Gamle.  Der  stod  jo  ikke  et  Ord  om  Scho- 
penhauer. 

—  Denne  Overfladiskhed,  udbrød  Brix  og  slog  et 
indigneret  Blik  op  mod  Loftet  i  Mangel  af  Himlen  — 
denne  Overfladiskhed,  hvormed  disse  unge  Mennesker 
læser  deres  Lærebøger!  Der  stod  Følgende  om  Scho- 
penhauer, i  en  Anmærkning  paa  sidste  Side:  „Naar  vi 
have  forbigaaet  Schopenhauer,  saa  er  det,  fordi  vi  i 
hans  Philosophi  kun  kunne  se  en  incohærent  og  dilet- 
tantmæssig  opstillet  Theori,  der  paa  alle  afgjørende 
Punkter  hjelper  sig  med  blotte  Postulater,  i  hele  sit 
Anlæg  er  modsigende,  og  som  kun  ved  tilfældige  For- 
hold forbigaaende  har  kunnet  opnaa  at  blive  en  Mode- 
sag." —  There!  Jeg  kan  det  ordret  udenad  endnu  efter 
Aars  —  efter  —  hvormange?  syv  —  syv  et  halvt  Aars 
Forløb!  Hvordan  skulde  det  kunne  være  blevet  min- 
dre end  Egregie,  naar  jeg  vidste  Alt,  siger  Alt,  hvad  en 

Studiosus  kunde,  burde,  skulde  og  turde  vide  om  Scho- 
penhauer? 

Fra  Sovekamret  hørtes  et  foragteligt  Snøft  og  nogle 
mumlende  Ord,  der  lød  som  „Idiot  af  en  forskruet 
Hegelianer". 

—  Meaning  Professor  Brøchner,  forklarede  Brix 
sig  selv.  —  Naa,  jeg  vil  ikke  forsvare  ham,  ikke  selv 
værende  nogen  heftig  Beundrer  af  hans  Philosophiens 
Historie,  ubetinget  den  bedst  hadede  Bog  i  mit  lille, 

men  udsøgte  Bibliothek Det  er  forøvrig  et  klassisk 

Exempel,  fortsatte  Brix  i  en  dyb  kontemplativ  Tone, 
som  om  i  dette  Øieblik  en  meget  mærkelig  Omstæn- 
dighed blev  ham  klar  og  kastede  Lys  paa  hans  indre 
Væsen  og  dets  Udviklingslov:  —  et  klassisk  Exempel 
paa  den  vidunderlige  Blanding  af  Vanheld  og  Held  — 
meget  Vanheld,  lidt  Held  —  der  ledsager  Rasmus  Brix 
paa  hans  jordiske  Løbebane  og  giver  denne  Præget  af, 
hvad  jeg  med  et  Udtryk  fra  vore  herlige  Folkeviser 
vilde  kalde  „en  krank  Lykke". 

Taleren  kom  ikke  videre,  da  Piben  lagde  Beslag  paa 
hans  Mund  værk. 

—  Hvad  var  det  med  det  klassiske  Exempel?  spurg- 
te Rudolph. 

—  Det  klassiske  Exempel  er  det,  at  mit  velgrun- 
dede Haab  om  at  komme  op  i  Schopenhauer  blev 
skuffet.  Jeg  kom  op  i  Fichte.  Det  var  galt,  men  kunde 
have  været  værre.  Om  de  fleste  af  de  ærede  Herrer  i 
Philosophiens  Historie  vidste  jeg  ikke  et  Suk.  Om 
Fichte  vidste  jeg,  at  han  bestandig  var  i  Færd  med  „at 
sætte"  noget  Andet.  Det  var  godt,  men  det  var  ikke 
tilstrækkeligt.  Jeg  havde  glemt,  at  han  først  havde  sat 
sig  selv.  Jeg  forsøgte  at  fremstille  dette  som  en  Selv- 
følgelighed: hvorfor  skulde  han  være  saa  overdreven 

høflig  at  blive  staaende  selv,  naar  han  satte  alt  det 
Andet?  Brøchner  var  ikke  enig  med  mig  deri.  Vi  var  - — 
as  a  matter  of  faet  —  sjelden  enige.  Resultatet  var,  at 
jeg  kun  fik  Non,  men  ikke  gik  rejekt,  fordi  jeg  vidste, 
at  Fichte  satte  noget  Andet,  som  han  behagede  at  kalde 
Ikke-Jeg.  En  „krank  Lykke"  —  ak  ja!  passende  for 
Rasmus  Brix  med  hans  altfor  beskedne  Fordringer  til 
Livet. 

Dette  Slutningssuk  var  henvendt  til  hans  gamle  For- 
trolige og  Trøster,  Tobakspiben,  som  han  frygtede  var 
i  Begreb  med  at  gaa  ud.  Da  han  fandt,  at  den  var 
gaaet  ud,  benyttede  han  denne  Pause  til  at  bringe  den 
Sandsæk,  der  bagte  i  Ovnen,  ind  til  Patienten  i  Sove- 
værelset og  ombytte  den  med  den  brugte,  der  var 
bleven  lunken  og  nu  paa  sin  Side  indtog  Pladsen  i  det 
øvre  Ovnrum.  Hvorpaa  han  med  sin  korte,  brede  Tom- 
meltot trykkede  Asken  sammen  i  Pibehovedet,  satte 
den  Smule  Tobak,  der  maatte  være  gjemt  derunder,  i 
Brand,  kastede  sig  paa  Sofaen,  der  gav  sig  ynkelig,  og 
med  en  velbehagelig  Grynten  fordybede  sig  i  Bogen. 

Rudolph  forstyrrede  ham  ikke. 

Han  gav  sig  foreløbig  den  behagelige  Fornemmelse 
i  Vold,  som  den  smertefordrivende  Varme  fremkaldte. 
Imens  hørte  han,  hvordan  Blæsten  hylede  i  Skorste- 
nen og  kastede  den  storflokkede  Tøsne  i  Haandfuldevis 
mod  Ruderne.  Et  nederdrægtigt  Veir!  Han  forsømte 
saamænd  ikke  Noget  med  at  ligge  her,  for  saa  vidt! 
Men  saalænge  det  gik  saadan  til  derude,  havde  han 
rigtignok  heller  ikke  stor  Udsigt  til  at  blive  af  med 
sine  Nervesmerter.  Han  maatte  smile,  naar  han  hu- 
skede paa  Brix'  Udviklinger  om  det  danske  Veir  som 
Lægens  Forbundsfælle  og  hans  Doktorord:  „Ja,  kjære 
Ven,  i  saadan  et  Veir  kan  De  virkelig  heller  ikke  vente 


121 


at  være  fri  for  Smerter."  Men  der  var  en  bitter  Smag 
ved  denne  Humor,  for  han  vilde  snart  i  høi  Grad  træn- 
ge til  den  frie  Brug  af  sine  Lemmer. 

Hvordan  mon  det  nu  saae  ud  i  Hanenau?  Om  Har- 
storf  var  hjemme  igjen? 

For  det  var  jo  slet  ikke  gaaet  saaledes,  som  Jomfru 

Brøndsted  og  han  havde  lagt  sig  det  tilrette  for 

ja,  det  var  virkelig  idag  netop  for  tre  Uger  siden! 

To  Dage  efter  hint  Besøg  i  Hanenau  havde  han  faaet 
et  Brev  fra  Kammerjunkeren.  Denne  beklagede  hjer- 
telig, at  Rudolph  ikke  havde  truffet  dem  hjemme,  og 
det  saa  meget  mere,  som  han  selv  saae  sig  forhindret 
i  at  opsøge  ham  i  Stubberup,  hvad  der  havde  været 
hans  Hensigt.  Han  maatte  nemlig  pludselig  reise  til 
Kjøbenhavn  for  at  deltage  i  en  Gonference  om  for- 
skjellige  Forstvæsen-Spørgsmaal,  og  det  kunde  holde 
ham  en  Ugestid  hjemmefra.  Denne  Frist  var  just  ud- 
løben, da  et  Brev  med  Kronen  og  det  lille  Vaaben- 
skjold  i  Relief  paa  det  tykke  Papir  og  med  den  steile, 
tydelige  Skrift  underrettede  Rudolph  om,  at  der  nu 
var  kommen  et  Familieanliggende  til,  hvis  Ordning  let 
kunde  tage  mer  end  en  Uge. 

Det  var  en  Udskydelse  af  den  vigtige  Samtale,  som 
ofte  foruroligede  Rudolph. 

—  Hvad  siger  du,  Brix?  Skulde  man  ikke  lukke  et 
Vindue  op? 

—  Jeg  siger,  at  jeg  i  al  Almindelighed  er  af  den 
Mening,  at  vor  lovpriste  Nutid  gjør  for  meget  Væsen 
af  frisk  Luft.  I  dette  Special-Tilfælde  er  det  ubestride- 
ligt, at  Vinden  staar  paa  hos  dig,  og  at  Vinduet  neppe 
er  tre  Alen  fjernet  fra  det  angrebne  Ben  og  følgelig 
har  at  forblive  saa  hermetisk  lukket,  som  dets  Tilstand 
tillader,    hvad   desværre   ikke   er   saa   hermetisk    som 

ønskeligt  var.  Herinde  kunde  man  jo  ganske  vist 
„linde  lidt  ved  Spjellet,"  som  Kjællingen  foreslog  i 
Helvede.  Men  tøv  lidt,  jeg  har  et  bedre  Forslag.  Om 
en  ti  Minutters  Tid  maa  jeg  dog  afsted.  Saa  dækker  jeg 
dig  godt  til,  lukker  Vinduet  op  her  og  instruerer  Ma- 
ren, at  hun  fem  Minutter  derefter  skal  komme  ind  og 
lukke  det  —  under  Straf  af  min  Gunsts  evige  For- 
lis! ....  Iligemaade,  at  hun  hver  halve  Time  skal 
bringe  dig  en  nybagt  Sæk. 

—  Ja,  lad  os  gjøre  det.  Skal  du  vidt  om  idag? 

—  Naa  —  en  tre-fire  Timer  maa  du  vel  belave  dig 
paa  at  philosophere  alene.  Jeg  maa  over  til  Tystrup 
og  Saltrup. 

—  Hm.  Jeg  vilde  bare  ønske,  at  du  sad  i  en  En- 
spænder i  Stedet  for  paa  den  Cycle.  Jeg  var  altid  af 
den  Mening,  at  Cyclen  heller  skulde  benyttes  af  Pa- 
tienten end  af  Doktoren. 

—  En  Vittighed,  som  jeg  mindes  allerede  at  have 
hørt  af  dig  i  Kjøbenhavn 

—  Om  Forladelse! 

—  og  som,  hvad  der  er  værre,  paa  dine  Læber  er 
dobbelt  utaknemmelig  mod  bemeldte  moderne  Befor- 
dringsmiddel. For  det  er  Cyclen,  der  har  bragt  dig  til 
Stubberup. 

—  Meget  sandt,  og  ved  den  Leilighed  forekommer 
det  mig,  at  den  netop  blev  brugt  af  „Patienten"  — 
forkortet  Talefigur,  jeg  troer  vi  havde  et  latinsk  Navn 
for  den  i  Skolen  — 

—  Never  mind!  Du  har  Ret,  for  saa  vidt  Rasmus 
Brix  var  Doktor,  da  han  kjørte  paa  Væltepeter  og  blev 
Patient,  da  han  væltede.  Men  hvad  beviser  det?  Det 
var  alligevel  Begyndelsen  paa  vores  blomstrende  Stub- 
beruper  Praksis,  og  al  Begyndelse  er  vanskelig!   Det 

er  bedre  at  begynde  i  Grøften  end  at  ende  der,  som 
Parret  i  Eventyret.  Væltepeter  begyndte  sine  Stubbe- 
ruper  Kunster  med  at  kaste  mig  af;  den  gjør  det  godt 
igjen  derved,  at  den  nu  begynder  i  en  anden  Forstand 
at  „kaste  af  sig".  Den  har  mer  end  fordoblet  Praksisen. 
Du  begyndte  Erobringen  fra  oven  —  med  Ridderbor- 
gene; naturligvis,  Marquien!  Folkets  Mand,  Rasmus 
Brix,  tør  rose  sig  af  at  have  erobret  det  aabne  Land, 
takket  være  hans  Staalhest.  Per  benes  var  det  ikke 
gaaet. 

—  Ja,  saa  rid  da  i  Guds  Navn  videre.  Men  vær  blot 
forsigtig!  Ikke  blot  for  Grøfter  men  ogsaa  for  Forkjø- 
lelse!  Hvordan  er  det  med  Thermometret?  Er  det  end- 
nu kun  to  Grader? 

Brix,  der  havde  reist  sig  og  var  stolpret  med  Ele- 
phantskridt  om  i  det  lille  Værelse,  blev  staaende  ved 
Vinduet  og  trykkede  sin  Næse  flad  mod  Ruden. 

—  Det  har  ved  Gud  lirket  sig  op  til  tre  en  halv!  .... 
Hvad  for  Noget!  Vi  faar  nok  Fremmede!  En  lang 
Mand. 

—  Da  vel  ikke  Skovrideren? 

—  Jeg  skulde  næsten  tro  det  —  fik  kun  et  Glimt  at 
se   ....   Ja  vel  —  nu  hører  jeg  hans  Røst. 

—  Herre  Gud!  At  vi  dog  ikke  fik  lukket  Vinduet  op, 
som  jeg  vilde! 

Den  Blanding  af  lidt  Kulrøg  og  megen  Tobaksrøg, 
sveden  Lugt  af  Sandsækkene  og  Jod-Uddunstning,  der 
fyldte  Værelserne,  dannede  ganske  vist  ikke  nogen 
Alpeatmosphære.  Men  Brix,  der  i  slige  Tilfælde  altid 
vidste  Raad,  trøstede  sin  Ven  med  den  Betragtning,  at 
Skovrideren  vistnok  havde  faaet  tilstrækkelig  frisk 
Luft  underveis  —  en  Betragtning,  som  han  umiddel- 
bart lod  gaa  over  i  en  Tiltale  til  den  Indtrædende:  — 

—  Ikke  sandt,  Hr.  Kammerjunker,  det  er  friskt  Veir 
derude? 

—  Mer  vaadt  end  friskt,  Hr.  Doktor.  Men  hvad  er 
det,  jeg  hører!  Hr.  Sten  ligger  tilsengs? 

—  Unægtelig.  Han  ligger  derinde  og  synger  „Es 
brennt  meine  alte  Wunde"  —  men  endnu  ikke  paa  sit 
sidste  Vers ....  Nei,  det  er  ganske  vist  intet  Veir  for  in- 
valide Krigere  eller  Jægere,  det  har  De  Ret  i  . .  . .  Til- 
lad, Hr.  Kammerjunker,  en  hjelpende  Haand  — !  .... 
Ja,  det  er  saamænd  nu  tre  Uger,  det  sniger  saadan  hen. 
Men  nu  har  vi  taget  fat  for  Alvor:  hele  Gaarsdagen  i 
Sengen  og  idag  igjen,  og  her  skal  De  se,  her  bager  vi 
Lægedommens  Brød  —  ganske  vist  kun  af  Sand  — 
kun  til  at  nyde  i  glohed  Tilstand  ....  Saa,  Kavaien  vil 
vi  hænge  op  her  ved  Ovnen  ....  Rart  varmt  her,  ikke 
sandt? 

Medens  Skovrideren  ved  Brix'  Hjælp  fik  det  enormt 
lange  Uldtørklæde  viklet  af  Hals  og  Bryst  og  den  gam- 
meldags, sneverærmede  Kavai  trukket  af,  havde  han 
allerede  gjennem  den  aabenstaaende  Dør  udvexlet 
Hilsner  med  Rudolph.  Nu  ilede  han  ind  i  Soveværelset, 
trykkede  med  hjertelig  Deltagelse  Patientens  Haand  og 
beklagede,  at  dette  forlængede  Ophold  i  Kjøbenhavn 
havde  forsinket  hans  Besøg  saa  meget.  Saa  tog  han 
Plads  paa  en  Stol,  som  Brix  havde  bragt  ind  fra  Daglig- 
stuen og  stillet  tilrette  ved  Siden  af  Sengen,  og  be- 
gyndte at  udspørge  Rudolph  om,  hvordan  det  nu  egent- 
lig gik  ham,  om  Smerterne  vare  meget  stærke,  og  naar 
han  egentlig  havde  faaet  dette  Tilbagefald. 

—  Da  De  skrev  til  mig,  omtalte  De  det  slet  ikke. 

—  Nei,  i  et  Par  Dage  var  der  saa  godt  som  ingen 
Smerter,  saa  jeg  troede,  det  var  vel  overstaaet.  Men 

saa  vendte  de  bare  saa  meget  stærkere  tilbage.  Saadan 
er  det  jo  saa  tidt  med  disse  nervøse  Smerter. 

—  De  har  da  ikke  hentet  Dem  det  paa  Deres  Besøg 
i  Hanenau? 

Rudolph  nikkede. 

—  Jeg  mærkede  det  saamænd  allerede  paa  Hjem- 
veien. 

—  Ja,  det  var  et  ondartet  Veir  den  Dag.  Min  Niece 
havde  heller  ikke  godt  af  den  Tur.  Hun  har  hostet  i 
flere  Dage  derefter.  Lykkeligvis  kunde  hun  dog  skrive 
til  mig  i  Kjøbenhavn,  at  det  var  gaaet  over  —  lidt  hav- 
de hun  da  allerede  haft  i  Forveien,  og  nu,  da  jeg  kom 
hjem  iforgaars,  havde  hun  det  meget  godt.  Jeg  skal 
hilse  saameget  fra  hende  —  og  fra  Brøndsted  —  det 
er  saamænd  en  Sjeldenhed,  at  hun  lader  Nogen  saa- 
dan hilse. 

Nu  var  det  vigtige  og  pinlige  Thema,  som  Rudolph 
havde  paa  Hjerte,  blevet  anslaaet  af  Kammerjunkeren 
selv.  Han  behøvede  blot  at  optage  det. 

Men  Brix  stod  allerede  bredt  skrævende  i  Døren. 

—  Og  hvad  kan  saa  denne  tarvelige  Bule  byde  en 
æretGjæst?  Cigarer?  bedst  renomerede  spanske  Mærke: 
„Stincadores  al  delos  infamos"  —  de  værste  Vine,  ifølge 
Skilt  at  faa  hos  Kjøbmanden  —  Kaffe,  ægte  Stubberu- 
per  Blanding 

—  Det  lyder  jo  yderst  tillokkende,  erklærede  Kam- 
merjunkeren leende. 

—  Naa,  du  skal  nu  ogsaa  gjøre  det  altfor  ynkeligt, 
sagde  Rudolph  lidt  vrantent.  —  Jeg  har  ganske  ordent- 
lige Cigarer,  om  de  end  ikke  tør  sammenligne  sig  med 
dem  i  det  berømte  Skab.  Om  Kaffen  tør  jeg  rigtignok 
ikke  sige  meget  mer  rosende,  end  at  den  i  alt  Fald 
vil  være  varm. 

Kammerjunkeren  nærede  ganske  vist  en  velbegrun- 
det Tvivl,  hvorvidt  det  for  en  sengeliggende  Patient 
vilde  være  hygieinisk  gunstigt,  naar  det  temmelig  ind- 
skrænkede Rum  fik  en  ny  Import  af  Tobaksrøg.  Men 
da  man  erklærede  ham,  at  man  i  hvert  Tilfælde  vilde 
lufte  grundig  ud,  og  det  aabenbart  vilde  være  en  Skuf- 
felse for  Rudolph,  hvis  han  slet  ikke  nød  Noget,  bad 
han  om  en  Cigar,  og  Brix  fik  Anvisning  paa,  hvor  han 
kunde  finde  det  hemmelige  Depot.  Kaffetilbudet  afslog 
Gjæsten  høflig,  hvorpaa  Brix  erklærede,  at  vi  fornemme 
Folk  nøder  Ingen  og  anbefalede  sig  for  at  cycle  bort 
i  sin  Praksis. 

Først  overtalte  han  imidlertid  Kammerjunkeren  til 
at  lade  en  Plaid  lægge  over  sine  Knæ,  for  der  var  ingen 
Kakkelovn  i  det  lille  Sovekammer.  Det  var  hans  egen 
ægte  skotske  Plaid,  som  han  bragte  til  dette  Formaal. 
Helst  vilde  han  have  svøbt  den  lange  Mand  fra  Top  til 
Taa  ind  i  dette  Pragtstykke,  i  hvilket  —  som  han  ikke 
undlod  at  fremhæve  —  Robert  Burns  kunde  have  ind- 
svøbt sin  Elskede  paa  Heden  for  at  beskytte  hende 
mod  Stormen  —  „O  såh'  ich  auf  der  Heide  dort  — ." 
Da  Kammerjunkeren  ikke  var  Robert  Burns  Elskede 
paa  Heden  i  Storm,  vægrede  han  sig  imidlertid  mod 
denne  Behandling,  og  Brix  maatte  nøies  med  at  be- 
skytte Gjæstens  Ben.  Strax  efter  hørtes  hans  Røst  i 
Kjøkkenet,  hvor  han  gav  Maren  strixe  Forordninger 
om,  hvorledes  hun  havde  at  forholde  sig  under  hans 
Fraværelse. 

Da  det  endelig  var  blevet  stille,  og  de  følte  sig  alene, 
udtalte  Kammerjunkeren  atter  sin  Beklagelse  over,  at 
Rudolphs  første  Besøg  i  Hanenau  havde  været  for- 
gjæves. 

—  Ja,  det  var  en  slem  Skuffelse  i  det  første  Øieblik, 

Hr.  Kammerjunker.  Men  saa  havde  jeg  dog  saadan  en 
betydningsfuld  Samtale  med  Deres  Husholderske,  at 
jeg  ikke  kan  anse  dette  Besøg  for  at  have  været  for- 
gjæves. 

—  Ja,  Brøndsted  —  hende  kan  det  nok  lønne  sig  at 
faa  en  ordentlig  Passiar  med,  mente  Harstorf  smid- 
skende  —  for  han  var  saare  stolt  af  at  have  et  saadant 
Unicum  i  sin  Tjeneste. 

—  Jeg  spurgte  naturligvis,  om  hvordan  det  gik  Dem 
og  Deres  Niece,  og  saa  hørte  jeg  til  min  store  Bekla- 
gelse, at  Frøken  Harstorfs  Befindende  paa  ingen  Maade 
var  tilfredsstillende. 

Harstorfs  Smil  gav  øieblikkelig  Plads  for  et  uroligt 
og  bekymret  Udtryk. 

Utallige  Gange  havde  Rudolph  tænkt  over,  hvad  han 
havde  at  sige,  og  hvordan  han  bedst  skulde  forebringe 
det  —  hele  den  foregaaende  Dag,  da  han  laa  tilsengs, 
havde  han  neppe  tænkt  paa  andet  —  og  det  var  hver 
Gang  forekommet  ham  grumme  vanskeligt  at  gjøre  det 
paa  rette  Maade,  uden  at  ængste  den  gamle  Ven  i  unød- 
vendig Grad,  og  dog  saa  indtrængende,  at  Virkningen 
ikke  kunde  udeblive.  Men  nu,  da  Samtalens  Gang  paa 
saa  naturlig  en  Maade  havde  ført  ham  ind  paa  dette 
Thema,  fandt  han  til  sin  Overraskelse,  at  det  gik  gan- 
ske af  sig  selv:  —  Ordene  indfandt  sig  saa  utvungne, 
som  om  han  aldrig  havde  forberedt  sig  paa  dem.  Han 
blev  selv  inderlig  bevæget  ved  den  Fare,  der  truede 
hans  kjære  Hanenau,  og  den  Bestyrtelse,  der  efter- 
haanden  forraadte  sig  hos  Harstorf  ved  Trækninger  i 
Ansigtsmusklerne  eller  en  uvilkaarlig  Bevægelse  af 
Hænderne,  sagde  ham,  at  han  ikke  prædikede  for  døve 
Øren. 

—  De  troer  altsaa  virkelig  —  begyndte  Kammerjun- 

keren  efter  en  kort  Pause,  at  den  kjære  Agnes  forstil- 
ler sig  overfor  mig  —  at  hun  lader  sundere,  end 
hun  er? 

Rudolph  nikkede:  — 

—  Saadan  som  den  Dag,  da  jeg  første  Gang  kom  til 
Dem,  og  hun  foregav  at  have  traadt  forkert  paa  Foden. 
Ja  efter  Alt  hvad  Jomfru  Brøndsted  sagde  mig,  maa 
jeg  virkelig  desværre  antage  det. 

—  Man  er  en  feig  Karl  og  vil  kun  altfor  gjerne  be- 
drage sig  selv,  det  er  Sagen.  For  jeg  maa  tilstaa,  at  jeg 
undertiden  har  haft  en  Slags  Mistanke  derom,  og  saa 
alligevel  har  slaaet  mig  den  af  Tankerne  igjen.  Ja  jeg 
har  gjort  hende  det  fromme  Bedrag  altfor  let.  Du  min 
Gud!  at  tænke  sig,  at  hun  har  gjort  Vold  paa  sig  selv  i 
det  daglige  Liv  for  at  skaane  mig! 

—  Men  maaske  dog  ogsaa  —  som  jeg  antydede  — 
fordi  hun  frygtede  for  at  blive  sendt  bort  for  sin  Sund- 
heds Skyld;  at  maatte  forlade  Hjemmet,  der  er  hende 
saa  dyrebart  —  hele  den  Egn,  hun  har  saa  kjær  .... 

Kammerjunkeren  nikkede  flere  Gange  eftertænk- 
somt og  sukkede  dybt.  Han  tænkte  paa  Juelsbo.  Den 
samme  uudtalte  Tanke  var  opstaaet  hos  Rudolph. 
Hvis  den  unge  Pige  virkelig  led  af  en  ulykkelig  Kjær- 
lighed  til  Hubert  Juel,  saa  var  Herregaardens  Nabo- 
skab og  Samkvemmet  med  den  sikkert  nok  ikke  et  af 
de  svageste  Baand,  der  fængslede  hende  her. 

—  Det  er  jo  overhovedet  Noget,  som  man  tidt  finder 
hos  denne  Slags  Syge,  og  som  jo  ogsaa  i  og  for  sig  er 
begribeligt  nok.  Svaghedstilstanden  dræber  den  Ener- 
gi, som  altid  er  nødvendig  for  at  tage  en  vigtig  Beslut- 
ning, og  navnlig  da  en,  hvorved  man  maa  rive  sig  løs 
fra  sine  Omgivelser.  Jo  svagere  den  Syge  bliver,  desto 
kjærere    og   tilsyneladende   uundværligere   bliver    alle 

smaa  tilvante  Bekvemmeligheder  ....  og  hvor  meget 
mer  al  den  Kjærlighed,  som  Deres  Pleiedatter  altid  var 
omgivet  af!  Jeg  har  hørt  om  Brystlidende,  der  foretrak 
at  dø  blandt  deres  Egne  for  den  Udsigt  at  komme  sig  i 
Udlandet,  fordi  den  maatte  kjøbes  med  den  Mulighed 
at  dø  blandt  Fremmede.  Naturligvis  bliver  saadanne 
Betænkeligheder  overvundne,  hvor  der  er  en  intensiv 
Livsvillie.  Men  ofte  har  dens  umiddelbare  Kraft  alle- 
rede taget  Skade. 

Harstorf  lod  et  Par  Gange  sin  Haand  glide  hen  over 
sit  Ansigt  og  sukkede  næsten  stønnende.  Saa  saae  han 
med  et  vemodigt  Smil  Rudolph  fast  i  Øinene  og  tryk- 
kede hans  Haand. 

—  De  skal  have  Tak,  Sten.  Det  er  godt,  at  vi  fik 
talt  sammen  om  dette.  Og  det  er  en  Lykke,  at  vi  har 
Dem.  Hvis  jeg  lod  Distriktslægen  hente  fra  Næstved, 
saa  vilde  det  forurolige  hende.  Derimod  kan  De  som 
Husven  spørge  hende  ud  og  undersøge  hende,  uden 
at  det  er  paafaldende;  og  hvis  det  forholder  sig, 
som  De  frygter,  saa  maa  hun  for  Resten  af  Vinteren 
og  de  slemme  danske  Foraarsmaaneder  til  et  mildere 
Klima.  Jeg  selv  kan  ikke  tage  bort  nu,  det  er  desværre 
udelukket,  men  Brøndsted  maa  følge  med  hende.  Saa 
er  der  dog  ligesom  en  Del  af  Hanenau,  der  bliver  hos 
hende.  Agnes  vil  rigtignok  stritte  imod  saadan  et  Ar- 
rangement med  Hænder  og  Fødder;  for  hun  vil  synes, 
at  saa  gaar  jeg  helt  for  Lud  og  koldt  Vand  herhjemme. 
Men  Brøndsted  finder  nok  En,  der  til  Nød  kan  over- 
tage hendes  Plads.  Og  nu  maa  De  ogsaa  fremfor  Alt 
blive  af  med  disse  Smerter  og  komme  paa  Benene. 

—  Aa,  det  vil  strax  ske.  Hvorfor  troer  De  vel,  at  jeg 
har  ligget  et  Par  Dage  til  Sengs  og  ladet  mit  Laar  bage? 
Jeg  tænkte  mig  jo  nok,  at  De  nu  snart  vilde  være 

Rudolph  Stens  Landpraksis    II.  9 


130 


hjemme  igjen  og  have  Brug  for  mig.  Idag  bliver  jeg 
endnu  her,  imorgen  har  jeg  Efterkur  inden  fire 
Vægge,  og  iovermorgen  ser  De  mig  i  Hanenau.  Jeg  vil 
strax  sikre  mig  Kjøretøiet  —  denne  Gang  veed  jeg  da, 
at  jeg  træffer  Familien  hjemme. 

—  Det  gjør  De  ganske  vist.  Men  nu  maa  De  heller 
ikke  være  for  stivnakket  og  ville  trodse  det  igjennem, 
selv  om  Smerterne  er  der  endnu. 

—  Aa  de  er  saamænd  allerede  næsten  brændt  ud! 

—  Naa,  lad  os  haabe  det  Bedste.  Jeg  troer  ogsaa,  at 
Veiret  bliver  bedre,  Barometret  stiger  ....  Og  Scho- 
penhauers „Parerga",  som  De  har  bragt  mig  tilbage! 
De  kunde  dog  saa  godt  have  beholdt  de  Bind  noget 
længer,  Sten. 

—  Aa,  jeg  har  forskrevet  alle  hans  Værker.  Dem 
kan  man  jo  slet  ikke  undvære. 

—  Ikke?  Naa,  det  glæder  mig,  sagde  Harstorf,  „med 
noget  af  sit  gamle  Smil"  tænkte  Rudolph  uvilkaarlig. 
For  denne  bekymrede  Samtale  havde  ligesom  aabnet 
en  ny  Epoche,  og  det  var  ham,  som  om  det  gamle,  saa 
stille  og  gladelig  kontemplative  Hanenau,  der  i  sin  hal- 
kyoniske  Skovensomhed  syntes  at  ligge  i  Læ  for  den 
barske  Verdens  Storme  og  Sorger,  allerede  nu  tilhørte 
en  uigjenkaldelig  svunden  Fortid. 

Snart  vare  de  fordybede  i  en  Samtale  om  „det  Ube- 
vidste"; men  Ingen  af  dem  var  helt  og  holden  ved 
Sagen.  Mer  end  een  Gang  opstod  der  Smaapauser, 
under  hvilke  Harstorf  stirrede  hen  for  sig  med  et  tomt 
Blik,  for  saa  pludselig  at  tage  sig  sammen  og  med  et: 

„ja,  kjære  Hr.  Sten,  som  vi  lige  talte  om "  at  knytte 

den  afbrudte  Traad. 

Saaledes  fortsatte  Samtalen  sig  endnu  en  halv  Times 
Tid.  Saa  tog  Harstorf  hjertelig  Afsked  for  at  opsøge 

sin  Vogn,  der  havde  spændt  fra  ved  Siden  af,  hos 
Sognefogdens.  Hvorpaa  Maren,  en  haandfast  og  krop- 
drøi  Bondepige,  styrtede  ind  —  aabenbart  dreven  af 
Rasmus  Brix'  frygtelige  Trudsel  om  Gunst-Forlis  — 
for  at  ombytte  den  udtjente  Sandsæk  med  en  frisk, 
kaste  en  Dyne  over  Patienten  og  lukke  Vinduet  i  Dag- 
ligstuen op,  hvilket  sidste  hun  udførte  med  blødende 
Hjerte,  da  det  gjorde  hende  saa  ondt  for  den  deilige 
varme  Stueluft. 

Men  Brix'  Ordre  var  streng  og  Ulydighed  utænkelig. 


IV 

Rudolph  havde  ledsaget  Harstorf  ud  i  Skoven  og 
paa  Tilbageveien  forladt  ham  i  Planteskolen. 

Det  var  en  af  de  sjeldne  Martsdage,  hvor  Vaaren 
tilter  saa  sky  frem  af  Vinteren  som  den  første  Viol 
gjennem  det  visne  Græs. 

Da  han  traadte  ind  i  Dagligstuen,  reiste  Agnes  sig 
fra  Klaveret. 

—  De  maa  jo  ikke,  sagde  han  og  truede  spøgefuldt 
med  Fingeren.  —  Jeg  er  vis  paa,  at  De  har  spillet  i  al 
den  Tid,  jeg  har  været  borte  —  det  vil  sige  to  Timer. 

—  Er  det  virkelig  saa  længe?  —  Naa  men  nu  kan 
jeg  da  heller  ikke  gjøre  det  længer. 

—  Aa,  der  er  nok  et  Klaver  i  Meraner  Pensionen. 

—  Ja,  det  nytter  mig  ikke  det  mindste.  Naar  der  er 
Fremmede  i  Nærheden,  taber  jeg  alt  Mod  til  at  spille. 

Hun  tog  Plads  paa  den  lille  Sofa  under  den  himmel- 
blaa  Cavaler  (selv  ham  vilde  hun  komme  til  at  savne!) 

9' 

og  saae  gjennem  Vinduerne  ud  paa  Frugttræerne,  hvis 
Grene  Vinden  bevægede  sagte.  Hun  vilde  ikke  se, 
naar  de  begyndte  at  bedække  sig  med  hvid  Blomster- 
sne. Hvem  veed,  maaske  vilde  hun  aldrig  mer  faa  dem 
at  se! 

I  hendes  Stilling  og  Mine,  i  den  Maade,  hvorpaa 
Hænderne  lagde  sig  i  Skjødet,  udtalte  der  sig  Træthed 
og  en  stille  Resignation. 

Rudolph  havde  taget  Plads  ligeoverfor  hende,  paa 
en  af  de  steilryggede  Stole. 

—  Man  kan  se  paa  Dem,  at  det  har  angrebet  Dem 
at  spille. 

—  Aa  nei,  ikke  meget  da. 
Rudolph  rystede  paa  Hovedet. 

—  Jeg  er  bange  for,  at  De  i  Deres  næste  Liv  vil 
blive  gjenfødt  som  en  Sangfugl. 

—  Naa,  det  var  da  ikke  det  Værste.  Blot  ingen  Dros- 
sel. At  trække  Regnorme  op  af  Jorden  og  sluge  dem  i 
alenvis  er  en  Tanke,  der  ikke  tiltaler  mig.  Men  for- 
resten, hvorfor  en  Sangfugl?  Jeg  har  slet  ingen  Stem- 
me, og  jeg  vilde  ogsaa  meget  heller  kunne  spille  rigtig 
godt. 

—  Blot  fordi  Plato  —  og  han  maa  vel  vide  det!  — 
siger,  at  de,  der  elsker  Musiken  for  høit,  men  iøvrig 
føre  et  rent  og  dydigt  Liv,  de  bliver  gjenfødte  som 
Sangfugle. 

—  Det  er  noget  rigtig  Snak  af  den  gode  Plato! 

Et  lille  Hosteanfald  afbrød  hende.  Hun  pressede  det 
fine  Battistes  Lommetørklæde  mod  Munden  og  rystede 
paa  Hovedet. 

—  En  Straf  for  min  Uærbødighed,  formodentlig.  Men 
noget  Snak  er  det  nu  alligevel,  for  man  kan  ikke  elske 
Musik  for  høit.  Den  rigtige,  mener  jeg,  og  Beethoven 

er  den  rigtige.  Har  han  ikke  selv  sagt,  at  den,  der  for- 
stod den,  maatte  blive  fri  for  al  den  Elendighed,  som 
de  Andre  slæbte  paa? 

—  Ja,  og  dermed  har  han  visselig  heller  ikke  sagt 
for  meget.  Saa  længe  man  lytter  til  den,  er  man  gan- 
ske vist  forløst  fra  Jordelivets  Elendighed,  men  bag- 
efter faar  den  rigtignok  igjen  fat  i  En. 

Som  nu  denne  ækle  Hoste,  sagde  Agnes 

med  et  humoristisk  Smil,  saasnart  hun  havde  faaet 
Bugt  med  en  kort  Efterdønning  af  Anfaldet.  —  Saa 
længe  jeg  spillede,  lod  den  mig  helt  i  Fred  ....  Ja, 
troer  De  ikke,  han  har  ment  noget  Andet  og  mer  med 
disse  og  lignende  Ord? 

—  Ja,  hvad  tænker  De  Dem  da  ved  dem? 

—  Hvad  jeg  tænker?  Ja,  det  er  ikke  saa  let  sagt  . . . 
Egentlig  tænker  jeg  mig  overhovedet  ikke  noget.  Men 
undertiden,  naar  jeg  saa  godt  jeg  kan,  saadan  helt  for- 
taber mig  i  en  af  hans  skjønneste  Sonater,  saa  kommer 
det  over  mig  ligesom  en  Anelse,  at  hvis  man  helt  for- 
stod det,  saaledes  som  han  selv  forstod  det,  saa  maatte 
denne  Musik  i  egentligste  Forstand  virke  forløsende. 
Jeg  mener,  naar  man  saa  døde,  maatte  den  føre  En 
over  i  den  Verden,  som  den  stammede  fra. 

—  Og  hvad  mon  det  da  var  for  en  Verden,  Frøken 
Harstorf?  ....  Kommer  den  overhovedet  fra  en  anden 
Verden? 

—  Det  synes  jeg,  den  maa.  Er  det  aldrig  faldet  Dem 
ind,  at  alle  de  andre  Kunster  kommer  fra  denne  os 
velbekjendte  Verden  og  slet  ikke  lægger  Skjul  paa  det? 
Tænk  blot  paa  Skulptur,  Maleri,  Poesi  —  hvad  giver 
de,  som  vor  egen  Verden  ikke  har?  De  afbilder  et  og 
andet  af  den  og  fuldkommengjør  det  —  det  er  det 
Hele.  Men  med  Musiken  er  det  ganske  anderledes.  Og 

den  maa  dog  ogsaa  komme  et  Steds  fra;  der  maa  være 
Noget,  der  svarer  til  den,  saaledes  som  denne  Rum- 
mets Verden  svarer  til  de  øvrige  Kunster   ....   noget 

helt  Andet,  hvis  eneste  Aabenbarelse  er  Musiken 

Sig  mig,  kjender  De  en  Mester  Eckehart,  en  tydsk  My- 
stiker fra  Middelalderen? 

—  Hans  Navn  kjender  jeg,  og  jeg  har  ogsaa  set 
Noget  citeret  af  ham  —  ja,  det  er  ham,  der  har  sagt,  at 
Lidelsen  er  det  hurtigste  Ridedyr,  som  fører  os  til  Fuld- 
kommenhed. 

—  Det  er  et  smukt  Ord,  men  det  er  ikke  saa  mær- 
keligt som  det  jeg  tænker  paa.  Onkel  læser  netop  nu 
en  Bog  om  Eckehart  og  er  ganske  begeistret  over  ham. 
Han  siger,  at  han  kunde  have  givet  os  en  værdig  Reli- 
gion, hvis  han  var  trængt  igjennem  med  sin  Christen- 
dom, der  den  Gang  havde  saa  mange  Tilhængere.  Naa, 
for  et  Par  Dage  siden,  da  han  læste  i  denne  Bog,  sagde 
han:  Hør  nu,  Agnes!  her  er  Noget  for  dig:  —  „I  det 
evige  Liv  vil  vi  blive  mere  salige  ved  Hørelsen  end  ved 
Synet."  Den  Ytring  berørte  mig  saa  ganske  sælsomt,  og 
siden  har  jeg  altid  maattet  tænke  paa  den. 

—  Saa  vil  De  altsaa  dog  ikke  blive  gjenfødt  som  en 
Sangfugl,   men   opstaa  i  Musikens   urumlige  Verden? 

Agnes  nikkede  alvorlig,  og  saa  kom  der  dog  et  lille 
skjelmsk  Smil  i  Øiet,  da  hun  svarede:  — 

—  Ja,  som  en  Melodi. 
Rudolph  lo:  — 

—  De  siger  det,  som  om  De  havde  overveiet  Sagen. 

—  Aa,  lidt  og  mange  Gange. 

—  Hm.  Jeg  gad  nok  høre  den  Melodi,  det  er  vist. 
Men  hvem  skulde  høre  den  dér?  Der  kan  jo  ikke  være 
noget  Øre,  naar  der  intet  Rum  er. 

—  Aa,  den  skulde  høre  sig  selv  og  høres  af  andre 

Melodier,  og  den  selv  skulde  ogsaa  høre  de  andre  og 
blande  sig  contrapunktisk  med  dem  og  modulere  sig 
frem  og  harmonisere  sig  bestandig  rigere   ....   og  — 

—  Og?  Ja  —  tilsidst?  Det  er  altid  det  store  Spørgs- 
maal. 

—  Tilsidst  kommer  den  vel  til  Ro  i  en  uendelig  rig 
Akkord,  hvor  Alt  klinger  med,  og  i  hvilke  alle  Dis- 
harmonier er  opløst.  Ja,  Hr.  Sten,  det  er  saadanne 
Drømme,  der  opstaar  hos  en  „daarlig  Jomfru"  —  jeg 
kan  jo  dog  heller  ikke  regne  mig  til  de  kloge,  der  med 
Olie  paa  Lampen  venter  paa  den  himmelske  Brud- 
gom. Lad  os  altsaa  kalde  disse  Tanker  „En  daarlig 
Jomfrus  Drømme  og  Forhaabninger."  Mig  selv  fore- 
kommer de  tidt  og  mangen  Gang  ikke  blot  at  være 
smukke  og  trøstelige,  men  endogsaa  at  være  san- 
de og  virkelige  —  De  maa  naturligvis  finde  dem  meget 
taabelige. 

—  Nei  paa  ingen  Maade!  Men  een  Ting  synes  jeg 
ganske  vist:  at  De  med  Deres  Tanker  streifer  altfor 
meget  hinsides  Grændsen  —  meget  mer  end  det  er 
naturligt  og  sundt. 

Agnes  saae  paa  ham  med  sit  godmodig  ironiske 
Smil: 

—  De  kommer  maaske  ikke  saa  let  i  den  Fristelse 
at  forvilde  Dem  ud  paa  hint  usunde  Gebet? 

—  Tidligere  har  jeg  ganske  vist  holdt  mig  ganske 
borte  fra  det,  og  jeg  maa  tilstaa,  at  denne  Begrænds- 
ning  ikke  faldt  mig  saa  vanskelig.  Men  i  den  sidste 
Tid  er  det  dog  blevet  noget  anderledes  dermed.  Og 
navnlig  da  jeg  laa  to  Maaneder  paa  Ryggen,  da  havde 
jeg  kun  altfor  mange  Hviletimer  til  at  lade  Tankerne 
føite  om  i,  og  det  kan  ikke  nægtes,  at  de  undertiden 
har  forvildet  sig  derover. 

—  Naa,  naar  De  saadan  selv  forser  Dem,  saa  har 
De  virkelig  heller  ingen  Ret  til  at  gjøre  mig  Bebrei- 
delser. 

—  Aa,  med  mig  er  det  en  anden  Sag,  svarede  Ru- 
dolph lidt  utaalmodig  —  og  endnu  mere  uforsigtig, 
som  han  indsaa,  da  det  var  for  sent.  For  just  som  han 
med  et  „det  vil  sige"  vilde  forbedre  sin  Bemærkning, 
skar  Agnes  ham  Ordene  af,  idet  hun  lo  og  sagde: 

—  Aa,  jeg  forstaar  Dem  meget  godt.  De  mente,  at 
da  De  laa  paa  Ryggen,  var  De  nok  saaret,  men  ikke 
dødelig.  Men  tilstaa  nu,  at  for  den,  der  er  det,  er  det 
endnu  naturligere 

—  Maaske,  men  i  alt  Fald  ikke  sundere. 

—  Det  kommer  an  paa  —  fra  Lægens  Synspunkt 
ganske  vist 

—  Netop!  og  det  er  det,  vi  her  har  at  gjøre  med. 
Forøvrig  skal  De  ikke  heri  se  en  Tilstaaelse  af,  at  jeg 
anser  Dem  for  „dødelig  saaret"  —  for  jeg  veed  meget 
godt,  at  det  er  det,  De  gaar  ud  paa.  Ja  vel,  jeg  føler 
endogsaa,  at  De  med  en  vis  Skadefryd,  der  næsten 
har  lidt  uhyggeligt  ved  sig,  glæder  Dem  over,  at  jeg  er 
gaaet  i  en  Fælde.  Men  det  er  jeg  ikke.  De  er  farligere 
saaret  end  jeg,  ikke  „dødelig",  men  farlig,  og  at  hen- 
give sig  til  saadanne  Tanker  om  det  Hinsides,  ja  vel 
endogsaa  opklække  en  sød  Længsel  efter  en  anden 
Verden:  det  tjener  ikke  til  at  styrke  Vitaliteten  og  væk- 
ke Naturens  Lægedomskraft  til  at  gjøre  sit  Værk  — 
hvad  De  trænger  til. 

Agnes  satte  et  mut,  næsten  komisk  Ansigt  op,  som 
et  Barn,  der  faar  Skjænd. 

—  Nu  skal  man  se,  at  den  daarlige  Jomfru  ikke  en 
Gang  maa  have  sine  smaa  Drømmerier  mer,  men  skal 
sidde  ret  op  og  ned  med  sin  Lampe  i  Haanden  som  en 

af  de  kloge  —  eller  raske!  Det  har  man  af,  at  man  er 
saa  uforsigtig  og  snakker  rent  ud  af  Posen.  Herre  Gud, 
jeg  har  jo  været  saa  føielig.  Jeg  lader  mig  sende  helt 
ned  til  Syden.  Hvad  kan  De  da  forlange  mer? 

—  Hvad  jeg  kan  forlange  mer  af  Dem?  Jeg  kan 
forlange,  at  De  selv  skal  arbeide  med  paa  Deres  Hel- 
bredelse, at  De  ikke  et  Øieblik  skal  give  efter  for  Syg- 
dommen og  lade  Dem  synke  i  Armene  paa  den.  Aa, 
jeg  veed  meget  godt,  hvor  vanskeligt  det  er;  men  jeg 
tiltroer  Dem,  at  De  kan  gjøre  det.  Jeg  veed,  hvilken 
Selvbeherskelseskraft  De  besidder  ....  De  har  vist  den, 
da  det  gjaldt  om  at  skjule  Deres  Sygdom  og  synes 
sund;  den  vil  heller  ikke  forlade  Dem  nu,  da  det  gjæl- 
der  om  at  bekjæmpe  Deres  Sygdom  og  blive  sund.  — 

Agnes  bøiede  sig  frem  og  saae  ham  med  et  ivrigt, 
næsten  forskende  Blik  ind  i  Øinene:  — 

—  Troer  De  da  virkelig,  at  jeg  kan  komme  mig? 

—  Ja,  det  troer  jeg  ....  og  dobbelt  nu,  da  jeg  ser, 
at  Villien  til  at  komme  sig  er  der  —  naar  den  blot  vil 
holde  sig;  og  jeg  gjør  Dem  ansvarlig  for,  at  den  holder 
sig!  Jeg  troer  ikke,  at  De  vil  komme  til  at  nyde  nogen 
robust  Sundhed,  men  vel  at  Sygdommens  Fremskridt 
kan  hæmmes  og  derpaa  bringes  til  Stilstand  ....  og  at 
De  saa  kan  komme  betydelig  til  Kræfter  og  vinde  et 
væsentligt  Velbefindende  tilbage.  Jeg  kan  jo  tage  feil, 
men  jeg  troer  det.  Dog  rigtignok  kun  ved  Hjelp  af 
Deres  egen  absolutte  Villie.  Uden  den  kan  ingen  Læge- 
kunst —  og  paa  den  vil  det  ikke  skorte De  kom- 
mer jo  nu  i  de  bedste  Hænder  ....  den  Meraner  Læge, 
som  vi  sender  Dem  til,  er  en  stor  Autoritet  og  en  gam- 
mel Ven  af  min  gode  Professor  og  Velynder  —  han  vil 
tage  sig  af  Dem,  som  om  De  var  en  Prindsesse.  Men  al 
hans  Erfaring  og  Kunst  og  Meraner  Luften  —  det  er 

spildt,  naar  De  ikke  selv  tidlig  og  sent  siger:  „Jeg  vil 
leve." 

Agnes  havde  taget  sit  Blik  bort  fra  ham  igjen. 
Det  søgte  gjennem  Vinduerne  ud  til  hine  Frugttræer, 
der  vilde  blomstre  fjernt  fra  hende.  Hun  sukkede. 

—  De  føler,  at  det  vil  blive  vanskeligt  at  føre  denne 
Kamp  —  ja,  det  vil  det  ogsaa,  men  De  vil  føre  den,  det 
er  jeg  vis  paa.  Ikke  fordi  Livet  er  saa  skjønt  og  De  er 
saa  ung,  ikke  „Das  Madchen  und  der  Tod"!  Kjære  Frø- 
ken Harstorf,  jeg  respekterer  Dem,  fordi  De  ikke  vur- 
derer Livet  selv  saa  høit,  fordi  De  ikke  er  bange  for 
Døden  ....  Nei,  De  vil  gjøre  det,  fordi  De  veed,  at 
Deres  Liv  har  Værdi  for  Andre,  ja  endogsaa  en  uer- 
stattelig Værdi.  De  vil  leve  for  dette  Hjems  Skyld,  som 
De  nu  forlader  for  en  Tid,  for  ikke  at  forlade  det  for 
stedse  og  lægge  det  øde. 

Rudolph  var  sprunget  op.  Han  stod  foran  hende, 
næsten  bøiet  over  hende,  som  for  rigtig  at  drive  sine 
Ord  ind  i  hende. 

Agnes  saae  lidt  forundret  op  haa  ham:  — 

—  Men  Hr.  Sten!  De  bliver  jo  ganske  veltalende. 
Hun  havde  ikke  været  Kvinde,  hvis  hun  ikke,  ved  at 

høre  og  se  denne  unge  Mand  plaidere  saa  ivrig  for 
hendes  Liv,  havde  faaet  den  Tanke:  —  Mon  dette  Liv 
ogsaa  skulde  have  en  særlig  Værdi  for  ham  selv?  Og 
Blodet  foer  som  en  Flamme  op  i  hendes  blege,  gjen- 
nemsigtige  Kinder. 

Maaske  hørte  Rudolph  med  et  indre  Øre  dette  hen- 
des tavse  Spørgsmaal.  Hvis  ikke,  saa  var  det  hendes 
aabenlyse  Udbrud,  der,  idet  det  gjorde  ham  opmærk- 
som paa  hans  egen  Sindsbevægelse,  vakte  det  Spørgs- 
maal: „Og  gives  der  maaske  en  Værdi,  som  dette  unge 
Liv  har  og  som  angaar  mig  nærmest,  men  som  jeg  ikke 

har  talt  om?  ....  en  Værdi,  som  jeg  neppe  kjendte, 
ja  om  hvilken  jeg  ikke  en  Gang  rigtig  veed,  om  den 
er  tilstede?" 

Det  var  kun  et  flygtigt  Moment,  at  disse  to  beslæg- 
tede Hjertespørgsmaal  existerede  samtidig,  ja  maaske 
endogsaa  i  al  Hemmelighed  krydsedes,  for  saa  paa 
begge  Sider  at  blive  energisk  afviste.  Af  ham  med  pro- 
fessionel Forargelse,  da  det  dog  her  sandelig  dreiede 
sig  om  noget  Vigtigere  end  om  en  Forelskelse!  Af  hende 
med  lidt  sky  Beskjæmmelse,  som  en  kvindelig  For- 
fængelighedssag. 

—  Veltalende  er  jeg  visselig  ikke,  Frøken  Harstorf, 
sagde  Rudolph,  ikke  uden  at  hans  Mine  og  Røst  for- 
raadte  en  vis  Forvirring;  —  ellers  vilde  mine  Ord  vel 
have  gjort  stærkere  Indtryk  paa  Dem. 

—  De  tager  feil,  Hr.  Sten.  De  har  gjort  Indtryk  paa 
mig,  og  jeg  takker  Dem. 

Hun  rakte  ham  sin  Haand,  som  han  trykkede. 

Da  hun  havde  bortvist  hin  indiskrete  Tanke  som  en 
Ytring  af  uværdig  Pige-Forfængelighed,  var  hun  atter 
helt  sig  selv  og  fri  for  al  Forlegenhed.  Men  i  hendes 
Kinder  flagrede  der  endnu  en  Rest  af  hin  Rosenglød, 
og  dette  i  Forbindelse  med  det  faste,  troskyldige  Blik 
i  de  store  brune  Øine  meddelte  hendes  Ansigt  saa  liv- 
ligt og  tillige  saa  elskværdigt  et  Udtryk,  at  Rudolph 
fandt,  han  havde  aldrig  trykket  en  smukkere  Piges 
Haand. 

—  Jeg  tager  Deres  Haandtryk  som  et  Løfte,  at  De 
vil  kjæmpe  tappert  med  for  Dem  selv  og  for  Alle,  hvem 
Deres  Liv  er  dyrebart. 

Maaske  Kindernes  Rosenglød  steg  en  lille  Grad,  og 
maaske  Raadyrøinenes  Blik  blev  lidt  mindre  frimodigt. 
Men  hun  smilte  skalkagtig  og  svarede:  — 

—  Det  andet  Haandtryksløfte!  Jeg  vil  holde  mit 
bedre,  end  De  holdt  Deres. 

—  Aa,  det  maa  De  ikke  sige.  Deres  Samtale  med  mig 
den  Dag  har  jeg  ikke  benyttet. 

—  Det  er  sandt.  Forstaaet  efter  Bogstaven  har  De 
vel  ikke  brudt  Deres  Ord.  Og  forresten  skulde  ogsaa 
det  være  Dem  tilgivet. 


Naar  hint  første  Haandtryk  havde  faaet  sin  Tilvæ- 
relse noget  voldelig  afbrudt  ved  Ernas  Indtrædelse,  saa 
fik  dette  andet  Lov  til  at  opløse  sig  fredelig,  før  Jom- 
fru Brøndsted  kom  ind  for  at  spørge  om,  hvilke  Bøger 
Frøkenen  ønskede  at  tage  med.  For  Afreisen  skulde 
finde  Sted  den  næstfølgende  Dag,  og  man  havde  alle- 
rede et  Par  Dage  været  beskjæftiget  med  at  søge  ud, 
lægge  tilrette  og  pakke  ind. 

Neppe  var  dette  Spørgsmaal  løst,  før  Kammerjunke- 
ren traadte  ind  med  en  Pakke  i  Haanden,  som  han 
underveis  havde  faaet  af  et  ridende  Bud  fra  Vindslev- 
holm.  Da  den  blev  aabnet,  væltede  der  en  rød  Bådeker- 
Rigdom  ud  paa  Bordet:  —  Bådekers  „Tirol"  og  Både- 
kers  „Norddeutschland"  og  Bådekers  „Mitteldeutsch- 
land",  for  at  Agnes  underveis  kunde  forfølge  Routen 
og  vide,  hvad  der  laa  tilhøire  og  tilvenstre  for  Jern- 
banen, og  hvad  hun  kunde  have  faaet  at  se,  naar  hun 
var  steget  ud  her  eller  dér;  fordi  —  som  en  vedlagt  Bil- 
let med  Ernas  Haandskrift  bemærkede  —  „et  saadant 
Studium  er  ligesaa  underholdende  som  belærende", 
hvad  Brevskriversken  vidste  af  egen  Erfaring.  Dertil 


141 


kom  endnu  Bådekers  „Norditalien",  for  det  Tilfældes 
Skyld,  at  man  gjorde  en  Udflugt  did,  samt  Specialbe- 
skrivelser  af  Bozen,  af  Meran  og  af  Gardasøen,  ja  end- 
ogsaa  en  Brochure  over  Stilfzerjoch,  fordi  Erna  haa- 
bede,  at  den  kjære  Agnes  vilde  komme  sig  saa  godt  i 
Meran,  at  hun  kunde  lægge  Hjemvejen  gjennem  „den 
ophøiede  Gletscherverden",  i  hvilken  hin  (dobbelt  un- 
derstregede) „høieste  Kjørevei  i  Evropa  gav  et  skræk- 
kelig-skjønt  Indblik".  Ja,  der  var  endogsaa  en  „Kurs- 
bog",  som  William  havde  bragt  med  fra  sin  sidste 
Reise,  og  som  endnu  havde  Gyldighed. 

Den  foregaaende  Dag  havde  Bjerrings  været  i  Hane- 
nau  for  at  tage  Afsked  —  en  foreløbig  Afsked,  for  ved 
Afreisen  vilde  de  naturligvis  være  paa  Stationen.  Ved 
denne  Leilighed  havde  de  lovet  at  sørge  for  Reisebog- 
Spørgsmaalet,  som  den  uerfarne  Skovridergaard  endnu 
slet  ikke  havde  tænkt  paa,  og  havde  nu  holdt  dette 
Løfte  saa  grundig,  som  det  sømmede  sig  for  et  saa 
reiselystent  Par. 

Beskjæftigelsen  med  disse  Bøger,  Opsøgelse  af  Jern- 
banerouter,  Udfoldelsen  af  Oversigtskort  og  Opbla- 
ding  af  Specialkort  skaffede  det  lille  Selskab,  til  hvilket 
nu  ogsaa  Jomfru  Brøndsted  hørte,  rigelig  og  langvarig 
Underholdning.  Det  var  glædeligt  at  se,  hvorledes 
Agnes  blev  livligere,  alt  eftersom  hun  mer  og  mer  blev 
trukket  ind  i  Reisebøgernes  Tryllekreds.  Denne  Trold- 
dom tog  dem  forresten  Alle  i  Besiddelse,  selv  den  ellers 
saa  urokkelige  Brøndsted,  der  pludselig  blev  overfal- 
den af  en  haardnakket  Ærgjerrighed  efter  selv  at  finde 
Routen  Gjedser-Warnemunde  i  Kursbogen.  Hun  følte 
det  aabenbart  som  en  Fornærmelse,  at  Bjerring  —  som 
Agnes  gjorde  hende  opmærksom  paa  —  uden  paa  Om- 
slaget med  sine  store,  kluntede  Bogstaver  havde  angivet 

Sidetallet;  og  da  hun  nu  ogsaa  paa  selve  Siden  fandt 
Kolonnen  mærket  med  ed  rød  Streg,  kunde  hun  ikke 
tilbageholde  et  haanligt  „he!"  Høist  misfornøiet  rystede 
hun  paa  Hovedet,  da  hun  her  ikke  engang  fandt 
Nestved  angivet.  At  Horne-Ulstrup  ikke  var  angivet, 
var  tilgiveligt,  da  Iltoget  faktisk  ikke  holdt  dér,  men 
Nestved!  (for  den  Gang,  i  Firserne,  holdt  Gjedsertoget 
endnu  ved  denne  sydsjællandske  Metropol). 

Jomfru  Brøndsted  smækkede  Bogen  i  og  fandt,  den 
duede  ikke  stort;  —  hun  havde  ikke  engang  faaet  set 
efter,  naar  de  kom  til  Berlin. 

—  Erna  skriver  her,  at  naar  vi  kommer  til  Warne- 
miinde  og  har  faaet  Sagerne  bragt  gjennem  Toldvæse- 
net —  det  maa  forresten  være  ækelt!  Troer  De,  vi  har 
meget  at  fortolde?  Vi  maa  lade  Folkene  se  Kufferterne 
efter,  troer  jeg. 

Men  Brøndsted  kom  i  vildt  Oprør:  —  se  Kufferterne 
efter  —  hvad?  Det  manglede  bare!  Efter  at  hun  havde 
pakket  Alt  ned  i  den  skjønneste  Orden,  saa  skulde  disse 
Toldbetjente  rode  om  i  det  med  deres  snavsede  Fingre! 

Det  fyenske  Organ  sang  en  hel  Vredesarie  over  det 
Thema. 

—  Maaske  naar  de  ser,  hvor  udsøgt  ordentlig  det  er 
pakket,  at  de  saa  ikke  er  saa  slemme,  forsøgte  Agnes 
at  trøste  hende. 

—  Jo,  de  er  saamænd  nok  slemme,  for  det  er  Tyd- 
skere,  erklærede  Brøndsted. 

—  Jeg  er  vis  paa,  at  de  er  bedre,  end  de  har  Ord 
for.  Naar  de  ser  Deres  skikkelige  Ansigt,  bliver  de  nok 
blødgjorte. 

—  Nei,  det  skulde  da  saa  være  for  Frøkenens  Skyld 
hvis  at  de  da  ellers  har  Forstand  nok  til  det.  (Det 

Sidste  med  alle  Miner  prægede  af  Mistillid  til  saadanne 
Barbarers  Modtagelighed  for  Skjønhed  og  Ynde). 

—  Nei  hør,  Brøndsted,  naar  De  begynder  at  smigre, 
saa  staar  Verden  ikke  længe,  og  saa  er  det  saamænd 
ikke  Umagen  værd  at  blive  rask. 

—  Nei  smigre  —  det  kunde  saamænd  aldrig  falde 
mig  ind 

—  Saa,  nu  gjør  De  det  bare  værre.  Jeg  er  vis  paa, 
De  har  gjort  mig  helt  rød. 

Hvilket  ogsaa  var  Tilfældet.  Agnes  var  sig  bevidst, 
at  hun  ikke  turde  se  paa  Rudolph.  Han  maatte  finde 
hende  saa  komisk! 

—  Men  det  var  det,  jeg  kom  fra:  —  Erna  skriver,  at 
saa  skal  vi  bare  belægge  vore  Pladser  og  strax  gaa  ind 
i  Spisewagonen.  I  Berlin  varer  det  til  halv  ti  og  læn- 
gere, før  vi  kan  faa  Noget  at  spise  i  Hotellet.  Naar 
kommer  vi  da  egentlig  til  Warnemiinde,  Brøndsted? 

Husholdersken  maatte  atter  søge  efter  i  den  forag- 
tede Bog,  hvilket  formedelst  det  stærkt  aftagende  Dags- 
lys voldte  en  Del  Besvær. 

—  Aa  jo,  jeg  kan  saamænd  godt  ....  Her  .... 
nei  ....  Jo,  nu  har  jeg  det  ....  I  Warnemiinde  Klok- 
ken Fire  og  halvtredsindstyve  Minutter  —  Fire  og  halv- 
tredsindstyve Minutter,  gjentog  hun  høitideligt:  —  / 
Udlandetl 

Hvis  hun  Klokken  Fire  og  halvtredsindstyve  Minutter 
havde  skullet  landsættes  i  Dantes  Helvede,  kunde  hun 
ikke  have  set  mere  skrækslagen  ud.  Og  dog  var  der 
ogsaa  en  vis  Stolthed  i  hendes  Blik. 

Denne  var  heller  ikke  ubegrundet.  I  den  lille  Kreds 
befandt  der  sig  Ingen,  som  havde  været  i  Udlandet;' 
hvis  man  da  ikke  vilde  betegne  Kammerjunkerens  Be- 
søg i  unge  Dage  paa  nogle  skaanske  Herregaarde  (ind- 

befattende  hint  Spøgelseseventyr  paa  Marsvinsholm) 
som  en  Udenlandsreise.  Hvad  Harstorf  selv  var  meget 
langt  fra  at  gjøre;  ikke  fordi  han  var  nogen  ivrig 
Skandinav,  men  fordi  Skaane  som  gammel  dansk  Pro- 
vinds ikke  var  Udland. 

—  Ja,  ja,  Brøndsted!  iovermorgen  paa  denne  Tid  er 
De  videre  bereist  end  jeg. 

—  Nei,  Jøsses  da,  Hr.  Kammerjunker!  sang  det  fyen- 
ske  Organ  med  sit  forvovneste  Tonefald,  og  Hushol- 
derskens Hoved  rystede  sig  betænkelig  —  over  et  Fak- 
tum, som  det  ikke  kunde  gaa  rigtig  til  med.  Men  strax 
derefter  salte  hun  en  saare  determineret  Mine  op,  som 
om  hun  tænkte:  „Og  om  saa  Udlandet  er  fuldt  af 
Djævle,  saa  skal  jeg  nok  bringe  Frøkenen  hen,  hvor 
hun  skal,  og  tilbage  igjen,  saa  sandt  jeg  hedder  Brønd- 
sled." 

—  Hvordan  er  det  egentlig  gaaet  til,  Hr.  Kammer- 
junker, at  De  aldrig  har  besøgt  Tydskland,  i  hvilket  De 
dog  i  saa  høi  Grad  er  aandelig  hjemme? 

—  Ja,  som  saadan  Noget  gaar  til:  i  de  unge  Dage  — 
naar  man  en  Gang  havde  fri  for  Tjenesten,  saa  var  det 
kun  for  kort  Tid,  og  jeg  var  saa  altid  indbudt  ud  paa 
et  eller  andet  Gods,  og  Reisemidlerne  var  heller  ikke 
just  rigelig  forhaanden.  Da  jeg  saa  var  bleven  gift,  var 
det  endnu  vanskeligere.  Imidlertid  havde  vi  dog  lidt 
efter  lidt  lagt  Noget  til  Side  for  en  Reise;  vi  vilde  gjøre 
Rhinturen  og  endogsaa  op  til  Svejts.  Saa  døde  min  Hu- 
stru, og  saa  kan  De  nok  tænke,  at  det  var  ude  med 
Reiselysten  for  mange  Aar  —  egentlig  for  bestandig. 
Senere  har  jo  det  reisegale  Par  paa  Vindslevholm  tidt 
nok  villet  overtale  mig  til  at  tage  med,  men  jeg  tænkte 
altid:  med  min  Ida,  det  vilde  dog  have  været  noget 
Andet.  I  de  sidste  Aar  har  jeg  jo  nok  et  Par  Gange 


145 


tænkt  paa  at  gjøre  en  Tur  med  Agnes,  saa  at  hun  i  alt 
Fald  fik  Rhinen  at  se,  men  der  er  altid  kommet  Noget 
i  Veien,  og  saadan  er  jeg  blevet  den  Hjemmesidder, 
som  jeg  er  ....  Naa,  Brøndsted,  skulde  vi  ikke  have 
en  Lampe? 

Allerede  for  en  lille  halv  Time  siden  var  den  gyldne 
Aftensol  sunket  ned  bag  Frugthaven,  hvis  Grenenet  teg- 
nede sig  sort  paa  den  Rosenglød,  der  endnu  var  aan- 
det  hen  over  Himmelgrunden,  og  kun  et  svagt  rødligt 
Skjær  oplyste  endnu  Vandet.  Men  Agnes  fandt,  at  det 
var  meget  hyggeligere  saaledes  end  ved  Lampelys,  især 
da  der  ikke  var  langt  tilbage  til  Aftensmaden,  som  man 
iaften  vilde  indtage  i  god  Tid  for  bag  efter  at  kunne 
spille  en  lille  Whist  med  blind  Makker. 

Til  Erstatning  for  Lampen  blev  derfor  Ilden  i  Kak- 
kelovnen raget  op  og  et  Par  Stykker  Brænde  lagt  paa, 
saa  at  det  begyndte  at  knitre  og  lue  lystelig  og  det  be- 
hagelige Flammeskjær  stedse  livligere  og  lunefuldere 
gjennemflakkede  Stuens  tiltagende  Skumring. 

Ved  denne  Foranstaltning  blev  ogsaa  Pamina  bragt 
til  Live. 

Den  havde  ingen  Notits  taget  af  Selskabet,  saalænge 
dette  gav  sig  af  med  de  dumme  Kort  og  Reisebøger  — 
som  man  da  heller  ikke  kunde  vente,  at  et  saa  eminent 
husligt  Dyr  skulde  interessere  sig  for  Reiseplaner.  Men 
nu  fjernede  den  sig  fra  Sofakrogen;  snart  den  ene, 
snart  den  anden  af  de  Tilstedeværende  følte  dens  bløde 
Pels  stryge  forbi  Benet  og  saae  de  gule  Øine  lyse  op 
dernede  fra,  indtil  den  endelig  fulgte  en  given  Indby- 
delse og  sprang  op  i  Agnes'  Skjød,  hvor  den  rullede  sig 
sammen  og  begyndte  sin  Spindevise. 

—  Gode  Pamina  —  mon  du  nu  ogsaa  vil  savne  mig? 

Rudolph  Stens  Landpraksis    II.  10 

Det  er  egoistisk  af  mig,  men  jeg  kunde  lide,   at  du 
savnede  mig  —  blot  en  lille  Smule. 

—  Naa,  det  vil  den  da  rigtignok  —  mer  end  en  lille 
Smule.  Da  du  forrige  Vinter  var  i  Kjøbenhavn  —  har 
saa  ikke  Pamina  savnet  dig?  . . .  Hvad,  Brøndeted? 

—  Jo,  det  gjorde  den  saamænd.  I  de  første  Dage 
havde  den  da  ingen  Ro  paa  sig.  Den  gik  omkring  over- 
alt, ligesom  om  den  søgte;  og  saa  klynkede  den  og  saae 
paa  mig,  den  spurgte  saa  tydelig,  hvor  kan  hun  da  være 
blevet  af?  Aa,  den  skal  saamænd  nok  savne  Frøkenen! 

—  Og  Dem  med,  Brøndsted!  sagde  Kammerjunke- 
ren. Den  Gang  var  De  her  dog.  Men  naar  nu  det  kvinde- 
lige Element  helt  mangler  —  eller  blot  repræsenteres 
af  en  helt  fremmed  Person!  ....  Aak  ja,  det  bliver  een 
Elendighed!  ....  Nei,  nogen  smuk  Tid  bliver  det  ikke, 
men  jeg  veed  dog,  at  det  er  for  det  Bedste  ....  Naar 
jeg  nu  blot  kunde  forklare  Pamina  det. 

Da  Jomfruen  reiste  sig  for  at  give  sin  Stedfortræ- 
derske nogle  Anvisninger  Aftensbordet  angaaende,  stod 
ogsaa  Kammerjunkeren  op  og  hviskede  hende  henne 
ved  Døren  en  lille  Djævel  i  Øret,  som  hun  nikkede  til, 
idet  hendes  Ansigt  skruede  sig  sammen  til  det  sjeldne 
Phænomen  (utydelig  skimtet  i  Skjæret  af  en  Blinklue 
fra  Ovnen):  et  Brøndstedsk  Smil. 

Hvad  Budskab  Smaadjævlen  havde  bragt,  viste  sig, 
da  man  kom  ind  til  Aftensbordet,  og  der  ved  hver 
Plads  stod  et  Vinglas,  medens  et  Par  Flasker  Bordeaux 
holdt  Vagt  midt  paa  den  Damaskes  Dug.  Foran  Agnes' 
Kuvert  stod  der  en  Asiet  med  Violer,  Aarets  Første- 
grøde.  Den  lille  Lars  havde  —  som  Jomfru  Brøndsted 
forklarede  —  fundet  dem  efter  lang,  taalmodig  Søgen 
og  bragt  dem  med  til  Frøkenen.  Agnes  var  rørt,  og  da 
nu  denne  milde  bly  Duft  omviftede  hende  som  en  Af- 

skedshilsen  fra  den  hjemlige  Jord,  blinkede  der  en 
Taare  i  hendes  Øie. 

Det  Udsøgteste,  som  Huset  Hanenau  besad  af  Da- 
mask, Glas,  Porcelæn  og  Sølv  —  for  største  Delen 
gamle  Familiestykker  —  var  taget  i  Brug;  og  at  Belys- 
ningen ikke  kom  fra  Hængelampen  men  fra  fire  Kjer- 
ter i  et  Par  svære  Sølvarmstager  bidrog  ikke  Lidet  til 
Opdækningens  Festlighed. 

Jomfru  Brøndsteds  Stedfortræderske  —  hvis  Organ 
forraadte  hende  som  en  Landsmandinde  —  vartede  op 
og  skjænkede  med  ikke  ringe  Stolthed  Vinen  i  de 
slebne  Glas.  Det  var  første  Gang  i  sit  Liv,  at  hun  ud- 
førte denne  vigtige  Ceremoni;  men  ikke  længe  efter,  da 
Glassene  vare  blevne  tømte  paa  en  lykkelig  Reise  og  et 
velsignet  Ophold  i  Meran,  fuldførte  hun  den  endnu  en 
Gang  saa  lykkelig,  at  ikke  en  eneste  rød  Plet  vansirede 
Dugen. 

—  Og  nu,  kjære  Venner,  sagde  Kammerjunkeren, 
idet  han  tog  sit  Glas  og  saae  sig  rundt  om  i  Kredsen 
med  en  høitidelig  Løften  af  Brynene,  men  med  et  lunt 
Smil  om  Læberne:  —  nu  vil  vi  klinke  paa,  at  vi  først 
i  Juni  allesammen  maa  træffes  fornøielig  i  Meran. 

—  Ja,  fortsatte  han  som  Svar  paa  de  spørgende 
Blikke:  —  det  er  jo  den  lille  Hemmelighed,  som  jeg 
har  opsparet  indtil  nu,  ja  endogsaa  fortav,  da  der  var 
Tale  om,  at  jeg,  underlig  nok,  endnu  aldrig  havde  været 
i  Udlandet.  Ja,  nu  lader  det  dog  til  at  blive  til  Noget 
paa  mine  gamle  Dage.  Naar  det  er  Tid  at  hente  dig  til- 
bage til  vor  danske  Sommer,  min  kjære  Agnes,  saa 
kommer  jeg  og  henter  dig,  til  den  Tid  kan  jeg  gjøre 
mig  fri,  og  en  Stedfortræder  saa  længe  har  jeg  allerede 
in  petto.  Og  da  du  nu  er  saa  fin  paa  det  og  reiser  med 
Selskabsdame,  saa  vil  jeg  ogsaa  have  Selskab  under- 

veis,  hvis  vor  Ven  Sten  vil  modtage  min  Indbydelse  — 
jeg  er  dog  lidt  vel  gammel  til  saadan  at  reise  alene. 

Agnes  sprang  glædesstraalende  op  og  kastede  sig  om 
Pleiefaderens  Hals.  Den  saare  overraskede  Rudolph 
takkede,  rørt  men  lidt  forlegen  over  denne  store  Ven- 
lighed. 

—  Aa,  De  har  slet  ikke  Noget  at  takke  for,  det  er 
tvertimod  Dem,  der  gjør  mig  en  Tjeneste.  Jeg  veed 
virkelig  ikke  nogen  Anden,  hvem  jeg  kunde  have  Lyst 
til  at  reise  med.  Og  dertil  kommer,  at  det  er  af  den 
største  Betydning,  at  De  faar  talt  med  Lægen  i  Meran. 

Med  denne  Begrundelse  kunde  Rudolph  ikke  andet 
end  være  enig,  og  Jomfru  Brøndsted  mente  ogsaa,  at 
Kammerjunkeren  havde  udtænkt  det  fint! 

Da  man  nu  klinkede  paa  en  lykkelig  Udførelse  af 
denne  Plan,  maatte  den  intermistiske  Husholderske 
tage  sig  et  Glas  i  Buffeten  og  drikke  med. 

Ja,  hun  dristede  sig  endogsaa  derefter  til  at  drikke 
et  Privatglas  med  Brøndsted,  paa  at  hun  (den  Talende) 
maatte  kunne  holde  Hus  saadan,  at  hun  (den  Tiltalte) 
ikke  blev  for  meget  savnet,  hvorpaa  Brøndsted  mente, 
at  Pamina  vilde  nok  savne  hende  til  det  Sidste:  —  alt- 
sammen en  Pianissimo-Duet  i  den  yndefulde  fyenske 
Tonart,  i  hvilken  Navnet  „Pamina"  blev  til  en  sand 
Tryllefløite-Arie,  og  som  bidrog  ikke  lidet  til  Selskabets 
Moro. 

Saaledes  forløb  Maaltidet  i  den  bedste  Stemning. 
Midt  i  den  alvorlige  Harstorfske  Pessimisme-Fæstning 
sad  der  en  uforbederlig  Sangviniker  fangen,  der  ved 
saadanne  Leiligheder  ganske  aabenlyst  spadserede  om 
paa  Volden.  Ved  det  festlige  Kjertelys  viste  Alt  sig  for 
Kammerjunkeren  i  det  samme  Rosenskjær,  som  opli- 
vede Agnes'  Ansigt.  For  de  to  Glas  Rødvin,  som  hun 

havde  nydt,  og  maaske  endnu  mere  Udsigten  til  at  se 
Pleiefaderen  i  Meran  fik  hendes  Træk  til  at  gløde  saa 
mildt  som  en  Allebastervase,  i  hvilken  der  er  stillet  en 
rød  Lampe. 

Efter  Bordet  blev  Rubberen  med  blind  Makker  spil- 
let, hvorpaa  Agnes  trak  sig  tilbage  for  at  gaa  i  Seng  i 
god  Tid.  Hun  tog  en  hjertelig  Afsked  med  Rudolph  — 
det  var  Afsked,  for  han  vilde  ikke  indfinde  sig  paa  Sta- 
tionen. At  byde  Farvel  dér  maatte  være  Familien  for- 
beholdt, mente  han;  i  Virkeligheden  havde  han  ikke 
Lyst  til  at  træffe  Erna. 

Ogsaa  Jomfru  Brøndsted  sagde  han  et  udførligt 
Farvel,  ledsaget  af  mange  Formaninger  og  Gjentagelse 
af  oftere  givne  Raad.  Dette  foregik  i  hendes  eget  Væ- 
relse, hvor  hun  allerede  igjen  stak  dybt  i  Indpaknings- 
arbeidet  og  fandtes  bag  en  Barrikade  af  udtrukne  Skuf- 
fer, Kufferter,  Vadsække  og  Reisetasker. 

Maanen  skinnede  klart  den  halve  Nat  igjennem,  saa 
med  Hjemkjørslen  havde  det  ingen  Hast,  og  Kammer- 
junkeren viste  afgjort  Lyst  til  Drøftelse  af  et  philoso- 
phisk  Cigarpar,  der  med  vant  Omhu  søgtes  og  fandtes 
i  det  vidunderlige  Skab. 

Da  Harstorf  tændte  Hængelampen  i  Studereværelset, 
og  dens  Lys  strømmede  ned  over  Bordets  mørkerøde 
Plyschtæppe  med  de  mange  Nipssager,  fangede  Napo- 
leonsmasken  med  Kindbenenes  og  Hagens  skarpe 
Glandslys  Rudolphs  Blik  og  holdt  det  saa  bydende  fast, 
at  han  uvilkaarlig  tog  den  op  i  Haanden  og  dreiede 
den  for  at  faa  den  at  se  i  den  Stilling  og  Belysning,  der 
var  gunstigst  for  Virkningen. 

—  Ja,  sagde  Harstorf  —  det  Stykke  er  jeg  virkelig 
min  Broder  taknemmelig  for.  Jeg  har  min  Glæde  af 
den  hver  eneste  Dag.  Og  det  er  ganske  rigtig,  hvad  De 

bemærkede,  at  der  er  Noget  af  den  unge  Bonaparte  i 
de  afmagrede  Træk.  Men  navnlig  Udtrykket  —  det  er 
ligefrem  mageløst.  Kun  i  Frederik  den  Stores  Døds- 
maske har  jeg  set  denne  grandiose  Ro  —  ja  maaske  i 
endnu  høiere  Grad  dér. 

—  Saa  gad  jeg  sandelig  se  den.  For  jeg  maa  sige, 
jeg  har  ubetinget  aldrig  set  noget  Lignende.  Maaske 
er  det,  fordi  de  begge  var  saa  store  Krigere  —  de  stør- 
ste vi  kjender.  Saa  virker  den  absolutte  Fred,  der  hvi- 
ler over  disse  Træk,  saa  meget  mer  gribende. 

—  Ja,  Hr.  Sten,  det  er  Sagen!  Han  har  udkjæmpet. 
Man  ser  paa  ham,  at  han  ikke  har  levet  forgjæves. 

Rudolph  lo:  — 

—  Han  har  i  alt  Fald  gjort  Ravage  nok  og  omskabt 
den  halve  Verden.  Men  jeg  veed  nok,  at  De  mener  det 
paa  en  anden  Maade. 

Harstorf  nikkede  —  bag  en  Røgsky. 

—  Ja,  Hr.  Sten,  jeg  mener  det  ganske  vist  paa  en 
anden  Maade  ....  en  hel  anden  Maade. 

Han  smøgede  en  Tid  lang  i  Tavshed,  stadig  stirren- 
de paa  Napoleonsmasken,  som  Rudolph  atter  havde 
lagt  paa  dens  Plads  paa  Bordet. 

Trods  al  Venlighed  og  kontemplativ  Mildhed  havde 
Kammerjunker  Harstorfs  Træk  dog  altid  noget  Mar- 
tialsk ved  sig  —  hvad  der  heller  ikke  kunde  undre  hos 
en  Mand,  hvis  Fader  havde  været  General,  og  hvis 
Broder  var  det.  I  dette  Øieblik  forekom  det  Ru- 
dolph, at  dette  saa  velbekjendte  Ansigt,  med  den  lange 
Knebelsbart,  den  glatragede  Hage,  den  krusede  jern- 
graa  Bakkenbart,  som  oppe  ved  Øret  blandede  sig 
med  det  sølvhvide  Haar,  og  de  mørke,  stærke  Bryn  — 
at  det  kunde  tilhøre  en  Kriger,  der  havde  fulgt  hin 
Vældige,  hvis  dødstivnede  Træk  han  betragtede  med 


151 


saa   megen   Andagt,   paa   hans  jordrystende   Erobrer- 
bane. 

Han  saae  ud  —  forekom  det  Rudolph  i  denne  Stem- 
ning—  som  man  kunde  tænke  sig  Romantikens  ideale 
Grenadér  af  Storarméen,  hensunken  i  Mindet  om  dens 
Bedrifter  og  i  Erindringsbilledet  af  den  Mand,  der 
havde  ført  den.  — 

—  Og  dog,  kjære  Ven,  var  Deres  Bemærkning  fuld- 
kommen rigtig.  At  han  har  omskabt  Verden,  er  jo 
et  meget  berettiget  Synspunkt  og  for  det  „naturlige 
Menneske"  utvivlsomt  ogsaa  det  naturlige.  Men  maa- 
ske  vilde  det  være  et  væsentlig  rigtigere  Synspunkt  at 
sige:  —  „Alle  disse  mægtige  Bedrifter,  som  I  Histo- 
rikere er  saa  opfyldt  af,  de  er  ikke  andet  end  netop 
det,  som  han,  denne  overmægtige  dæmoniske  Livs- 
villie,  maatte  udføre  for  at  blive  færdig  med  Verden. 
Og  han  er  bleven  færdig  med  den,  som  figura  viser. 

Han  pegede  med  sin  Cigar  paa  Masken. 

—  Eller  finder  De  ikke  ogsaa,  at  den  viser  det? 

—  Jo.  Nu  De  siger  det,  finder  jeg  netop,  at  det  er 
det  Indtryk,  jeg  hele  Tiden  har  haft  af  den,  uden  helt 
at  gjøre  mig  det  klart. 

—  Og  tænk  saa  paa,  hvor  faa  Mennesker,  der  bli- 
ver færdige,  blot  nogenlunde  færdige  med  Livet  og  med 
Verden.  Hvis  De  var  saa  gammel  som  jeg  og  havde 
levet  i  saa  forskjellige  Kredse,  som  jeg,  og  De  saa 
saae  Dem  om  i  Deres  Bekjendtskabskreds  med  denne 
Maalestok  i  Haanden,  saa  vilde  De  forfærdes  over  at 
se,  at  de  Allerfleste  gaar  akkurat  lige  saa  kloge  ud  af 
Verden,  som  de  kom  ind  i  den  —  eller  i  al  Ro  og  Mag 
bereder  sig  paa  at  gjøre  det.  Og  Christendommen, 
saadan  som  den  er  bleven  nu,  hjelper  dem  paa  det 
Bedste  dermed.   Tag   f.  Ex.  vor  Veninde   Erna  Bjer- 

ring.  Hvis  hun  blev  hundrede  Aar  gammel,  saa  vilde 
hun  dog  ikke  blive  klogere,  —  det  skulde  da  være, 
at  meget  tunge  Tilskikkelser  tog  hende  i  Skole. 

Rudolph  nikkede  samstemmende  og  smilede.  Han 
saae  Erna  for  sig,  som  hun  ved  Consultationen  pleiede 
at  sidde  ganske  stift  ret  op  og  ned  foran  ham,  som  en 
Skolepige  paa  Bænken.  Men  han  kunde  vanskelig 
tænke  sig  hende  paa  Skjæbnens  Skolebænk.  Han  var 
vis  paa,  at  hun  vilde  finde  et  eller  andet  Middel  til  at 
skulke. 

—  Og  tænk  saa  paa  Agnes,  tilføiede  Harstorf  . . . 
Hvor  ganske  anderledes!  Tro  De  mig,  Sten,  om  hun 
saa  traadte  aldrig  saa  tidlig  ud  af  Livet,  hun  vil  ikke 
have  gjennemvandret  det  forgjæves. 

—  Det  er  et  Indtryk,  som  jeg  er  vis  paa  Alle,  der 
kjender  Deres  Pleiedatter,  maa  have,  om  de  nu  gjør 
sig  det  klart  eller  ei,  svarede  Rudolph. 

Men  mens  han  sagde  dette,  følte  han  en  Kuldegysen, 
som  om  en  kold  Haand  havde  berørt  hans  Isse. 

Hvor  underligt,  at  Harstorf  fra  Napoleonsmasken 
skulde  komme  til  at  tale  om  Agnes!  Og  saa  netop  den- 
ne Vending:  „om  hun  saa  traadte  aldrig  saa  tidlig  ud 
af  Livet"!  Naturligvis  som  Modsætning  til  Erna,  der 
kunde  blive  hundrede  Aar  uden  at  vorde  visere.  Men 
var  det  ikke,  som  om  de  før,  ved  Aftensbordet,  altfor 
letsindig  havde  givet  sig  hen  til  en  forhaabningsfuld 
Stemning?  Og  som  om  denne  Samtale,  der  var  gaaet 
i  en  ganske  neutral  Retning,  ved  denne  pludselige 
Vending,  som  med  et  betænkeligt  Omen,  maatte  min- 
de dem  om,  hvor  de  i  Virkeligheden  endnu  befandt 
sig,  hvilket  Haab  det  end  maaske  kunde  være  tilladt 
at  sætte  til  Fremtiden. 

Harstorf  følte  det  samme.  Han  var  studset  over  sine 

egne  Ord,  og  paa  Rudolphs  samstemmende  Ytring 
svarede  han  kun  med  et  Nik  og  et  venligt  Smil,  me- 
dens han  med  en  tankefuld  og  bekymret  Mine  blæste 
Røgskyerne  hen  for  sig. 

Tavsheden  brødes  af  en  svag  Lyd  langt  borte  fra. 

Den  kom  gjennem  Suiten  af  de  mørke  Værelser,  fra 
Agnes'  Kammer.  Det  var  en  sagte  og  undertrykt  Hoste. 
Den  lod  sig  undertrykke,  men  trængte  sig  frem  igjen, 
døde  hen  og  gik  igjen  som  en  spøgelseagtig,  neppe 
opfattelig  Lyd    .... 

Pinlig  var  den  Tavshed,  der  lyttede  efter,  om  Ho- 
sten vilde  komme  tilbage. 

Men  Alt  forblev  stille. 

—  Barometret  falder  stadig,  sagde  Harstorf,  da  han 
fulgte  Rudolph  til  Vogns.  —  Vi  vil  neppe  beholde 
dette  Veir  mange  Dage.  Det  er  godt,  at  hun  kommer  af- 
sted nu. 

—  Ja,  det  er  godt,  sagde  Rudolph. 

„Og  gid  hun  var  vel  i  Meran!"  tænkte  han,  da  han 
kjørte  forbi  Huslængen  og  skimtede  det  svage  Skjær 
af  Natlampen  i  Vinduet  til  Agnes'  Kammer. 

Hvis  Veiret  havde  i  Sinde  at  slaa  om,  saa  var  det 
endnu  ikke  til  at  spore.  Der  var  næsten  ingen  Vind, 
og  den  Smule,  der  var,  havde  han  paa  Ryggen.  Marts- 
natten  var  saa  mild,  som  om  det  havde  været  langt 
inde  i  Foraaret.  Maanen  stod  høit  over  Hanenau  Skov 
paa  hans  venstre  Haand  og  badede  den  blødt  bøl- 
gende, dunkle  Jord  i  sit  milde  Lys  ....  i  Fordyb- 
ningerne lyste  Taagen  som  Smaasøer  og  Aaløb. 

Denne  natlige  Kjøretur  var  saare  forskjellig  fra 
den  i  Januar,  da  han  vendte  hjem  fra  den  af- 
gjørende    Samtale    med    Jomfru    Brøndsted.    Men   nu 

som  da  beherskedes  hans  Horisont  af  den  majestæti- 
ske Dødsmaske  med  de  skjæbnestrenge,  urokkelige 
Træk. 


VI 

—  Han  bliver  længe  borte,  brummede  Brix,  da 
spæde  Klokkeslag  inde  fra  Skolemesters  Dagligstue 
underrettede  ham  om,  at  „Midnattens  Maane  gik  Ru- 
den forbi". 

Et  liberalt  „naa!"  antydede,  at  det  jo  var  en  særlig 
Leilighed,  saa  at  man  maatte  holde  den  unge  forelske- 
de Mand  Noget  til  Gode  og  vente  med  Taalmodighed. 

For  at  opfriske  Livsaanderne  til  denne  Nattevagt 
langede  han  med  venstre  Haand  ned,  hvor  Blandings- 
pokalen  stod  paa  Gulvet  ved  Siden  af  Sofaen,  tog  en 
Slurk,  stillede  den  atter  ned,  hvor  den  befandt  sig  i 
kjølig  Afstand  fra  Lampen,  strøg  Fugtigheden  af  Vic- 
tor Emanuel,  stak  Pibespidsen  ind  under  samme  og 
dampede  videre  paa  sin  Langfart  i  Sydhavet,  boiind 
for  „Treasure  Island".  Denne  Roman  var  en  af  Skat- 
tene i  hans  „lille  men  udsøgte  Bibliothek",  og  han  læ- 
ste den  for  tredie  Gang. 

I  sin  litteraire  Smag  var  Rasmus  Brix  afgjort  umo- 
derne. „Gaa  Fanden  i  Vold  med  jeres  Goncourter  og 
Zolaer  og  Flauberter,  og  hvad  alle  de  skumkjedelige 
Karle  hedder!  Nei,  giv  mig  Marryat,  Cooper,  Scott  og 
Stevenson!"  Siden  han  var  bleven  Caledonier,  svoer  han 
til  „the  Bard  of  Abbordsford",  men  over  alle  Andre 

satte  han  dog  R.  L.  Stevenson  —  fordi  ingen  Andre 
kjendte  blot  hans  Navn.  Han  havde  sin  literaire  For- 
fængelighed saa  vel  som  Andre.  Det  forstaar  sig,  at  af 
Lyrikere  existerede  der  for  ham  kun  „the  inspired 
ploughman,  God  bless  you,  Robert  Bums". 

Skattens  0  var  i  Sigte,  da  Rudolph  traadte  ind. 

Brix  klappede  Bogen  til  og  nikkede  et  Godaften. 

—  Any  thing  amiss? 

Den  Indtrædendes  Ansigt  forekom  Caledonieren 
med  det  italienske  Skjæg  at  være  præget  af  en  be- 
tænkelig Alvor.  Beroliget  for  saa  vidt  ved  Rudolphs 
korte  „nei",  rystede  han  indvendig  paa  Hovedet  med 
den  Bemærkning:  „Afskeden  fra  hende  er  gaaet  ham 
nær  til  Hjerte,  Stakkel!  man  maa  opmuntre  ham!" 
Hvilken  Opgave  han  begyndte  at  løse  med  et  lakonisk: 

—  Bland  dig,  og  slæng  dig! 

Den  første  Del  af  denne  gjæstfri  Dobbeltopfordring 
ledsagedes  af  en  Pegen  paa  Bakken  med  Whisky- 
flaske og  Siphon,  der  stod  paa  Bordet,  den  anden  med 
en  indbydende  Haandbevægelse  i  Retning  af  en  Slags 
Lænestol,  af  velvillig  Bredde  men  affældigt  Ydre,  mel- 
lem Bord  og  Kakkelovn. 

—  Ja,  jeg  veed  ikke  —  det  er  blevet  sent.  Jeg 
vilde  egentlig  heller  gaa  lige  i  Seng. 

—  Og  dette  er  Venskab,  udbrød  Brix,  henvendende 
sig  til  Loft  og  Vægge  som  Vidner:  —  Venskab  og 
Venskabs  Løn!  Jeg,  Rasmus  Brix,  a  honest  man  as 
gets  my  living  by  the  sweat  of  my  brow  og  følgelig 
skullende  have  ligget  længst  paa  mit  grønne  Øre  — 
jeg  sidder  oppe  „fortærende  Midnattens  Olie"  for  at 
modtage  ham  med  Venskabets  Favntag  og  et  Velkom- 
stens Bæger,  paa  det  at  han  ikke  maa  komme  forladt 

og  ensom  hjem  til  en  kold  Arne,  uden  Husguder,  lig 
en  Byron:  — 

standing  alone  beside  his  desolate  hearth 

where  all  his  household  gods  lay  shivered  round  him  — 

og  dette  min  Løn! 

Rudolph  smilede  halvt  imod  sin  Villie  og  skjænkede 
mechanisk  Whisky  og  Sodavand  i  det  store  Glas. 

—  Det  var  Ret!  Vær  saa  god  at  forny  min  Behold- 
ning ogsaa  —  bredfuldt  Maal!  —  Tak!  /  pledge  you 
in  this  bumper:  „Here's  a  health  to  one  I  love  dear!" 

„Og  Helsen  kan  hun  jo  behøve,  Stakkel!"  føiede  han 
til  i  Tankerne,  menende  Agnes.  For  han  var  overbevist 
om,  at  Rudolph  havde  mistet  sit  Hjerte  til  hende  — 
hvilket  i  hans  Øine  var  en  Slags  Gjentagelse  af  hin 
ulykkelige  Kjærlighed  i  Kjøbenhavn  og  ligesom  den 
Gjenstand  for  hans  absolutte  medicinske  Misbilligel- 
se, medens  der  dog  paa  den  anden  Side  i  den  poetiske 
Krog  af  hans  Hjerte  rørte  sig  en  kuriøs  hemmelig 
Sympathi  for  disse  officielt  saa  afskyede  Phaser  af 
Vennens  Hjerteliv  —  en  Sympathi,  der  ytrede  sig  som 
en  brændende  Nysgjerrighed  dem  angaaende. 

Hvilken  han  nu,  da  Rudolph  havde  „slængt  sig"  og 
tænkt  en  Cigarette,  gav  efter  for  med  Spørgsmaalet:  — 

—  Naa,  hvordan  stod  det  saa  til  i  Hanenau? 
Bestandig  mægtigere  vare  de  Røgskyer,  der  vældede 

op  af  Porcelainspibehovedet  og  ud  under  Victor  Ema- 
nuels buskede  Omraade,  medens  Sten  aflagde  sin  Be- 
retning, som  afsluttedes  imponerende  nok  med  Kam- 
merjunkerens Indbydelse  til  at  ledsage  ham  paa  en 
Reise  til  Meran  i  Juni  Maaned. 

Brix  nikkede  flere  Gange  eftertænksomt  og  betæn- 
kelig. 

—  /  see,  I  see!  sukkede  han  og  stirrede  med  et 
mørkt  Blik  i  Glasset,  som  han  var  i  Færd  med  at  føre 
til  sine  Læber  —  som  om  han  fandt  Blandingsdrikken 
plumret  og  var  i  Tvivl  om,  hvorvidt  den  burde  nydes 
eller  ei. 

—  Hvad  ser  du?  spurgte  Rudolph  lidt  ærgerlig.  —  Et 
Glas  Whisky  og  Sodavand  er  ikke  nogen  Krystalkugle, 
som  man  ser  Fremtiden  i,  antager  jeg,  ikke  en  Gang 
du  med  dit  berømte  second  sight.  Men  ser  du  alli- 
gevel Fremtiden  deri,  og  er  den  saa  mørk,  som  din 
Mine  varsler,  vil  du  saa  ikke  være  saa  god  at  beholde 
din  Visdom  for  dig  selv,  for  jeg  er  i  en  tillidsfuld 
Stemning,  og  vil  ikke  have  den  fordærvet.  Det  skal  lyk- 
kes at  bringe  hende  ud  af  denne  Dødskygge.  Det  er 
mig,  som  om  jeg  var  udset  til  at  redde  dette  sarte  og 
elskelige  Væsen  for  denne  Verden,  og  jeg  siger  dig, 
det  skal  lykkes! 

Brix  havde  overvundet  sin  Betænkelighed  og  taget 
en  dyb  Slurk,  hele  Tiden  fixerende  Vennen  over  Ran- 
den af  Glasset.  Nu  satte  han  det  ned  igjen  paa  dets 
skyggefulde  Plads,  viskede  med  Haandens  Bagside 
Draaberne  af  Skjægget  og  snøvlede  sørgmodig:  — 

—  Oh,  I  daresay  it  shall. 

Rudolphs  Øie  lyste  op.  Trods  den  tillidsfulde  Stem- 
ning, hvori  han  erklærede  at  være,  var  denne  medicin- 
ske Samstemmen  ham  mere  velkommen,  end  han  vil- 
de tilstaa  for  sig  selv. 

—  Tal  Dansk,  din  Hund!  Hvad  „tør"  du  sige. 

—  At  det  vil  lykkes  ....  so  far,  tilføiede  den  Ufor- 
bederlige. 

—  Ved  den  næste  engelske  Floskel  faar  du  denne 
Bog  i  Hovedet.  Hvad  mener  du  med  det  fordømte  „saa 
vidt"? 

—  Naa,  netop  at  bringe  hende  ud  af  Dødskyggen, 
som  du  siger  saa  poetisk    ....    Virkelig  fuldkommen 

Byronsk.  „From  out  the  shadow  of  the "  Av,  for 

Fanden!  er  du  gal,  Mand? 

Bogen  var  ganske  rigtig  fløiet  i  Hovedet  paa  ham. 

—  Aa,  det  gamle  Lexikon  tager  saamænd  ingen 
Skade. 

—  Tak  skal  du  have!  Og  mit  Hoved? 

—  Naa,  den  Tykskal  saamænd  endnu  mindre.  — 
Du  vilde  sige? 

—  Ja,  hvad  var  det  nu?  Naa  ja,  denne  østrigske 
Læge  skal  jo  være  et  stort  Nummer.  Jeg  kan  godt  hu- 
ske, at  jeg  har  hørt  Professor  Wimmer  tale  om  ham. 
Altsaa  hvad  Lægekunsten  kan  gjøre  for  hende,  det  vil 
blive  gjort.  Hun  kan  jo  ogsaa  tage  derhen  til  næste 

Vinter  —  hver  Vinter.  Penge  er  der  da  heldigvis 

altid  en  Hovedsag. 

—  Naa,  Kammerjunkeren  er  saamænd  ingen  Krø- 
sus. 

—  Men  i  Familien  er  der  Penge. 

—  Hans  Broder  Generalen  er  rig.  Bjerring  —  der 
forresten  selv  ikke  er  af  Familien  —  er  gjerrig,  men 
naar  det  dreier  sig  om  hende,  saa  er  jeg  vis  paa,  at 
han  vil  lukke  sin  Portemonaie  godt  op. 

—  Naa  ja,  som  jeg  siger.  Altsaa  „ud  af  Dødskyg- 
gen", ja,  —  men  I  vil  ikke  bringe  hende  ind  i  Livssolen 
men  i  et  forbandet  Graaveir,  og  dér  vil  hun  leve  saa- 
dan,  som  hun  bedst  kan,  og  du  —  Redningsmanden  — 
ja,  du  vil  gifte  dig  med  hende. 

Rudolph  lo  ærgerlig. 

—  Du  skal  nu  ogsaa  overalt  se  Kjærlighedshistorier. 

—  Værende  en  Kjender  af  det  menneskelige  Hjerte 
ser  jeg  dem.  Du  er  allerede  tre  Fjerdedele  forelsket  i 

hende.  Ganske  naturligt  Omslag:  først  Kjødet,  saa 
Aanden,  den  skjønne  Sjæl.  Legemet  sygeligt,  derfor 
ligesom  gjennemsigtigt,  næsten  ætherisk,  ligesom  i  Be- 
greb med  at  svæve  bort  —  til  høiere  Regioner  —  væk- 
ker poetiske  Forestillinger Overjordisk,  Engle- 
agtigt ....  og  ....  og  saadan  noget.  Et  „and  that  sort 
of  thing,"  svævede  han  paa  Tungen,  men  turde  ikke 
vove  sig  frem,  da  en  tyk  Bog  laa  i  altfor  bekvem  Nær- 
hed af  Rudolphs  Haand. 

—  Kort  sagt,  min  Ven,  du  er  forelsket  og  veed  selv 
ikke  af  det. 

Rudolph  trak  paa  Skuldrene:  — 

—  Ja,  naar  du  veed  det  bedre. 

—  Naturligvis  veed  jeg  det  bedre  —  „and  you  may 
lay  on  that,"  tilføiede  han  med  Silvers  Yndlingsforsik- 
ring  i  „Treasure-Island",  men  kun  „for  sig",  stadig 
holdt  i  Ave  af  den  tykke  Bog.  —  Alt  dette  er  meget  be- 
gribeligt, men  —  en  Blamage  er  og  bliver  det.  Som 
den  Gang  med  „den  ulykkelige".  Du  kan  blive  et  Vi- 
denskabens Lys,  men  du  er  en  Blamage  for  Standen. 
Vi,  Sundhedens  Tjenere,  vi  bør  ægte  lutter  kraftsvul- 
mende,  høibarmede,  sværhoftede  Hygieiaer  —  og  du! 
Dette  her  er  endnu  værre  end  „den  ulykkelige"  —  for- 
resten beslægtet  Tilfælde:  ogsaa  ren  Sjæle-Kjærlighed 
og  usund.  Fra  hin  Afgrund  kunde  en  trofast  Venne- 
haand  rive  dig  bort  ....  her!  Jeg  ser  det  komme,  jeg 
hæver  min  Varselsrøst  ....  Forgjæves!  En  Kassandra! 

Han  slog  et  tragisk  Blik  op  imod  det  lave  Loft,  hvis 
smudsige  Gips  Lampen  —  saa  søvnig  den  var  —  smyk- 
kede med  en  Aureole  af  dirrende  Lysringe. 

—  Lampen  maner  os  synlig  om,  at  det  er  mer  end 
Sengetid.  Altsaa  god  Nat,  Kassandra!  Og  lad  ikke  alt- 
for dystre  Fremtidsdrømme  forstyrre  din  Søvn! 

—  Ja,  det  er  let  nok  sagt,  sukkede  den  paa  Stan- 
dens Vegne  bekymrede  Brix  og  reiste  sig  saa  for  at 
lukke  et  Vindue  op  og  rede  sit  Natteleie,  der  bestod  i 
en  simpel  Madrads,  som  Rudolph  hjalp  ham  med  at 
hente  fra  det  andet  Værelse   .... 

Det  varede  en  rum  Tid,  inden  Rudolph  kunde  falde 
i  Søvn. 

Billedet  af  hin  unge  Dame,  hvem  han  havde  viet  sin 
saa  haardt  angrebne,  ulykkelige  Kjærlighed,  var  blevet 
for  mægtig  besvoret  af  Brix,  til  at  det  kunde  und- 
lade at  spøge  i  hans  Hjerte.  Han  selv  havde  mer  end 
een  Gang  i  sin  Phantasi  ført  hende  sammen  med  Ag- 
nes, og  nu  havde  Vennen  ogsaa  paralleliseret  dem. 
Var  der  virkelig  Lighed  imellem  dem?  I  visse  Stillin- 
ger og  Belysninger  havde  Agnes  et  Par  Gange  erindret 
ham  om  hende;  og  idag  havde  hun  atter  gjort  det,  da 
hun  pludselig  rødmede  og  blev  forlegen  —  (saadan 
som  hun  saa  tidt  var  bleven  det,  naar  han  vovede  sig 
altfor  uforsigtig  frem  med  sine  sande  Følelser)  —  og 
saa  strax  efter  saae  ham  saa  frimodig  ind  i  Øinene  og 
saa  kraftig  trykkede  hans  Haand.  Navnlig  Agnes' 
Haandtryk  var  saa  fuldstændig  hendes. 

Hvordan  det  mon  gik  hende?  Sikkert  nok  godt  — 
som  hun  fortjente  det.  Hun  var  fjernt  fra  ham  og  alle 
hans  Bekjendtes  Veie.  I  mer  end  et  Aar  havde  hun  været 
bosat  i  Tydskland.  En  ung  Germanist,  der  drev  sit  Stu- 
dium i  Kjøbenhavns  Bibliotheker,  havde  forelsket  sig 
i  den  smukke  Professordatter  og  vundet  hendes  Hjerte 
og  Haand.  Hun  havde  unægtelig  valgt  den  bedre  Del. 
Rudolph  sagde  sig  det  med  Bitterhed  —  Bitterhed  mod 
sig  selv,  ikke  mod  hende.  Dertil  havde  han  ingen  Ret 
—  og  vilde  han  have  benyttet  en  saadan  Ret,  hvis  han 
havde  haft  den?  I  alle  Tilfælde  havde  han  den  ikke, 

for  hun  havde  ikke  givet  ham  Grund  til  at  tro,  at  hun 
elskede  ham,  og  egentlig  havde  han  heller  ikke  noget 
Øieblik  troet  derpaa.  Muligt  at  de  ultra-naturalisti- 
ske  Meninger,  som  han  paraderede  med,  allerede  fra 
først  af  havde  bragt  ham  i  Miskredit.  Han  mindedes 
nogle  Talekampe,  som  han  havde  udfægtet  med  Ger- 
manisten  —  dialektiske  Landser,  brudte  til  deres  Da- 
mes Ære  og  under  hendes  Øine;  og  naar  han  allerede 
den  Gang  havde  været  sig  pinlig  bevidst,  at  han  efter 
Damens  Anskuelse  ikke  gik  af  med  Seiren,  saa  var 
han  sig  nu  næsten  endnu  mere  pinlig  bevidst,  at  han 
virkelig  ikke  havde  seiret,  og  desuden,  at  han  hverken 
havde  fægtet  for  den  bedste  Sag  eller  været  den  Over- 
legne i  Vaabenbrug. 

Nei,  der  var  ingen  Tvivl  om  det:  hun  havde  valgt 
den  bedre  Del.  Hendes  Mand  havde  nu  et  godt  Profes- 
sorat, befandt  sig  paa  den  gjenneste  Vei  til  de  høieste 
akademiske  Værdigheder  og  til  Geheimeraadstitlen,  ja 
var  utvivlsomt  i  Færd  med  at  blive  —  „et  Videnska- 
bens Lys". 

Saa  ofte  Brix  brugte  dette  Udtryk  med  halvt  spø- 
gende Anvendelse  paa  Rudolph,  følte  denne  et  Sting  i 
Hjertet.  Han  havde  haft  sin  Ærgjerrighed  saa  vel  som 
Nogen.  Og  hvad  havde  han  bragt  det  til?  —  praktise- 
rende Læge  i  Stubberup  og  Omegn!  Men,  ganske 
vist:  —  hvis  hun  havde  elsket  ham,  saa  var  det  gaaet 
anderledes!  Saa  havde  han  ikke  siddet  her,  havde  al- 
drig set  hverken  Stubberup  eller  Vindslevholm  .... 
men  rigtignok  heller  ikke  —  Hanenau! 

Ja,  Hanenau!  vilde  han  da  miste  det,  give  Afkald 
paa  dette  aandelige  Hjem?  Og  var  det  ikke  hin  Hen- 
sigtsmæssighed i  den  Enkeltes  Levned,  hin  hemmelige 
Styrelse,   som   en  af  Schopenhauers   dybsindigste  Af- 

handlinger  havde  lært  ham  at  anerkjende  —  var  det 
ikke  den,  der  gjennem  hans  ungdommelige  Hjerte- 
kvide, ja  gjennem  hans  værste  Forvildelser  havde  ført 
ham  til  det  rette  Sted,  hvor  en  Opgave  ventede  ham? 
Det  var  ikke  en  Time  siden,  at  han  havde  sagt  til  Ven- 
nen, at  det  forekom  ham,  som  om  han  var  udset  til 
at  redde  dette  sarte  og  elskelige  Væsen  for  denne  Ver- 
den? Og  naar  han  gjorde  det,  hvo  veed,  om  han  saa 
ikke  dermed  ogsaa  havde  reddet  Lykken  —  den  ene- 
ste virkelige,  som  denne  Verden  formaar  at  give  — 
for  sig  selv? 

Rigtignok  havde  han  trukket  foragtelig  paa  Skuld- 
ren,  da  Brix  paa  sin  Maade  havde  givet  det  samme  at 
forstaa.  Men  selv  havde  han  den  samme  Dag  i  Hane- 
nau  Dagligstue  ligeoverfor  Agnes  forelagt  sig  det 
Spørgsmaal,  om  hendes  Liv  ikke  havde  en  Værdi  for 
ham,  som  han  endnu  ikke  havde  tilstaaet  for  sig  selv? 
Det  er  sandt  nok,  at  han  uvillig  havde  afvist  dette 
Spørgsmaal.  Men  afviste  Spørgsmaal  ere  ikke  besva- 
rede Spørgsmaal,  og  havde  ikke  maaske  netop  den 
Heftighed,  hvormed  han  afviste  det,  noget  mistænke- 
ligt ved  sig? 

—  I  say,  old  chap!  lød  det  inde  fra  Dagligstuen, 
hvor  Brix  følte  sig  i  Sikkerhed  for  alle  Kastevaaben,  — 
/  say sover  du? 

—  Hvad  Fanden  „siger"  du? 

—  Har  Kammerjunker  Harstorf  ikke  ytret,  at  han 
haabede,  du  vilde  nu  rigtig  tidt  tage  din  Ven  Mester- 
skytten med  til  Hanenau  for  at  opmuntre  ham  i  hans 
Ensomhed? 

—  Jeg  kan  ikke  huske  nogen  saadan  Ytring. 

—  Tænk  dig  om!  —  Du  har  dog  vel  fortalt  ham  om 
min  Forkjærlighed   for   Schopenhauer?   At  mit   Haab 

ved  Philosophicum  stod  til  at  komme  op  i  Schopen- 
hauer? 

—  Ja,  jeg  har,  og  han  har  leet  dygtig  derover. 

—  Leet?  —  Hm.  Jeg  er  overbevist  om,  at  for  en- 
hver Anden  vilde  det  have  betydet  en  Indbydelse  en 
Gang  for  alle  til  Hanenau.  Men  jeg  bestyrkes  mer  og 
mer  i  den  Anskuelse,  at  hvis  der  i  hele  Sydsjælland 
gives  en  Mand,  der  aldrig  bliver  skattet  efter  Fortje- 
neste, saa  hedder  denne  Mand  Rasmus  Brix! 

Strax  efter  forkyndte  en  lydelig  Snorken,  at  den 
eneste  os  bekjendte  Alforbarmer  havde  taget  sig  af 
den  miskjendte   Mand. 


VII 

Med  Frakkekraven  smøget  op  om  Ørene  og  Filthat- 
tens Skygge  krænget  ned  i  Panden  arbeidede  Rudolph 
sig  møisommelig  frem  mod  en  rasende  Haglbyge  gjen- 
nem  Lønholt  Allé. 

Mellem  de  gamle  Poplers  tykke  Stammer  viste  sig 
tilhøire  Haven,  tilvenstre  Laderne  —  usikre  Visioner 
af  Trægrupper,  Tage,  Mure  og  Stakke,  flygtig  skim- 
tede gjennem  Sløret  af  det  skraa  Haglvæv,  der  syntes 
at  blive  trukket  tvers  over  Veien  af  en  dæmonisk 
Haand  —  skuffende  Gjøglebilleder,  snart  dukkende  op 
i  umiddelbar  Nærhed,  snart  svævende  i  det  ubestemt 
Fjerne,  saa  at  Rudolph  mer  end  een  Gang  gumlede  paa 
en  saftig  Ed. 

Han  opgav  at  gisne  Afstanden,  der  endnu  skilte 
ham  fra  hans  Vandrings  Maal.  Halvt  blind  og  døv, 
som  han  var,  hørte  han  dog  et  stentoragtigt  Tilraab, 

og  da  han  dreiede  Hovedet  tilhøire,  saae  han  ogsaa 
en  mer  end  velvoxen  Vandrer,  der  skred  henimod  ham 
ad  en  Fodsti  mellem  to  Marker  Vintersæd  og  vinkede 
ivrig  med  Stokken. 

Kammerraad  Sommer!  Mødet  var  ham  ikke  just 
kjærkomment,  men  der  var  ikke  Andet  at  gjøre  end  at 
blive  staaende  og  vente  paa  den  store  Agronom. 

—  God  Dag,  Hr.  Do-koktor!  Altsaa  ingen  For-Øie- 
be-be-blændelse!  raabte  den  ivrige  Mand,  idet  han  side- 
længs  entrede  op  ad  den  Skraaning,  der  førte  fra  Mar- 
ken op  til  Alléen,  huggende  Hælene  af  de  store  Vand- 
støvler fast  i  og  støttende  efter  med  den  tykke  Ege- 
stok  ....  Glæder  mig,  glæder  mig  overme-maade!  De 
er  jo  kommen  helt  til  Hægterne. 

—  Ja,  det  gaar  ganske  godt. 

—  Brillant!  Jeg  ser  —  derhenne  —  i  Alléen  .... 
hvad  for  Noget!  er  det  ikke  Do-doktoren,  der  skri- 
ridter  saadan  ud?  ....  saa  maa  jeg  dog  strax  .... 
Ja,  hør  veed  De  hvad,  det  var  sgu  en  forbandet  Hi- 
storie! We-wagemann  var  helt  ude  af  sig  selv  .... 
hvis  han  ikke  havde  været  saa  ska-kaldet,  havde  han 
revet  sig  Haarene  ud  af  Hovedet,  ha,  ha,  ha!  Han 
sve-ve-vor  paa,  at  han  aldrig  mer  vilde  jage  et  Giftsel- 

give  et  Jagtselskab  ....  i  fo-fo-forgaars  gav  han 

forresten  et  ....  Ja,  og  at  vi  netop  skulde  tale  om 
den  Slags  Tilfælde  ....  kan  De  huske?  paa  Juelsbo 
....  og  Juel  selv,  hvem  det  netop  skulde  spasse-pa- 
sere  ....  Men  saadan  er  det  altid:  man  maa  ikke  me- 
ma-male  F-f anden  paa  Væggen  —  man  maa  ikke! 
....  Naa,  her  er  det  jo  løbet  godt  af.  En  Ven  af 
mig  ....  staar  og  finge-ve-rerer  med  en  Ve-re-ve-vol- 
ver  —  paf  ....  har  et  Skud  i  Toft-hoften  ....  hinker 
den  Dag  i  Dag,  ti  Aar  efter!  Og  De  løber  allerede  som 

en  Me-mø-mynde   ....   Jo,  gu'  gjør  De  saa   ....   Jeg 

ser  jo  En  i  Alléen min  Salighed,  om  det  ikke 

er  Doktor  Ste-ten!   fra  Stubberup  herover  —  ste-tive 
fem  Fjerdingvei! 

Ord  og  Stavelser  vare  plumpet  saa  meget  voldsom- 
mere over  hinanden,  som  Haglbygen  hvert  Øieblik 
drev  dem  tilbage  i  Munden  og  holdt  dem  fangne  dér, 
til  de  saae  deres  Snit  og  brød  ud  med  Fortvivlelsens 
Magt. 

—  Nei,  Hr.  Kammerraad,  jeg  kommer  ikke  saa 
langveisfra.  I  de  sidste  Par  Uger  har  jeg  boet  en  halv 
Mils  Vei  herfra  hos  Kammerjunker  Harstorf  i  Hane- 
nau. 

—  Hos  Ka-Kammerjunkeren  boer  De.  Hvordan 
gaar  det  egentlig  dér?  Hvordan  har  hans  Pleiedatter 
det? 

—  Naa,  ikke  just  som  vi  kunde  ønske  det. 

—  Herre  Gud!  Det  gjør  mig  ondt  at  høre.  For  en 
Me-Maaned  siden  hed  det  sig  dog,  hun  skulde  til  Me- 
re-maran.  Og  saa  hørte  jeg  fornylig,  at  der  var  ikke 
blevet  Noget  af,  hun  var  rigtig  daarlig  ....  Det  er  otte 
Dagen  siden.  Jeg  tog  til  Faxe,  og  paa  Stationen  traf 
jeg  Be-be-bjerring,  og  han  fortalte  mig  det  ....  jeg 
spurgte  ham,  om  han  havde  Efterretning  fra  Me-me- 
ran  ....  Jeg  har  saamænd  hver  Dag  villet  over  til 
Hanenau   ....  Hvordan  er  det  da  kommet? 

—  Ja,  det  er  ikke  godt  at  sige!  To  Dage  før  hun 
skulde  reise,  var  jeg  i  Hanenau,  og  da  saae  alting  end- 
nu ganske  godt  ud.  Men  den  næste  Aften  blev  jeg 
hentet  derover,  og  da  var  der  Feber,  som  blev  temme- 
lig høi  om  Natten.  Samtidig  kom  jo  det  voldsomme 
Omslag  i  Veiret,  og  siden  har  det  været  saadan  op  og 
ned. 

—  Ja  men  —  De  troer  da  ikke,  der  er  nogen  F-fare? 
I   sin   Iver  greb  Kammerraaden  Rudolphs   Arm   og 

holdt  den  fast.  De  var  netop  komne  i  Læ  af  Haven, 
og  blev  uvilkaarlig  staaende  for  at  drage  Fordel  af 
denne  forholdsvise  Ro  og  fortsætte  Samtalen  under 
gunstigere  Betingelser.  De  hvide  Haglflammer  jog  hin- 
anden hen  over  den  aabne  Mark. 

Rudolph  rystede  paa  Hovedet  med  en  betænkelig 
Mine. 

—  Det  vilde  vel  Ingen  paastaa,  at  der  ikke  var  no- 
gen Fare. 

—  Men  du  min  Gud  og  Skaber!  det  er  jo  skre-ræk- 
keligt  at  tænke  sig!  Kammerjunker  Harstorf  —  hun 
er  hans  halve  Liv!  og  den  søde  unge  Pige  —  Herregud! 
i  den  Alder!  Hun  blev  Fireogtyve  i  Januar,  jeg  sendte 
saamænd  nogen  Blomster  derover  fra  Dre-riv-husene 
....  og  de  kom  og  takkede  for  det  ....  ja,  hun  saae 
jo  nok  svært  sart  ud,  det  var  mig  paafaldende  .... 
saadan  gjenemsigtig  ....  Hm,  hm  ....  Saa  De  boer 
nu  dér!  Ja,  det  er  da  altid  en  Trøst,  at  der  er  Le-gæ- 
gehjelp  ved  Haanden. 

—  Ja,  det  var  altfor  langt  frem  og  tilbage.  Heldig- 
vis kan  jeg  hellige  mig  helt  til  Behandlingen  af  Frøken 
Harstorf,  for  der  er  en  Ven  af  mig  i  Stubberup,  og 
han  besørger  den  øvrige  Praxis. 

—  Be-be-re-Bix    ....    ja   vel,   vi   telegrapherede   jo 

efter  ham,  den  Gang  De  blev  saaret Jo  vel,  ham 

har  jeg  da  hørt  om  ....  han  skal  jo  være  svært  om 
sig,  skal  han  ....  Her  paa  Lønholt  ....  naa  —  ja 

Han  brød  af  og  smidskede  selvbehagelig  som  En, 
der  har  sit  paa  det  Tørre  og  ikke  behøver  at  sende 
Bud  noget  Steds  hen;  hvad  Rudolph  ganske  rigtig  hen- 
førte til  Morten  Usserød.  Derpaa  mumlede  han  noget 

Uforstaaeligt,  der  efterhaanden  efter  mangt  et  „naa" 
og  „æh"  og  „hm"  artikulerede  sig  til  den  Bemærkning, 
at  Doktor  Sten  altsaa  nu  var  kommen  over  ad  dem 
til  for  at  se,  hvordan  det  saae  ud  i  deres  Egn. 

—  Eller  —  og  hans  grove,  koparrede  Ansigt  lyste 
gjæstfrit  op:  De  skulde  da  aldrig  være  kommet  for 
at  gjøre  mig  et  Besøg? 

—  Aa,  Hr.  Kammerraad,  det  vilde  dog  vel  have 
været  altfor  paatrængende. 

—  Hvad  fa-fa-falder  Dem  ind?  —  paatræn ! 

Nei,  hjertelig  ve-ve-ve-i>e/kommen,  Hr.  Doktor!  Kom 
nu  blot,  nu  skal  vi  strax  have  noget  Ve-ve-xe-varmt. 

Han  begyndte  at  trave  ivrig  videre,  dragende  sin 
Gjæst  med  sig. 

—  De  er  overordentlig  venlig,  Hr.  Kammerraad 

En  anden  Gang  vil  jeg  gjerne  ....  men  ....  idag  .... 
jeg  maa  tilstaa,  jeg  kommer  nok  paa  Besøg,  men  det 
er  af  langt  beskednere  Art  ....  Jeg  vilde  blot  gjerne 
tale  med  Deres  Røgter,  Morten  Usserød  ....  Han  er 
dog  vel  endnu  i  Tjeneste  hos  Dem? 

Kammerraaden  fik  pludselig  et  reserveret  og  tillige 
saare  uroligt  Udtryk.  Hans  Gang  blev  ogsaa  strax  lang- 
sommere, indtil  den  helt  kom  i  Staa  og  det  paa  et 
Sted,  der  ikke  indbød  til  Hvile;  for  gjennem  et  aabent 
Strøg  i  Haven  paa  deres  venstre  Haand  stormede  Hagl- 
bygen ud  og  rettede  et  fortvivlet  Angreb  paa  dem,  lige- 
som for  at  gjøre  det  mest  Mulige  ud  af  den  sidste  Lei- 
lighed  til  at  forhindre  dem  i  at  naa  Lønholt,  hvis  La- 
der, Staldbygninger  og  Stakkehave  nu  reiste  sig  i 
umiddelbar  Nærhed  som  store,  halvt  udviskede  Skyg- 
ger bag  det  hvide  Slør. 

—  Mo-morten.  Hm   ....  ja  —  jo,  han  er  saamænd 
—  han  te-tjener  her  ....  Saa-aa?  Saa  De  vil  tale  med 

Me-motorten?  Ja,  det  er  bare  —  lige  netop  ....  idag 
er  han  sge-gu'tte  hjemme.  At  sige  her  —  for  kanske 
han  er  hjemme  i  Us-sus-serød  ....  Han  har  Udgangs- 
dag. 

Den  brave  Stammende  var  ingen  Virtuos  i  at  for- 
tælle Løgnehistorier.  Rudolph  baade  saae  paa  ham  og 
hørte  af  ham,  at  Morten  ikke  var  gaaet  noget  Steds 
hen;  men  tillige,  at  Kammerraaden  var  besluttet  paa  at 
forhindre  ham  i  at  træffe  den  berømte  Røgter  idag. 
Han  forbandede  sin  Skjæbne,  som  havde  ladet  ham 
løbe  i  Armene  paa  den  store  lønholtske  Agronom. 

Men  han  maatte  og  skulde  tale  med  Røgteren,  og 
han  saae  kun  een  Udvei  dertil.  Den  var  ikke  indby- 
dende, men  han  tøvede  ikke  med  at  slaa  ind  paa  den. 

—  Hr.  Kammerraad,  begyndte  han  med  en  Mine, 
som  om  han  slugte  en  bedsk  Medicin:  —  jeg  vil  sige 
Dem,  hvordan  Sagen  staar.  Jeg  sagde  Dem  før  angaa- 
ende  Frøken  Harstorf,  at  der  unægtelig  var  Fare  for- 
haanden.  Som  De  veed,  satte  vi  vort  Haab  til  Meraner- 
Luften  og  ikke  mindre  til  en  Læge  dér,  som  er  en  stor 
Autoritet,  og  til  hvis  Omsorg  hun  var  særlig  anbefalet. 
Nu  tør  vi  imidlertid  ikke  lade  hende  reise  derned,  saa 
længe  hun  er  i  denne  Febertilstand  og  det  ovenikjøbet 
er  saadan  et  afskyeligt  Veir. 

En  handskeløs  Haand  løftede  en  tyk  Pegefinger, 
der  var  blaa  af  Kulde,  i  Veiret. 

—  Be-ba-boremetret  ste-ti-tiger! 
Kammerraaden  hørte  til  de  sangvinske  Landmænd, 

hvis  Barometer  altid  stiger  eller  i  alt  Fald  meget  snart 
vil  begynde  at  stige. 

—  Godt!  Lad  os  haabe  det  Bedste  fra  Veirets  Side. 
Men  ogsaa  hendes  Tilstand  maa  forbedre  sig,  om  end 
kun  en  Smule.  Saasnart  det  lykkedes  os  nogenlunde 

at  fordrive  Feberen,  vilde  vi  vove  det.  Jeg  vilde  selv 
tage  med  derned,  saa  at  hun  intet  Øieblik  var  uden 
Lægehjælp.  Ja,  nu  ser  De,  hvad  der  staar  paa  Spil,  og 
hvad  det  dreier  sig  om. 

—  Aa  jo  —  jeg jeg  synes,  jeg  ser  det. 

Den  Solstraale,  der  i  dette  Øieblik  bredte  sig  over 
Pløiemarken  tilhøire  for  Alléen,  var  ikke  fornøieligere 
end  det  Smil,  der  oplyste  Landmandens  furede  og  ar- 
rede Ansigt. 

—  Ser  De,  Hr.  Kammerraad  —  Tiden  gaar,  og  vi 
kommer  ikke  videre.  Jeg  anser  jo  ikke  mig  selv  for 
at  være  nogen  stor  Læge;  men  i  de  sidste  Uger  har  jeg 
næsten  daglig  korresponderet  med  en  af  vore  aner- 
kjendt  dygtigste  Mænd,  min  Professor  paa  Kommune- 
hospitalet, der  altid  har  været  saa  god  at  interessere 
sig  for  mig.  Han  har  billiget  Alt,  hvad  jeg  har  gjort, 
og  hvert  Raad,  han  har  givet,  er  blevet  punktlig  fulgt, 
og  alligevel:  —  intet  Fremskridt. 

—  Hm.  Ja  —  og  nu  vil  De  altsaa   .  .  . .  ? 

—  Det  har  kostet  mig  en  svær  Kamp.  Det  er  Noget, 
De  vanskelig  kan  forestille  Dem.  I  mine  Øine  var  en 
Mand  som  denne  Morten  simpelthen  en  Kvaksalver, 
en  Svindler,  der  bedrog  Andre  og  maaske  ogsaa  sig 
selv  ....  Jeg  har  ogsaa  sagt  ham  det  lige  op  i  Ansig- 
tet ....  Jeg  siger  Dem,  Hr.  Kammerraad,  hvis  Nogen 
den  Gang  havde  forudsagt  mig,  at  jeg  nogensinde 
skulde  opsøge  ham  for  at  føre  ham  til  en  af  mine  Pa- 
tienter: —  før  havde  jeg  troet,  at  jeg  vilde  blive  op- 
slugt af  et  Jordskjælv  her  midt  i  vores  fredelige  Sjæl- 
land. 

—  Ja,  ja,  Hr.  Doktor!  —  Livet!  —  Livet  omvender 
mangen  Mand  til  hvad  han  aldrig  troede,  han  skulde 
blive  vendt-om-vendt  til. 

—  Jeg  vil  ikke  sige,  at  det  just  har  omvendt  mig 
her.  Jeg  siger  simpelthen  til  mig  selv:  —  du  veed  intet 
Raad  mer;  maaske  veed  han  et  —  fra  en  eller  anden 
ubegribelig  Kilde  —  gamle  Folkeerfaringer  —  lige- 
meget  hvorfra,  naar  det  blot  hjelper  —  bare  en  Smule. 
For  det  dreier  sig  jo  ikke  om  Helbredelse  —  blot  om 
en  lille  Forbedring  i  Tilstanden  ....  allerede  den  vil- 
de tillade  os  at  risikere  Reisen,  og  Resten  vilde  saa 
maaske  følge.  Derfor  kommer  jeg  nu  til  Morten,  til 
Røgteren 

—  Og  det  gjør  De  minsæl  vel  i,  raabte  Kammerraad 
Sommer  og  slog  Rudolph  i  sin  Iver  drøit  paa  Skuldren, 
idet  han  atter  satte  sig  i  Bevægelse.  —  Det  kalder  jeg 
fornuftig  gjort  af  en  Doktor,  og  tro  De  mig,  dér  kom- 
mer De  til  den  rette  Mand.  Naar  Nogen  kan  hjelpe, 
saa  er  Me-mortorten  Mand  for  det! 

Den  varme  Overbevisning,  hvormed  han  fremstødte 
disse  Ord,  saarede  Lægen  i  Rudolph  dybt.  Mennesket 
i  ham  indsugede  derimod  mere  Haab  deraf,  end  han 
skjøttede  om  at  tilstaa  for  sig  selv.  Overfor  Andre  følte 
ban  sig  tilskyndet  til  —  paa  Lægens  Vegne  —  atter  at 
erindre  om,  at  det  jo  aldeles  ikke  var  nogen  Helbre- 
delse, han  tænkte  sig  Muligheden  af,  men  kun  en  øie- 
blikkelig  Nedsættelse  af  Febertilstanden,  der  mulig- 
gjorde Reisen. 

—  Ja,  ja,  vist  saa,  jeg  forstaar,  Hr.  Doktor  ....  Og 

nu  vil  vi   strax   opsøge   Me-mo-morten   For   .... 

nemlig  ....  jeg  troer  dog,  han  er  der  endnu   .... 

—  Det  har  jeg  ikke  et  Øieblik  været  i  Tvivl  om, 
Hr.  Kammerraad. 

—  Naa  ikke?  Virkelig!  ....  Hm  ....  Ja,  ser  De, 
nemlig  ....  Sagen  er  den:  —  Jeg  havde  jo  hørt  om 
Deres    Sammenstød   med   Mo-torten,    og   hvordan   De 

havde  truet  ham  med  Øvrigheden.  Saa  tænkte  jeg, 
naar  de  to  nu  træffer  hinanden,  saa  kommer  det  til 
stærke  Ord,  og  saa  er  Fa-Fanden  løs,  og  Gud  veed  — 
tilsidst  gjør  Doktoren  Me-mo-to-morten  Helvede  saa 
hedt,  at  han  gaar  væk  —  over  til  Fe-fa-Fand  —  hm  — 
Fe-Falster,  dér  har  han  Familie.  Nei,  Vorherre  be- 
vares! Det  er  jo  min  bedste  Skat,  skulde  jeg  miste 
ham?  —  Næ!  ....  Naa,  ja,  saa  har  jeg  rent  ud  sagt 
le-le-le-løiet,  ja,  det  ved  Gud  jeg  har!  ....  „Lad  os 
bare  faa  Døren  paa  Dok  —  hm  —  Do-koktoren  paa 
Døren,"  tænkte  jeg,  „saa  skal  jeg  nok  snakke  et  Ord 

med  Morten,  at  han  gaar  pænt  af  Veien  for  ham 

Men  se  nu  ligger  Sagerne  jo  helt  anderledes  ....  Ja 
nu  skal  vi  strax  faa  fat  i  ham,  og  naar  De  har  talt  med 
ham,  saa  kommer  De  over  til  mig,  Hr.  Doktor,  og  saa 
drikker  vi  noget  Ve-ve-varmt. 

—  En  anden  Dag  tager  jeg  gjerne  mod  Deres  gjæst- 
fri  Indbydelse,  Hr.  Kammerraad;  men  idag  vil  jeg  vist 
være  saa  længselsfuld  efter  at  komme  over  til  Hane- 
nau  med  Morten . 

—  Det  har  De  r-r-ret  i!  Og  veed  De  hvad?  det  aller 
bedste  er,  at  Me-morten  kjører  Dem  derover.  Han  kan 
tage  Skimlen,  det  er  en  brav  Hest,  og  Morten  er  en 
Mand,    hvem    man    kan    betro    baade    Mennesker    og 

Dyr  ....  Naar  nu  bare naa,  jeg  tænker,  vi  skal 

finde  ham  derovre  i  Kostalden. 

De  skraaede  over  den  store  Gaardsplads,  over  til  en 
ganske  ny,  meget  anseelig  Længe. 

—  Han  holder  rigtignok  ikke  af,  at  der  kommer 
fe-fe-fine  Folk  i  Stalden,  det  gjør  Morten  ikke!  He! 
I  Julefe-rerien  havde  vi  et  Par  Studenter  her,  og  de 
drev  meget  om  i  Stalden  og  snakkede  med  Mo-torten. 
Da  de  saa  var  reist,  saa  siger  jeg  til  ham:  —  „Naa, 

Me-morten,"  siger  jeg,  „det  var  da  ganske  morsomt 
med  de  her  Studenter."  Morten  han  kløer  sig  bag 
Øret.  „Næ,"  siger  han,  „jeg  er  itt'  meget  for  'et."  — 
„Hvad  er  du  ikke  for?"  spørger  jeg.  —  „At  de  render 
saadan  om  i  Stalden,"  siger  han.  „Sikke  noget  Snak, 
Morten,"  siger  jeg  saa,  „det  var  jo  da  saadan  nogen 
nette  unge  Mennesker."  —  „Næ,  jeg  er  itte  meget 
for'et,  Hr.  Kammerraad,  de  gaar  bare  og  griner  af 
Kvæget."  Ha,  ha,  ha  —  hvad?  Tænk  Dem  alle  de 
forne-nærmede  Kohaler!  ....  ja,  det  var  endnu  ovre 
i  den  gamle  Stald,  denne  her  tog  vi  først  i  Brug  midt 
i  Januar. 

—  Mig  behøver  Morten  ikke  at  være  bange  for,  jeg 
er  saamænd  ikke  oplagt  til  Latter. 

Det  brede  Grin  paa  Kammerraadens  Ansigt  for- 
svandt strax  i  sympathiske,  alvorlige  Folder. 

—  Det  forstaar  jeg,  aa,  det  forstaar  jeg  saa  godt! 
Men  saa  klappede  han  Rudolph  opmuntrende  paa 

Skuldren:  — 

—  Naa,  der  kommer  nok  igjen  en  Tid  til  at  le,  skal 
De  se  ....  Det  rimede  jeg  skam  paa  —  uforvarendes 
—  det  er  et  godt  Tegn!  Og  De  skal  se,  det  vil  Hanenau 
have  Morten  at  takke  for.  Ja,  værsgo  —  træd  ind!  . . . 
Men  hvad  Pe-pa-pa-pokker  er  det  for  en  Tingest? 

Den  anstødelige  Gjenstand  var  en  Cycle,  der  lænede 
sig  til  Muren,  lige  ved  Døren.  Den  var  oversølet  med 
Veismuds  og  medtaget  af  Brug;  da  Rudolph  kastede 
et  flygtigt  Blik  paa  den,  havde  han  en  vag  Fornem- 
melse af,  at  han  skulde  kjende  den. 

Ogsaa  Kammerraaden  mente  at  gjenkjende  den, 
men  gav  den  ikke  just  nogen  venlig  Hilsen. 

—  Den  ser  Gu'  hjelpe  mig  ud,  som  om  det  var 
De-de-de-dyrlægens!    ....   he!  som  om  vi  havde  Brug 

for  Dyrlæge  her!   ....  Naa  ....  Ja,  værsgo',  Hr.  Dok- 
tor —  her  skal  De  se  en  Ko-ko-&ostald! 

Den  Langhal,  som  de  traadte  ind  i,  retfærdiggjorde 
fuldkommen  Bygherrens  Stolthed.  Ganske  vist  ligne- 
de den  kun  lidet  hint  gode  gamle  Ideal  af  en  landlig 
Kostald,  der  henrykker  enhver  Malersjæl  og  indbyder 
den  til  et  „Studie  i  Brunt".  Tvertimod  herskede  der 
her  et  prosaisk-hygieinisk  Graat,  i  hvis  Midte  Be- 
boerne dannede  en  lang  rød  Allé.  For  Kammerraaden 
anerkjendte  kun  røde  Kjøer,  ene  med  Undtagelse  af 
de  graa  Rigikøer,  som  imidlertid  ikke  egnede  sig  for 
Lavland.  De  hundrede  udsøgte  Køer  stod  med  Hove- 
derne vendte  imod  hinanden.  Krybberne  vare  adskilte 
ved  en  smal,  lidt  ophøiet  Gang. 

—  Ser  De,  Hr.  Doktor,  begyndte  Kammerraaden, 
da  de  betraadte  denne  Gang:  —  saadan  skal  det  være! 
Det  er  min  egen  Anordning.  Køerne  er  selskabelige 
De-de-de-dyr,  de  maa  kunne  se  hinanden.  Ikke  sandt, 
Thyra?  —  her  bøiede  han  sig  og  klappede  en  smuk 
ung  Anglerko  paa  Mulen:  —  du  kan  se  Betsy  og  Mette 
og  den  gode  gamle  Lise  i  deres  ske-ge-ge-kikkelige 
Ansigter  og  bekvemt  underholde  dig  med  dem?  Det 
er  noget  Andet  end  den  Gang  du  stod  med  Mulen  mod 
Mo-mo-muren  inde  i  den  gamle  mørke  Stald  —  hvad? 

Thyra  svarede  med  et  sagte,  velbehageligt  „Muh"  og 
en  langsom  Nikken,  der  fik  Kjeden  til  at  rasle;  almin- 
delig Kjederaslen  og  Muhuen  lød  som  et  fornøiet  Gho- 
rus  gjennem  hele  Rummet,  saa  at  disse  hilsende 
Undersaatters  Herre  maatte  hæve  sin  Røst,  medens 
han  skred  videre  gjennem  deres  Dobbeltrække:  — 

—  Om  det  har  Indflydelse  paa  Mælken?  Ja,  det  kan 
De  tage  Ge-ge-gift  paa  det  har!  Sørgmodige  Køer,  de 
kan  aldrig  levere   saadan   Mælk   Men    De    kan 

ikke  tænke  Dem  til,  hvordan  det  glædede  Kam-ma- 
merjunker  Harstorf,  da  jeg  viste  ham  det  ....  det  var 
i  Januar.  Ja,  han  ligefrem  omfavnede  mig.  Sagde 
paa  sin  sbe-be-be-pøgefulde  Maade,  at  hvis  han  af  en 
eller  anden  Grund  i  sit  næste  Liv  skulde  blive  en  Ko, 
saa  haabede  han  at  have  fortjent  at  komme  i  min 
Stald  —  ha,  ha,  ha! 

Hvis  Rudolph  havde  trængt  til  at  mindes  om,  at  han 
ikke  befandt  sig  her  for  at  beundre  en  Kostald,  om 
den  saa  var  den  bedste  i  hele  Verden,  kunde  det  ikke 
være  sket  kraftigere  end  ved  denne  Omtale  af  hans 
gamle  Ven.  Han  troede  allerede  at  have  overtydet  sig 
om,  at  her  var  Morten  ikke,  og  han  længtes  efter  at 
forlade  dette  Lokale  og  søge  ham  andet  Steds.  Men 
først  maatte  han  væbne  sig  med  Taalmodighed  og 
mer  end  een  Gang  finde  sig  i  at  staa  stille  for  at  beun- 
dre en  eller  anden  fortræffelig  Indretning.  Og  da  de 
i  dette  langsommelige  Tempo  endelig  vare  færdige 
med  Dobbeltfronten,  maatte  han  lade  sig  føre  agterom 
ind  i  Baasen  No.  89  for  at  se  paa  „Veritas",  en  Ko 
med  et  Mønsterspeil. 

—  Ja,  De  har  vel  nok  hørt  tale  om  „Speilet",  Hr. 
Doktor? 

Selvfølgelig  havde  Rudolph  hørt  om  „Speilet",  siden 
det  var  umuligt  at  bo  i  ti  Miles  Omkreds  af  Kammer- 
raad  Sommer  paa  Lønholt  og  ikke  høre  om  den  store 
Landmands  Hovedopdagelse:  et  glat  Haarlag  paa 
Koens  Flanke  —  Speilet  —  hvorefter  han  med  usvige- 
lig Sikkerhed  kunde  bedømme  Koens  Giftighed. 
Mange  rystede  paa  Hovedet  og  lo  deraf,  men  Speil- 
theorien  havde  ogsaa  sine  Tilhængere  og  var  bleven 
berømt  i  det  ganske  Land  ved  et  nyt  Vers  i  den  gamle 
Dyrskue-Vise. 

—  Dér  skal  De  se,  Hr.  Doktor!  Jeg  har  aldrig  i 
mine  Dage  set  et  smukkere  Sbe-be-peil.  Og  det  er 
da  ogsaa  min  bedste  Malkeko,  er  Veritas.  Saadan  har 
jeg  kaldt  hende,  fordi  hun  bekræfter  Sandheden  af 
min  The-te-te-ori,  og  saa  fordi  man  afbilder  Sand- 
heden med  et  Speil  —  ha,  ha,  ha  —  den  er  god,  hvad? 
Men  M-m-morten  han  kan  ikke  vænne  sig  til  det  Navn. 
Nu  kalder  han  Gud  hjelpe  mig  Koen  „Vanitas"  —  det 
er  de  fordømte  Studenter,  der  har  lavet  den. 

—  Det  passer  unægtelig  lige  saa  godt  til  Speilet. 
Men  hvordan  han  nu  end  kalder  Koen,  saa  vilde  jeg 
ønske,  vi  havde  ham  her.  Hvor  skal  vi  nu  søge  efter 
ham,  Hr.   Kammerraad? 

Den  store  Landmand  satte  en  lidt  beskjæmmet  Mine 
op  og  kløede  sig  bag  Øret.  I  sin  Begeistring  over  Kø- 
erne havde  han  rent  glemt  Formaalet  for  dette  Stald- 
besøg. 

—  Ja,  det  er  sandt,  Hr.  Doktor  —  her  er  han  sge- 
kam  ikke.  Men  jeg  skulde  tro,  vi  træffer  ham  i  hans 
Lukaf. 

Han  gik  hen  til  en  lille  Dør  i  det  Hjørne,  der  vendte 
bort  fra  Gaardspladsen,  og  bankede  paa. 

Til  Rudolphs  store  Beroligelse  lød  derindefra  et 
„Kom  ind"  med  en  treven  Stemmeklang,  som  han 
strax  gjenkjendte. 


VIII 

Paa  en  Kiste  under  det  lille  Vindu  sad  Morten  med 
sin  Uldhue  paa  Hovedet  og  sin  Træpibe  i  Munden. 
Ved  Siden  af  ham  havde  Brix  taget  Plads  paa  den 
eneste  Stol,  der  fandtes,  og  smøgede  sin  Næsevarmer. 

„A  ha!"  tænkte  Rudolph,  „det  var  derfor,  Cyclen 
syntes  mig  bekjendt." 

De  to  Læger  saae  paa  hinanden  som  et  Par  Sam- 
mensvorne, der  gjensidig  griber  hinanden  i  et  For- 
ræderi. 

Indehaveren  af  den  beskedne  Bolig  var  den  eneste 
af  de  fire  Herrer,  som  ikke  viste  nogen  Overraskelse. 
Han  lod  heller  ikke  til  at  have  nogen  Bevidsthed  om, 
at  der  paalaa  ham  den  Pligt  at  præsentere  sine  Gjæ- 
ster  for  hinanden  —  hvorfor  Rudolph  udførte  denne 
Ceremoni. 

Kammerraaden  satte  et  høist  overrasket  Ansigt  op. 

—  Det  var  da  som he!  Det  er  jo  min  Sæl  et 

helt  Dok-koktor-Kolle-legium. 

—  Passer  lige  paa  en  Prik,  Hr.  Kammerraad,  raabte 
Brix.  —  Tres  faciunt  collegium,  siger  vi  Latinere. 

—  Ja,  Død  og  Pine,  saa  er  jeg  nok  en  for  mange 
her,  men  jeg  skal  nok  ho-mumme  mig.  Doktor  St-ten 
vil  have  dig  med  over  til  Hanenau,  Me-mo-morten  — 

Ved  denne  Efterretning  tog  Brix  Næsevarmeren  ud 
fra  Victor-Emanuels  Omraade  og  spidsede  Læberne 
for  en  lang  men  uhørlig  Fløitetone. 

—  Du  behøver  ikke  først  at  spørge,  fortsatte  Kam- 
merraaden. Tag  Enspænderen  og  Skimlen  og  kjør  der- 
over. Jeg  lægger  min  Ka-ve-vai  paa  Agestolen  for 
Doktoren. 

—  Ja  men,  Hr.  Kammerraad  —  protesterede  Ru- 
dolph. 

—  Ja,  hvad  tænker  De  da  paa?  De  vil  da  ikke  kjøre 
i  aaben  Vogn  med  den  Smule  Pa-le-te-tot  paa?  He! 
Det  kan  da  ogsaa  kun  falde  saadan  en  Kjø-bø-ven- 
havner  ind!  —  De  maa  skam  natura-tu-lisere  Dem, 
Hr.  Doktor    ....   Naa  ja,  saa  paa  Gjensyn,  og  næste 

Gang  maa  De  ikke  gaa  min  Dør  forbi,  og  ....  ja,  hils 

saa  rigtig  mange  Gange  derovre  i  Hanenau,  og 

hm    ....    naa   ja    Vorherre   give    sin    Velsignelse 

til  det! 

Den  store,  følsomme  Mand  pressede  Rudolphs 
Haand  i  sin  Lab,  som  om  han  ikke  vilde  være  den 
eneste,  der  fik  Vand  i  Øinene,  og  skyndte  sig  saa  at 
komme  bort  efter  at  have  taget  Afsked  med  Brix  i 
et  kort  Skrabud. 

Morten  Usserød  sad  rolig  smøgende  paa  sin  Kiste 
og  fixerede  sin  uventede  Gjæst  med  et  gjennem- 
trængende  Blik.  Det  var  vanskeligt  at  afgjøre,  om  han 
følte  sig  som  Seierherre,  for  hvis  Throne  den  Besei- 
rede  kommer  og  beder  om  Hjelp,  eller  om  han  var 
behersket  af  den  Tanke:  „hvad  er  det  for  en  Fælde, 
som  den  Receptsmører  vil  sætte  mig  her?" 

Selv  havde  han  visselig  ikke  kunnet  afgjøre  det.  I 
svævende  Ligevægt  mellem  Triumf  og  Skræk  sad  han 
ubevægelig  der  —  undtagen  for  saa  vidt  han  en  Gang 
tog  Pibespidsen  ud  af  Munden  og  spyttede  sidelængs 
mellem  Tænderne  ud  paa  Gulvet  —  forventende  baade 
Muligheder,  et  Fodfald  eller  et  Overfald,  men  i  hvert 
Tilfælde  paa  sin  Post. 

Da  Brix  saae,  at  deres  Vært  ingen  Mine  gjorde  til  at 
accomodere  sin  Gjæst,  reiste  han  sig  selv  fra  Træstolen 
og  bød  Rudolph  den  med  den  Bemærkning,  at  han  selv 
slet  ikke  trængte  til  at  sidde. 

Rudolph  afslog  imidlertid  Tilbudet  og  begyndte  paa 
staaende  Fod  at  forelægge  sin  Sag  for  den  store  Usse- 
røder, uden  at  hentyde  til  deres  forrige  Møde.  Han 
fattede  sig  saa  kort  som  det  var  foreneligt  med  Hen- 
synet til  den  størst  mulige  Tydelighed.  Af  og  til  ind- 
skjød  Brix  med   et  Augurnik  den  paagjældende   ter- 

minus  technicus,  for  —  som  han  ved  en  senere  Lei- 
lighed  forklarede  sin  Ven  og  Kollega  —  at  tage  Medi- 
cinens Værdighed  i  Vare. 

I  Mortens  Ansigt  fortrak  der  sig  ikke  en  Mine. 

Da  Rudolph  tav,  skubbede  han  Uldhuen  lidt  tilbage 
paa  Hovedet.  Saa  stillede  han  Piben  fra  sig,  og  det 
med  Omhu,  at  den  stod  klemt  godt  fast  mellem  Kisten 
og  Væggen;  hvorpaa  han  støttede  Hænderne  paa  Knæ- 
ene og  betragtede  Rudolph  nogle  Sekunder,  om  der 
vel  vilde  komme  mer. 

Der  kom  ikke  mer  —  foreløbig. 

Morten  rystede  paa  Hovedet. 

—  Næ!  —  det  er  itt'  Noget  for  mig. 

Da  Rudolph  var  forberedt  paa,  at  det  landlige  Læge- 
geni vilde  gjøre  sig  lidt  kostbart,  følte  han  sig  ikke 
synderlig  nedslaaet  ved  dette  Afslag,  men  begyndte 
ganske  rolig  at  forklare  ham,  at  han  ingenlunde  ven- 
tede sig  et  Mirakel  af  ham;  at  der  overhovedet  ikke 
var  Tale  om  nu  at  gjøre  Skovriderens  Pleiedatter  rask, 
hvilket  i  gunstigt  Tilfælde  kun  til  en  vis  Grad  kunde 
naaes  i  Aarenes  Løb,  men  blot  om  at  forbedre  hendes 
nuværende  Tilstand  saa  meget,  at  hun  kunde  reise 
ned  til  Tirol. 

Ved  enhver  Pause,  der  indtraadte  efter  en  Sætning, 
nikkede  Morten  regelmæssig  som  et  Tegn  paa,  at  han 
var  med.  Men  da  Rudolph  tav  i  den  Formening,  at 
han  nu  maatte  have  beroliget  Røgteren,  rystede  denne 
atter  paa  Hovedet. 

—  Itte  noget  for  Morten  Usserød. 

Overfor  denne  faamælte  Haardnakkethed  faldt  det 
Rudolph  vanskeligt  at  skjule  sin  Irritation.  For  han 
troede  blot,  at  Profeten  fra  Usserød  vilde  lade  sig  rig- 
tig længe  besværge. 

—  Naa  ja,  det  vil  jo  vise  sig,  naar  De  først  har  set 
paa  Patienten. 

—  Jeg  har  set  paa  hende. 

—  De  har ?  Naa,  ja.  De  mener,  De  har  saadan 

set  hende  i  Forbigaaende,  da  Kammerjunkerens  gjorde 
Besøg  her  i  Januar. 

—  Ja  vel,  da  saae  jeg  hende  og  hørte  den  Hoste, 
og  den  houed  mig  itte  —  slet  itte.  Men  saa  saae  jeg 
hende  igjen  for  en  otte  Dages  Tid  siden  —  den  Dag, 
det  var  saa  kjønt,  med  Sol  og  helt  stille.  Jeg  var  gaaet 
ud  i  Skoven  for  at  finde  noget  Bark,  jeg  kunde  bruge 
til  en  syg  Ko.  Og  henne  ved  Birkelunden  —  den  kjen- 
der  De  jo  nok?  —  ja,  dér  kom  saa  Kaleschen  fra 
Hanenau  kjørende,  og  Kammerjunkeren  lod  holde  og 
snakkede  lidt  med  mig.  Han  er  altid  meget  venlig  imod 
mig,  er  Kammerjunkeren,  og  det  er  han  da  mod  Alle. 
Det  er  saamænd,  som  at  gamle  Ane  hun  siger,  at  det 
er  ligemeget  om  det  er  Menneske  eller  Markens  og 
Skovens  Dyr,  han  ønsker  dem  Alle  Godt.  Naa,  saa 
kunde  jeg  jo  da  se  paa  Frøkenen.  Hun  var  rigtignok 
begravet  i  Skind  og  havde  et  Silketørklæde  for  Mun- 
den, men  Kinderne  kunde  jeg  da  se  en  Del  af  og  saa 
Blikket.  Som  hun  saadan  sad  dér  og  saae  ind  i  Bir- 
kene, det  gik  mig  lige  ind  til  Hjertet,  gjorde  det:  — 
for  det  var  et  Blik,  der  tog  Afsked. 

Efter  disse  Ord,  som  Røgteren  sagde  med  en  vis 
dæmpet,  mystisk  Høitidelighed,  herskede  der  vel  i  et 
Minut  fuldstændig  Tavshed.  Rudolph,  der  stod  lige- 
overfor Morten,  lænet  op  mod  Døren,  blegnede  og  stir- 
rede ned  paa  det  smudsige  Gulv  for  at  undgaa  det 
hypnotiserende  Blik  fra  de  vandblaa  Øine.  Brix  strøg 
Victor  Emanuel  saa  energisk  med  begge  Hænder,  som 
om  den  skulde  sendes  til  en  Udstilling  for  at  tage  en 

Prismedaille  —  en  Manipulation,  der  var  hans  vanlige 
Tilflugt,  naar  han  kom  i  Forlegenhed  eller  vilde  skjule 
en  stærk   Sindsbevægelse. 

Morten  nikkede  et  Par  Gange  eftertrykkelig  og  be- 
tænksomt. 

—  Ja,  det  er  saadan  en  Tanke  og  er  fulden  mig  ind, 
da  jeg  stod  der  ved  Vognen:  ka'ske  hun  itte  selv  veed 
af  det,  men  at  hendes  Blik,  det  veed,  at  det  tager  Af- 
sked ....  det  er,  hvad  der  er  fulden  mig  ind.  Næ, 
der  er  itte  Noget  at  gjøre  dér  for  Morten  Usserød,  og 
min  Mening  er,  at  der  er  itte  Noget  at  gjøre  for  nogen 
Dogder. 

En  Tid  lang  var  der  ingen  af  Lægerne,  der  svarede 
Noget  paa  denne  afgjørende  Erklæring. 

Endelig  løftede  Rudolph  sit  Blik  fra  Gulvet  og  mød- 
te det  fra  de  vandblaa  Øine. 

—  Morten  Usserød,  begyndte  han  med  en  Stemme, 
der  var  lidt  usikker:  —  da  vi  sidste  Gang  talte  sam- 
men, var  det  ikke  just  i  en  synderlig  venskabelig 
Tone. 

—  Det  er  rigtig!  brummede  Brix. 

Han  gav  Victor  Emanuel  et  Afskedsstrøg  (som  om 
den  nu  kunde  være  sikker  paa  Medaillen),  nikkede  og 
saae  med  et  bifaldende  Blik  paa  Rudolph,  der  aaben- 
bart  nu  havde  betraadt  den  Vei,  han  selv  ansaae  for 
den  eneste  gangbare. 

—  Jeg  troer  endogsaa,  jeg  truede  Dem  med  Øvrig- 
heden   

—  Ja,  det  ved  Gud  du  gjorde,  du  var  ude  af  dig 
selv. 

—  Naa  ja,  Alt  hvad  jeg  den  Gang  kan  have  sagt, 
tager  jeg  gjerne  tilbage  og  beder  Dem  om  Forladelse. 

Morten  bøiede  Hovedet  —  ikke  uden  en  vis  Vær- 
dighed. 

—  Det  er  vel  kun  naturligt,  hvis  De  nu  omtrent 
tænker  som  saa:  „Denne  Doktor  vil  mig  til  Livs.  Der 
har  han  nu  faaet  et  Tilfælde,  om  hvilket  han  meget 
godt  veed,  at  det  er  haabløst.  Nu  vil  han  faa  mig  til 
at  gaa  i  Fælden  dér.  Han  haaber,  at  jeg  skal  tage  mig 
af  Sagen  og  love,  at  det  skal  nok  blive  godt,  og  naar 
det  saa  blot  bliver  værre  og  Frøkenen  døer,  saa  sidder 
jeg  i  Klemmen,  og  saa  hidser  han  Alverden  op  imod 
mig. 

Morten  missede  med  de  smaa  Vandblaa  men  gav 
ikke  en  Lyd  fra  sig  ved  denne  Analyse  af  hans  Tan- 
ker, som  han  hverken  accepterede  eller  refuserede. 

—  Nu  vel!  jeg  giver  Dem  mit  Æresord  paa,  at  der 
ikke  er  en  Skygge  af  en  saadan  Bagholds-Tanke  i  mit 
Sind.  For  det  Første  anser  jeg  ikke  dette  Tilfælde  for 
haabløst.  Og  desuden,  det  er  simpelthen,  som  jeg  sag- 
de til  Kammerraaden,  jeg  har  gjort  Alt  hvad  jeg  kun- 
de, og  Alt  hvad  min  Professor  har  raadet  til,  jeg  har 
skrevet  til  ham  og  talt  personlig  med  ham  i  Kjøben- 
havn 

—  Professor  Wimmer,  sagde  Brix  til  Morten  —  et 
Videnskabens  Lys  ....  hm.  Høit  anset  Læge,  tilføiede 
han,  da  det  var  ham  tvivlsomt,  om  Metaphoren  ikke 
oversteg  Røgterens  Fatteevne. 

Morten  nikkede.  „Saadan  En  naturligvis,  der  neppe 
vilde  saameget  som  sige  Goddag  til  en  Anden,"  tænkte 
han.  Og  de  to  Lægers  Tanker  vare  ikke  saameget  for- 
skjellige  fra  hans:  „Hvad  vilde  vel  Professor  Wimmer 
sige,"  tænkte  de  begge  uvilkaarlig  —  „hvis  han  saae 
os  sidde  her  og  spørge  en  Røgter  om  Raad  angaaende 


182 


en  Patient,  som  han  selv  har  været  med  til  at  kurere 
paa!" 

—  Trods  alt  det  kommer  vi  ikke  fremad,  fortsatte 
Rudolph.  Og  vi  maa  fremad.  Saa  har  jeg  simpelthen 
sagt  til  mig  selv:  —  Vi  veed  ikke  Raad  mer,  maaske 
veed  Morten  et,  ligemeget  hvorfra,  om  han  saa  har 
det  fra  Fanden  selv;  vi  kan  ikke,  maaske  kan  Morten, 
maaske  har  han  saadan  en  Kraft  —  man  maa  prøve 
det.  Og  Kammerraaden  han  nægtede  først  rent  ud,  at 
De  var  her,  fordi  han  troede,  at  jeg  kom  for  at  ærgre 
og  fortrædige  Dem,  og  at  det  saa  maaske  tilsidst  kun- 
de føre  til,  at  De  forlod  Lønholt.  Men  da  jeg  saa  for- 
klarede ham  hvordan  det  var,  saa  klappede  han  mig 
paa  Skuldren  og  sagde,  at  det  var  fornuftig  gjort  af 
mig,  for  hvis  der  var  nogen  Mand,  der  kunde  hjelpe, 
saa  var  det  Morten  Usserød. 

Brix  saae  paa  Collega-Vennen  med  en  snu  Blinken, 
der  tydeligere  end  Ord  sagde:  a  very  good  move,  old 
boy! 

Og  denne  Smiger  var  heller  ikke  helt  virkningsløs. 
Morten  strøg  med  en  langsom,  kjærtegnende  Bevæ- 
gelse Haandfladen  henover  den  stubbeskjæggede  Hage. 

—  Ja,  jeg  veed  nok,  at  Kammerraaden  han  har 
god  Tro  til  mig. 

—  Naa,  det  maa  De  nok  sige!  udbrød  Brix.  —  Og 
De  vil  da  heller  ikke  gjøre  hans  Tillid  til  Skamme. 

Men  det  fremsmigrede  Smil  forsvandt  strax  igjen. 
Morten  rodede  med  Uldhuen  lidt  rundt  om  paa  Hoved- 
skallen —  en  Manipulation,  der  omsider  førte  til  føl- 
gende Orakelsprog:  — 

—  Hvor  Morten  Usserød  itte  har  noget  aa  skaffe, 
dér  gaar  Morten  Usserød  itte  hen. 

—  En  meget  god  Livsregel,   Morten,   for   saa  vidt. 

Men  hvor  kan  De  vide,  om  De  ikke  har  Noget  at  skaffe 
her?  Man  kan  dog  ikke  bygge  paa  saadan  et  flygtigt 
Indtryk,  saadan  næsten  i  Forbigaaende.  Jeg  troer  jo, 
at  De  har  et  godt  Blik  for  en  Del  Sygdomme  —  vilde 
Cand  med.  Rasmus  Brix  maaske  ellers  sidde  som  Dis- 
cipel ved  Deres  Fødder? 

Det  kildrede  Smil  viste  sig  igjen  ved  Røgterens  af 
Tobaksaft  stærkt  markerede  Mundvig  og  maatte  vi- 
skes bort  af  en  Haand,  der  langsomt  gled  ned  over 
Kinden  og  rundt  om  Hagen,  med  en  Lyd,  som  om  den 
strøg   over  et  Rivejern. 

Brix  blinkede  atter  tilfreds  over  til  Rudolph.  Han 
bøiede  sig  frem,  saa  at  han  med  sin  Haand  kunde 
berøre  den  store  Usserøders  Knæ  og  fortsatte   : — 

—  Men  De  maa  nu  ogsaa  give  Deres  Blik  Tid  og 
Leilighed  til  at  se  sig  rigtig  for.  Saa  ser  dette  Blik 
utvivlsomt  dybere  end  vores  kan  gjøre  det,  men  dog 
ikke  saadan  i  Forbigaaende,  Morten. 

Den  Usserøder  Helsenbringer  rykkede  sig  urolig 
frem  og  tilbage  paa  sit  Thronsæde,  som  om  han  følte 
sig  svært  i  Klemme  ved  Disciplens  Maade  at  tage  ham 
paa,  og  gav  sit  Hoved  en  dygtig  Afrubning  med  Uld- 
huen: — 

—  Ja,  saadan  en  Dogder  —  eximineret  og  med  Latin 
og  alt  det  ....  se  han  kan  jo  nok  gaa  hen,  om  ogsaa 
han  veed,  at  det  har  itte  noget  paa  sig  ....  han-n 
snakker  jo  og  han-n  —  skriver  jo  og  han-n  —  naa  ja, 
det  veed  De  jo  bedst  hvad  han  gjør.  Men-n,  se  det  kan 
en  Anden  nu  ligegodt  itte  gjøre,  det  vilde  gaa  ham 
galt,  vilde  det. 

Rudolph  gjorde  en  uvilkaarlig  heftig  Bevægelse: 
hvad  var  der  at  stille  op  med  saadan  en  tykpandet 

Stivnakke?  Men  en  beroligende  Gestus  af  Brix'  Haand 
forhindrede  det  truende  Udbrud. 

—  Men  Morten  dog!  hvor  kan  De  da  være  saa  mis- 
troisk? Der  er  sandelig  Ingen,  som  vil  gjøre  Dem 
Noget.  De  forpligter  Dem  jo  ikke  til  nogetsomhelst. 
Hvis  De  virkelig  til  Slut  finder,  at  De  ikke  kan  hjelpe 
Patienten,  naa  ja  —  — 

Men  et  hvast  Øiepar  naglede  ham  fast  her:  — 

—  Ja,  hvad  saa,  Dogder? 

Brix  studsede.  Saa  trak  han  paa  Skuldren. 

—  Naa  ja,  saa  gaar  De  hjem  igjen,  det  er  jo  da  en 
ærlig  Sag. 

—  Saa?  og  siger:  „der  er  itte  Noget  at  stille  op  — 
der  er  itte  noget  Haab."  Gjør  I  ka'ske  saadan,  I  Exi- 
minerede?  Næ  —  paa  det  Lav næ-æ!  he!  /  snak- 
ker —  saadan  og  saadan  —  og  /  skriver  op  for  Abe- 
tegeren  —  det  og  det;  og  /  skaver  jer  og  anstiller  jer, 

som  om naa  ja,  hvorfor  itte?  Det  er  jo  saadan 

jeres  Håndtering,  er  det.  —  Men  en  Anden,  ham  vilde 
det  gaa  galt,  naar  han  gjorde  det. 

—  Aa  Snak,  Morten!  Hvem  vil  da  gjøre  Dem  Noget? 
Morten  saae  høitidelig  paa  ham. 

—  Hvem?  Vorherre!  For  det  var  at  ta'e  hans  Gaver 
forfængelig.  For  saadan  Gaver  dem  har  jeg  ....  ja, 
De  vee'  et  da  jo,  Dogder.  Jo  jeg  har  —  (til  Rudolph)  — 
Det  var,  da  jeg  var  inde  ved  Kavalleriet,  at  det  kom 
frem.  Der  var  en  Hest  og  kom  for  Skade,  og  det  blødte 
saa  det  regnede  etter;  og  jeg  gav  mig  til  at  klappe  det 
stakkels  Bæst  blot  for  saadan  at  berolige  det  en  Kjen- 
de,  og  saa  la'e  de  Andre  Mærke  til,  at  det  blødte  min- 
dre; og  jo  fastere  jeg  la'e  min  Haand  lige  over  Saaret, 
desto  mer  tog  Blødningen  af.  Se,  det  var  jo  aldrig  ful- 
den mig  ind,  at  jeg  ku'  standse  Blod.  Men  fra  den 

Dag  af  blev  jeg  altid  hentet,  naar  En  var  kommen  til 
at  skjære  sig,  og  det  sku'  aldrig  sla  feil,  at  Blødningen 
blev  stillet.  Det  er  en  god  Gave  er'et,  men  det  er  da 
itte  den  Eneste  heller,  jeg  har. 

—  Jeg  føler  mig  kaldet  —  bemærkede  Brix  —  til 
at  bevidne,  at  det  har  sin  Rigtighed  med  hans  Blod- 
stillen.  Jeg  har  konstateret  det  experimentalt,  selv  væ- 
rende corpus  vile. 

—  Jo  —  Dogderen  her,  han  kjender  til  det.  Se  det 
er  saadan  en  af  de  Kræfter,  jeg  har.  Men  det  er  min 
Mening,  at  hvis  jeg  gik  hen  og  skavede  mig  som  en 
Dogder  han  gjør,  og  kan  have  Ret  til  at  gjøre,  jeg  vil 
slet  itte  sige  Andet  —  kan  have  Ret  til,  over  det  at 
han  er  eximineret  og  har  Bevilling  og  skal  leve  af  det 
og  enhver  er  Tyv  i  sin  Næring  —  det  kan  jo  være  saa 
rimeligt!  Men  hvis  at  jeg  gik  hen  og  gjorde  ligedan,  se 
saa  er  det  min  Tro,  at  de  Kræfter  de  blev  taget  fra 
mig  igjen,  for  dem  har  man  fra  oven.  Og  derfor  er 
det,  jeg  siger:  Hvor  at  Morten  Usserød  itte  har  Noget 
aa  skaffe,  dér  gaar  Morten  Usserød  itte  hen. 

Efter  dette  dixi  ragede  Usserøderen  med  Haanden 
ned  efter  sit  Pibetøi  som  et  Tegn  paa,  at  Palaveren 
var  endt.  Han  betænkte  sig  imidlertid  for  saa  vidt  som 
Haanden  kom  op  igjen  og  begyndte  at  grave  i  Buxe- 
lommen,  hvor  den  udgrov  en  Tut  Karduspapir,  som 
viste  sig  at  indeholde  en  Rulle  Skraatobak,  af  hvilken 
han  bed  en  Stump  af.  Grunden  til  denne  Ombytning 
af  Tobaksnydelsens  Form  viste  sig,  da  han  efter  atter 
at  have  begravet  Kardustutten  og  givet  Uldhuen  et 
Skub,  saa  den  sad  ligere  paa  Hovedet,  reiste  sig  og 
idet  han  hev  op  i  Buxelinningen  bemærkede:  — 

—  Ja,  jeg  sku'  da  kjøre  Dogderen  over  til  Hanenau. 

—  Nei,  naar  De  selv  ikke  vil  med  derover  —  mig 

har  det  saamænd  ingen  Nød  med,  jeg  kommer  tidsnok 
hjem,  naar  jeg  gaar  tilfods. 

Forgjæves  gjorde  Brix  Tegn  bag  Mortens  Ryg  — 
Tegn,  der  tydelig  sagde:  „Lad  ham  blot  kjøre  dig, 
maaske  kan  du  dog  overtale  ham  underveis."  Rudolph 
tog  med  et  Haandtryk  Afsked  fra  Vennen  og  med  et 
flygtigt  Nik  fra  Røgteren,  hvem  han  ikke  kunde  til- 
give, at  de  Forhaabninger,  man  havde  sat  til  ham, 
allerede  ved  Dørtærsklen  vare  faldne  til  Jorden. 

Det  var  ved  at  klare  op,  og  Rudolph  havde  Vinden 
paa  Ryggen.  Men  hvor  langt  lettere  havde  han  ikke 
fundet  det  at  kjæmpe  sig  frem  mod  Haglbygen  gjen- 
nem  denne  Allé  end  nu  at  seile  tilbage  for  Medbør 
med  uforrettet  Sag.  Først  nu  mærkede  han  rigtig,  hvil- 
ket fortvivlet  Haab  han  havde  sat  til  Mortens  Hjelp; 
maaske  saameget  mere  krampagtigt  Haab,  som  det 
havde  kostet  ham  saa  haard  en  Kamp  med  sin  pro- 
fessionelle Stolthed  at  svinge  sig  op  til  dette  unormale 
Skridt. 

Kun  modstræbende  syntes  hans  Fødder  at  ville  bære 
ham  tilbage  til  Hanenau  igjen.  En  Lykke,  at  han  i  det 
mindste  ikke  havde  betroet  Kammerjunkeren  noget 
om  denne  Expedition! 

Og  den  tillidsfulde  Kammerraad!  Egentlig  havde 
det  dog  været  hans  Skyldighed  at  aflægge  Beretning 
om  Sagens  Udgang  for  denne  brave  Mand,  der  tog 
saa  hjertelig  Andel  i  den.  Men  han  havde  glemt  det 
fuldstændig,  og  kunde  ikke  beslutte  sig  til  at  vende 
om. 

Og  forresten:  —  Morten  vilde  jo  nok  fortælle  sin 
Husbond  Alt  —  om  hint  Blik,  der  „tog  Afsked"  der- 
ude i  Hanenau  Skov. 


FEMTE  BOG 


Det  var  ikke  længer  noget  Nyt,  at  Tjørnehækken 
havde  klædt  sig  i  glindsende  Grønt,  og  Øiet  havde 
næsten  ogsaa  allerede  vænt  sig  til,  at  Lindekronerne 
spillede  i  Vinden  med  de  smaa  hjerteformede  Blade. 
Men  at  ovre  i  Frugthaven,  hinsides  den  grønne  Hæk,  de 
sorte  Grene  bedækkede  sig  med  Blomstersne,  det  var 
en  ny  Glæde,  der  næsten  syntes  at  være  uudtømmelig. 
Allerede  igaar  havde  den  forjættet  sig  ved  et  sart  rosa 
Slør,  og  idag  havde  den  indfundet  sig  for  Alvor,  og 
Agnes  syntes,  at  hun  fra  Kvarter  til  Kvarter  kunde 
følge,  hvorledes  det  hvide  Bioster  bestandig  fyldigere 
og  bestandig  kridhvidere  malede  sig  paa  den  blaa 
Himmelgrund. 

Saa  havde  hun  dog  faaet  det  at  se,  som  hun  den 
Dag,  da  de  forberedte  sig  til  Meranerreisen,  havde 
sukket  over  ikke  at  skulle  se  iaar  og  frygtet  maaske 
aldrig  mer  at  faa  at  se. 

Hun  laa,  vel  tildækket  og  indsvøbt  i  Tæpper,  i  en 
Flugtstol  ved  den  solbeskinnede  Husvæg.  Det  var  en 
varm  og  stille  Dag.  Naar  et  sagte  Lufttræk  fra  Tid  til 
anden  legede  med  Lindebladene,  saa  kom  det  fra  Øst, 
og  i  denne  Retning  gav  Huset  fuldkomment  Læ.  Der- 

ude  —  det  vidste  hun  —  stod  Skoven  i  sin  første  ufor- 
lignelige Skjønhed,  denne  usigelige,  durskjære  Bøge- 
skjønhed,  der  i  hele  Verden  ikke  finder  saa  fuldkom- 
men en  Sangbund  som  et  dansk  Hjerte,  og  hendes 
vibrerede  allerede  ved  Tanken  derom.  Hun  skulde 
kjøre  derud  imorgen,  hvis  Veiret  holdt  sit  Løfte. 

Det  glædede  hun  sig  uendelig  til.  Men  idag  var  der 
saa  vidunderligt,  saa  feagtig  skjønt  her,  hvor  Kirse- 
bærtræerne blomstrede,  at  hun  ikke  en  Gang  nænnede 
at  længes  videre  ud.  Det  vilde  have  været  saa  utak- 
nemmeligt imod  dem!  Var  det  ikke  Lykke  nok  at  ligge 
her  ganske  stille  og  skue  og  aande  —  ogsaa  dem  aan- 
dede  hun,  for  en  fin  Duft  af  dem  gjennemstrømmede 
Luften,  saa  sart,  at  en  normal  Sands  neppe  vilde  op- 
fange den,  medens  hendes  indsugede  den  med  hvert 
Aandedrag.  Tilstrækkelig  Lykke,  saa  meget  mere  som 
hun  følte  sig  lidt  mat.  Hun  havde  ikke  haft  nogen 
rigtig  god  Nat,  skjøndt  hun  ikke  var  bleven  plaget  af 
Hoste,  og  det  slemme  Tryk  for  Brystet  var  forsvundet. 

Men  Matheden  var  blevet.  Den  havde  imidlertid 
ikke  noget  Pinligt  ved  sig,  naar  man  laa  saadan  stille 
hen  og  gav  sig  den  blotte  Tilværelse  i  Vold  —  lod  sig 
drive  af  dens  Strøm.  Ja,  det  var  som  om  den  gjorde 
En  endnu  modtageligere  for  al  denne  milde  Skjønhed, 
der  af  sig  selv  strømmede  ind  paa  En.  Desuden  har 
jo  Foraarsluften  som  bekjendt  i  og  for  sig  noget  træt- 
tende ved  sig,  saa  det  var  ikke  saa  lige  at  afgjøre, 
hvormeget  af  denne  Mathed  der  kom  paa  dens  Reg- 
ning —  og  man  lod  det  saa  gjerne  staa  uafgjort  hen. 

Saa  laa  hun  da  stille  og  velbehagelig  dér  i  det  Fri, 
og  medens  Vaaren  drog  ind  ad  de  aabne  Sandsedøre 
—  drog  ind  med  sød  Fuglesang,  med  Blomsterduft  og 
frisk  Muldjordslugt,  med  lindt  viftende  Lufttræk,  med 

disse  glade  Farver  af  grønt  Løv  og  hvidt  Frugtbloster 
—  overlod  hun  sig  til  sine  Tankers  rolige  Flod,  der 
gjenspeilede  allehaande  Billeder  fra  svundne  Dage. 

Hun  var  atter  i  sit  Barndomshjem,  paa  den  lille 
Gaard  „Birkedal",  som  hendes  Fader  havde  eiet  i 
Nordsjælland.  Hun  saae  de  tarvelige,  lave  Værelser; 
hun  gik  om  i  Haven  til  alle  sine  Yndlingssteder,  hvi- 
lede oppe  paa  Høien  under  den  store  Lind,  blev  borte 
i  Hindbærkrattet,  klattrede  op  i  den  mægtige  Stak, 
hvor  hun  elskede  at  bygge  sig  en  Rede  i  den  gyldne, 
vellugtende  Halm.  Og  hvor  tydelig  saae  hun  ikke  For- 
ældrene for  sig,  naar  hun  et  Øieblik  lukkede  sine  Øine  — 
Faderen,  næsten  lige  saa  høi  som  sin  ældre  Broder,  der 
siden  traadte  i  hans  Sted,  og  som  i  mange  Henseender 
lignede  ham,  altid  kjærlig  men  stille  og  indadvendt, 
som  om  en  Anelse  om  hans  tidlige  Død  allerede  over- 
skyggede hans  Sind.  Et  Fald  med  en  snublende  Ride- 
hest tilføiede  ham  en  indre  Skade,  der  bortrev  ham 
efter  aarelang  Lidelse. 

Dette  Skjæbneslag  skar  dybt  ind  i  den  fjortenaarige 
Piges  Sjæl,  og  Opløsningen  af  det  gamle  Birkedaler 
Hjem  —  med  den  i  Gaarden  afholdte  Auktion  over 
de  mange  Sager,  som  der  ikke  længer  vilde  være  Brug 
eller  Rum  for  —  var  som  et  Brud  i  hendes  Liv,  hvis 
smertelige  Efterdønning  først  kom  rigtig  til  Ro  fire 
Aar  senere,  ved  den  efter  Moderens  Død  følgende  Om- 
plantning til  Hanenauer  Hjemmet. 

Mellem  disse  to  Hovedbegivenheder  laa  i  eentonig 
Graaveirsbelysning  det  indskrænkede  Liv  i  Kjøben- 
havn,  hvor  hun  aldrig  i  fuld  Betydning  fandt  et 
„Hjem".  Saare  indskrænket  forekom  det  hende,  som 
var  vant  til  Landlivet.  Moderens  ganske  vist  lidt  over- 
fladiske musikalske  Begavelse  havde  Agnes  en  Del  at 

takke  for;  men  hendes  ufrie  og  temmelig  svage  Aand 
harmoniserede  ikke  videre  med  Datterens.  Ofte  havde 
Agnes  allerede  den  Gang  gjort  sig  selv  Bebreidelser, 
fordi  hun  vist  ikke  havde  været  kjærlig  nok  mod  Mo- 
deren, og  endnu  oftere  havde  hun  gjort  dei  senere. 
Ogsaa  nu  lød  denne  anklagende  Stemme  i  hendes 
Hjerte.  „Hvis  jeg  nu  døer,  og  der  gives  et  Gjensyn  — " 
tænkte  hun.  Og  hun  kunde  ikke  finde,  at  der  rørte  sig 
nogen  Glæde  ved  den  Tanke  at  se  Forældrene  igjen. 
Hvor  kjær  hun  end  havde  haft  sin  Fader,  og  hvor 
meget  hun  end  havde  længtes  efter  ham  i  de  første 
Aar  efter  hans  Død:  —  han  tilhørte  Fortiden,  ja  egent- 
lig Barndoms-Idyllen  „Birkedal". 

I  disse  Maaneder  havde  hendes  Tanker  ofte  syslet 
vedvarende  med  Døden  og  det  Hinsides,  men  idag  for- 
maaede  de  kun  at  gjøre  en  flygtig  Udflugt  i  denne 
hemmelighedsfulde  Retning:  —  altfor  indtrængende 
kaldte  jo  det  trindtom  opblomstrende  Foraar  hende 
tilbage  til  denne  Verden.  Ogsaa  i  hende  selv  virkede 
denne  Vaarseid,  som  hun  inddrak  med  alle  Porer,  og 
gjennemrislede  hende  med  Reconvalescentens  milde 
Livsglæde. 

Hun  længtes  ikke  efter  hint  mystiske  Land.  Hun 
var  kun  altfor  tilfreds  med  at  turde  blive  her  hos  sin 
kjære  Onkel,  der  nu  traadte  ud  af  Døren  for  at  se, 
hvorledes  det  gik  hende,  og  spørge,  om  hun  ønskede 
Noget:  — 

—  Jeg  vilde  meget  heller  sætte  mig  her  ud  til  dig, 
Agnes. 

—  De  fæle  Regnskaber!  Kan  du  da  ikke  opsætte 
dem  til  iaften  ved  Lampelys?  Det  er  saadan  Synd,  at 
du  ikke  nyder  det  deilige  Veir. 

—  Ja,  her  er  deiligt,  og  det  er  rigtig  kjedeligt  med 
det  Arbeide.  Men  jeg  kommer  snart  ud  igjen   .... 

Agnes  var  atter  alene  og  tænkte  paa  denne  Onkel 
og  paa  den  store  gjensidige  Kjærlighed,  der  sammen- 
knyttede dem.  Paa  Birkedal  havde  hun  kun  set  ham 
een  Gang.  Hun  var  sex  Aar  gammel,  da  Onkel  Frederik 
og  Tante  Ida  kom  der  paa  Besøg.  Begge  kappedes  om 
at  forkjæle  Niecen,  og  hver  Gang  den  hvide  Januar 
førte  hendes  Fødselsdag  frem  for  Lyset,  bragte  Posten 
en  Pakke  fra  det  fjerne  Hanenau,  hvor  hun  maatte 
tænke  sig  sine  nye  Slægtninge,  og  hvorhen  hun  saa 
sendte  et  omhyggelig  skrevet  Takkebrev.  Da  hun  var 
tretten  Aar  gammel,  kom  hun  selv  i  nogle  Uger  paa 
Besøg  til  Skovridergaarden,  hvor  hun  følte  sig  som  i 
Paradis.  Hun  savnede  nok,  at  der  ikke  var  noget  rig- 
tigt Avlsbrug,  men  Egnen  var  saa  langt  skjønnere  end 
den  skovløse,  i  hvilken  Birkedal  befandt  sig,  og  des- 
uden forelskede  hun  sig  paa  sin  stille-lidenskabelige 
Maade  daglig  mer  i  Onkel  Frederik  og  Tante  Ida.  Men 
en  Slange  fandtes  der  i  dette  Paradis,  en,  der  skjult 
nagede  paa  de  sarteste  Rødder  af  Livets  Træ.  Og 
skjøndt  Agnes  kun  var  et  Barn,  havde  hun  tidt  en  æng- 
stelig Følelse  af  den  truende  Fare.  Kun  et  Aarstid  der- 
efter, og  et  Par  Maaneder  efter  hendes  Faders  Død, 
bortrev  en  Kræftlidelse  hendes  Tante  —  det  var  den 
anden  dybe  Skygge  i  Agnes'  unge  Liv. 

Fra  nu  af  saae  hun  hyppig  Onkel  Frederik.  Saa 
ofte  et  eller  andet  Tjenesteanliggende  førte  ham  til 
Hovedstaden,  forsømte  han  ikke,  næsten  hver  Dag  at 
se  ud  til  sin  Svigerinde  paa  Frederiksberg.  Han  kom 
ogsaa  til  Agnes'  Confirmation;  for  ikke  at  forsømme 
denne  Fest  bragte  han  det  Offer,  hofmandsmæssig  at 
skjule    sin   ukirkelige   Tænkemaade,    der   var   Sviger- 

Rudolph  Stens  Landpraksis    II.  13 


194 


inden  velbekjendt,  og  som  hun  tog  ham  meget  ilde  op. 
Han  vilde  ikke  undvære  den  Glæde,  egenhændig  at 
lægge  en  smuk  Perlekjede,  som  han  for  mange  Aar 
siden  havde  skjænket  sin  Brud,  om  den  kjære  Nieces 
Hals.  At  hun  sværmerisk  havde  elsket  hans  Ida,  gjorde 
hende  endnu  kjærere  for  ham  og  knyttede  et  inder- 
ligt Baand  imellem  dem.  Han  mindede  hende  levende 
om  Faderen;  men  ikke  blot  i  Holdning  og  Levemaade, 
ogsaa  i  alle  andre  Henseender  var  han  en  langt  mere 
glimrende  Udgave  af  det  Harstorfske  Væsen  end  Eie- 
ren  af  Birkedal. 

Det  var  maaske  ikke  ganske  datterligt  af  Agnes  at 
anerkjende  dette  saa  uforbeholdent,  som  hun  gjorde. 
Men  endnu  mere  beskjæmmende  for  den  datterlige 
Samvittighed  var  den  Tanke,  hvor  let  hun  var  kom- 
men ud  over  Tabet  af  Moderen,  da  Onkel  Frederik 
allerede  om  Aftenen  efter  Begravelsen  bad  hende  om 
at  følge  med  ham  hjem  til  Hanenau  og  være  ham  i 
Datters  Sted.  Hun  befandt  sig  ikke  i  Hjemnød,  for  den 
ældste  af  Brødrene,  General  Harstorf,  ønskede  at  tage 
hende  i  Huset;  han  var  rigt  gift  og  havde  to  Døtre, 
lidt  ældre  end  hun,  og  de  holdt  allesammen  af  hende. 
Imidlertid  traadte  han  gjerne  tilbage  i  Betragtning  af, 
at  den  ensomme  Skovrider  trængte  mere  til  hende.  I 
hendes  eget  Hjerte  var  der  ingen  Vaklen. 

Saa  kom  hun  da  i  sit  attende  Aar  her  til  Hanenau, 
til  sit  blivende  Hjem,  paa  en  skjøn  Vaardag  som 
denne,  for  sex  Aar  siden.  Hvor  vemodig  havde  den 
Gang  den  Tanke  været,  at  hun  her  skulde  erstatte  en 
Uerstattelig!  Men  hvor  skjøn  var  saa  ikke  nu  den  Be- 
vidsthed, at  hun  dog  havde  gjort  det,  saavidt  det  var 
muligt!  Alt  hvad  en  Datter  kunde  være  for  sin  Fader, 
havde  hun  været  for  den  barneløse  Enkemand. 

Kunde  hun  være  i  Tvivl  derom  nu,  da  han  kom  ud 
til  hende  og  satte  sig  ved  Siden  af  hende  —  for  en  fem 
Minutters  Tid,  idet  han  afbrød  sin  nøgterne  Ørken- 
reise  gjennem  Regnskabsstøvet  ved  en  lille  Oase?  Kun- 
de hun  være  i  Tvivl  derom,  da  hans  Haand  greb  og 
trykkede  hendes,  da  de  klare  Øine  hvilede  paa  hende 
og  med  deres  kjærlige  Blik  vilde  udforske,  om  det  nu 
ogsaa  gik  hende  godt?  da  det  velbekjendte  faderlige 
Smil  spillede  om  hans  Læber  ved  hendes  Forsikring, 
at  hun  laa  ganske  deilig  her  og  ikke  følte  den  ringeste 
Kulde? 

—  Og  hvordan  gaar  det  dig  med  dine  Armsmerter, 
Onkel? 

—  Aa,  de  har  næsten  helt  tabt  sig.  Saadan  smukt 
Veir  er  det  bedste  Middel  mod  Rheumatisme. 

—  Ja,  er  du  nu  ogsaa  vis  paa,  at  det  er  Rheuma- 
tisme? 

—  Naturligvis  er  det  det.  Den  har  gamle  Skovmen- 
nesker altid.  Du  veed  jo  hvordan  gamle  Ane  er  tilredt 
af  den.  Saa  man  maa  være  taknemmelig,  naar  det  ikke 
er  mer. 

—  Ja  men,  det  er  rigtig  slemt,  at  du  saa  netop  skal 
have  det  stygge  Skriveri,  som  angriber  Armnerverne. 
Gaar  du  nu  ind  igjen  til  de  afskyelige  Regnskaber? 

—  Kun  en  lille  Time  endnu,  saa  er  jeg  færdig  for 
idag. 

Han  vendte  sig  endnu  en  Gang  om  i  Døren  og  kys- 
sede paa  Haanden. 

Men  da  han  gik  ind,  lod  han  hende  ikke  blive  gan- 
ske ensom  tilbage.  Pamina  var  kommen  ud  sammen 
med  ham.  Den  sprang  nu  op  i  Agnes'  Skjød  og  gav  sig 
til  at  spinde  sin  Traad  som  en  meget  passende  Ren- 
ding  for   hendes   Tankevæv.   For   Pamina   ankom   til 

Hanenau  neppe  en  Uges  Tid  efter  at  hun  havde  gjort 
det  til  sit  Hjem,  og  Bekjendtskabet  med  den  hørte  til 
de  første  Erindringer  fra  hendes  ny  Epoche.  Mangen 
en  Gang  havde  hun  i  hin  Tid  siddet  her  i  Frugtblo- 
stringen  med  Katten  i  sit  Skjød  og  ladet  sin  Haand  gli- 
de hen  over  dens  Fløielspels,  medens  Erindringsbille- 
dernes Islet  gled  lige  saa  let  i  dens  Spindings  Rende- 
garn, som  de  gjorde  nu. 

Der  var  den  Dag,  da  Onklen  førte  hende  ud  i  Plante- 
skolen, hvor  der  var  kommen  nordamerikanske  Ahorn; 
den  Gang  de  ude  i  Skoven  blev  overfalden  af  Torden- 
bygen og  stod  under  den  store  Bøg  ved  Borremosen,  til 
det  mægtige  Løvtag  ikke  længer  kunde  beskytte  dem, 
og  de  kom  dyngvaade  hjem  og  fik  Skjænd  af  Brønd- 
sted; den  Morgen,  da  han  ude  i  Birkelunden  med  spø- 
gefuld Høitidelighed  førte  hende  hen  til  en  lille  Bænk, 
som  han  havde  ladet  sætte  paa  dette  Sted,  hun  alle- 
rede i  sin  Barndoms  Dage  havde  forelsket  sig  i.  Og 
saa  var  der  Begyndelsen  af  Bekjendtskabet  med  Jom- 
fru Brøndsted  —  en  lang  Begyndelse,  meget  vanske- 
ligere end  den  til  Pamina-Venskabet.  For  Jomfruen 
havde  i  den  første  Tid  været  yderst  skinsyg  paa  den 
Nyankomne  og  først  Skridt  for  Skridt  lykkedes  det 
Agnes  at  vinde  hendes  Gunst;  der  var  saa  mange 
Smaatræk  forbundne  med  denne  Overvindelse  af  en 
seig  Modstand,  at  et  vedvarende  Smil  spillede  om  Ag- 
nes' Læber. 

Det  forsvandt.  Et  nyt  Bekjendtskab:  —  det  med  Hu- 
bert Juel. 

Deres  første  Møde.  En  Maidag,  men  først  i  det  føl- 
gende Aar;  stille  og  skjøn  som  den,  der  omgav  hende. 
Juel  havde  været  i  Udlandet  og  Juelsbo  var  lukket. 
Tilfældigvis  havde  hun  i  Kjøbenhavn  aldrig  truffet  sin 

meget  omtalte  Fætter  —  dog  ikke  helt  tilfældig,  for 
saa  vidt  som  han  gik  sine  egne  Veie,  naar  han  opholdt 
sig  i  Residensen,  og  saa  lidt  som  mulig  frekventerede 
Familieselskaber,  hvor  han  —  som  han  senere  betroe- 
de Agnes  —  altid  kjedede  sig  frygtelig.  Hos  Generalen 
var  han  ikke  vel  anskrevet,  og  hvad  Agnes'  Moder  an- 
gik saa  korsede  hun  sig  næsten  synlig,  naar  hun  talte 
om  Familiens  sorte  Faar.  Saaledes  havde  Agnes  hørt 
en  Del  om  ham  og  ikke  set  noget  til  ham. 

En  skjøn  Vaardag  havde  lokket  hende  ud  i  Skoven. 
Paa  Hjemveien  kom  en  Rytter  hende  imøde.  Endnu  i 
dette  Øieblik  saae  hun,  hvordan  Guldfuxsens  Bov  og 
Hals  glindsede  midt  i  det  gjennemsolede  unge  Bøge- 
løv. Det  var  en  statelig  Mand,  der  red  den  —  det  viste 
sig  mer  og  mer.  Hvem  mon  det  vel  kunde  være  — ? 
Rytteren  holdt  Hesten  an,  da  han  var  ligeoverfor  hen- 
de, hilste  og  spurgte,  om  han  havde  den  Ære  at  møde 
Frøken  Harstorf!  Han  var  hendes  Fætter  Hubert  Juel, 
og  kom  lige  fra  Hanenau,  hvor  han  forgjæves  havde 
søgt  Onklen.  Først  den  foregaaende  Aften  var  han 
kommen  hjem;  hans  Moder  vilde  komme  om  faa  Dage, 
og  saa  haabede  han,  at  de  oftere  vilde  ses.  Af  sin  Mo- 
der havde  han  hørt  saa  meget  om  sin  Kusine  Agnes, 
at  han  havde  glædet  sig,  da  hun  i  et  Brev  fortalte  ham, 
at  hans  kjære  Onkel  nu  ikke  længer  skulde  være  ene 
til  Huse  paa  Hanenau  men  havde  faaet  saadan  en 
Pleiedatter. 

Indtrykket  var  temmelig  overraskende,  og  behage- 
lig overraskende.  Efter  hvad  hun  havde  hørt,  havde 
hun  forestillet  sig  en  noget  rude  Landjunker,  og  her 
saae  hun  en  fuldendt  Gentleman  for  sig  —  i  alt  Fald 
i  det  Ydre.  Der  var  imidlertid  ogsaa  i  hans  Blik  og  Smil 
Noget,  der  i  høi  Grad  tiltalte  hende,  og  Onklen  bekræf- 

lede  siden,  at  der  var  meget  Nobelt  paa  Bunden  af 
ham.  Det  Samkvem,  der  nu  hurtig  knyttede  sig  mel- 
lem Juelsbo  og  Hanenau,  befæstede  det  første  gunstige 
Indtryk.  Hun  fandt,  at  Fætteren  var  ganske  vel  belæst, 
især  i  engelsk  Litteratur  (han  elskede  Byron,  som  hun 
selv)  men  rigtignok  desværre  ikke  meget  musikalsk; 
hans  Væsen  var  fornemt  og  enkelte  Tegn  paa  opbru- 
sende Heftighed  hindrede  ikke  et  gjennemgaaende  Ind- 
tryk af  Godmodighed;  overfor  Onklen  var  hans  Hold- 
ning præget  af  ligesaa  megen  Ærefrygt  som  Hjertelig- 
hed, hende  selv  behandlede  han  med  udsøgt  ridderlig 
Forekommenhed  og  Moderen  med  en  fintfølende  Om- 
hu, der  undertiden  havde  noget  Rørende  ved  sig. 

Tante  Ottilie  kjendte  Agnes  allerede  lidt  til  fra  Kjø- 
benhavn.  Hendes  Moder  yndede  ikke  Geheimeraadin- 
den  og  fik  ogsaa  undertiden  at  føle,  at  hun  ikke  var 
nogen  Harstorf.  Overhovedet  gjaldt  hun  i  hele  Kred- 
sen for  meget  hovmodig.  Maaske  smigrede  det  just  der- 
for Agnas,  at  denne  Halvtante  fra  første  Færd  af  hav- 
de begunstiget  hende.  Ganske  tydelig  mindedes  hun 
den  Dag,  da  ved  en  ubetydelig  Omstændighed  for  før- 
ste Gang  den  Tanke  dæmrede  for  hende,  at  Tante  Ot- 
tilie maaske  havde  sine  Planer  med  hende  og  Sønnen. 
Først  afviste  hun  den  som  absurd,  da  hun  ingen  Formue 
havde.  Men  efterhaanden  blev  det  hende  klart,  at  det 
virkelig  forholdt  sig  saaledes,  og  at  hendes  kostelige 
Egenskab,  at  være  „en  Harstorf",  i  Geheimeraadindens 
Øine  erstattede  den  manglende  Medgift. 

Ogsaa  det  mindedes  hun,  hvordan  hun  første  Gang 
fik  en  Mistanke  om,  at  Hubert  elskede  Erna,  og  at  hans 
Kjærlighed  gjengjældtes,  for  saa  vidt  en  Kvinde  som 
Erna  var  i  Stand  til  at  gjøre  det.  Hun  vidste  jo  fra  sine 
Kusiner  —  Generalens  Døtre  —  at  de  to  en  Gang  næ- 

sten  havde  været  forlovede.  Denne  Mistanke,  som  snart 
blev  til  en  Opdagelse,  voldte  hende  en  heftig  Smerte, 
der  først  forklædte  sig  som  Skuffelse  og  Ringeagt,  men 
derpaa  afslørede  sig  som  Skinsyge.  Denne  Omstændig- 
hed var  det  eneste  faste  Holdepunkt,  hun  havde  for 
Besvarelsen  af  det  Spørgsmaal,  naar  hendes  Kjærlig- 
hed til  Hubert  egentlig  var  opstaaet.  Men  det  forekom 
hende  nu,  som  om  denne  Kjærlighed  var  blevet  desto 
heftigere,  jo  tydeligere  det  viste  sig,  at  den  var  haab- 
løs.  Hvis  den  fra  først  af  var  bleven  gjengjældt,  saa 
havde  maaske  nogle  Egenskaber  hos  denne  Kraftnatur 
vakt  Betænkelighed,  og  Onklen  havde  vistnok  hævet 
en  advarende  Røst;  thi  hvor  velvillig  han  end  saae  paa 
sin  Neveu,  saa  vilde  han  dog  have  ønsket  sin  Pleiedat- 
ter  en  anden  Mand;  kortsagt,  forsk jellige  modvirkende 
Faktorer  vare  komne  i  Virksomhed.  Nu  gav  selve  Følel- 
sens Haabløshed  den  frit  Spil.  Desuden  er  Elskov  ikke 
mindre  beslægtet  med  Døden  end  med  Livet  og  trives 
mindst  ligesaa  godt  ved  bedske  Giftknolde  som  ved 
søde  Frugter. 

Og  der  gaves  neppe  en  selskabelig  Sammenkomst, 
hvor  ikke  saadanne  Giftknolde  serveredes  denne  Elskov 
i  rigeligt  Maal.  Der  var  navnlig  hin  Dinér  paa  Juelsbo 
for  et  Aar  siden,  til  hvilken  Bjerrings  ikke  vare  kom- 
ne, fordi  de  allerede  havde  taget  imod  en  anden  Ind- 
bydelse. Som  om  det  var  igaar  erindrede  hun,  hvor 
livlig  Hubert  havde  underholdt  sig  med  hende,  og  med 
hvilken  Smerte  hun  havde  mærket,  at  det  kostede  ham 
stor  Anstrengelse  og  at  han  neppe  var  i  Stand  til  at 
skjule  det  daarlige  Humør,  hvori  Ernas  Udebliven 
havde  sat  ham.  Saa  var  det,  at  Erna  kom  den 
følgende  Dag  og  tog  hende  med  i  sin  Vogn  for  at 
spørge  hende  ud  og  underveis  havde  gjort  høist  in- 

diskrete  Antydninger  angaaende  „Juelsboer-Heben"  — 
Antydninger,  der  saarede  Agnes  saa  meget  giftigere, 
som  hun  selv  altid  havde  haft  en  instinktiv  Uvillie  over- 
for denne  Jomfru  Paulsen.  Desuden  havde  hun  den 
foregaaende  Aften  opfanget  et  Blik  af  lidt  upassende 
Fortrolighed,  der  fra  Pigens  sorte  Øine  havde  dristet 
sig  over  til  Husherrens.  Dette  Blik  havde  i  høi  Grad 
mishaget  hende,  men  hun  havde  ikke  gjort  sig  videre 
Tanker  derover;  nu  havde  Ernas  letfærdige  Snak  imid- 
lertid røvet  hende  Ikke-Tænkningens  Ro.  Hvis  disse 
Antydninger  ikke  havde  været  —  (og  Erna  gjentog 
dem  leilighedsvis  paa  en  næsten  usømmelig  Maade, 
saa  det  var  aabenbart  at  denne  Mistanke  ikke  lod  hen- 
de selv  i  Fred)  —  saa  vilde  den  unge  Pige  visselig  al- 
drig være  falden  paa  at  se  noget  Mistænkeligt  i  Regis- 
ses Afmagtsanfald  i  Novemberselskabet.  Men  nu  kun- 
de rigtignok  den  een  Gang  vakte  Mistanke  ikke  for- 
blive tavs,  saa  meget  mindre,  som  Erna  ikke  forsømte 
hviskende  at  meddele  hende  sin  Diagnose. 

Man  skulde  tro,  at  dette  kunde  have  været  tilstrække- 
lig Gift  for  et  ungt  Hjerte  til  at  indtage  paa  een  Gang. 
Men  hint  usalige  Novemberselskab  paa  Juelsbo  gjemte 
i  sine  Følger  endnu  værre  Overraskelser.  Anden  Dagen 
derefter  kom  Erna  kjørende  og  havde  en  timelang  Con- 
ference  med  Onklen.  Umiddelbart  derefter  lod  Onklen 
spænde  for  og  kjørte  over  til  Stubberup,  hvor  Sten,  som 
han  sagde  hende  —  laa  syg,  saaret  ved  et  Vaadeskud 
af  Huberts  Bøsse.  Den  næste  Dag  gik  han  over  til 
Juelsbo  uden  at  tale  om  det,  og  Erna  reiste  til  Jylland, 
til  Tante  Jette.  At  der  bestod  en  indre  Sammenhæng 
mellem  disse  Begivenheder,  derom  var  hun  ikke  et  Øie- 
blik  i  Tvivl.  Først  troede  hun,  at  det  dreiede  sig  om  Ind- 
ledningen til  en  Skilsmisse.  Det  viste  sig  imidlertid,  at 

dette  dog  ikke  var  Tilfældet.  Onklen  havde  aabenbart 
netop  forhindret  denne  Katastrophe.  Men  den  havde 
været  i  truende  Nærhed,  og  det  beviste  Alvorligheden 
af  Huberts  Passion,  som  jo  ogsaa  afslørede  sig  grelt 
derved,  at  han  havde  skudt  paa  Sten  —  ,Vaadeskuddet' 
troede  hun  ikke  et  Øieblik  paa. 

Saaledes  havde  hun  samtidig  opdaget  to  Forhold,  i 
hvilke  den  Mand  var  indviklet,  hvem  hun  i  al  Forbor- 
genhed havde  viet  sit  Hjertes  dybeste  Følelse,  og  det 
var  vanskeligt  at  afgjøre,  hvilket  af  dem  der  traf  hende 
dødeligst.  Naar  det  ene  af  dem  saarede  hendes  jom- 
fruelige Renhed  og  forgiftede  hendes  Tanker,  saa  skar 
det  andets  Od  saa  meget  dybere  ind  i  de  vitale  Rødder 
af  det  Hjertehaab,  som  hun  trods  Alt  ikke  havde  op- 
givet at  nære  i  al  Hemmelighed. 

Men  dertil  kom  endnu  en  ren  physisk  Lidelse,  der 
stammede  fra  den  samme  skjæbnesvangre  Juelsboer 
Aften,  og  stod  i  nøie  Forbindelse  med  dens  Oplevelser. 
Hun  var  ifølge  disse  bleven  overvældet  af  en  saa  kvæ- 
lende Følelse,  at  hun  benyttede  den  Forvirring,  der  op- 
stod ved  Regisses  Afmagt,  til  ubemærket  at  forlade  den 
overhedede  Salon  og  gaa  ind  i  et  tilstødende  Kabinet. 
Her  stillede  hun  sig  ved  det  halvaabne  Vindue.  Den 
friske  Luft,  der  strømmede  ind  fra  Haven,  gjorde  hende 
godt.  Hun  lukkede  Vinduet  op,  lænede  sig  ud  og  saae 
op  mod  Stjernerne,  der  blinkede  over  de  bladløse  Træ- 
kroner. Hvor  længe  hun  havde  staaet  saaledes,  vidste 
hun  ikke.  Et  Par  Gange  havde  en  lille  Kuldegysen 
formanet  hende,  men  hun  agtede  ikke  derpaa.  „Hvad 
gjør  det  ogsaa,  om  jeg  forkjøler  Brystet  og  døer?" 
tænkte  hun.  „Hvorfor  skal  jeg  blive  i  en  Verden,  der  er 
saa  smudsig  og  afskyelig?"  Og  hun  lænede  sig  end  mere 
ud  for  at  lade  sin   feberhede  Pande  og  Øinene,  der 

brændte  af  ugrædte  Taarer,  bade  af  den  svale  Natteluft. 
Da  hørte  hun  til  sin  Skuffelse,  at  Nogen  nærmede  sig. 
„Men  Gud,  Frøken  Harstorf!  staar  De  her?"  lød  Stens 
Stemme.  „De  har  da  forhaabentlig  ikke  staaet  længe 
her  ved  Vinduet?"  —  „Nei,  kun  et  Par  Minutter.  Der 
var  utaalelig  hedt  i  Salonen."  —  „Et  Par  Minutter  ved 
aabent  Vindue,  naar  De  er  hed  —  hvad  falder  Dem 
ind!"  —  „Kun  et  Øieblik  endnu,  det  er  saa  velgjøren- 
de!"  —  „Velgjørende?  Naa,  jeg  takker  for  den  Velgjø- 
renhed."  —  Rudolph  gjorde  hende  heftige  Bebreidel- 
ser  og  truede,  halvt  i  Spøg,  med  at  kalde  paa  Hr.  Juel, 
der  baade  havde  fætterlig  Ret  og  den  fornødne  Legem- 
styrke  til  at  bære  hende  bort,  om  det  skulde  være.  „De 
er  ogsaa  en  rigtig  Tyran!"  sagde  hun  med  et  Skulder- 
træk og  føiede  sig.  Men  neppe  var  hun  traadt  et  Par 
Skridt  tilbage  i  Værelset,  før  hun  med  Magt  maatte 
undertrykke  et  Skrig.  „Hvad  er  der,  Frøken  Harstorf?" 
—  „Aa  slet  ikke  noget?  De  troer  vel  at  jeg  allerede  er 
paa  mit  Yderste,"  svarede  hun  leende.  Men  hun  havde 
følt  det  samme  skjærende  Sting  i  Brystet  som  den 
Gang  i  Skoven,  umiddelbart  før  deres  første  Møde. 

Den  heftige  Smerte  forlod  hende  efter  faa  Minutters 
Forløb,  men  den  efterlod  et  dumpt  Tryk,  og  dette  for- 
blev, ofte  saa  svagt,  at  det  kun  lige  kunde  mærkes,  men 
undertiden  ogsaa  temmelig  generende,  indtil  det  for  et 
Par  Dage  siden  var  begyndt  at  forlade  hende  og  nu  var 
saa  fuldkommen  forsvundet,  som  om  det  aldrig  kunde 
komme  igjen. 

Hendes  Tanker  vendte  sig  nu  til  hendes  sidste  Be- 
kjendtskab  —  til  den  Mand,  hvis  utrættelige  Omhu  i  de 
sidste  Maaneder  man  maaske  havde  at  takke  for  denne 
paafaldende  Bedring  i  hendes  Tilstand  —  ja,  sikkert 
havde  at  takke  derfor  efter  Jomfru  Brøndsteds  Mening; 

for  i  hendes  Øine  var  Rudolph  Sten  et  Redskab  i  For- 
synets Haand  til  Agnes'  Redning.  Om  han  nu  var  det 
eller  ei,  i  alt  Fald  var  han  en  Husven,  som  man  kun 
sjelden  finder.  Hvor  oplivende  havde  ikke  Omgangen 
med  ham  virket  paa  Onklen!  Og  naar  havde  hun  selv 
haft  en  Bekjendt,  med  hvem  hun  kunde  underholde  sig 
saadan  som  med  Sten  —  Onklen  alene  undtagen? 

Og  hvad  havde  han  saa  haft  ilsommere  at  gjøre  end 
at  gaa  hen  og  forelske  sig  i  Erna?  Ogsaa  det  var  blevet 
klart  ved  „Vaadeskuddet".  For  helt  uden  Grund  vilde 
Hubert  dog  ikke  i  en  saadan  Grad  lade  sig  henrive  af 
Skinsyge.  Hvad  var  der  da  egentlig  ved  denne  kjønne 
men  dog  ganske  almindelige  Dame,  der  gjorde  hende 
saa  uimodstaaelig?  Eller  hvoraf  kom  det,  at  Mændene, 
som  det  lod  til,  fandt  særlig  Behag  netop  i  den  Slags 
Kvindevæsener?  Hubert  havde  i  alt  Fald  den  Undskyld- 
ning, at  hun  havde  været  hans  Ungdomsflamme,  og  af 
den  Alder  kan  man  maaske  ikke  forlange  saa  megen 
Skjelneevne.  Men  Rudolph  Sten!  Naturligvis  havde  den 
kokette  Erna  fra  først  af  spredt  sine  Ynders  Net  for 
ham;  hvor  komisk  elektriseret  havde  hun  ikke  været, 
da  hun  kom  med  den  sensationelle  Nyhed,  at  en  ung 
Læge  havde  nedsat  sig  i  hendes  umiddelbare  Nærhed! 
Godt;  men  behøvede  han  da  derfor  strax  at  gaa  i  Gar- 
net? 

Sandsynligvis  behøvede  han  det.  Formodentlig  var 
Mændene  nu  en  Gang  saaledes.  Med  faa  Undtagelser. 
Til  hvilke  Sten  desværre  ikke  hørte. 

Gjenstanden  for  disse  venlig-nedsættende  Betragt- 
ninger, Vennen  og  Lægen,  traadte  netop  nu  ud  ad  Dø- 
ren, med  en  let  Filthat  paa  Hovedet  og  Stok  i  Haanden. 

—  Aa,  De  gaar  ud  at  spadsere,  sagde  Agnes.  —  De 
Lykkelige!  Skjøndt,  jeg  vil  da  ikke  være  utaknemmelig; 
som  om  det  ikke  var  godt  nok  at  hvile  her. 

—  Ja  ... .  føler  De  Dem  rigtig  vel  her?  Ikke  sandt, 
det  er  ikke  for  kjøligt  for  Dem?  De  føler  slet  ingen 
Træk? 

—  Ikke  det  mindste  ....  Sig  mig,  troer  De,  der  er 
skjønnere  i  Meran? 

—  Jeg  veed  virkelig  ikke,  svarede  Rudolph  og  saae 
sig  uvilkaarlig  om.  —  Deiligt  er  her,  det  er  vist.  Egent- 
lig er  det  første  Gang,  at  jeg  har  oplevet  det  danske 
Foraar.  For  inde  i  Byen  oplever  man  det  afgjort  ikke. 

—  Men  i  forrige  Mai  var  De  her  da  ogsaa  allerede. 

—  Det  er  sandt  nok,  men  da  var  jeg  optaget  af  pro- 
saiske Bekymringer  —  om  det  vilde  lykkes  mig  at 
skaffe  mig  en  Praxis  her.  Og  jeg  saae  heller  ikke  For- 
aaret  komme  ....  saadan  fra  Dag  til  Dag  ....  det 
stod  egentlig  altsammen  færdigt. 

—  Ja,  altsammen  var  meget  tidligere  ifjor.  April 
havde  været  saa  mild.  I  disse  Dage  maa  det  just  være 
et  Aar  siden  De  kom.  Jeg  tænkte  lige  nu  paa  den  Dag, 
da  Fru  Bjerring  var  her  og  fortalte  os  derom.  Den  Gang 
tænkte  Ingen  af  os  paa,  at  det  skulde  blive  saa  vigtigt 
for  os,  saa  at  De  endogsaa  skulde  blive  min  Rednings- 
mand —  ja,  den  Titel  har  Brøndsted  forlængst  høitide- 
lig  givet  Dem!  Forsynet  har  sendt  Dem  extra  til  Stub- 
berup  for  at  redde  mit  unge  Liv. 

En  Skygge  drog  hen  over  Rudolphs  Træk  —  ikke 
ubemærket;  for  Agnes  tilføiede  i  en  mindre  spøgende 
Tone:  — 

—  Aa,  jeg  veed  nok,  man  skal  ikke  skyde  Victoria, 
før  Fjenden  er  slaaet  helt  paa  Flugt.  Men  det  fæle  Tryk 
er  rent  borte,  og  jeg  synes,  jeg  har  en  Følelse  af,  at 
det  ikke  vil  komme  tilbage.  Aa,  Sten!  De  er  rigtig  en 
slem  Skeptiker,  endogsaa  overfor  Deres  egne  Bedrifter. 
Jeg  kan  se  paa  Dem,  at  De  mener,  det  vil  komme  igjen. 

—  Nei,  kjære  Frøken  Agnes,  det  kan  jeg  forsikre 
Dem:  det  troer  jeg  ikke  det  vil.  Love  det  tør  jeg  ganske 
vist  ikke,  vi  kan  ikke  vide  saadanne  Ting  med  Vished, 
men  jeg  troer  det  ikke. 

—  Naa,  det  lyder  jo  ganske  trøsteligt.  Men  hvorfor 
sætter  De  saa  saadan  et  Bedemandsansigt  op,  saa  man 
skulde    tro,  at  det  ikke  glæder  Dem  det  allermindste? 

Rudolph  blev  rød  i  Hovedet,  som  en  Mand  bliver  det, 
naar  han  mærker,  at  han  har  baaret  sig  saare  ubehæn- 
dig ad,  og  det  endogsaa  i  sin  egen  Profession.  Han  lo 
forlegen:  — 

—  Aa  hvad  det  angaar,  saa  mener  jeg  rigtignok,  at 
jeg  er  hævet  over  al  Mistanke  i  den  Retning  —  som 
om  Alt,  hvad  der  er  trøsteligt  for  Dem  og  Deres  Onkel, 
ikke  maatte  volde  mig  den  allerstørste  Glæde.  Jeg  vid- 
ste virkelig  ikke  af,  at  jeg  havde  saadan  et  Ansigt  paa. 
Men  jeg  formoder,  at  det  har  været  en  Reflex  af  al  den 
Bekymring,  vi  har  haft  at  udstaa.  For  jeg  maa  tilstaa, 
at  da  Reisen  maatte  opgives,  som  vi  havde  sat  saa  store 
Forhaabninger  til,  saa  følte  jeg  mig  meget  nedslaaet. 

—  Naa,  De  ser  selv,  det  gaar  ogsaa  uden  Meran.  Og 
jeg  er  saa  lykkelig  over,  at  jeg  fik  Lov  at  blive  her. 

—  Ja,  naar  Veiret  bliver  saadan  ved,  saa  tænker  jeg 
ogsaa,  at  vi  ikke  vil  komme  til  at  savne  Sydtirol. 

—  Jeg  sikkert  ikke.  Men  jeg  opholder  Dem.  Hils 
Bøgeskoven  og  sig,  jeg  kommer  snart  selv  —  imorgen 
den  Dag.  Ja,  for  De  gaar  dog  ud  i  Skoven? 

—  Ja,  jeg  gaar  til  Stationen  med  et  Brev. 

—  Altsaa  en  meget  vigtig  Skrivelse? 

—  Naa!  Jeg  havde  Lyst  til  at  gaa  mig  en  dygtig  Tur, 
og  saa  er  det  mig  ganske  behageligt  at  have  et  Maal. 

—  Har  De  skrevet  Brev  i  al  den  Tid,  De  har  været 
oppe  paa  Deres  Værelse?  Jeg  undrede  mig  over,  at  De 
vilde  sidde  saa  længe  deroppe  i  det  deilige  Veir. 

—  Ja,  det  meste  af  Tiden  gik  hen  med  det. 

—  Som  sagt,  en  vigtig  Skrivelse  og  en  hemmeligheds- 
fuld, sagde  Agnes  i  en  drilsk  Tone. 

—  Hvorfor  skulde  jeg  ikke  have  en  Hemmelighed? 
spurgte  Rudolph  diplomatisk. 

Han  havde  virkelig  en.  Det  Brev,  der  laa  i  hans 
Brystlomme,  var  rettet  til  Professor  Wimmer  og  inde- 
holdt en  nøiagtig  Beretning  om  Agnes'  Tilstand  i  de 
sidste  Dage.  Denne  Korrespondance  mellem  Rudolph 
og  hans  Professor  var  efter  Aftale  med  Kammerjunke- 
ren bleven  holdt  hemmelig  for  Agnes,  for  at  hun  ikke 
skulde  blive  sat  i  Spænding  og  Ængstelse  ved  den. 

Agnes  havde  løftet  sit  Hoved  fra  Puden. 

—  Forresten  —  vent  lidt  med  at  gaa.  Jeg  troer,  vi 
faar  Besøg. 

—  Og  saa  maa  jeg  ikke  gaa  bort? 

—  Hvis  det  nu  var  et  interessant  Besøg,  som  De  nø- 
dig vilde  gaa  glip  af?  Forresten  er  jeg  ogsaa  stolt  af  at 
have  en  Livlæge,  som  andre  fyrstelige  Personer,  og  har 
nok  Lyst  til  at  paradere  med  ham  ....  Ja,  vi  faar  Be- 
søg, ikke  sandt,  Pamina? 

—  Hvor  kan  De  vide  det?  Kløer  det  i  det  høire  Øie? 

—  Nei,  det  klinger  i  det  høire  Øre.  Kan  De  ikke 

høre?  Pamina  har  hørt  det  for  længe  siden.  Den  hørte 
det  først. 

Efter  at  have  anstrengt  sit  Øre  at  halvt  Minuts  Tid, 
nikkede  Rudolph: 

—  Ja,  jeg  synes,  jeg  hører  en  Vogn  rulle  langt  borte. 

—  Og  hvad  for  en  Vogn?  en  Herskabsvogn. 

Hun  bøiede  Hovedet  længer  frem  for  at  lytte  bedre. 
Pamina  sprang  ned  paa  Jorden. 

Pludselig  aandedes  der  et  Rosaskjær  hen  over  hen- 
des voxblege  Kind:  — 

—  Og  jeg  troer,  det  er  den  fra  Juelsbo. 

—  De  mener,  fordi  den  kommer  fra  Skoven? 

—  Ja.  Derfra  kommer  kun  de  fra  Vindslevholm  og 
de  fra  Juelsbo.  Men  de  Kastaniebrune  fra  Vindslevholm 
traver  meget  tungere  ....  Ja,  ikke  sandt,  Pamina,  det 
er  de  sorte  Juelsboeres  Trav? 

Pamina,  hvis  Øre  nu  var  saa  nær  ved  Jorden,  saae 
op  med  de  gule  Øine  og  miavede  et  tydeligt  „Ja." 

Rudolph  stod  endnu  paa  Stentrinnet  foran  Døren, 
hvorfra  han  over  Indkjørsels-Hækken  og  mellem  to 
Poppelstammer  kunde  overskue  et  Stykke  af  Veien. 

—  Det  lader  til,  at  De  faar  Ret.  Nu  kan  jeg  se  Vog- 
nen, og  der  er  virkelig  sort  Forspand. 

Med  et  veltilfreds  Smil  lagde  Agnes  Hovedet  tilbage 
paa  Puden. 

—  Jeg  vidste  det  nok  ....  Aa,  mit  Øre  er  godt  nok, 
hvad  saa  min  Lunge  er  ....  Nei,  se  nu  ikke  strax  saa 
bister  ud! 

—  Undskyld,  Frøken  Harstorf,  —  men  saadan  maa 
De  ikke  tale.  Den  Sag  har  ikke  været  nogen  Spøg  for 
Nogen  af  os. 

—  Ja,  men  naar  det  blot  er  Dem,  der  hører  det!  .... 
Forresten  har  De  Ret.  Jeg  er  bleven  overmodig  —  det 

er  Foraarsluften  Skyld  i.  Men  nu  skal  jeg  nok  være 
artig  ....  Ah,  der  har  vi  dem.  Hubert  kjører  ikke  selv. 
Den  lille  Jagtvogn  rullede  langs  det  korte  Stykke 
Hæk,  som  hun  vendte  Ryggen  til,  og  holdt  foran  Gav- 
len. 

—  Nei,  han  sidder  hos  Moderen. 

En  Glædesstraale  blinkede  i  Agnes'  Øine.  Hun  havde 
vel  frygtet  for,  at  Fætteren  slet  ikke  var  med,  og  at  det 
kun  var  Tante  Ottilie,  der  kom  for  at  se  til  hende. 

—  Men  De  maa  jo  være  i  Besiddelse  af  gaadefulde 
Sandser!  Hvoraf  kan  De  nu  vide  detl 

—  Aa,  det  er  saamænd  grumme  simpelt.  Jeg  hørte 
det  paa  Svinget.  Min  Fætter  tager  Indkjørslen  ganske 
anderledes  flot.  Der  kommer  ikke  den  ringeste  Stands- 
ning i  Travet  ....  Men  nu  vil  De  da  ikke  gaa,  Sten? 

—  Jo,  jeg  synes  det  er  paa  høie  Tid  nu. 

—  Nei,  det  er  for  sent,  for  man  har  set  Dem  —  og 
naar  de  nu  løb  bort,  vilde  det  se  ud,  som  om  De  ikke 
kunde  tilgive  min  Fætter  hans  uforsigtige  Skud. 

Og  med  et  skalkagtigt  Smil  tilføiede  hun:  — 

—  Det  vilde  han  nu  slet  ikke  kunne  forstaa.  For  han 
er  saadan  en  from  Christen,  som  jeg  fortalte  Dem  alle- 
rede ved  vores  første  Møde,  og  som  De  var  saa  pudsig 
naivt  forbavset  over.  Men  for  at  tale  alvorlig:  Hubert 
er  opbrusende  og  voldsom;  men  jeg  troer  ikke,  at  han 
længe  vilde  bære  Nag  til  Nogen,  og  jeg  vil  ikke  have, 
at  De  skal  synes  at  staa  tilbage  for  ham. 

Rudolph  overveiede,  at  hvis  han  gik  nu,  saa  vilde 
Agnes  rimeligvis  tro,  at  han  var  lidenskabelig  forelsket 
i  Erna  og  derfor  ikke  kunde  holde  ud  at  træffe  sammen 
med  sin  lykkeligere  Rival;  for  efter  en  eller  anden  lei- 
lighedsvis  falden  Ytring  troede  han  at  kunne  slutte,  at 
Agnes  havde  lidt  Mistanke  i  den  Retning;  og  at  hun 


209 


havde  en  Anelse  om,  hvilken  Sammenhæng  det  havde 
med  hint  „uforsigtige  Skud"  syntes  ham  ogsaa  at  være 
mer  end  sandsynligt.  Nu  vidste  han  ikke  Meget,  der 
kunde  være  ham  pinligere,  end  om  Agnes  ansaae  ham 
for  at  være  forelsket  i  Erna,  som  hun  selv  med  god 
Grund  saae  temmelig  ned  paa.  Han  forsikrede  hende 
derfor  leende,  at  han  forlængst  havde  tilgivet  hendes 
Fætter  og  gjerne  fulgte  hendes  Opfordring  til  at  blive. 

Fra  Studereværelset,  hvis  Vindue  stod  aabent  lige 
ovenover  Agnes,  hørte  man  allerede  Stemmerne:  Hu- 
berts klangfulde  Bas,  Geheimeraadindens  tynde  Fistel 
og  fornøiede  Udraab  af  det  kammerjunkerlige  Organ, 
der  ikke  lod  sig  indrangere  i  noget  Register. 

Og  nu  kom  Onklen  ind  med  Gjæsterne. 
Geheimeraadinden  ilede  strax  hen  til  Agnes  og  em- 
brasserede  hende.  Hubert  tog  hendes  Haand  saa  for- 
sigtig mellem  sine,  som  om  han  frygtede,  at  denne  næ- 
sten gjennemsigtige  Gjenstand  helt  kunde  forflygtiges 
ved  Trykket. 

En  Havebænk  og  et  Par  Stole  blev  ved  hans  og  Ru- 
dolphs Hjelp  bragt  derhen,  og  det  lille  Selskab  tog  Plads. 
Brøndsted  viste  sig  i  Døren  for  at  gjøre  det  obligate 
Kaffetilbud,  der  imidlertid  blev  allernaadigst  afslaaet. 
Geheimeraadinden  lod  sig  kun  give  et  Glas  koldt  Vand 
og  en  Bisquit. 

Man  talte  om  den  store  Forbedring  i  Agnes'  Befin- 
dende og  om  det  vidunderlige  Foraarsveir,  der  var  den 
bedste  Læge  —  med  al  Respekt  for  den  tilstedeværende 
Livlæge.  Hvorpaa  man  med  en  vis  velment  Iver  —  lige- 
som for  at  vise,  at  der  nu  ikke  længer  var  Tale  om 
Sygdom  —  kastede  sig  over  de  lokale  Interesser.  Et 
Selskab  paa  Juelsbo  holdt  for  i  lang  Tid.  Hubert  gjen- 
gav   en   Samtale  mellem   den  lille  holstenske   Nødde- 

knækker,  den  lange  Amtmand  Ingerslev,  hvis  Røst  hele 
Tiden  slog  over  af  lutter  politisk  Iver,  og  den  stam- 
mende Kammerraad,  og  gjorde  det  saa  naturtro  og  med 
saa  smittende  godt  Humør,  at  Agnes  lo,  saa  Taarerne 
kom  hende  i  Øinene,  og  hans  Moder  (trods  den  stiltien- 
de givne  Parole,  at  der  ikke  var  Tale  om  nogen  Syg- 
dom) maatte  lægge  sig  imellem,  da  hun  frygtede,  at  det 
kunde  skade  „det  kjære  Barn".  Man  blev  saa  enig  om, 
at  Bjerring  havde  haft  udmærket  godt  af  sin  Orient- 
reise;  det  var  paafaldende,  hvor  livlig  han  havde  været 
efter  Hjemkomsten;  hans  Apathi  var  næsten  forsvun- 
den, ja,  han  havde  nylig  endogsaa  vist  saa  megen  poli- 
tisk Interesse,  at  Ingerslev  atter  havde  fattet  Haab  om 
at  bringe  ham  ind  i  Rigsdagen. 

—  Men  Bjerring  skal  nok  slippe  fra  ham.  Jeg  er 
vis  paa,  at  denne  Gang  gaar  han  til  Indien. 

—  Saa  tager  han  forhaabentlig  sin  Kone  med,  sagde 
Geheimeraadinden  skarpt. 

Det  var  den  eneste  Gang  Erna  blev  omtalt.  Hidtil 
havde  hun  næsten  ostentativt  glimret  ved  sin  Fravæ- 
relse. 

Hubert  lod  ikke  til  at  have  hørt  Bemærkningen. 

—  Jeg  tør  vædde  paa,  han  gaar  til  Indien  og  bringer 
en  smuk  Broncebuddha  med  til  dig,  Onkel. 

—  Den  „seirrig  Fuldendte"  skal  være  mig  velkom- 
men. Jeg  vil  stille  ham  paa  en  Konsol  under  mit  gamle 
Schopenhauerbillede. 

Fra  Bjerrings  Reiser  og  hans  Ulyst  til  Udgifter,  der 
ikke  stod  i  Forbindelse  med  denne  Passion,  kom  Talen 
paa  Tylvt-Sammensværgelsen  mod  hans  stakkels  Kasse, 
der  nu  snart  vilde  komme  for  Dagens  Lys  i  Vindslev 
Kirke.  Wagemanns  havde  allerede  set  Billederne  bag 
Stillads,  og  Mollusken  (det  var  Ernas  Betegnelse,  men 

den  var  adopteret  af  Familien)  havde  erklæret,  at  de 
var  —  i  al  Almindelighed  —  „stilfulde".  Den  næste 
Søndag  vilde  de  rimeligvis  fremtræde  utilslørede  for 
Menighedens  Blik. 

—  Men  Gud  bevares!  udbrød  Geheimeraadinden  be- 
styrtet, idet  hun  saae  paa  sit  Uhr,  —  vi  har  allerede 
været  her  i  tre  Kvarter,  og  vi  vilde  høist  blive  en  halv 
Time!  heller  komme  snart  igjen,  ikke  sandt?  Du  skulde 
maaske  ogsaa  helst  gaa  ind  nu,  kjære  Agnes. 

Rudolph  ytrede  ogsaa  den  Mening,  at  Solen  allerede 
kjendelig  var  begyndt  at  miste  Varmekraft,  og  at  Pa- 
tienten ikke  burde  blive  længe  mer  ude  i  det  Frie. 

—  Nei,  saa  ligesaa  godt  strax,  naar  det  dog  maa 
være  snart. 

—  Du  ser  ogsaa  træt  ud,  Barn!  Vi  har  vist  trættet 
dig  med  den  megen  Snak. 

—  Nei,  slet  ikke,  Tante!  Det  var  netop  saa  opmun- 
trende. Men  lidt  træt  er  jeg  nu;  det  er  Foraarsluften. 
Man  bliver  helt  doven.  Aa,  jeg  har  slet  ingen  Lyst  til 
at  reise  mig.  Naar  jeg  blot  først  laa  derinde  paa  min 
Seng! 

—  Et  Ønske,  der  er  let  opfyldt!  raabte  Hubert  og 
sprang  op.  Se  her  Ringens  Aand:  —  »Jeg  bringer  hur- 
tig dig,  hvorhen  du  vil." 

Og  uden  at  agte  paa  en  svag  Protest  løftede  han 
hende  op,  indsvøbt  i  Tæpperne,  som  hun  laa  dér,  og 
bar  hende  ind  i  Huset. 

I  Døren  blev  han  et  Øieblik  staaende.  Agnes  saae  smi- 
lende tilbage  over  hans  Skulder  og  vinkede  spøgende 
Farvel. 

Kammerjunkeren  lo,  Geheimeraadinden  rystede  smi- 
lende paa  Hovedet;  kun  Rudolph  saae  med  lidt  for- 
trædelig Mine  paa  dette  Tableau.  Men  da  det  barnlig 

muntre  og  dog  vemodig  tilslørede  Blik  fra  Agnes'  „Raa- 
dyrøine"  mødte  hans,  maatte  ogsaa  han  besvare  det  yn- 
dige Smil. 

Han  gik  ind  i  Dagligstuen  og  blev  staaende  dér  ved 
Vinduet,  medens  Kammerjunkeren  førte  sin  Ku- 
sine ind  i  Studereværelset.  For  at  være  mere  alene 
traadte  han  ind  i  Spillekabinettet. 

Rudolph  undrede  sig  selv  høilig  over  den  Misbilli- 
gelse, med  hvilken  han  havde  været  Vidne  til  Agnes' 
Bortførelse  paa  Huberts  Arm.  Han  kom  til  at  tænke 
paa  den  Aften  paa  Juelsbo,  hvor  han  havde  truffet  hen- 
de staaende  ved  det  aabne  Vindue  i  det  mørke  Kabinet 
og  havde  truet  hende  med  at  kalde  paa  Hr.  Juel,  der 
baade  havde  fætterlig  Ret  og  Legemstyrke  nok  til  at 
bære  hende  bort  imod  hendes  Villie.  Hvorfor  var  denne 
Tanke  den  Gang  forekommet  ham  saa  naturlig,  og  hvad 
var  der  nu  faret  i  ham,  at  han  ikke  havde  kunnet 
taale  at  se  hende  i  disse  stærke  Arme?  ....  Det  var 
ikke  umuligt  at  miskjende  denne  Følelse:  dens  Navn 
var  Skinsyge. 

Døren  til  Agnes'  Værelse  gik  op,  og  Gjenstanden  for 
denne  overraskende  Følelse  kom  ind.  Han  blev  staa- 
ende ved  Vinduet  i  Spisestuen  og  stirrede  ud  i  Haven 
men  —  som  Blikket  tydelig  forraadte  —  uden  at  se 
noget  af  dens  Foraarspragt.  Sollyset  overstrømmede 
hans  Ansigt,  hvis  Muskler  arbeidede  i  krampagtige 
Trækninger,  medens  Øinenes  altfor  stærke  Glands  talte 
om   tilbagetrængte  Taarer. 

Endelig  vendte  han  sig  for  at  gaa  videre  og  befandt 
sig  uventet  ligeoverfor  Rudolph. 

—  Ak,  Hr.  Doktor!  sagde  han,  og  hans  Stemme  var 
ikke  helt  sikker:  —  hvor  min  Kusine  dog  var  let  at 
bære!  For  en  Del  Aar  tilbage  hjalp  jeg  hende  ude  i  Sko- 

ven  over  en  Grøft  og  saa  løftede  jeg  hende  tilveirs  og 
bar  hende  et  langt  Stykke  —  saadan  for  Spøgs  Skyld, 
hun  vilde  ned  igjen  og  skjændte  paa  mig,  og  jeg  bar 
hende  bestandig  videre  ....  Det  var  ingen  tung  Byrde 
den  Gang,  men  nu  —  aa  Gud,  det  var  jo,  som  om  jeg 
ikke  havde  andet  end  Tæpperne  paa  Armen. 

Han  rystede  paa  Hovedet  og  saae  ned  paa  Gulvet. 

Rudolph  bemærkede,  at  det  ganske  vist  intet  Under 
var,  om  Frøken  Harstorf  i  disse  Maaneder  havde  taget 
stærkt  af  i  Vægt. 

—  Hun  maa  føle  sig  meget  svag,  frygtelig  mat,  sagde 
Hubert  og  rystede  igjen  paa  Hovedet.  —  Men  Kræfterne 
vil  jo  nu  med  Guds  Hjelp  efterhaanden  vende  tilbage 
igjen. 

Rudolph  nikkede  og  vendte  Blikket  bort. 
Denne  Tavshed  og  denne  Bortvenden  af  Blikket  mis- 
forstod Hubert. 

—  Jeg  er  bange  for,  Dr.  Sten  —  De  hører  jo  nu  lige- 
som med  til  Hanenau,  hvor  jeg  saa  gjerne  vilde  have 
lutter  Venner  ....  men  jeg  frygter,  at  De  er  meget  vred 
paa  mig  ....  det  er  jo  begribeligt  nok  ....  fordi  jeg 
den  Gang  ....  ved  min  Ubehændighed  paa  Jagten  — 

Han  blev  blodrød  og  undgik  Rudolphs  smilende  Blik. 

—  Aa  nei,  det  maa  De  ikke  tro,  Hr.  Juel.  Jeg  for- 
sikrer Dem,  jeg  bærer  ikke  det  mindste  Nag  til  Dem. 

—  Virkelig  ikke?  Det  er  smukt  af  Dem,  dobbelt 
smukt,  fordi  De  jo  ikke  er  nogen  Jæger  og  vel  neppe 
kan  forstaa,  hvordan  man  i  Kampens  Hede 

—  Aa,  hvad  det  angaar,  Hr.  Juel,  De  kjender  jo  min 
Ven  Brix,  gammel  Skolekammerat,  Studiefælle  og  Ven 
—  han  vilde  gjøre  Gud  veed  hvad  for  mig,  tømme  sin 
Børs  til  den  sidste  Øre  og  mer  end  det  ....  men  jeg 
forsikrer  Dem,  at  hvis  jeg  kom  ham  i  Skudlinien,  vilde 

jeg  ikke  være  sikker  paa  at  komme  ud  af  den  med  hel 
Hud. 

—  Ikke?  Hm  —  ja,  det  er  meget  fint  af  Dem,  Hr. 
Sten,  at  ville  undskylde  mig  paa  denne  Maade 

Tænderne  lyste  i  det  sorte  Skjæg,  men  det  var  et  saa- 
re  forlegent  Smil,  og  Øinene  blinkede  usikkert.  Det 
var  klart,  at  Juelsboer  Nimroden  kun  altfor  gjerne 
havde  talt  rent  ud.  Han  vilde  have  givet  Noget,  for  at 
kunne  sige:  —  „aa  hvad  —  Skudlinie!  Jeg  var  vild  af 
Skinsyge  og  vilde  gjøre  Dem  uskadelig  for  en  Tid.  Saa, 
nu  veed  De  det.  Det  var  slet  gjort  af  mig;  kan  De  al- 
ligevel tilgive  mig?"  —  En  saadan  Tilstaaelse  vilde 
imidlertid  ikke  blot  have  afsløret  en  Hjertehemmelig- 
hed, den  vilde  have  compromitteret  en  Dame;  den  var 
absolut  udelukket.  Men  denne  Mands  ærlige  Natur 
krympede  sig  —  skjøndt  forgjæves  —  ved  at  lage  imod 
en  Undskyldning,  der  bødes  ham  venlig  nok,  men  paa 
falsk  Basis. 

—  Aa  jeg  veed  saamænd  ikke  en  Gang,  Hr.  Juel,  om 
jeg  ikke  snarere  er  Dem  Tak  skyldig.  Saaret  bragte 
mig  saa  langt  et  Otium,  som  jeg  ikke  har  haft  i  mit  he- 
le Liv,  og  da  der  ingen  Adspredelser  var,  saa  havde  jeg 
rigelig  Tid  baade  til  at  læse  og  til  at  tænke  i,  saa  jeg 
skylder  denne  nødtvungne  Hvile  mangen  moden  Er- 
kjendelse,  der  ikke  længer  kan  gaa  tabt  for  mig.  Des- 
uden var  det  saadan  et  Slags  Varselskud.  Fra  nu  af 
vil  jeg  følge  min  Vens  Raad  derinde.  Og  naar  jeg  ikke 
mer  gaar  ud  i  Skoven  for  at  skyde  mine  Medskabnin- 
ger, saa  vil  jeg  sandsynligvis  ogsaa  undgaa  at  nogen  af 
mine  Medskabninger  skyder  paa  mig. 

Han  saae  Juel  fast  i  Øiet  og  smilede.  Denne  besva- 
rede hans  Blik  og  Smil,  idet  hans  eget  bestandig  blev 
friere  og  lysere.  Uden  Ord  havde  de  To  forstaaet  hin- 

anden.  Hubert  begreb  at  en  Tilstaaelse  var  unødven- 
dig, ikke  blot  fordi  Sten  allerede  vidste  Alt,  men 
navnlig  fordi  han  saae  at  den  gode  Villie  til  Skriftemaa- 
let  var  tilstede. 

—  Ja,  den  der  kan  følge  ham,  han  gaar  nok  den 
sikreste  Vei.  Men  hvad  Jagten  gaar  —  Jagtdjævlen  sid- 
der for  dybt  i  Blodet  paa  mig 

—  Hubert!  raabte  Geheimeraadinden  fra  Studere- 
værelset. 

—  Strax  Moder!  ....  Farvel,  Hr.  Sten!  De  skal  ret 
have  Tak,  det  er  en  Byrde,  der  er  taget  fra  mit  Hjerte. 
Og  naar  De  redder  den  Lille  derinde  —  og  med  Guds 
Hjelp  vil  det  jo  lykkes  Dem  —  aa,  De  veed  ikke,  hvil- 
ken Taknemmeligheds-Gjæld  De  saa  sætter  os  Alle  i. 
Jeg  kan  slet  ikke  tænke  mig  Onkel  Frederik  uden  hen- 
de ....  og  min  Moder  ....  og  overhovedet,  Agnes  er 

jo ja,  jeg  veed,  det  lyder  banalt  at  sige:  „hun  er 

en  Engel,"  men  da  hun  sad  saa  let  paa  min  Arm,  saa 
foruroligende  let,  saa  kunde  jeg  ikke  lade  være  at  tæn- 
ke, det  var  ligesom  hun  vilde  løsne  sig  fra  den  og  svæ- 
ve opad  ....  Hold  hende  fast  her,  Doktor!  tro  mig, 
der  trænges  til  hende  her. 

—  Jeg  troer  selv,  Hr.  Juel,  at  vi  her  paa  Jorden  i  høi 
Grad  trænger  til  saadanne  Væsener,  og  —  ja,  jeg  vil 
gjøre  mit  Bedste. 

Hubert  trykkede  hans  Haand  fast. 

—  Det  veed  jeg,  De  vil.  Og  Resten  staar  i  Guds 
Haand. 

Og  han  ilede  ud  i  Korridoren,  hvorfra  Moderens 
Stemme  atter  kaldte  ham  —  og  denne  Gang  temmelig 
skarpt. 

Da  Rudolph  hørte  Vognen  rulle  bort,  bankede  han 
paa  Døren  til  Agnes'  Værelse. 

Han  frygtede  at  Hubert  Juels  Nærværelse  og  navnlig 
den  Maade  hvorpaa  Kjæmpen  havde  iscenesat  deres 
fælles  Sortie  kunde  have  sat  Patienten  i  en  lidt  ophid- 
set Tilstand,  og  at  det  maaske  vilde  være  nødvendigt  at 
give  hende  et  Beroligelsesmiddel,  for  at  hun  ikke  ud 
paa  Aftenen  skulde  begynde  at  faa  Feber. 

Han  fandt  hende  imidlertid  rolig  og  munter.  Pulsen 
var  nok  lidt  svag  men  ikke  mer  end  den  havde  været 
hele  Dagen,  og  den  flakkede  ikke.  Selv  sagde  hun,  at 
hun  befandt  sig  vel;  hun  var  kun  noget  træt  og  vilde 
sove  lidt. 

Det  varme  Solskin,  der  næsten  helt  fyldte  det  lille 
venlige  Værelse,  gav  det  sarte  Ansigt  paa  den  hvide 
Pude  et  mildt  Rosenskjær.  Vinduet  stod  aabent;  i  en 
Busk  udenfor  sang  en  Bogfinke  sit  lille  Scherzothema, 
og  fra  et  Hjørne  af  Haven  tonede  Nattergalens  Arie: 
—  den  salige,  beruste  Hulken,  vexlende  med  de  læng- 
selsvangre, langtrukne  Fløitetoner. 

—  De  To  vil  synge  mig  i  Søvn,  hvor  skulde  man  da 
kunne  andet  end  drømme  smukt!  Aa,  hvor  det  dog  er 
deiligt!  Jeg  er  vis  paa,  at  der  ingen  Nattergale  er  i  Me- 
ran,  hvor  De  slemme  Menneske  vilde  have  sendt  mig 
hen  ....  Men  nu  maa  De  ogsaa  gaa  med  Deres  Brev. 

—  Jomfru  Brøndsted  er  vel  derinde? 

—  Ja,  jeg  bliver  her,  Hr.  Doktor,  lød  det  fra  et  Side- 
værelse, der  vendte  ud  til  Gaarden  og  til  hvilket  Døren 
stod  aaben. 

—  Naa  ja,  saa  gaar  jeg  mig  en  Tur  paa  et  Par  Ti- 
mers Tid  ....  Farvel  saa  længe! 

—  Paa  Gjensyn! 

Han  vendte  sig  om  i  Døren.  Det  faldt  ham  tungt  at 
gaa  bort. 

—  Paa  Gjensyn,  Frøken  Agnes! 

Hun  hævede  Hovedet  lidt  fra  Puden,  og  de  altfor 
store  „Raadyrsøine"  —  større  nu  end  den  Gang  Brix 
havde  døbt  dem  saaledes  —  syntes  ham  at  lyse  med 
en  ny  Glands,  da  hun  raabte  efter  ham:  — 

—  Og  hils  mine  Birke!  — 


III 

Da  Rudolph  et  Par  Timer  senere  —  lidt  over  Syv  — 
traadte  ind  i  Skovriderens  Værelse,  fandt  han  denne 
siddende  i  Lænestolen  ved  Vinduet  med  Armen  støttet 
paa  Vindueskarmen  og  Panden  hvilende  i  Haanden. 

Rudolph  havde  banket  paa,  uden  at  høre  noget  Svar, 
havde  uvilkaarlig  lukket  Døren  sagte  op,  og  holdt  end- 
nu Grebet  i  Haanden.  Han  vilde  allerede  trække  sig  til- 
bage for  ikke  at  forstyrre  den  Gamle,  da  Ansigtet  løf- 
tede sig  fra  Haanden.  Det  var  farveløst,  og  Trækkene 
bar  Præg  af  saa  dyb  en  Kummer,  at  Rudolph  bestyr- 
tet ilede  hen  til  ham:  — 

—  Harstorf! 

Med  et  mat  Smil  rakte  Kammerjunkeren  ham  Haan- 
den: — 

—  Ja,  Sten!  ....  den  tunge  Time 

—  Deres  Datter — ?  Min  Gud!  da  jeg  forlod  hende  — 
Harstorf  rystede  paa  Hovedet. 

—  Som  De  forlod  Agnes,  saadan  finder  De  hende 
igjen. 

Rudolph  aandede  op. 

—  Hun  er  gaaet  i  Seng  for  en  halv  Time  siden  og 
befandt  sig  ganske  godt. 

—  Ja  men  —  der  er  sket  Noget? 

—  Noget  —  ja  ....  meget  lidt,  paa  en  Maade.  Sæt 
Dem  ned,  jeg  skal  sige  Dem  Alt. 

Rudolph  dreiede  en  Stol  om  og  tog  Plads  ligeover  for 
den  Gamle. 

—  Det  er  en  Times  Tid  siden  ....  jeg  sad  her  og 
læste,  eller  forsøgte  paa  at  læse.  Jeg  troede,  at  Agnes 
sov.  Hun  havde  da  ogsaa  sovet  og  kom  ganske  uventet 
ind  ....  Hun  satte  sig  her  paa  Armlænet;  jeg  vilde 
have  at  vi  skulde  sidde  og  snakke  sammen  i  Sofaen, 
men  hun  vilde  kun  sidde  saadan,  paa  det  haarde  Arm- 
læn med  Armen  om  min  Hals  og  sin  Mund  ved  mit 
Øre    ....    saadan  havde  hun  saa  tidt  siddet  hos  mig 

som  Barn,  da  hun  første  Gang  var  her  i  Hanenau 

Aaret  før  min  Ida  døde. 

Han  tav  en  Stund,  strøg  den  lange  Knebelsbart  og 
saae  ud  i  Haven,  hvor  Solen  sank  bag  Kirsebærtræerne. 

—  Ja,  saa  begyndte  hun  at  tale  om,  hvor  vel  hun  nu 
befandt  sig  og  om  at  Trykket  for  Brystet  helt  var  for- 
svundet og  sikkert  heller  ikke  vilde  komme  igjen  — 
De  havde  ogsaa  sagt,  at  De  troede  ikke,  det  vilde  ven- 
de tilbage,  og  hun  kunde  se  paa  Dem,  at  De  virkelig 
mente  det.  Hun  følte  selv,  at  hun  var  i  Færd  med  at 
komme  sig,  og  hun  var  saa  lykkelig  over,  at  hun  maat- 
te  blive  her  hos  os. 

Atter  tav  Harstorf. 

Rudolph  dristede  sig  ikke  til  at  sige  et  Ord,  af  Frygt 
for  at  komme  med  en  uforsigtig  Ytring,  som  han  kun 
altfor  gjerne  vilde  tage  tilbage  igjen.  For  han  var  paa 
ingen  Maade  klar  over,  hvor  meget  hans  gamle  Ven 
vidste  eller  anede. 

Et  pludseligt,  uventet  Spørgsmaal  skulde  snart  op- 
lyse ham  derom. 

—  Var  det  ligesaadan,  da  Deres  Søster  døde,  Sten? 

Rudolph  rystede  paa  Hovedet:  — 

—  Nei,  hendes  Sygdom  forløb  anderledes  ....  ikke 
saa  lykkeligt.  Hun  laa  i  stærk  Feber  i  de  sidste  Dage. 

—  Hos  en  Ungdomsven  af  mig,  der  døde  af  Bryst- 
tæring, var  det  ganske  saaledes.  I  mer  end  et  Aar  hav- 
de han  ikke  følt  sig  saa  vel  som  Aftenen  før  han  døde. 
Jeg  hørte  den  Gang,  at  det  er  et  sædvanligt  Phæno- 
men,  og  at  den  store  Lettelse  indtræder,  naar  Ødelæg- 
gelsesværket  i  Lungerne  er  fuldendt.  I  de  sidste  Dage 
har  jeg  kun  altfor  vel  vidst,  hvad  det  betød,  at  Trykket 
begyndte  at  vige  —  og  De  naturligvis  endnu  bedre. 

—  Ja,  jeg  har  vidst  det og  dog . 

—  Og  dog  vilde  man  saa  gjerne  haabe  —  og  gjør 
det  undertiden  ogsaa   ....   momentvis  i  alt  Fald. 

Rudolph  nikkede,  med  et  Suk. 

Han  var  sig  bevidst,  endogsaa  lidt  mer  end  rent  mo- 
mentvis at  have  næret  Forhaabninger,  hvilke  det  egent- 
lig ikke  var  tilladt  ham  som  Videnskabsmand  at 
huse.  Endnu  for  en  halv  Time  siden,  da  han  gik  forbi 
de  Birke,  som  Agnes  havde  ladet  hilse,  havde  han  givet 
sig  hen  til  den  vilde  og  umulige  Tanke,  at  det  Brev, 
som  han  lige  havde  bragt  til  Stationen,  vilde  bringe  et 
uventet  Svar:  Professoren  saae  ikke  disse  Symptomer 
ganske  i  det  samme  Lys  som  han;  forskjellige  Tegn 
kunde  tyde  paa,  at  der  her  forelaa  et  ganske  særligt 
Tilfælde  o.  s.  v. 

—  Og  nu  idag,  fortsatte  Harstorf  —  hvad  har  det 
ikke  idag  kostet  mig  for  en  Selvovervindelse,  bestandig 
paany  at  rive  mig  bort  fra  hende  og  ikke  tilbringe  hele 
min  Tid  hos  hende.  Havde  jeg  saadan  hængt  over  hen- 
de, saa  vilde  hun  have  fattet  Mistanke,  maaske  endog- 
saa gjættet  rigtig.  Hun  er  jo  saa  skrækkelig  klog,  til- 

føiede  han  med  et  vemodigt  Smil;  —  det  er  næsten 
ikke  muligt  at  føre  hende  bag  Lyset. 

—  Nei  det  har  jeg  saamænd  tidt  sandet.  Man  maa  i 
høi  Grad  være  paa  sin  Post  overfor  hende. 

—  Men  haardt  var  det,  idag  ikke  hele  Tiden  at  kun- 
ne være  hos  hende,  da  jeg  anede  at  Timerne  var  talte. 
Og  dog  følte  jeg  det  først  rigtig,  da  hun  saa  tillidsfuldt 
sagde,  at  hun  var  saa  lykkelig  over  at  maatte  blive  hos 
os  ....  Det  var  næsten  for  meget  at  bære,  men  det 
maatte  bæres  —  med  en  glad  Mine. 

En  sidste  Solstraale  oplyste  hans  Træk.  I  Skyggen  af 
Knebelsbarten  spillede  der  krampagtige  Smaatræknin- 
ger  om  Mundvig  og  Hage,  og  en  Taare  blinkede  i  Øiet, 
der  stirrede  ud  i  den  aftenlige  Foraarshave.  Hint  Ind- 
tryk af  noget  Martialsk,  af  en  ideal  napoleonisk  Gre- 
nader,  havde  aldrig  været  stærkere  hos  Rudolph  end  i 
dette  Øieblik,  da  disse  Træk  saa  tappert  kjæmpede 
med  Bitterheden  af  hans  Tab  —  hans  andet  uerstatte- 
lige Tab. 

—  Der  var  endnu  en  Ting,  begyndte  Harstorf  ende- 
lig —  og  Pausen  havde  været  saa  lang,  at  Aftensolens 
sidste  Skjær  var  gledet  bort  fra  hans  Aasyn,  som  nu 
askegraat  stirrede  hen  for  sig:  —  der  var  endnu  en 
Ting,  endnu  Noget,  hun  sagde  mig,  som  maaske  mer 
end  alt  Andet  har  bidraget  til  at  gjøre  det  klart  og 
utvivlsomt  for  mig,  at  den  tunge  Time  nu  virkelig  er 
kommen.  Mit  kjære  Barn  havde  sin  unge  Hjertesorg. 
I  aarevis  har  hun  elsket  en  Mand,  hvis  Hjerte  var  an- 
detsteds. Vi  har  aldrig  talt  derom,  skjøndt  vi  ellers 
talte  om  Alt  ....  det  vil  sige,  vi  har  ikke  talt  derom 
med  Ord.  Og  paa  en  Maade  var  det  heller  ikke  nødven- 
digt, for  saa  vidt  som  hun  vidste,  at  hendes  Hemmelig- 
hed ikke  var  forblevet  skjult  for  mig.  Men  idag,  da 

hun  sad  saadan  her  hos  mig,  har  hun  talt  derom.  Hun 
fortalte  mig  Alt  og  anklagede  sig  selv,  fordi  hun  havde 
været  saa  egoistisk,  som  hun  kaldte  det.  For  mangen 
Gang  havde  hun  været  glad  over  sin  Sygdom  og  haa- 
bet,  at  hun  maatte  dø.  Men  det  var  nu  overvundet  for 
bestandig.  Hun  følte,  at  hun  ikke  længer  elskede  ham 
paa  den  Maade.  Hun  tænkte  paa  ham  som  paa  en 
Broder.  Ogsaa  denne  Lidelse  var  nu  taget  fra  hende. 
Alt  det  hviskede  hun  mig  i  Øret  med  mange  kjærlige 
Ord  og  bad  mig  saa  rørende  om  ikke  at  være  vred  paa 
hende  for  hendes  stygge  Egoisme,  som  hun  kaldte  det, 
den  kjære,  uskyldige  Sjæl  ....  Ja,  Sten,  da  hun  talte 
om,  at  hun  nu  ikke  længer  elskede  ham  paa  den  Maa- 
de, at  ogsaa  denne  Lidelse  var  taget  fra  hende,  da  følte 
jeg,  at  hun  havde  taget  Afsked  med  denne  Verden,  saa 
lidt  hun  vidste  det. 

Han  tav  og  Rudolph  svarede  kun  med  et  Suk. 

Begge  saae  de  ud  i  Haven,  som  hele  Dagen  igjennem 
havde  været  gjennemlyst  af  den  smilende  Maisol  og 
endnu  for  et  Øieblik  siden  fyldt  af  varm  Rosaglød,  og 
nu  laa  der  saa  øde,  som  hele  dette  Hjem  snart  vilde  sy- 
nes, naar  den  ungdommelige  Lysstraale  for  bestan- 
dig havde  forladt  det. 

Og  dog  følte  Rudolph  midt  i  denne  Forskygge  af 
knugende  Tungsind  og  Tab  en  vis  hemmelig  Fryd  ved 
den  Tanke,  at  Agnes  havde  forsaget  Hubert.  I  hint  Øie- 
blik, da  han  saae  hende  sidde  paa  Fætterens  Arm  og 
en  saa  heftig  Skinsyge  tændte  sig  i  hans  Bryst,  havde 
hun  følt,  at  hin  ulykkelige  Lidenskab  var  død  i  hendes 
Hjerte.  Var  end  Grunden  den,  at  hun  selv  var  begyndt 
at  dø:  i  alt  Fald  havde  denne  Kjærlighed  ikke  været  af 
den  Slags,  der  følger  med  over  Graven.  Og  Rudolph 
var  tilmode,  som  om  han  havde  faaet  et  Budskab  fra 

hende  gjennem  Pleiefaderen,  en  Hilsen,  der  gav  ham 
Ret  til  at  tænke  sig  hende  som  sin. 

Han  reiste  sig  og  tog  Harstorfs  Haand,  der  svagt  og 
mildt  besvarede  Trykket.  De  tav  ....  bestandig  seen- 
de ud  i  Haven,  hvor  Skyggerne  med  hvert  Minut  blev 
uigjennemsigtigere.  Og  denne  Tavshed  knyttede  dem 
endnu  inderligere  sammen,  end  alle  de  Samtaler,  som 
de  saa  gjerne  havde  ført  med  hinanden  i  denne  Stue, 
havde  formaaet  at  gjøre  det. 

Saaledes  fandt  Jomfru  Brøndsted  dem,  da  hun  kom 
for  at  kalde  dem  ind  til  Theebordet.  Agnes  laa  nu  — 
som  hun  meldte  —  i  en  god,  rolig  Søvn. 

Rudolph  lod  Kammerjunkeren  gaa  forud  og  holdt 
Jomfruen  tilbage  i  Dagligstuen,  da  han  fandt  det  rig- 
tigst at  forberede  hende  og  formane  hende  til  særlig 
Paapasselighed;  han  vidste  jo  ikke,  om  hun  ikke  hav- 
de ladet  sig  skuffe  af  den  tilsyneladende  Bedring  og 
af  Patientens  egen  Tillidsfuldhed,  hvad  jo  kun  vilde 
have  været  naturligt. 

Men  saa  snart  han  begyndte  at  tale  om,  at  Alt  maa- 
ske  ikke  stod  saa  godt  til  som  det  havde  Udseende  af, 
viste  hendes  Mine  og  den  faste  Maade,  hvorpaa  hun 
nikkede,  at  hun  vidste  mer,  end  Nogen  havde  tænkt 
sig.  Egentlig  undrede  det  ikke  engang  Rudolph,  for 
Brøndsted  var  saa  ganske  en  Person,  der  ikke  lod  sig 
bedrage  af  Skinnet. 

—  Vær  De  blot  rolig,  Hr.  Doktor,  jeg  viger  ikke  fra 
hendes  Side.  Min  Søvn  har  jeg  taget  i  Tide,  da  Frøke- 
nen laa  saa  rart  derude  i  Haven.  Vognen  fra  Juelsbo 
vækkede  mig,  men  jeg  har  sovet  tilstrækkeligt  ....  Aa, 
jeg  veed  det  nok,  det  er  som  jeg  tænkte  mig,  og  mig 
kan  De  stole  paa,  Doktor  Sten. 

Hun  tog  et  sammenknuget  Lommetørklæde  frem  og 

tørrede  sine  Øine  med  en  hastig  og  vred  Bevægelse, 
som  om  hun  var  ærgerlig  over  disse  dumme  Tingester, 
der  skulde  give  sig  til  at  løbe  i  Vand  nu,  da  de  dog  hav- 
de vigtigere  Ting  at  gjøre:  nemlig  at  holde  sig  klare  og 
aarvaagne  og  ikke  være  rødrandede,  naar  de  maatte  se 
paa  Kammerjunkeren. 


IV 

—  Sig  mig,  Hr.  Kammerjunker,  begyndte  Rudolph, 
da  de  to  atter  sad  i  Studereværelset,  hver  forsynet 
med  en  Cigar 

Harstorf  afbrød  ham  med  en  Haandbevægelse: 

—  „Harstorf"  —  ikke  „Hr.  Kammerjunker"  ....  De 
kaldte  mig  „Harstorf",  før,  da  De  kom  hjem. 

—  Tak!  Altsaa:  sig  mig,  Harstorf  ....  det  vil  da  sige, 
hvis  De  ellers  er  oplagt  til  at  drøfte  et  saadant  Spørgs- 
maal  nu 

—  Jeg  er  oplagt  til  at  drøfte  ethvert  Spørgsmaal,  som 
De  i  dette  Øieblik  finder  værdigt  til  at  beskjæftige  os, 
Sten;  det  kan  De  rolig  gaa  ud  fra. 

—  „Værdigt"  er  Spørgsmaalet  utvivlsomt,  for  det  er 
intet  andet  end  det,  der  vulgo  kaldes  „Sjælens  Udøde- 
lighed" ,  og  som  vi  jo  ogsaa  for  Nemheds  Skyld  kan 
kalde  saaledes.  Jeg  husker,  at  jeg  har  hørt  en  Del  Ytrin- 
ger af  Dem,  der  syntes  mig  at  pege  i  lidt  forskjellig  Ret- 
ning. Nu  da  jeg  gik  ude  i  Skoven,  tænkte  jeg  netop  der- 
over, og  jeg  følte  en  stor  Lyst  til  at  faa  at  vide,  hvad 
Deres  egentlige  Mening  er.  For  jeg  er  vis  paa,  at  De 
har  tænkt  mer  derover  end  de  Fleste  —  jeg  mener  „de 
Fleste"  af  dem,  der  overhovedet  tænker. 

—  Ja,  kjære  Sten,  De  har  ret  i,  at  jeg  har  tænkt  en 
Del  derover  og  vel  ogsaa  kjender  det  meste  af,  hvad 
Andre  har  tænkt  derover,  det  vil  sige  det,  der  virkelig 
kommer  i  Betragtning.  Navnlig  i  de  første  Aar  efter  at 
jeg  havde  mistet  min  Hustru,  beskjæftigede  jeg  mig  næ- 
sten udelukkende  med  disse  Spørgsmaal;  da  laa  Tan- 
ken om  et  Gjensyn  jo  saa  nær  ....  Alligevel  er  det  ikke 
let  for  mig  at  sige  Dem,  hvad  min  egentlige  Mening  er. 
For  De  har  sikkert  ret  i,  at  De  har  hørt  Ytringer  af 
mig,  der  peger  i  forskjellige  Retninger.  Ikke  blot  har 
mit  Standpunkt  i  Aarenes  Løb  varieret  noget  —  snart 
været  mere  monistisk,  snart  mere  individualistisk  far- 
vet —  i  Begyndelsen  mere  det  sidste;  men  ogsaa  nu 
er  min  Anskuelse  svævende,  snart  har  det  ene,  snart  det 
andet  Element  Overhaand,  og  egentlig  har  jeg  beroli- 
get mig  ved  en  vis  Agnosticisme. 

—  Det  glæder  mig,  at  De  siger  "en  vis"  Agnosti- 
cisme. 

—  Naa  ja,  paa  dens  aller  goldeste  Sanddyne  har  jeg 
jo  ikke  bygget.  Men  Forord  bryder  ingen  Trætte;  jeg 
kan  ikke  love  Dem  noget  klipt  og  klart  Svar. 

—  Nei,  det  kan  jeg  saa  godt  forstaa.  Jeg  synes  ogsaa 
egentlig,  at  det  mer  eller  mindre  maa  gaa  ethvert  tæn- 
kende Menneske  saadan.  Og  det  simpelthen,  fordi  begge 
disse  Retninger  —  den  monistiske  og  den  individuali- 
stiske —  hver  har  sin  Røst,  der  taler  for  den  i  Men- 
neskenaturen —  og  i  hele  Naturen,  for  saa  vidt  vi  kan 
høre  dens  Stemmer.  Ved  Forsøget  paa  at  mediere  imel- 
lem dem,  maa  Linien  snart  falde  nærmere  ved  den  ene 
Pol,  snart  ved  den  anden,  alt  efter  den  herskende 
Stemning. 

—  Ja  og  dog  ser  vi  mange  Mennesker,  hos  hvem  der 
ikke  findes  en  saadan  Vaklen.  De  er  overtydede  om  det 


225 


Ene  eller  det  Andet  —  f.  Ex.  om  at  de  bliver  ved  at 
existere  efter  Døden,  væsentlig  som  de  Personligheder 
de  nu  en  Gang  er. 

—  Ja,  men  dem  kalder  jeg  heller  ikke  „tænkende 
Mennesker"  —  ikke  paa  dette  Punkt.  Det  er  troende 
Folk,  der  har  taget  Parti,  har  svoret  til  en  Fane,  enten 
til  den  altid  monistiske  Videnskab  eller  —  som  de,  De 
talte  om  —  til  den  individualistiske  Kirkelære.  Det  er 
en  Villiessag. 

—  Naturligvis,  Sten.  Men  naar  De  talte  om  „den 
herskende  Stemning",  saa  er  vi  jo  ogsaa  inde  paa 
Villiesiden,  som  vi  jo  i  Virkeligheden  heller  ikke  helt 
kan  undgaa. 

—  Kun  at  den  hos  hine  —  hos  de  Troende  —  er  kry- 
staliseret  fast,  medens  den  hos  de  Tænkende  er  flyden- 
de. Her  er  det  i  alt  Fald  endnu  ikke  afgjort,  paa  hvilket 
Punkt  af  hele  Linien  Krystallisationen  vil  skyde  frem  — 

—  Hvis  den  overhovedet  kan  foregaa  andet  Steds  end 
ved  en  af  Polerne,  som  man  kun  naaer  ved  en  Villies- 
akt.  Men  vi  befinder  os  altsaa  i  det  flydende  Tanke- 
element. Godt!  lad  os  se  os  om  dér  efter  et  nogenlunde 
fastliggende  Udgangspunkt.  Jeg  tænker,  vi  er  enige  om, 
at  vort  Jeg,  vor  Personlighed,  som  vi  kjender  den, 
hverken  er  en  selvstændig  Substans  eller  et  indholds- 
løst Fatamorgana  —  i  begge  Tilfælde  er  Spørgsmaalet 
jo  allerede  løst  —  men  at  det  er  en  Tilsyneladelse  i  og 
for  vor  Intelligens  af  et  Noget,  et  transcendent  realt 
Væsen. 

—  Jeg  er  meget  villig  til  at  antage  dette  fælles  Ud- 
gangspunkt, Harstorf.  Og  saa  ligger  Spørgsmaalet  lige 
for:  —  hvad  er  dette  Noget,  dette  Reale,  der  aabenbarer 
sig  i  Dem  og  i  mig? 

—  Netop.  Lad  os  antage  først,  at  det  umiddelbart  og 

uden  Overgangsled  er  det  Absolutte  selv,  det  Urvæsen, 
af  hvilken  hele  denne  Verden  er  en  Tilsyneladelse  — 
Indernes  Brahman,  de  middelalderlige  Mystikeres  Gud, 
Spinozas  Substans,  det  eneste  virkelig  Eksisterende:  — 
det  er  maaske  den  mest  iøinefaldende  Mulighed. 

—  Det  er  i  alt  Fald  den,  der  antages,  bevidst  eller 
ubevidst,  af  næsten  Alle,  som  ikke  er  Christne  —  og 
heller  ikke  helt  Materialister. 

—  Høist  sandsynligt.  Altsaa  lad  os  antage  det.  I  saa 
Fald  er  det  klart,  at  Døden  med  hele  det  øvrige  Ver- 
densphantasmagori  ogsaa  udsletter  dette  Skin-Jeg  — 
tilovers  bliver  det  Eneste,  som  virkelig  var  og  er,  hint 
Absolutte,  der  jo  ikke  blot  er  vort  inderste  Selv  men 
hele  vort  Selv  —  det  andet  var  forstyrrende  Drømme- 
billeder, der  hindrede  os  i  at  se  det.  I  og  for  sig  er  der 
ikke  noget  Skræmmende  ved  denne  Udsigt,  snarere  det 
Modsatte;  saa  meget  mer  som  der  bestandig  forsikres 
os,  at  det  skal  være  en  stor  Herlighed;  skjøndt  jeg  maa 
sige,  at  naar  det  Absolutte  er  saa  herligt,  begriber  man 
ikke  ret,  at  Phænomenet  ikke  er  blevet  bedre.  Men 
bortset  derfra  kunde  det  jo  i  og  for  sig  være  en  ganske 
trøsterig  Udsigt,  saa  let  og  hurtig  at  blive  absolut  Sou- 
verain,  efter  hidtil,  saa  længe  man  kan  mindes,  at  have 
været  en  depossederet  og  sandt  at  sige  temmelig  redu- 
ceret Smule  Fyrstelighed.  Spørgsmaalet  er  kun,  om 
denne  Grundanskuelse  i  andre  Henseender  tilfredsstil- 
ler baade  Forstandens  og  Gemyttets  Fordringer. 

—  Ja,  sagde  Rudolph,  —  naar  jeg  skulde  besvare 
det  Spørgsmaal,  saa  vilde  jeg  indvende,  hvad  jeg  har 
at  indvende  mod  den  rene  Monisme  overhovedet.  At 
søge  en  absolut  Enhed  er  utvivlsomt  en  uimodstaaelig 
Drift  i  Menneskeaanden  —  formodentlig  rodfæstet  i 
den  sammenknyttende  Enhed  i  vort  eget  Sjæleliv.  Men 

de,  der  gaar  ud  fra  en  absolut  Enhed,  kommer  aldrig 
til  Flerheden.  Naar  den  samme  Enhed  sættes  som  „Ding 
an  sich"  bag  hvert  Phænomen,  saa  er  deres  indbyrdes 
Forskjellighed  det  ufatteligste  af  alle  Problemer.  I  vort 
Tilfælde:  Charakterernes  Grundforskjellighed  er  ufor- 
klarlig, eller  i  alt  Fald  nedsættes  den  til  et  rent  Over- 
fladephænomen. 

—  Det  er  Sagen,  kjære  Ven,  og  til  Alpha  svarer 
Omega.  Ved  Døden  flyder  vi  alle  ud  i  det  samme  abso- 
lute  Bassin:  —  der  mangler  Reservoirs  for  Livsresul- 
tatet  —  Livet  bliver  betydningsløst.  Resultatet  er  det 
samme  for  Daaren  som  for  den  Vise,  den  Hellige  og 
Forbryderen  bliver  eet.  Der  er  mange  Sindsforfatnin- 
ger, baade  forbigaaende  og  blivende,  for  hvem  denne 
Conseqvens  ikke  har  noget  stødende,  der  er  nogle,  for 
hvem  den  endogsaa  har  noget  høist  Tilfredstillende,  og 
ogsaa  det  kan  jeg  forstaa.  Men  det  er  ikke  Spørgsmaa- 
let.  Sagen  er  den,  at  alt  Grundlag  for  Moralen  falder 
bort.  Det  nytter  kun  lidet  at  prædike  om,  at  det  er 
vor  Pligt  at  virke  med  i  Verdensprocessen  og  gjøre 
vort  til  at  fremme  dens  Formaal,  som  Edvard  von  Hart- 
mann gjør  det,  selv  om  Formaalet  forresten  er  saa  pris- 
værdigt som  hos  ham.  Det  er  for  vanskeligt  at  tro  paa, 
at  Træskomand  Per  Nielsen,  om  han  saa  anstrenger 
sig  aldrig  saa  ærlig,  eller  De  og  jeg  for  den  Sags  Skyld, 
kan  i  en  mærkelig  Grad  fremme  Processen.  Det  vilde 
allerede  være  vanskeligt,  hvis  det  kun  dreiede  sig  om 
Jorden;  men  naar  Mælkeveie  og  Stjernetaager,  der  er 
Millioner  af  Lysaar  fjernede,  kommer  med  —  som  de 
gjør  for  det  moderne  Menneske  —  saa  bliver  Vanske- 
ligheden uendelig  og  Virkningen  af  et  saadant  Moral- 
princip nødvendigvis  lig  Nul. 

—  Ikke  alene  det,  Harstorf  —  men  selv  om  vi  ind- 

rømmede  dette  Synspunkt,  hvad  saa?  Der  sidder  et 
Menneske  paa  en  øde  0  —  en  Salas  y  Gomez,  —  han 
arbeider  paa  sin  egen  Fuldkommenhed,  han  forædler 
sin  Natur.  Mon  det  ikke  er  en  ufravigelig  Fordring  af 
al  moralsk  Bevidsthed,  at  et  saadant  Arbeide  ikke  er 
forgjæves?  Med  andre  Ord:  er  ikke  paa  Moralens  Om- 
raade  Virkningerne  indadtil  altid  de  første  og  væsent- 
lige; Virkningerne  udadtil,  som  er  givne  tusend  Tilfæl- 
digheder i  Vold,  derimod  kun  af  andenhaands  Natur 
og  egentlig  kun  en  Slags  Tilgift? 

—  Ja,  kjære  Ven,  De  gjør  grumme  Ret  i  et  pege  paa 
de  Ensomme.  Naar  man  tager  et  Levned  som  hans  dér 
—  Harstorf  pegede  paa  Napoleonsmasken  —  saa  kan 
man  jo  let  lade  sig  blænde.  Der  er  ikke  blot  saa  megen 
Virkning  udadtil  men  ogsaa  saa  megen  Afvexling  og 
Spænding,  at  man  til  Nød  kan  lade  et  saadant  Liv  have 
sit  „Formaal  i  sig  selv".  Men  tag  nu  gamle  Ane,  som 
De  jo  kjender  —  De  veed,  hvad  hun  lider  og  saa  ene 
som  hun  er.  „Ja,  Hr.  Kammerjunker,"  siger  hun  saa, 
„det  er  jo  nok  ensomt,  men  jeg  har  jo  heller  ikke  andet 
at  gjøre  end  at  dø,  og  det  behøver  jeg  ingen  Selskab 
til."  Ja,  nu  kan  man  jo  sige,  hun  er  gammel,  og  det 
har  ikke  altid  været  saadan.  Men  hvor  Mange  har  jeg 
ikke  kjendt,  der  var  tyve  Aar  yngre  og  mer  og  som 
heller  ikke  havde  Andet  for  sig:  —  at  slide  og  slæbe 
fra  Gry  til  Kveld  for  at  holde  Livet  oppe  og  som  eneste 
trøstelige  Haab  det  —  at  miste  det  samme  Liv!  Det  er 
ved  saadan  en  Grav,  at  jeg  venter  vore  Herrer  Positi- 
vister og  Naturalister  og  Pantheister,  som  vil  bevise  os, 
at  det  individuelle  Liv  kun  er  „en  Funktion"  af  det  Ab- 
solutte i  en  bestemt  Atomgruppe.  Det  maa  være  saa  fint 
et  logisk  Præparat,  som  det  være  vil,  det  stemmer  ikke 
med   Virkeligheden.   Virkeligheden,   den   haarde,   nøg- 


229 


terne  Virkelighed,  den  lærer  os  noget  Andet!  Den  lader 
os  føle,  at  det  individuelle  Liv  maa  have  Virkninger  for 
den,  der  fører  det,  ud  over  denne  Smule  jordisk  Lev- 
ned, hvis  der  overhovedet  er  Mening  i  Tilværelsen.  En- 
hver Verdensanskuelse,  som  ignorerer  dette  Krav,  som 
lader  Menneskeaanden  paa  saadan  et  springende  Punkt 
gaa  tomhændet  bort  —  tomhændet  baade  for  Tanke  og 
Gemyt  —  den  er  i  bedste  Tilfælde  ensidig. 

—  Ja,  ensidige  vil  vi  jo  ikke  være,  Harstorf,  saa  vi 
bliver  drevne  til  den  Antagelse,  at  hvad  der  ligger  bag 
ved  os,  saadan  som  vi  kjender  os  selv,  ikke  umiddel- 
bart er  det  Absolutte,  men  en  differentieret  Kraft,  et 
allerede  individualiseret  Væsen.  Vi  er  altsaa  havnede  i 
Kants  transcendentale  Gharakter,  hvoraf  Individet  er 
et  forbigaaende  Phænomen.  Og  saa  synes  vort  alminde- 
lige Spørgsmaal  at  have  tilspidset  sig  til  følgende:  — 
hvor  meget  af  dette  phænomenale  Væsen  hører  med  til 
hint  høiere  Selv  og  reddes  —  saa  at  sige  —  over  i  det, 
naar  Døden  opløser  det  Øvrige?  Det  forekommer  mig, 
at  Besvarelsen  f.  Ex.  af  det  for  Mange  saa  brændende 
Spørgsmaal,  om  der  gives  et  Gjensyn,  helt  og  holdent 
afhænger  af  Besvarelsen  af  hint  Spørgsmaal. 

—  Og  her  er  det,  kjære  Ven,  at  min  Agnosticisme 
indtræder.  Alle  Forsøg  paa  at  besvare  dette  Spørgsmaal, 
ja  blot  paa  at  formode  Noget  derom,  er  forgjæves  —  det 
er  mer  og  mer  blevet  min  Overbevisning  ....  Jeg  har 
jo  vandret  med  Hellenbach  og  Carl  du  Prel  paa  deres 
mystiske  og  phantastiske  Veie,  der  allesammen  gaar 
ud  paa  at  løse  dette  Spørgsmaal  —  løse  det  videnska- 
beligt, endogsaa  emspirisk  ....  men,  kjære  unge  Ven, 
tro  mig,  disse  Forsøg  er  ikke  blot  forgjæves,  de  er 
skadelige  og  egentlig  lidt  taabelige.  Der  gives  kun  et 
forstandigt  Standpunkt:  det  er  et  tillidsfuldt  „Det  være, 

som  det  vil  og  maa."  Man  behøver  ikke  at  have  nogen 
Kulsviertro  paa  Fornuften  i  Universet  for  dog  at  stole 
paa  dette:  —  Alt  det  af  vort  Væsen,  der  passer  for  den 
hinsides  Tilstand  —  denne  være  nu  hvilken  den  være 
vil  —  rumlig  eller  urumlig,  tidlig  eller  utidlig  —  det  vil 
visselig  følge  os  derover;  og  hvad  der  ikke  følger  os 
derover  —  det  være  lidet  eller  meget  eller  Alt,  hvad  vi 
kjender  af  os  selv — :  det  vilde  ikke  passe  dér.  Hvis  selve 
Bevidstheden  hører  med  til  hvad  der  af  den  Grund  gaar 
tabt,  og  jeg  gav  mig  til  at  jamre  derover,  vilde  jeg  saa 
ikke  bære  mig  ad  som  en  Mand,  der  havde  vandret 
gjennem  en  lang  Tunnel  og  udbrød  i  Klager,  fordi  den 
Lygte,  der  havde  ledet  ham  gjennem  Mørket,  blev  taget 
fra  ham,  idet  han  traadte  ud  i  Lyset? 

Rudolph  nikkede  betænksomt  et  Par  Gange,  mens 
han  snoede  paa  sin  Knebelsbart,  som  om  han  haabede 
at  faa  Noget  ud  af  den. 

—  Det  er  en  Vismands  resignerede  Standpunkt, 
mente  han  saa. 

—  Aa,  saamænd  ikke  mere  resigneret,  sagde  Har- 
storf  med  et  vemodigt  Smil,  end  at  jeg  nok  mangen 
Gang  kunde  ønske  og  haabe  at  gjense  min  kjære 
Ida  —  og  nu  ogsaa  min  Agnes  —  og  være  sammen 
med  dem  i  en  Tilværelse,  der  er  lidt  mindre  lumpen 
end  denne  elendige  Stofvexel-Verden.  Men  ganske  vist 
saa  meget  Vismand  —  og  det  er  visselig  ikke  noget  at 
prale  af  — ,  at  jeg  tilfulde  indser,  at  hvis  saadanne  Øn- 
sker ikke  bliver  virkeliggjorte,  saa  beroer  det  paa,  at 
det  Hinsides-Døden  ligger  i  en  høiere  Sphære,  hævet 
over  alle  Betingelser  for  en  saadan  Tilværelse;  saa  at  det 
Ønske,  der  er  blevet  skuffet,  i  Virkeligheden  er  blevet 
overtruffet  —  som  man  da  overhovedet  her,  om  noget- 

steds,  kan  anvende  Goethes  Ord:  „Wen  Gott  betriigt, 
der  ist  wohl  betrogen." 

Rudolph  nikkede  —  og  smilte:  — 

—  Altsaa  dog  en  resigneret  Vismand! 

—  Nei,  kjære  Sten,  netop  ikke  „resigneret".  De  vilde 
ikke  bruge  det  Udtryk,  hvis  det  var  blevet  Dem  klart, 
at  i  alle  disse  Spørgsmaal  er  det  et  at,  det  kommer  an 
paa,  ikke  et  „hvorledes".  Hvis  det  var  Tilfældet,  saa 
var  vi  virkelig  ilde  stedte.  At  der  gives  en  anden  Tin- 
genes Orden,  end  den  os  bekjendte,  er  det  afgjørende, 
ikke  hvorledes  den  mon  er;  at  der  gives  en  anden  Til- 
værelse —  hvis  man  kan  kalde  det  saaledes  —  end 
dette  Liv,  er  det  Trøsterige  og  det  for  al  sand  Moral 
Nødvendige;  men  ingenlunde  hvorledes  den  er  be- 
skaffen —  om  den  f.  Ex.  er  af  en  saadan  Beskaffen- 
hed, at  der  i  den  kan  være  Tale  om  et  Gjensyn.  Ja,  jeg 
vil  gaa  et  Skridt  videre.  Netop  dette,  at  „Hvorledes"  er 
os  en  lukket  Bog,  er  det  alier  Trøsteligste.  For  hvis 
dette  „Hvorledes"  var  os  tilgængeligt,  saa  var  dermed 
givet,  at  det  Hinsides  ikke  var  væsentlig  forskjelligt  fra 
det  Dennesides,  eller  i  alt  Fald  ikke  mer,  end  at  vi  kan 
begribe  det  med  vor  nuværende,  sandselig  betingede 
Forstand.  Nu  derimod  staa  de  uendelige  Muligheder 
aabne.  Som  Schopenhauer  siger:  hvis  vi  kunde  faa  au- 
thentisk  Meddelelse  om,  hvorledes  det  i  Virkeligheden 
forholder  sig,  saa  vilde  vi  ikke  forstaa  det.  Vi  maa 
aldrig  glemme,  at  alle  de,  der  mener  at  kunne  sige 
Noget  derom,  dem  gaar  det  som  den  Blinde,  der  havde 
faaet  fat  i  Halen  paa  en  Elephant  og  saa  paastod,  at 
en  Elephant  saae  ud  som  en  Pensel. 

Rudolph  smilede:  — 

—  Hvad  var  det  for  en  Blind? 

—  Ja,  det  er  sandt,  den  Historie  kjender  De  nok 

ikke.  Det  var  før  De  fandt  Veien  til  Hanenau,  at  den 
grasserede.  Det  er  en  Lignelse  af  Buddha,  en  ganske 
prægtig  Lignelse,  og  jeg  vil  gjerne  fortælle  Dem  den, 
for  Agnes  holdt  saa  meget  af  den.  Hvor  tidt  har  hun 
ikke  den  Gang  spurgt:  „Mon  det  nu  er  Svandsen  eller 
Snablen,  vi  har  faaet  fat  i,  Onkel?"  Og  hun  paastod, 
at  det  dog  i  alt  Fald  maatte  være  bedre  at  have  faaet 
fat  paa  Snablen,  da  den  dog  var  mere  charakteristisk. 
Han  smilede  vemodig  og  rystede  paa  Hovedet. 

—  Et  Øieblik!  sagde  han,  idet  han  reiste  sig.  —  Jeg 
vil  dog  høre,  om  hun  endnu  nyder  sin  rolige  Søvn. 

Rudolph  fulgte  ikke  med  ham.  Han  følte,  at  denne 
lille  Erindring  om  lykkelige  Timer  med  Agnes  havde 
overvældet  Harstorf  saa  meget,  at  han  havde  Trang  til 
at  samle  sig  i  Enrum.  Skridtene,  der  ganske  manglede 
den  næsten  ungdommelige  Elasticitet,  som  ellers  endnu 
udmærkede  dem,  standsede  ogsaa  allerede  i  Spillekabi- 
nettet.  En  sagte  ængstelig  Miaven  inde  fra  Dagligstuen, 
der  efter  nogle  Sekunders  Forløb  gjentog  sig  længere 
borte,  tydede  paa,  at  Pamina  havde  forladt  sin  Kurv 
for  at  slutte  sig  til  sin  Herre.  Skridtene  fjernede  sig 
igjen  ....  en  Dør  knirkede,  neppe  hørlig  ....  der  var 
en  Anelse  af  hviskende  Stemmer.  Saa  vendte  Kammer- 
junkeren tilbage. 

Han  nikkede  med  et  venligt  Smil  som  Svar  paa  Ru- 
dolphs spørgende  Blik. 

—  Ja,  Gud  ske  Lov,  hun  sover  ganske  stille  .... 
Han  gik  et  Par  Gange  frem  og  tilbage  i  Værelset. 

—  Det  er  mærkeligt  med  Pamina,  sagde  han  saa  og 
blev  staaende  foran  Rudolph  —  der  kan  ikke  være 
nogen  Tvivl  om,  at  den  veed,  at  der  er  noget  Særligt 
paa  Færde,  at  noget  Overordentligt  og  Skjæbnesvan- 
gert  er  ved  at  foregaa  her  i  dens  Hjem  ....  Hele  dens 

Væsen,  da  den  saadan  kom  hen  til  mig  inde  i  Kabinet- 
tet, som  om  den  saa  gjerne  vilde  trøste  og  endnu  mer 
selv  trængte  til  Trøst  . . .  Og  De  skulde  have  set  den  inde 
i  Agnes'  Værelse!  Den  smuttede  derind,  mens  jeg  talte 
med  Brøndsted,  meget  imod  vores  Villie,  for  vi  var 
bange,  at  den  skulde  forstyrre  hendes  Søvn  —  tidt 
springer  den  jo  op  i  Sengen  og  lægger  sig  ved  hendes 
Fødder.  Men  nei!  Pamina  traadte  blot  med  Poterne  op 
paa  Sengekanten  ligesom  for  at  se,  hvordan  hun  laa, 
og  kom  saa  tilbage  uden  at  give  en  Lyd  fra  sig.  Og  dér 
ser  De,  den  er  ikke  gaaet  tilbage  til  sin  Kurv,  den  fore- 
trækker det  haarde  Leie  herinde. 

Pamina  havde  virkelig  fulgt  Kammerjunkeren  ind  i 
Studereværelset  og  lagt  sig  ved  Ovnen,  hvor  dens  gule 
Pupiller  viste,  at  den  foreløbig  ikke  tænkte  paa  at  sove. 

—  Ja,  hvad  mon  du  nu  vilde  sige  os,  gode  Pamina, 
hvis  du  havde  Mælets  Brug? 

Den  saaledes  Adspurgte  missede  med  Øinene  og  lod 
en  ganske  sagte  Klynken  høre  —  enten  nu  det,  den 
vilde  have  sagt,  var  af  sørgelig  Natur,  eller  den  var 
ulykkelig  over  ikke  at  kunne  sige  det,  hvad  det  saa  end 
var. 

Harstorf  vendte  sig  om  til  Rudolph. 

—  Ja,  det  er  ogsaa  en  Hovedside  af  Spørgsmaalet, 
der  næsten  altid  glemmes  med  den  brutaleste  Naivitet: 
—  Dyrene,  i  alt  Fald  de  høiere  Dyr,  hos  hvilke  en  vis 
Individualitet  er  saa  umiskjendelig  for  den,  der  ikke 
vil  være  blind.  Hvis  Alexander  overlever  Døden,  saa 
maa  jeg  meget  bede  om,  at  Bucephalus  gjør  det  samme 
og  ikke  bliver  udvisket  i  den  almindelige  „Hesthed", 
som  om  den  blot  havde  været  et  Exemplar.  Det  var 
saa  langt  fra  at  være  Heltens  Mening,  at  han  begræd 
den,  som  om  han  havde  mistet  en  trofast  Ven,  og  byg- 

gede  en  hel  By  til  Gravmæle  over  den  —  han  havde 
nemlig  aldrig  gaaet  i  christen  Skole.  Nei,  da  priser  jeg 
den  gamle  Sjælevandringslære,  som  hele  Oldtiden  holdt 
sig  til,  den  har  netop  den  Fordel  at  være  altomfattende, 
og  den  veed  at  vare  Individualiteten,  uden  at  holde 
krampagtig  fast  paa  den.  Derfor  er  og  bliver  den  et 
godt  Skema  for  vor  Tankegang  paa  disse  dunkle  Om- 
raader  ....  og,  hvem  veed,  maaske  mer  end  det. 

—  Ja,  Harstorf,  det  er  saamænd  ogsaa  det  første 
Ord  af  Dem,  der  slog  ned  i  mig,  da  De  i  Selskabet  paa 
Vindslevholm  sagde,  at  efter  Deres  Anskuelse  befandt 
saavel  Buk  som  Jæger  sig  underveis  til  noget  Høiere  og 
Bedre. 

—  Nei,  var  det  virkelig?  Jamen  det  er  jo  netop  og- 
saa Sagen,  Sten  —  det  er  det,  vi  maa  holde  fast  ved, 
dette  „underveis",  der  ogsaa  er  saa  smukt  udtrykt  i 
Ordet  „Sjælevandring",  hvad  man  end  ellers  kan  ind- 
vende derimod  ....  „Underveis"  —  deri  ligger  jo  i 
Grunden  Alt  ....  Alt  Andet,  hvad  man  kan  sige  derom, 
det  kan  jo  umulig  være  andet,  end  hvad  en  Blind  til- 
kjendegiver  som  sin  Mening  om  Elephanten,  efter  at 
han  ....  nei,  men  det  er  sandt,  jeg  er  Dem  jo  endnu 
den  Historie  skyldig. 

—  Ja,  og  jeg  har  slet  ikke  i  Sinde  at  eftergive  Dem 
den. 

Harstorf  smilede,  idet  han  atter  satte  sig  i  Sofaen, 
som  han  havde  forladt  for  at  gaa  ind  og  se  til  Agnes. 
Han  tændte  ogsaa  sin  Cigar,  som  han  da  havde  lagt 
fra  sig. 

—  Altsaa:  der  var  en  Gang  en  Konge  i  Indien,  ved 
hvis  Hof  der  opholdt  sig  mange  Vismænd,  og  det  var 
en  af  hans  bedste  Underholdninger  at  høre  dem  dispu- 
tere med  hinanden.  De  stredes  paa  det  Ivrigste,  og  den 

Ene  paastod  det  Stik-modsatte  af  den  Anden,  saa  som 
„Legemet  og  Sjælen  er  det  samme",  eller  „Legemet  er 
et  og  Sjælen  et  Andet",  „Verden  er  uendelig",  eller 
„Verden  er  begrændset",  „Verden  er  opstaaet"  eller 
„Verden  er  evig" 

—  Men  Gud,  det  er  jo  de  Kantiske  Antinomier. 

—  Ja  vist  saa.  Inderne  havde  et  Par  af  dem.  Hver  af 
dem  beviste  sin  Anskuelse  og  sagde:  „Det  alene  er 
Sandhed,  og  hvis  Nogen  siger  noget  Andet,  saa  er  det 
blot  tomt  Mundsveir."  En  Dag,  da  Kongen  i  lang  Tid 
havde  hørt  paa  det,  sagde  han  til  en  Hofmand:  „Gaa 
ned  i  Byen,  Kjære,  og  hent  saa  mange  Blindfødte,  som 
du  i  en  Fart  kan  faa  fat  paa."  Og  til  en  anden  sagde 
han:  —  „Gaa  ud  til  Staldene,  Kjære,  og  lad  enElephant 
føre  her  ind  i  Gaarden."  Det  varede  ikke  længe,  før 
Elephanten  kom,  og  strax  efter  indfandt  ogsaa  den 
første  Hofmand  sig  med  fem  Blindfødte.  Kongen  be- 
falede ham  at  lade  den  første  af  dem  faa  Elephantens 
Snabel  at  føle  paa.  Derpaa  maatte  den  anden  beføle  en 
Stødtand,  den  tredie  et  af  Forbenene,  den  fjerde  Bu- 
gen og  endelig  fik  den  femte  Halespidsen  i  Haanden. 
„Naa,"  sagde  nu  Kongen,  „lad  os  saa  høre,  hvordan 
en  Elephant  ser  ud."  „Majestæt,"  sagde  den  første 
Blindfødte,  „en  Elephant  ser  ud  som  en  Vognstang." 
„Majestæt,"  sagde  den  Anden,  „en  Elephant  ser  ud 
som  et  Drikkehorn,"  —  „som  en  Søile,"  sagde  den 
Tredie,  „som  en  uhyre  Tønde,"  paastod  en  Fjerde,  og 
den  Femte  paastod  trøstig:  „Majestæt,  en  Elephant  ser 
ud  som  en  Pensel,  det  alene  er  Sandhed,  og  alt  Andet 
er  tomt  Mundsveir."  Og  Kongen  vendte  sig  til  sine 
Vismænd  og  sagde:  „Der  ser  I!  som  de  Blinde  om  Ele- 
phanten, saaledes  dømme  I  om  Tilværelsen,  alt  efter 
den  Snip  af  den,  som  enhver  har  faaet  fat  i." 

Rudolph  nikkede: 

—  De  har  Ret  i,  at  det  er  en  prægtig  Lignelse,  Har- 
storf.  Den  passer  den  Dag  i  Dag  saa  godt  som  for  fem- 
ogtyve Aarhundreder  siden. 

—  Ja,  del  skulde  jeg  mene,  at  den  gjør.  Vore  indi- 
vidualitetsopløsende  Monister  ligefra  Spinoza  til  Hart- 
mann —  hvad  er  de  andet  end  Folk,  der  har  følt  paa 
Elephantens  Bug?  Og  vore  absolute  Individualister  og 
Pluralister  andet  end  Folk,  der  er  gaaet  rundt  og  har 
følt  paa  dens  fire  Ben?  Det  er  sandt  nok,  at  vi  ikke  er 
i  Stand  til  at  forbinde  Enheden  og  Flerheden;  alle  For- 
søg er  strandede  og  vil  fremdeles  strande.  Men  maaske 
Døden  stikker  den  Stær,  som  vi  her  lider  af,  og  saa  vil 
vi  le  af  vore  Ensidigheder;  for  saa  ser  vi  den  mægtige 
Elephant  selv. 


Det  var  sent  paa  Natten,  da  Harstorf  og  Rudolph  be- 
sluttede sig  til  at  gaa  til  Hvile,  hvis  Hvile  var  at  finde. 

En  Gang  havde  de  listet  sig  hen  til  Agnes'  Dør  for 
at  høre,  om  Alt  var  vel.  Pamina  havde  sneget  sig  i  Hæ- 
lene paa  dem,  ligesom  den  gjorde  nu.  Døren  gik  næsten 
lydløst  op,  uden  at  de  behøvede  at  banke  paa,  og 
Brøndsted  kom  ud  med  den  Melding,  at  Agnes  havde 
været  halvvaagen  og  kastet  sig  lidt  frem  og  tilbage.  Der 
var  ogsaa  kold  Sved  paa  Panden;  men  hun  havde 
ikke  klaget.  Efterat  Jomfru  Brøndsted  havde  givet 
hende  det  foreskrevne  Beroligelsesmiddel,  var  hun  for 
et  Kvarters  Tid  siden  sovet  rolig  ind.  Jomfruen  havde 
ladet  Pigen  sove  ved  Siden  af  i  sit  eget  Kammer,  saa  at 

hun  havde  Hjelp  ved  Haanden,  og  hvis  Agnes'  Tilstand 
blev  værre,  vilde  hun  strax  sende  Bud  efter  dem. 

Det  „god  Nat",  som  de  tre  bød  hinanden,  gjaldt  mest 
den  Sovende. 

Rudolph  satte  sig  ved  Vinduet  i  sit  lille  Loftskam- 
mer. 

Natten  var  saa  lun,  som  om  det  allerede  var  Skjær- 
sommer.  Der  var  ingen  Maane.  Foroven,  i  den  violette 
Hvælving,  blinkede  Stjernerne  mat;  nede  langs  Hori- 
sonten lyste  en  brandrød  Stribe,  der  blev  gulere,  indtil 
den  med  et  vidunderligt  gyldengrønt  Skjær  med  næ- 
sten umærkelig  Overgang  aandede  sig  ud  i  en  Zone  af 
dumpt  Lilla. 

Fra  Hjørnet  af  Haven  lød  Nattergalens  Røst.  Æng- 
stelig og  forsøgsvis  satte  Fløitetonerne  an,  for  saa  be- 
standig sikrere  og  i  stedse  hurtigere  Følge  seirrig  at 
fortrænge  Tystheden  med  langtrukne  Toner,  indtil  der 
var  skaffet  Rum  for  Strubeslagets  fulde  Jubel,  der  tril- 
rede, som  om  det  vilde  kalde  Stjernesphærernes  Ekko 
ned.  Og  Rudolph  syntes,  at  det  var  Vaarnatten  selv, 
der  sang  om  al  den  Fryd  og  Lykke,  som  Jordelivet  har 
beredt  for  sine  Yndlinge,  og  som  en  ung  Pige  nu  var  i 
Begreb  med  at  forlade,  stille  og  uden  Klage  —  Fryd  og 
Lykke,  der  med  hende  ogsaa  for  stedse  tog  Afsked  fra 
hans  eget  Liv. 

Billede  paa  Billede,  Erindring  paa  Erindring  drog 
ham  forbi,  mens  han  saae  ud  i  den  lyse  Nat  og  lyttede 
til  dens  Fuglerøst. 

Fra  hint  Øieblik  af,  da  han  i  Vindslevholm  Allé  saae 
hendes  Ansigt  kigge  ud  fra  Kaleschen  i  Maanelyset  og 
følte  sig  erindret  om  sin  første  Kjærlighed,  indtil  hen- 
des Afskedsord,  „og  hils  mine  Birke"  —  laa  hele  deres 
Bekjendtskab  udbredt  for  ham;  den  første  Del  deraf 

forstyrret  af  en  skjæmmende  Skygge  —  Halvforholdet 
til  Erna,  der  nu  forekom  ham  som  den  rene  Parodi  paa 
al  ægte  Følelse;  —  den  sidsteen  eneste  fortvivlet  Kamp 
for  hendes  Liv. 

Og  nu,  da  denne  Kamp  var  endt  med  et  Nederlag, 
nu  vidste  han,  at  han  elskede  denne  unge  Pige,  hvis 
Liv  dernede  under  hans  Fødder  Time  for  Time,  Kvar- 
ter for  Kvarter,  Minut  for  Minut  ustandselig  ebbede 
bort. 

Et  Vers  af  Lenau  gjenlød  atter  og  atter  i  hans 
Hjerte  ....  det  var,  som  om  Nattergalen  hulkede  det 
derude  i  den  lyse  Nat. 

Agnes  elskede  den  melankolske  østrigske  Sanger,  og 
hendes  Lenau-Bind  laa  paa  hans  Bord.  Han  havde  læst 
i  det  endnu  om  Eftermiddagen,  da  han  havde  skrevet 
sit  Brev  færdigt;  og  han  var  standset  ved  Digtet  „Lebe- 
wohl  an  Eugenie":  — 

Lebewohl!  kein  råuberisch  Geschicke 
meinem  Herzen  rauben  kann, 
wie  in  Deinem  seelentiefen  Blicke 
auf  mein  Gliick  der  Himmel  sann. 

Ja  ....  „Himlen"  havde  vel  haft  hans  Lykke  i  Sin- 
de, naar  hendes  Blik  mødte  hans,  men  den  raader  ikke 
ene  her  i  Verden.  Jorden  havde  aabnet  sin  Grav 

Stund'  und  Welle  rauschten  nieder, 
und  wir  sehen  uns  nicht  wieder! 

hulkede  Nattergalen  derude    .... 

Mer  end  een  Gang  var  Trætheden  ved  at  overvælde 
ham.  Han  stred  imod,  beskjæmmet,  ja  oprørt:  —  „Er 
da  Kjødet  saa  svagt,  at  jeg  ikke  kan  gjennemvaage 

denne  ene  Nat  med  hende,  den  sidste  maaske,  da  vi 
begge  aander  denne  jordiske  Luft  sammen?" 

Men  efterhaanden  flød  Indtrykkene  ud  og  over  i  hin- 
anden, Erindringsbillederne  strømmede  forbi,  uden  at 
efterlade  Spor,  og  veg  umærkelig  Pladsen  for  vilde 
Drømme,  der  bragte  ham  til  de  forskjelligste  Scenerier, 
hvor  han  overalt  forfulgtes  af  en  eller  anden  dødbrin- 
gende Fare,  som  nærmede  sig  mer  og  mer  og  tilsidst 
vilde  have  indhentet  ham,  hvis  ikke  Drømmetilstan- 
dens  Selvopholdelsesdrift,  med  de  gamle  Ridderroma- 
ners Vilkaarlighed,  i  det  næste  Øieblik  havde  hensat 
ham  i  en  ny  Egn  —  men  blot  for  at  det  samme  kunde 
gjentage  sig  dér  i  en  ny  Skikkelse.  Saaledes  var  han 
kun  lige  undgaaet  det  frygtelige  Svælg  af  en  Kjæmpe- 
slange  (der  oprindelig  havde  været  en  Fodsti,  som  han 
gik  ad)  for  pludselig  at  befinde  sig  som  Fange  i  et  høit 
Taarn,  hvis  Mursprækker  lod  en  isnende  kold  Natte- 
luft trænge  ind;  han  hørte  allerede  Morderen  komme 
op  ad  Trappen,  en  lang,  uendelig  lang  Trappe,  der  be- 
standig nærmere  og  stedse  mere  truende  knagede  un- 
der Fodtrinene  ....  indtil  det  bankede  frygtelig  paa 
Døren,  saa  Blodet  stivnede  i  hans  Aarer. 

Det  bankede. 

Han  var  vaagen.  Det  var  en  taagegraa  Morgen,  og 
han  frøs  ved  det  aabne  Vindue. 

Og  det  bankede  paa  Døren. 

Det  var  Pigen.  Halvt  paaklædt,  uordenlig,  med  Haa- 
ret  hængende  om  Ansigtet,  stod  hun  dér  og  stirrede  paa 
ham  med  skræmmede,  søvndrukne  Øine:  om  Doktoren 
vilde  komme  ned  til  Frøkenen? 

Rudolph  ilede  ned  ad  den  knagende  Loftstrappe  og 
gjennem  Værelserne  til  Agnes'  Kammer,  hvis  Dør  han 
aabnede  uden  at  give  sig  Tid  til  at  banke  paa. 

Jomfru  Brøndsted  sad,  med  Ryggen  til  ham,  paa 
Sengekanten  og  støttede  Agnes.  Den  unge  Piges  Haand 
laa  paa  den  trofaste  Husholderskes  Skulder,  som  om 
hun  var  falden  i  Afmagt,  da  hun  var  i  Begreb  med  at 
staa  op. 

Forsigtig  lagde  de  det  kraftløse  Legeme  tilbage  paa 
Sengen.  Intet  Hjerteslag  rørte  sig  under  hans  Haand; 
ingen  Taageplet  viste  sig  paa  det  Speil,  han  holdt  for 
de  halvt  aabne  Læber. 

—  Hvordan  kom  det?  Hvordan  var  de  sidste  Øie- 
blikke?  spurgte  Rudolph. 

Det  varede  en  Stund,  før  Jomfru  Brøndsted  kunde 
bruge  sin  Stemme. 

—  Den  kjære  Frøken  sov  saa  stille  som  et  Barn, 
efter  at  De  og  Kammerjunkeren  var  gaaet  til  Ro.  Men 
saa  blev  hun  efterhaanden  urolig,  som  om  hun  havde 
Drømme,  der  ængstede  hende.  Der  kom  ogsaa  Sved 
paa  hendes  Pande  —  kold  Sved.  Jeg  tørrede  den  af  og 
badede  Panden  med  Æddike  og  Kampher.  Det  maatte 
jeg  gjøre  flere  Gange.  Frøkenen  var  saadan  halvvaa- 
gen  —  undertiden  var  hun  ogsaa  helt  ved  Bevidsthed. 
En  Gang  sagde  hun,  at  det  var  saa  forfriskende.  Og  da 
jeg  siden  rykkede  Puden  tilrette,  dreiede  hun  Hovedet 
om  og  kyssede  min  Haand. 

Ved  denne  Erindring  maatte  det  sammenknugede 
Lommetørklæde  frem  og  tørre  Øinene. 

—  Senere  spurgte  hun,  hvad  Klokken  var,  og  da 
hun  hørte,  at  den  kun  var  lidt  over  fire,  klagede  hun 
over,  at  Natten  var  saa  lang.  Ellers  havde  hun  ikke 
klaget  —  aa  nei,  hun  var  jo  saa  taalmodig!  Jeg  gav- 
nende en  Theskefuld  af  Mixturen,  og  saa  varede  det 
heller  ikke  længe,  før  hun  sov  ind,  eller  i  alt  Fald  dø- 
sede hun  saadan  hen    ....    indtil  for  en  halv  Times 

Tid  siden,  saa  var  hun  lige  med  Et  helt  vaagen 
og  vilde  absolut  staa  op.  Hun  maatte  klæde  sig  paa  i 
en  Fart,  hun  skulde  jo  idag  kjøre  ud  i  Skoven.  Jeg  vilde 
snakke  hende  fra  det,  men  hun  blev  bestandig  utaal- 
modigere:  hun  havde  allerede  sovet  hele  Formiddagen 
bort,  det  vilde  tilsidst  blive  for  sent,  og  Sten  vilde  sige, 
at  Solen  ikke  længer  var  varm  nok  til,  at  hun  kunde 
kjøre  ud.  Og  om  hun  ikke  kunde  faa  lidt  af  den  Hønse- 
Bouillon  og  et  Stykke  Brød?  Det  kunde  hun  hurtig  faa 
ned,  og  det  var  nok  for  hende.  Saa  sagde  jeg,  at  det 
skulde  jeg  nok  sørge  for,  at  hun  snart  kunde  faa,  og 
gik  saa  ind  og  sendte  Stine  op  efter  Dem  —  jeg  havde 
med  Nød  og  Neppe  faaet  Lov  at  føle  paa  Pulsen  — 
for  det  sinkede  jo  —  og  den  syntes  jeg  flakkede  saa 
underlig  ....  og  jeg  vidste  slet  ikke,  hvad  jeg  skulde 
gjøre   

Trods  enkelte  Standsninger  havde  hendes  Stemme 
strakt  til  saa  langt.  Men  nu  forsagede  den  ganske.  Den 
trofaste  Sjæl  bedækkede  Ansigtet  med  Hænderne  og 
hulkede  høit.  Men  hun  holdt  strax  op  igjen,  da  hurtige 
Skridt  nærmede  sig  gjennem  Værelserne. 

Hun  reiste  sig  og  gik  hen  til  Vinduet. 

Kammerjunkeren  lukkede  Døren  op. 

Et  Blik  var  tilstrækkeligt  til  at  sige  ham,  at  Alt  var 
forbi. 

Langsomt  traadte  han  hen  til  Sengen,  bøiede  sig 
over  Datterens  afsjælede  Legeme  og  trykkede  med  ry- 
stende Hænder  hendes  Øine  til.  Saa  kyssede  han  hen- 
des Pande. 

—  Levede  hun  endnu,  da  De  kom? 

—  Nei.  Jeg  kunde  kun  konstatere,  at  der  intet  Livs- 
tegn mer  var.  Hun  var  lige  død  —  i  Jomfru  Brøndsteds 
Arme. 

Rudolph  Stens  Landpraksis    II.  16 

Harstorf  nikkede,  med  et  taknemmeligt  Blik  til  Hus- 
holdersken. 

—  Har  hun   ....   var  det  —  svært? 

—  Aa  nei,  Hr.  Kammerjunker. 

Og  Jomfruen  fortalte  ham  Alt,  hvad  hun  havde  be- 
rettet Rudolph. 

—  Og  jeg  sagde  til  Stine,  at  hun  skulde  skynde  sig 
og  vække  først  Doktoren  og  saa  Kammerjunkeren  — 
jeg  mente,  at  Doktoren 

—  Ja,  ja  —  vist  saa. 

—  Og  saasnart  jeg  kom  ind  igjen,  satte  Frøkenen 
sig  op  i  Sengen,  saa  ivrig  var  hun  efter  at  komme  i 
Klæderne.  Og  jeg  satte  mig  hos  hende  paa  Sengekan- 
ten og  svøbte  et  Shawl  om  hende  og  vilde  overtale  hende 
til  at  lægge  sig  hen  foreløbig  og  drikke  Bouillonen  i 
Sengen.  —  „Doktoren  maa  jo  saa  strax  være  her," 
tænkte  jeg  ....  Saa  lagde  hun  pludselig  sit  Hoved  paa 
min  Skulder  og  omslyngede  mig  med  Armene,  og  jeg 
følte,  at  hele  hendes  Legeme  det  blev  ligesom  rystet  et 
Par  Gange,  og  saa  blev  det  stille  og  hvilede  tungere  paa 
mig,  saa  let  det  ogsaa  var  —  og  jeg  veed  ikke,  hvor 
længe  det  varede,  saa  kom  Doktoren. 

Hun  vendte  sig  om  og  gik  hen  til  Døren. 

Harstorf  gjorde  en  Bevægelse,  som  om  han  vilde 
kalde  hende  tilbage.  Det  gjorde  ham  altfor  ondt,  at 
hun  skulde  føle  sig  fordrevet  fra  Agnes'  Dødsleie  af 
ham,  som  den  der  stod  den  Afdøde  nærmest.  Men  han 
begreb,  at  hun  trængte  til  at  være  ene  og  kunne  græde 
ud  uforstyrret  af  Hensynet  til  Andre. 

—  Jeg  vil  aldrig  glemme  Dem  det,  Brøndsted,  at 
Deres  Kjærlighed  har  lettet  de  sidste  Øieblikke  for  Ag- 
nes ....  at  hun  er  død,  som  om  hun  var  gaaet  bort  i 
sin  Moders  Arme. 

Staaende  i  den  aabne  Dør  havde  Husholdersken  lyt- 
tet til  disse  Ord,  dem  hun  sikkert  vilde  gjemme  i  Hjer- 
tet til  sin  Dødsdag.  Saa  skyndte  hun  sig  at  lukke  Døren 
efter  sig  —  dog  ikke  før  Pamina  var  smuttet  med  ud. 
Den  var  kommen  ind  sammen  med  Kammerjunkeren, 
men  havde  holdt  sig  ganske  stille  henne  ved  Døren, 
som  om  den  følte  sig  trykket  ved  Nærværelsen  af  noget 
Ukjendt  og  Frygtindgydende. 

Allerede  i  Spisestuen  brød  hendes  tilbagetrængte 
Hulken  lydelig  ud. 

—  Ogsaa  Dem,  kjære  Sten 

—  Nei,  nei,  Harstorf  —  ikke  det!  bragte  Rudolph 
med  Anstrengelse  over  sine  Læber,  idet  han  gjorde  en 
baade  bønlig  og  afværgende  Haandbevægelse. 

Harstorf  smilede  vemodig. 

—  De  har  gjort  hvad  der  kunde  gjøres.  Det  skulde 
være  saaledes.  Det  var  sikkert  bedst  saaledes  . . .  Man 
maa  tro  det  —  hvad  veed  vi? 

Varsomt  lagde  han  sin  Haand  paa  Agnes'  Hænder, 
som  laa  overkors  i  hendes  Skjød  og  allerede  vare 
kolde.  Gjennem  Taarer  betragtede  han  de  kjære,  saa 
velkjendte  Træk,  der  dog  nu  havde  en  Skygge  af  noget 
Fremmedartet:  —  det  var  ligesom  en  Transponering 
af  et  yndigt  Thema  i  det  Høitidelige,  ja  Ophøiede. 

—  Man  ser  paa  hendes  Træk,  at  hendes  Død  var 
let,  sagde  Rudolph. 

—  Man  ser,  at  hendes  Død  var  forløsende. 

Det  ædle  Ansigt,  voxblegt  og  indrammet  af  det  dunk- 
le Haar,  der  laa  opløst  over  Puden,  bar  det  samme 
Præg  af  at  være  færdigt  med  alt  Liv,  som  i  Napoleons- 
masken  havde  gjort  saa  stærkt  Indtryk  paa  dem  begge. 
Verdenserobrerens  Dæmon-Aand,  hvis  Kjæmpeskridt 
havde  rystet  Jorden,  saa  at  Kongeriger  styrtede  sam- 

men;  og  den  sarte  Pigesjæl,  der  sad  saa  let  paa  Livet 
som  en  Sangfugl  paa  den  gyngende  Gren,  der  ikke  er 
kommen  til  Ro,  før  Vingespredningen  til  ny  Flugt  atter 
sætter  den  i  Bevægelse:  —  Døden  syntes  at  have  sam- 
let dem  begge  i  en  overjordisk  Fred. 

—  Ja,  begyndte  Harstorf  med  et  dybt  Aandedræt:  — 
det  er  det  andet  store  Tab.  For  ni  Aar  siden  sad  jeg 
saaledes  ved  min  Hustrus  Lig.  Min  kjære  Ida  havde 
ikke  saa  let  en  Død  . . .  Ja,  jeg  maa  være  taknemme- 
lig! . . .  Og  det  er  bedst  saaledes.  Nu  veed  jeg  at  hun 
er  i  Havn  —  foreløbig,  i  alt  Fald,  i  Havn  . . .  Jeg  selv  — 
ja,  jeg  er  gammel,  og  jeg  veed  ikke  —  det  er  mig,  som 
om  jeg  ikke  havde  lang  Tid  tilbage  til  at  savne  hende  i. 

Rudolph  sukkede:  —  „Men  jeg!  et  helt  Liv  igjennem 
maa  jeg  savne  hende!" 


VI 

Vindslev  Præstegaard  havde  et  gammelt,  lidt  for- 
faldent Stuehus,  omgivet  af  en  stor  Have  med  Dam 
og  Høi,  Stikkelsbærkrat  og  Nøddegang,  kort,  Alt  hvad 
Feriegjæster  kan  ønske  i  en  Præstegaardshave. 
Og  Gjæster  var  der  i  Sommerferien,  hvor  vanskeligt 
det  end  faldt  Pastor  Christensen  at  finde  Raad  til 
at  beværte  dem.  Han  sad  nu  her  paa  tredie  Aar  som 
Enkemand,  da  hans  Hustru  var  død  knap  et  halvt 
Aar  efter  at  de  fra  et  yderst  magert  Kald  i  Jylland 
vare  komne  over  til  dette,  der  syntes  at  være  en  stor 
Herlighed.  Vindslev-Stubberup  hørte  virkelig  ogsaa  til 
de  bedre  Kald  og  vilde  have  givet  en  net  Indtægt,  hvis 
ikke  en  betydelig  Del  af  den  var  gaaet  i  Lommen  paa 

Formanden.  Denne  var  en  affældig  Olding,  da  han  gik 
af;  men  omplantet  paa  Frederiksbergs  for  Emeriti  saa 
frugtbare  Grund,  blomstrede  han  op  paany  og  lod  ikke 
til  i  mindste  Maade  at  tænke  paa  de  mange  rørende 
Prædikener,  som  han  havde  holdt  over  Pauli  Ord,  hvor 
langt  bedre  det  var  at  dø  og  at  være  med  Jesu. 

Ganske  vist  vilde  det  have  været  uchristeligt  at  øn- 
ske ham  denne  Lykke  før  Tiden.  Men  naar  Pastor 
Christensen  i  Skumringstiden  gik  rundt  i  sin  store, 
men  lidt  efter  lidt  noget  forvildede  Have  —  helst  i 
sludfulde  November  Aftener,  naar  de  visne  Blade  drev 
for  Blæsten  og  Uglerne  skreg  i  Abilderne  —  og  for- 
gjæves  tænkte  paa,  hvordan  han  skulde  overkomme 
at  holde  de  to  ældste  Drenge  i  Kjøbenhavn  for  at  stu- 
dere og  faa  den  yngste  paa  Herlufsholm,  eftersom  en 
stor  Del  af  Smaaredslen  ikke  kom  ind  og  Forpagteren 
ikke  kunde  betale  sin  Afgift  og  —  det  vægtigste  „efter- 
som" —  Formanden  (som  en  Bonde,  der  havde  besøgt 
ham  inde  i  Kjøbenhavn,  berettede)  blomstrede  som  en 
hvid  Rose  i  sit  Hjem  paa  Frederiksberg:  —  ja,  saa 
forekom  det  ham  tidt  og  mangen  Gang,  som  om  den 
Livagtige  selv  haltede  om  nede  i  den  mørke  Skygge 
af  Nøddegangens  Hvælving  og  vilde  friste  ham  til  hint 
uchristelige  Ønske.  Og  Pastor  Christensen  blev  helt 
bange  for  sig  selv. 

Dette  var  imidlertid  ingenlunde  hans  eneste  Anfæg- 
telse. Ofte  —  undertiden  endogsaa  paa  Prædikestolen 
—  overfaldt  der  ham  en  Frygt  for  at  han  ikke  havde 
den  rette  Tro.  Men  allermest  skræmmede  Kierkegaard 
ham.  Han  hørte  ikke  just  til  de  studerende  Præster, 
men  sin  Kierkegaard  havde  han  læst.  Og  det  var  jo 
det  Frygtelige,  at  denne  fromme  Mand  og  skarpe  Tæn- 
ker med  saa  flammende  Ord  foreholdt  ham,  at  netop 

naar  han  havde  den  rette  Tro,  maatte  han  nedlægge 
sit  Embede  for  ikke  længer  at  deltage  i  det  store  Be- 
drag, ikke  længer  være  Gøgler  i  det  christelige  Ko- 
mediespil „eller  det  som  værre  er",  ikke  længer  ex 
professo  være  en  Meneder,  en  Hykler  i  anden  Potens, 
en  edsvoren  Løgner,  en  Menneskeæder  (og  tilmed 
„paa  den  afskyeligste  Maade")  —  aa,  han  kjendte 
dem,  alle  disse  vrede  Prophetord!  . . .  Det  var  mange 
Aar  siden  han  havde  læst  dem  —  hvor  skulde  han 
have  fundet  Mod  til  at  læse  dem  igjen?  —  men  de 
vare  brændte  ind  i  hans  Sjæl. 

Ganske  vist  trøstede  det  ham  noget,  at  Martensen, 
der  dog  ogsaa  var  en  stor  Mand  og  hans  høieste  kirke- 
lige Foresatte,  ja  som  endogsaa  var  berømt  i  Tydsk- 
land  —  at  han  skulde  have  modbevist  Kierkegaard. 
For  de  fleste  Andre  vilde  det  have  været  Trøst  nok. 
Men  Christensen  hørte  til  Selvplagernes  lille,  udsøgte 
Slægt.  Hvad  hjalp  det  ham,  selv  om  det  forholdt  sig 
saaledes?  Pointet  var  jo  det,  at  han  meget  godt  vidste: 
selv  om  han  klart  indsaae,  at  Kierkegaard,  denne 
Præstehammer,  havde  knusende  Ret  —  selv  da  vilde 
han  ikke  have  Mod  til  at  følge  hin  Fordring  at  ned- 
lægge sit  Kald  —  sit  ene  af  „de  1000  Levebrød"  —  og 
staa  der  uden  Brød  med  sin  Børneflok,  store  og  smaa. 
Denne  Pointe  sad  ham  som  en  Braad  i  Kjødet,  og  han 
krympede  sig  under  dens  Sting. 

Det  var  ingen  saadan  sludfuld  Novemberaften,  tvert- 
imod,  det  var  saa  idyllisk  en  Maiaften,  som  Skyggerne 
i  en  Præstegaardshave  nogensinde  har  længedes  i.  Saa 
meget  desto  værre,  at  den  Livagtige  alligevel  spøgede 
med  Horn  og  Hov  derhenne  i  den  dunkle  Nøddegang, 
da  Pastor  Christensen  gik  sin  aftenlige  Tur  i  Haven 
med  Hænderne  paa  Ryggen.  Han  var  for  en  Times  Tid 

siden  kommen  hjem  fra  et  Sogneraadsmøde,  hvor 
samtlige  Medlemmer  havde  klemt  ham  med  Skatte- 
skruen, saa  Blodet  var  ved  at  springe  ud  af  Neglene 
paa  ham,  Præsten,  der  var  udset  til  at  bløde  for  alle 
de  Andre.  Han  havde  bevislig  saa  og  saa  meget  om 
Aaret  (om  end  nok  saa  meget  ikke  kom  ind  deraf, 
hvad  d  e  bedst  vidste,  der  selv  resterede  med  Smaa- 
redslen)  —  ikke  saa  farlig  meget  endda,  men  en  stor 
Sum  i  Bøndernes  Øine,  der  ikke  regnede,  at  de  levede  af 
deres  Gaarde,  og  levede  betydelig  federe  end  Pastoren, 
med  Kone  og  Børn  og  stort  Hushold.  For  det  forstod 
sig  af  sig  selv,  at  leve  skulde  man  da;  følgelig  satte  de 
deres  egen  Indkomst  (i  et  Anfald  af  utidsvarende  Be- 
skedenhed) lig  nul  og  holdt  sig  til  Præsten.  Denne 
Uretfærdighed  havde  oprørt  Christensen,  og  det  var 
kommen  til  heftige  Ord.  Og  nu  kom  Tilbageslaget.  Han 
syntes,  han  kunde  se  den  Lede  staa  og  gnide  sig  i  Hæn- 
derne dernede,  hvor  Skyggen  tætnedes,  og  han  kunde 
ikke  lade  være  at  tænke  sig,  hvilket  frygteligt  Nummer 
af  „Øieblikket"  Kierkegaard  kunde  have  gjort  ud  af 
denne  Præst,  der  kivedes  med  sin  Menighed  om  Skatte- 
ligning og  endogsaa  lod  sig  henrive  til  at  bruge  stærke 
Ord!  Og  dog  var  det  maaske  menneskeligt.  Han  kunde 
i  dette  Øieblik  høre  Nikolais  Stemme  fra  den  anden 
Ende  af  Haven,  hvor  han  legede  med  sine  Søstre. 
Hvordan  skulde  han  faa  Raad  til  at  sende  den  stak- 
kels Dreng  til  Herlufsholm?  Det  var  lige  netop  gaaet 
med  hans  to  Brødre  —  og  Gud  skal  vide,  at  det  havde 
knebet  haardt!  —  men  Nikolai,  som  tilmed  var  det 
bedste  Hoved!  Christensens  Fætter,  Kjøbmanden  i 
Sorø,  havde  nok  mer  end  een  Gang  tilbudt  at  tage 
Drengen  i  Lære.  Men  Pastor  Christensen  var  en  Aan- 
dens  Mand;  den  Tanke  var  ham  en  Vederstyggelighed, 

at  hans  Nicolai  skulde  veie  Sukker  og  Svedsker  af  i 
Stedet  for  at  studere;  og  ved  Lyden  af  den  friske,  glade 
Drengestemme  kogte  Blodet  atter  op  i  ham  af  Harme 
mod  hans  ubillige  Sognebørn,  der  lod  ham  betale 
mindst  det  Dobbelte  af  hvad  han  rettelig  skulde  betale, 
og  derved  syntes  at  betage  ham  den  sidste  Smule  Ud- 
sigt til  Herlufsholm,  som  endnu  havde  været  tilbage. 

Var  det  den  Lede  selv,  der  kom  dernede,  hvor  Skyg- 
gerne samledes  og  Havelaagen  knirkede?  Afgjort  ikke. 
Men  hvem  kunde  det  være?  Han  gik  henimod  den  Kom- 
mende, men  kunde  ikke  blive  enig  med  sig  selv  om, 
hvem  Besøgeren  var,  før  han  kjendte  Stens  Røst,  der 
bød  ham  Godaften.  Intet  Besøg  kunde  have  overrasket 
ham  mere.  Den  Lede  selv  kunde  have  haft  Ærinde  til 
ham  —  desværre!  han  havde  givet  ham  Ret  til  at  kom- 
me! Men  hvad  kunde  Dr.  Sten  søge  i  Vindslev  Præste- 
gaard? 

Hvad  Sten  søgte,  det  Budskab,  han  bragte,  overvæl- 
dede ganske  Pastor  Christensen,  som  endnu  igaar  hav- 
de hørt,  at  det  var  begyndt  at  gaa  saa  godt  fremad  med 
Frøken  Harstorfs  Befindende.  Det  var,  som  om  Benene 
blev  borte  under  ham,  da  han  tænkte  paa  Kammer- 
junker Harstorf.  Han  naaede  hen  til  en  Havebænk  og 
sank  ned  paa  den  og  knugede  Hænderne  sammen  — 
ja  han  glemte  helt  at  bede  Sten  tage  Plads.  Denne  satte 
sig  ved  Siden  af  ham  og  fortalte  ham  om  de  sidste 
Dage  og  de  sidste  Timer  og  om  hvor  tappert  Kammer- 
junkeren tog  sit  Tab.  Præsten  bare  nikkede  af  og  til 
eller  rystede  paa  Hovedet  og  sukkede  eller  gav  et  eller 
andet  kort  Deltagelses-Udbrud  Luft. 

—  Skal  vi  heller  gaa  op?  spurgte  han  endelig,  da  det 
faldt  ham  ind,  at  han  var  ved  at  forsømme  sine  Pligter 
som  Vært.  Maaske  vilde  Doktoren  drikke  en  Kop  The? 

Sten  følte  ingen  Trang  til  The  og  endnu  mindre  til 
at  ombytte  Haven  med  Værelserne.  Da  ogsaa  Præsten 
forsikrede,  at  det  paa  ingen  Maade  var  ham  for  kjø- 
ligt,  blev  de  siddende,  hvor  de  var. 

Det  Fornødne  angaaende  Begravelsen  var  snart  af- 
talt. Samtalen,  der  gik  lidt  trægt,  dreiede  sig  om  den 
Afdøde  og  hendes  smukke  Forhold  til  Pleiefaderen. 
Rudolph  fik  efterhaanden  den  Fornemmelse,  at  Præ- 
sten havde  Noget  paa  Hjerte,  som  det  ikke  var  saa  helt 
let  for  ham  at  komme  frem  med. 

Der  opstod  en  Pause,  og  Christensen  rømmede  sig- 

—  De  kunde  gjøre  mig  en  Tjeneste,  Dr.  Sten. 

—  Ja,  med  største  Fornøielse,  Hr.  Pastor. 

—  En  Tjeneste,  der  staar  i  nøie  Forbindelse  med 
den  Sag,  der  har  ført  Dem  herhen  i  Aften.  Ser  De,  jeg 
holder  ikke  af  den  Tanke  at  staa  og  væve  Kirkens 
Vadmel,  som  man  siger,  over  en  Afdød,  om  hvem  jeg^ 
veed,  at  hendes  —  religiøse  Forestillinger  var  alt  andet 
end  kirkelige  og  desuden,  at  den  Nærmeststaaende 
ligesaalidt  har  tilhørt  Kirken  eller  blot  Christendom- 
men. Man  kan  beklage,  at  saadanne  Folk  ifølge  vore 
Institutioner  maa  begraves  fra  Kirken,  hvor  kun  Præ- 
sten kan  tale  over  dem,  men  det  er  nu  saadan. 

—  Ja,  det  er  beklageligt,  og  der  vil  vel  ogsaa  snart 
komme  en  Tid,  da  det  bliver  anderledes.  Jeg  kan  godt 
tænke  mig,  at  Præsten  derved  bliver  sat  i  en  ubehage- 
lig Situation. 

Pastor  Christensen  rømmede  sig  igjen. 

—  Ja,  det  vil  sige  —  hm  . . .  Jeg  sagde,  at  man 
kunde  beklage  det,  og  i  al  Almindelighed  gjør  jeg  det 
ogsaa,  men  De  maa  ikke  tro,  at  det  her  er  Tilfældet  . . . 
Tvertimod,  jeg  er  meget  glad  over,  at  det  er  mig,  der 
skal  tale  ved  denne  Leilighed  . . .  Hm  . . .  Maaske  har 

De  lagt  Mærke  til,  at  jeg  har  ...  en  Del  —  Sympathi 
for  Kammerjunker  Harstorf? 

Rudolph  svarede,  at  han  havde  ment  at  kunne  skjøn- 
ne  det,  og  at  det  havde  glædet  ham. 

—  Ja,  jeg  sætter  megen  Pris  paa  Kammerjunkeren. 
Jeg  vilde  meget  gjerne  have  nydt  mer  af  hans  Om- 
gang end  det  saadan  har  føiet  sig.  Naa  —  ja,  derfor 
kan  De  maaske  forstaa,  at  nu  da  jeg  skal  tale  ved 
hans  Datters  Grav,  vilde  jeg  meget  gjerne  vide  noget 
nærmere  om  hans  Anskuelser,  som  jo  er  saa  forskjel- 
lige  fra  de  almindelige.  Jeg  veed  jo,  hvor  intimt  De 
omgaaes  ham,  og  jeg  er  vis  paa,  at  Ingen  er  bedre  i 
Stand  til  at  give  mig  saadanne  Oplysninger  end  De. 

Rudolph  tilkjendegav  sin  ubetingede  Beredvillighed 
til  at  opfylde  dette  billige  Ønske  og  tænkte  just  over, 
hvorledes  han  bedst  skulde  gribe  denne  Sag  an,  og  fra 
hvilken  Side  han  skulde  tage  fat,  da  Præsten  selv  be- 
gyndte —  efter  en  Indledning  af  sin  sædvanlige  For- 
legenhedshoste:  — 

—  Se  det  veed  jeg  jo  naturligvis  nok,  at  Kammer- 
junkeren ikke  er  Theist.  Jeg  kan  næsten  sige,  at  det 
vilde  jeg  vide,  selv  om  jeg  aldrig  havde  hørt  ham  ud- 
vikle nogen  af  sine  Anskuelser,  eller  blot  antyde  dem, 
for  det  er  den  Slags  Folk  næsten  aldrig.  Men  hvad  der 
har  undret  mig  og  i  høi  Grad  interesseret  mig,  det  er, 
at  jeg  har  hørt  forskjellige  Ytringer  af  ham,  der  syntes 
mig  at  vise,  at  han  heller  ikke  er  Pantheist.  Det  har 
interesseret  mig,  og  jeg  kan  gjerne  sige,  glædet  mig. 
For  at  Kammerjunkeren  er  meget  langt  fra  at  være 
Materialist,  det  kan  jo  Ingen  være  i  Tvivl  om,  der  blot 
et  Par  Gange  har  været  sammen  med  ham  . . . 

—  Og  det  maa  nødvendigvis  være  Noget  paa  „ist"? 
Christensen  smilede  godmodig. 

—  Naa  —  maaske  ikke.  Men  er  det  ikke  et  godt 
Middel  til  at  forstaa  et  Phænomen  —  i  alt  Fald  fore- 
løbig —  at  henføre  det  til  en  større  Gruppe,  som  man 
allerede  kjender?  Mer  eller  mindre  hører  jo  dog  en- 
hver Ting  et  eller  andet  Steds  hen. 

—  Utvivlsomt.  Men  det  er  ogsaa  et  Middel  til  at 
misforstaa.  Naar  det  nemlig  kun  hører  „mindre"  der- 
hen, og  saa  dog  faar  alle  Gruppens  Egenskaber  tillagt. 

—  Hm.  Der  kan  være  Noget  i  det  . . .  Ja,  jeg  skal 
forsøge  at  se  bort  fra  min  Hang  til  at  klassificere.  Lidt 
kan  denne  Hang  dog  maaske  hjelpe  os  paa  Gled,  naar 
jeg  beder  Dem  sige  mig,  hvorved  han  adskiller  sig  fra 
Pantheisterne.  Hvad  han  indvender  mod  Theismen, 
det  kan  jeg  jo  nok  sige  mig  selv.  Men  nu  Pantheismen? 
Ganske  vist,  Pantheisme  og  Pantheisme  kan  være  tem- 
melig forskjellige  Ting. 

—  Netop,  Hr.  Pastor.  Jeg  vil  derfor  tage  det  saa 
omfattende  som  muligt  og  sige:  hans  væsentlige  Ind- 
vending mod  Pantheismen  er  ganske  den  samme  som 
den  mod  Theismen,  ja  jeg  veed  ikke,  om  den  ikke  ram- 
mer den  første  endnu  skarpere. 

Pastor  Christensen  saae  paa  ham  med  et  opmærk- 
somt og  interesseret  spørgende  Blik. 

—  Indvendingen  er  den,  at  Verden  ligesaa  lidt  er 
egnet  til  at  gjælde  for  en  Theophani  som  for  en  per- 
sonlig Guds  Værk.  Denne  Verden,  Forkrænkelig- 
hedens og  Forgængelighedens,  Syndens  og  Smudsets 
Verden,  der  existerer  eller  i  alt  Fald  opholder  sig  ved 
to  Ting:  —  Mord  og  Vellyst  —  det  Urvæsen,  der  har 
udfoldet  sig  i  den,  eller  har  omformet  sig  til  den,  eller 
hvis  Tilsyneladelse  den  er  —  hvordan  man  nu  helst 
vil  udtrykke  sig  — :  det  kan  forresten  være,  hvad  del 
være  vil,  een  Ting  er  det  ikke:  det  er  ikke  helligt.  Og 

De  vil  vist  indrømme  mig,  at  det  er  Alpha  og  Omega 
for  al  religiøs  Bevidsthed,  at  Gud  er  hellig. 
Christensen  nikkede:  — 

—  Visselig!  Der  staar  skrevet:  —  „Væier  hellige, 
som  eders  Fader  i  Himlen  er  hellig." 

—  Ja,  der  staar  nu  saa  mange  Ting  skrevet,  men 
jeg  er  vis  paa,  at  De  —  og  det  er  mig  vigtigere  —  at 
De  af  Deres  egen  Følelses  Dyb  vil  bekræfte,  at  De  sna- 
rere kunde  give  slip  paa  alle  andre  af  de  saakaldte 
guddommelige  Egenskaber:  Almagt,  Alvidenhed,  Alle- 
stedsnærværelse —  de  har  mere  Interesse  for  den  spe- 
kulative Dogmatik;  men  paa  Guds  Hellighed  kan  De 
ikke  give  Afkald.  Mester  Eckehart  taler  om  Menne- 
sker, der  elsker  Retfærdigheden  saa  høit,  at  „hvis  Gud 
ikke  var  retfærdig,  saa  var  han  dem  ikke  en  Bønne 
værd."  Det  er  Moralisterne.  Om  de  Religiøse  gjælder, 
at  hvis  Gud  ikke  er  absolut  Hellighed,  saa  er  han  dem 
ikke  en  Bønne  værd  —  er  Intet.  Følgelig  gives  der 
ingen  pantheistisk  Gud  —  for  den  religiøse  Bevidst- 
hed. 

—  Det  vil  sige,  Dr.  Sten,  der  gives  overhovedet  ingen 
pantheistisk  Gud.  For  udenfor  det  Religiøse  skulde 
man  ikke  bruge  Udtrykket  Gud.  De  kan  jo  kalde  det 
„det  Absolutte",  eller  „Verdensgrunden"  eller  „Grund- 
princippet" eller  hvad  de  ellers  vil  —  blot  ikke  „Gud". 

—  Ja,  det  giver  jeg  Dem  fuldkommen  Ret  i,  Hr. 
Pastor. 

—  Se,  den  Indvending  kan  jeg  jo  saa  godt  forstaa, 
den  er  jeg  af  Hjertet  med  til.  Men  det  er  jo  endnu  kun 
den  negative  Side.  Hvad  det  Positive  angaar,  er  jeg 
endnu  ganske  raadvild.  Jeg  siger  til  mig  selv:  den 
Mand  troer  paa  Noget.  Godt.  At  det  ikke  er  det:  Pan- 

theismens  saakaldte  Gud  —  det  glæder  mig.  Men  hvad 
er  det  da,  han  troer  paa? 

—  Paa  det  Modsatte:  paa  den  Kraft,  der  redder  os 
ud  af  denne  Verden,  som  vi  halvt  hører  til  og  halvt 
ikke  hører  til:  en  Kraft  der  er  i  os  selv,  ganske  vist,  men 
dog  endnu  mere  udenfor  os,  fordi  det,  der  er  i  os  selv, 
kun  er  som  en  Gnist,  hvor  der  behøves  en  Verdens- 
brandsflamme  —  som  vi  da  overhovedet  heller  ikke 
kan  betragte  den  som  noget  Individuelt:  kort  sagt,  han 
troer  paa  Forløsningsprincippet.  At  dette  ikke  er  noget 
tomt  Ord,  behøver  jeg  jo  heldigvis  ikke  at  begrunde 
overfor  Dem.  Hvis  jeg  sad  og  talte  med  min  gamle 
Lærer,  Professor  Wimmer,  saa  vilde  jeg  være  betydelig 
vanskeligere  stillet;  det  vilde  naturligvis  være  mig 
umuligt  at  bevise,  at  der  gaves  en  saadan  Kraft  i  eller 
udenfor  Verden.  Men  netop  fordi  man  ikke  kan  be- 
vise det,  kan  jeg  jo  saa  meget  bedre  besvare  Deres 
Spørgsmaal:  „hvad  troer  han  paa?"  Dette  Forløsnings- 
princip  troer  han  paa. 

—  Og  han  kunde  ikke  tro  paa  noget  Bedre,  skulde 
jeg  mene!  udbrød  Christensen.  Det  lyder  sandelig 
anderledes  end  den  Snak  om  Andagt  overfor  Naturen 
og  Tilbedelse  af  dens  Kraft  og  Herlighed,  som  man 
hører  saa  meget  af  nuomstunder! 

Hans  Aasyn  var  lyst  mer  og  mer  op,  og  hans  Øine 
skinnede,  som  om  det  var  Ugleøine,  der  uddrog  Lys 
af  den  Skumring,  som  samlede  sig  tættere  og  tættere 
om  deres  Siddeplads  ved  Udgangen  af  Nøddehvæl- 
vingens  Tunnel. 

—  Men  kjære  Hr.  Doktor,  hvorfor  ikke  kalde  dette 
Forløsningsprincip  „Gud"?  Ikke,  at  det  gjør  saa  stort 
til  Sagen,  hvad  man  kalder  det,  men  jeg  synes  „Prin- 

cip"  er  saadan  et  koldt  Ord  —  hvorfor  ikke  kalde  det 
„Gud"? 

—  Maaske  blot  af  Frygt  for  at  blive  misforstaaet, 
da  Ni-Tiendedele  af  det  sædvanlige  Menneskes  Fore- 
stilling gaar  i  en  stik  modsat  Retning.  Ved  „Gud"  for- 
staar  Per  og  Paul  „Skaberen  af  Himlen  og  Jorden", 
som  det  hedder  i  den  første  Trosartikel  —  i  alt  Fald 
først  og  fremmest  det,  og  sædvanligvis  ikke  en  Tøddel 
mer.  Men  nu  er  det  netop  Harstorfs  Mening,  som  han 
mer  end  een  Gang  har  udviklet  for  mig,  at  næsten  al 
Forvirring  paa  dette  Omraade,  navnlig  ogsaa  al  den 
Strid  mellem  Tro  og  Videnskab,  som  den  moderne 
Menneskehed  lider  under,  ene  og  alene  kommer  af  den 
urgamle  Sammenblanding  af  disse  to  Principper,  der 
ikke  blot  er  forskjellige,  men  endogsaa  diametralt 
modsatte. 

Pastor  Christensen  nikkede  saa  smaat  flere  Gange, 
ikke  just  bifaldende,  men  som  En,  der  følger  opmærk- 
somt med. 

—  Hm.  Naa  saadan  —  ja  ...  Jeg  synes  nok  jeg  kan 
forstaa,  hvordan  han  mener  det. 

—  Men  forresten  kalder  han  det  da  ogsaa  under- 
tiden „Gud".  Jeg  har  i  alt  Fald  hørt  ham  gjøre  det  een 
Gang,  og  det  ligger  nær  at  mindes  det  ved  denne  Lei- 
lighed.  Det  var  ifjor  Efteraar.  Kammerjunkeren  talte 
om  sin  afdøde  Hustru,  der  havde  været  religiøs  men 
lidet  kirkelig  sindet.  Saa  pegede  han  paa  Pleiedatterens 
Billede  og  sagde:  „Ja,  min  Agnes  dér,  hun  vil  ogsaa 
en  Gang  dø  uden  Præst  men  ikke  uden  Gud,  om  han 
end  ikke  just  ligner  den  gamle  skjæggede  Skaber- 
gud." 

Christensens  Træk  vare  nu  lyst  op  i  den  Tilfreds- 
stillelse, som   fuldkommen  Forstaaelse  bringer. 

—  Ja,  ja  —  nu  forstaar  jeg  . . .  aa,  jeg  ser  ganske 
klart,  hvad  det  gaar  ud  paa.  Han  skiller  „den  gode 
Gud"  fra  „Verdensskaberen",  Demiurgen,  saadan  som 
de  gamle  Gnostikere  gjorde. 

—  Og  saaledes  har  De  lykkelig  og  vel  faaet  min  Ven 
Harstorf  gjort  til  en  „ist" :  en  „Gnosticist". 

En  lille,  ganske  sagte  klukkende  Latter  tog  godliden- 
de mod  dette  Drilleri. 

—  Ja,  spot  De  kun,  men  lad  De  mig  bare  se  gjen- 
nem  mine  egne  Briller,  de  stammer  fra  et  godt  gam- 
melt, velrenommeret  Værksted  —  og,  frem  for  Alt,  de 
passer  for  mine  Øine,  som  er  langsynede.  De  maa  have 
Gjenstanden  paa  Afstand  og  ser  bedre  i  det  andet 
Aarhundrede  end  i  det  nittende. 

—  Ja,  Brillerne  er  Dem  undt.  Jeg  er  blot  bange  for 
—  just  paa  Grund  af  Firmaet  bange  for,  at  de  kan 
give  en  skjæv  Synsvinkel. 

—  Aa  nei,  det  skal  De  saamænd  ikke  være  bange 
for,  tvertimod.  For  efter  min  Opfattelse  er  dette  chri- 
stelig  tænkt.  Gnostikerne  var  jo  ogsaa  Christne,  og  der 
har  altid  været  Noget  hos  dem,  som  jeg  syntes  havde 
Bud  til  mig.  I  min  Tid  var  de  rigtignok  slemt  forkjæt- 
rede;  men  nu  er  de  da  blevet  rehabiliterede,  som  jeg 
ser  til  min  Glæde  af  „Theologisk  Tidsskrift".  Der  er 
en  meget  stor  Autoritet  i  Tydskland,  som  har  taget  sig 
af  dem  og  vist,  at  de  var  de  første  christne  Tænkere. 

—  Ja,  nu  De  taler  om  det,  kan  jeg  ogsaa  nok  huske, 
at  Harstorf  nævnede  Gnostikerne  ved  den  Leilighed. 
Men  der  bliver  dog  den  Forskjel  tilbage,  at  de  satte 
den  „gode  Gud"  ved  hele  Evolutionens  Begyndelse, 
saa  at  Verdenskaberen  dog  blev  et  af  hans  Kreaturer; 
hvorved  alligevel  den  høieste  Gud  indirekte  drages  ind 
i   Verdenskabelsen.    Gnostikerne  gjorde  vistnok   hvad 

de  paa  deres  Standpunkt  kunde  gjøre  for  at  adskille 
de  to  Principper;  men  vi  har  frie  Hænder  til  at  gjøre 
det  grundigere.  Den  guddommelige  Kraft,  vi  taler  om, 
maa  vi  opfatte  under  Billedet  af  en  hinsidig  Magnet, 
der  drager  alle  de  ædle  Jernpartikler  til  sig,  ud  af 
denne  Dyndverden. 

—  Ja,  men  hvordan  er  disse  ædle  Jernpartikler 
kommet  ind  i  denne  Dyndverden? 

—  Et  meget  interessant  Spørgsmaal,  utvivlsomt  et 
af  de  alier  interessanteste,  Hr.  Pastor.  Men  De  vil  vist 
indrømme  mig,  at  det  ikke  er  noget  religiøst  Spørgs- 
maal. 

—  Ja,  det  veed  jeg  dog  ikke  saa  lige 

—  Og  hvorfor  ikke?  Fordi  det  fra  umindelige  Tider 
har  været  forbundet  med  det  religiøse.  Og  det  er  hel- 
ler intet  Under!  for  alt  dette  er  Oldtidsarv,  og  i  Old- 
tiden var  jo  Philosophi  og  Naturvidenskab,  Religion 
og  Mythedigtning  altsammen  en  eneste  Aandsstrøm. 
Men  nu  er  paa  alle  andre  Omraader  Arbeidsdelingen 
—  for  at  bruge  et  trivielt  Udtryk  —  forlængst  sat  paa 
Dagsordenen.  Nuvel!  hvordan  Verden  er  blevet  til  og 
blevet  som  den  er,  det  er  Spørgsmaal,  der  hører  hjem- 
me for  Videnskabens  Forum  —  om  den  kan  besvare 
dem,  det  bliver  dens  Sag  og  dens  Sorg;  Religionen  har 
ingen  Interesse  deraf.  Den  maa  bygge  paa  egen  Grund. 
En  saadan  radikal  Adskillelse,  med  Frihed  for  begge 
Parter,  var  det  jo  ogsaa,  som  Kant  stræbte  efter.  Han 
naaede  den  ganske  vist  ikke;  tildels  fordi  han,  som 
De  veed,  grundede  sin  Theologi,  ikke  paa  den  reli- 
giøse, men  paa  den  moralske  Bevidsthed;  og  saa  des- 
uden tilskrev  denne  Bevidsthed  et  theologisk  Postulat, 
som  bevislig  —  man  kan  sige  historisk  og  geographisk 
bevislig  —  slet  ikke  boer  i  den.  Men  vil  man  lytte  til 

den  rene  religiøse  Bevidsthed  alene,  saa  faar  man 
ikke  et  Ord  at  høre  om  den  første  Trosartikel,  om 
Himlens  og  Jordens  Skaber,  om  hvem  den  intet  kan 
vide,  fordi  den  intet  har  med  ham  at  gjøre.  Den  veed 
kun  at  tale  om  Menneskets  Syndetilstand,  om  dets 
Længsel  efter  at  komme  ud  af  den,  og  om  den  Borgen, 
som  den  har  i  selve  denne  Længsel,  for  at  der  gives  en 
fuldkommen  og  hellig  Tilværelse.  Naar  den  holder  sig 
paa  dette  dens  eget  Omraade,  saa  kan  Ingen  antaste 
den,  som  den  selv  ikke  antaster  Nogen.  Tro  mig,  Hr. 
Pastor,  denne  strenge  Adskillelse  mellem  Forløsnings- 
princip  og  Alt  hvad  der  hører  „Skaberen"  til,  som  de 
første  Christne  —  hvad  De  meget  rigtig  bemærker  — 
i  Gnosticismen  saa  levende  følte  Nødvendigheden  af: 
paa  den  beror  intet  mindre  end  al  Fremtidsmulighed 
for  Religionen.  Uden  den  er  Striden  mellem  „Tro  og 
Viden"  evig,  ikke  blot  den  udvortes,  som  er  slem  nok, 
men  endnu  mer  den  indre,  der  sønderriver  det  moder- 
ne Menneske. 

Rudolph  tav.  Han  havde  talt  sig  varm,  for  det  var 
første  Gang  han  havde  fundet  Leilighed  til  at  udtale 
sig  overfor  en  Fremmed  om  disse  Spørgsmaal,  der 
allerede  længe  havde  optaget  ham  i  høi  Grad. 

Hans  Appel  til  det  moderne  Menneskes  Længsel 
efter  Harmoni  og  indre  Fred  forblev  ikke  uden  Echo 
i  en  Mands  Sjæl,  der  kjendte  mere  til  hin  Splid  end 
han  selv  gjorde  det.  Pastor  Christensen  svarede  ikke 
—  der  var  nok  at  tænke  over. 

Rundt  om  var  Alt  dødstille.  De  smaa  Ugler  havde 
oftere  ladet  deres  „Kvivit"  høre,  men  vare  nu  forstum- 
mede. En  Smule  Aftenvind,  der  havde  ladet  Løvet  hvis- 
le hist  og  her,  var  sovet  ind.  I  et  hvidligt  Virvar  lyste 
de  blosterdækkede  Kirsebærgrene  rundt  om  i  Skum- 

ringen.  En  mørk  Klump  løsnede  sig  fra  en  af  de  fjer- 
neste, bredte  sig  vingeformet  ud,  svævede  lydløst 
fremad  og  nedlod  sig  paa  en  Gren,  nogle  faa  Favne 
fra  dem.  Ubevægelig,  som  en  Gravurne  paa  en  Blom- 
sterhøi,  stod  den  lille  Visdomsfugl  dér  midt  i  alt  det 
Hvide  og  saae  paa  Parret  med  sine  gule  Natteøine,  som 
om  den  vilde  tie  med  det,  da  den  dog  ikke  kunde  tale 
med  det. 

—  Jeg  takker  Dem,  Hr.  Sten,  brød  Pastor  Christen- 
sen endelig  Tavsheden.  —  De  har  i  høi  Grad  lettet  mig 
min  Opgave  ved  det  De  har  sagt  . . .  Jeg  synes,  at  Kam- 
merjunker Harstorf  er  kommen  mig  saa  meget  nær- 
mere derved,  og  jeg  er  glad  over  det  . . .  Som  jeg  før 
sagde:  for  mig  er  en  saadan  Livsanskuelse  i  sit  inder- 
ste Væsen  christelig  ...  ja,  jeg  kan  gaa  videre:  —  den 
synes  mig  egentlig  at  være  mere  christelig  end  mangt 
og  meget,  som  Colleger  af  mig  forkynder  fra  Prædike- 
stolene, og  som  synes  mig  at  være  mere  Jødedom  . . . 
Ja,  De  skal  rigtig  have  Tak,  fordi  De  har  sagt  mig 
alt  det. 

Rudolph  reiste  sig  for  at  tage  Afsked.  Det  var  jo 
allerede  blevet  sent,  senere  end  han  havde  tænkt  sig. 

De  gik  sammen  ned  igjennem  Nøddegangen. 

Christensen  bad  sin  Gjæst  hilse  Kammerjunkeren 
hjertelig  fra  ham.  Om  et  Par  Dage  vilde  han  aflægge 
et  Besøg  i  Hanenau.  Han  ønskede  at  tale  med  Harstorf 
om,  hvilke  Psalmer  der  skulde  synges  ved  Begravelsen. 

—  Jeg  haaber  nu  at  kunne  træffe  hans  Smag,  sag- 
de han. 

—  Det  er  jeg  vis  paa,  De  vil,  svarede  Rudolph 

—  Det  er  underligt  nok,  sagde  Christensen,  da  de 
stod  ved  Laagen,  som  førte  ud  til  den  Marksti,  Ru- 
dolph var  kommen  ad:  —  jeg  kan  saa  tydelig  mindes, 

da  jeg  først  traf  Dem  paa  Vindslevholm,  at  jeg  havde 
en  Følelse  af  noget  Fjendsk.  Jeg  tænkte,  De  var  saa- 
dan  en  Ultra,  en  rigtig  Kamphane  for  den  moderne 
Naturvidenskab. 

Rudolph  smilede:  — 

—  De  var  heller  ikke  saa  langt  fra  Sandheden  — 
den  Gang.  Og  forresten  var  Indtrykket  gjensidigt.  Jeg 
saae  i  Dem  en  kirkelig  Fanatiker. 

—  Ja,  og  se,  nu  har  vi  dog  talt  meget  forstaaeligt 
sammen  om  de  høieste  Ting. 

—  Det  har  vi,  Hr.  Pastor,  og  da  jeg  før  nævnede 
Professor  Wimmer,  hvem  jeg  den  Gang  saae  op  til 
som  Videnskabens  og  Sandhedens  Orakel,  kunde  jeg 
heller  ikke  lade  være  at  undre  mig  over  den  Tanke, 
hvor  langt  vanskeligere  det  vilde  falde  mig  at  gjøre 
mig  forstaaelig  for  ham  end  for  Dem.  Og  denne  For- 
andring skyldes  mit  Bekjendtskab  med  Harstorf  og 
med  hende. 

—  Ja,  ja,  Hr.  Doktor,  vi  mødes  Alle  —  det  har  altid 
været  min  Mening  ....  vi,  der  i  Hjertet  troer  paa  en 
Forløsning,  vi  mødes  Alle  tilsidst,  hvad  Vei  vi  saa  gaar 
ad.  Veiene  er  ofte  underlige  . . .  men  Alt  er  under- 
ligt . . .  hvad  gjør  det?  vi  mødes  dog 

Endnu  længe  efter  at  hans  Gjæst  var  kommen  ham 
af  Syne,  blev  Pastor  Christensen  staaende  dér,  lænet 
til  Havelaagen,  og  saae  ud  i  den  lyse  Vaarnat.  Den 
mørke  Nøddegang  aabnede  sin  Tunnel  tilhøire  for 
ham,  men  det  var,  som  om  den  Lede  aldrig  havde 
drevet  sit  Spøgeri  i  dens  Skygge.  Al  Næringssorg,  al 
Ærgrelse  over  ubillige  Sognebørn  var  langt  borte  fra 
hans  Sind.  Hans  sidste  Ord  gjenlød  i  hans  Hjerte,  der 
var  fyldt  med  en  stor  Glæde.  Og  idet  han  saae  op  imod 
den    dunkle    Nattehimmel,    hvor    Stjernerne    blinkede 

17* 

frem,  følte  han  sig  som  tilhørende  en  evig,  usynlig 
Kirke,  uendelig  større  end  den,  hvis  lønnede  Tjener 
han  var. 


VII 

Da  de  tolv  Mænd  i  Vindslev  Kirkechor  for  første 
Gang  efter  Seklers  Indemuring  atter  fremtraadte  for 
Menighedens  Blik,  fandt  de  et  festligt,  blomstersmyk- 
ket Hus  og  saa  talrig  og  fornem  en  Forsamling,  som 
de  gamle  Mure  i  Mands  Minde  havde  rummet.  De 
kunde  have  troet,  at  Meningen  med  det  Hele  var  at 
feire  deres  Opstandelse  af  Kalken  og  give  dem  en  vær- 
dig Modtagelse.  Men  de  vidste  det  bedre.  Denne  Høi  af 
Krandse  og  Palmegrene  lige  nedenfor  Trinene  til  Gho- 
ret  var  ikke  et  Blomsteroffer  til  dem  —  de  kjendte  den 
sorte  Gjenstand,  der  var  halvt  skjult  derunder.  Ogsaa 
i  Valdemarernes  Dage  og  indtil  den  Time,  da  billed- 
stormende Protestanthænder  havde  kalket  dem  til,  vare 
Folk  døde  og  blevne  begravede.  Det  havde  noget  Bero- 
ligende ved  sig  at  se,  at  god  gammel  Skik  havde  holdt 
sig  i  Vindslev  Sogn. 

Kirkeskibet  var  et  eneste  hvidt  Blomsterflor.  Præste- 
gaarden,  Vindslevholm,  Hanenau,  Juelsbo,  Fuglsang 
og  Lønholt,  ja  mange  Bøndergaarde  i  Vindslev  og 
Stubberup  havde  plyndret  deres  Frugthaver  til  den 
Afdødes  Ære;  og  alt  dette  snehvide  og  rosahvide  Bio- 
ster, der  ofrede  sin  Frugt  for  at  kunne  strø  sine  Blom- 
ster paa  den  unge  Piges  Grav,  fyldte  den  gamle  Kirke 
rigelig  saa  meget  med  vemodsfuld  Stemningspoesi  som 
med  skjær,  jomfruelig  Glands  og  sart,  vaarlig  Duft.  I 

Overensstemmelse  med  al  denne  hvide  Sorg  havde  Pa- 
stor Christensen  ladet  Flor  af  samme  Farve  sætte  i 
Guirlander  op  over  Koret  og  slynge  om  Alterstagerne 
—  ikke  uden  seig  Modstand  fra  Degnens  Side,  der 
ingenlunde  var  vis  paa,  om  dette  ikke  maatte  kaldes 
Blasfemi;  for  naar  havde  Nogen  hørt  om  hvidt  Sørge- 
flor? 

Blomsterflor  i  Kirken  var  intet  Nyt  for  de  Tolv,  og 
der  var  intet  at  sige  paa  det.  Anderledes  med  For- 
samlingen. De  Tolv  vare  vante  til  mere  Pragt:  Fløil 
og  brede  Guldkjeder  og  Fjerbuske  og  den  Slags.  De 
kunde  vel  have  det  Indtryk,  at  det  var  gaaet  tilbage. 
Men  som  den  var,  var  det  den  fineste  Forsamling,  Eg- 
nen kunde  byde  paa,  ja  lidt  til,  for  den  havde  faaet 
Forstærkning  udefra. 

Ved  Siden  af  Kammerjunker  Harstorf  sad  hans  Bro- 
der Generalen,  med  Brystet  fuldt  af  Ordener;  medens 
Generalinden  med  de  statelige  Døtre  i  fuldeste  Sørge- 
puds  smykkede  den  forreste  Kirkestol  paa  Spindesiden. 
Ved  Siden  af  Hubert  thronede  hans  Onkel,  en  meget 
høitstaaende  Embedsmand,  hvem  Geheimeraadinden 
havde  stevnet  hid  fra  Kjøbenhavn,  dels  for  at  hædre 
Agnes,  dels  for  at  drøfte  Fremtidsplaner  med  ham  i 
Stedet  for  den,  der  var  skrinlagt  med  den  unge  Pige. 

Ogsaa  Sydsjællands  Metropolis  havde  sendt  sit  Bi- 
drag. Det  er  en  Selvfølge,  at  Amtmand  Ingerslevs  Skik- 
kelse ragede  til  Veirs  i  en  af  Stolene.  Hans  hortikultu- 
ristiske  Hjerte  blødte  lidt  ved  Kirkens  Udsmykning; 
men  han  mindedes,  at  denne  Frøken  Harstorf  havde 
talt  med  Interesse  om  Juels  Rigsdagskandidatur  ja 
endogsaa  sammensvoret  sig  med  Fru  Bjerring  desan- 
gaaende,  og  anerkjendte,  at  en  saadan  politisk  Iver 
hos  en  Dannemø  fortjente  dette  Blomster-  og  Frugt- 

offer.  Ogsaa  den  vindtørre  Prokurator  fra  Næstved  var 
tilstede;  som  juridisk  Autoritet  for  Vindslevholm  vilde 
han  ikke  mangle  ved  denne  Leilighed,  især  da  der  jo 
kunde  være  Brug  for  ham  ved  et  muligt  Testamente. 
Han  var  kjørt  derud  sammen  med  Distriktslægen,  Dr. 
Fenger.  Ogsaa  han  mødte  paa  Vindslevholms  Vegne, 
skjøndt  han  vidste,  at  denne  Herregaard  havde  for- 
raadt  ham,  og  skjøndt  han  følte,  at  det  var  mer  end 
man  kunde  vente  af  ham,  at  han  bivaanede  Begravel- 
sen af  En  fra  Distriktet,  der  uden  hans  Hjelp  var  kom- 
men i  det  Tilfælde  at  skulle  i  Jorden,  ja  endogsaa  — 
som  det  var  ham  velbekjendt  —  var  kommen  saavidt 
ved  Andres  Hjelp!  Og  Skjæbnen  vilde,  at  han  og  Pro- 
kuratoren netop  blev  viist  ind  i  en  Kirkestol,  hvor 
der  allerede  sad  to  Individer,  hvilke  hans  kollegiale 
Følelse  betegnede  som  „første  og  anden  Morder", 
og  hvem  han  følgelig  hilste  med  en  saadan  Høflighed, 
at  det  næsten  var  uhøfligt. 

Det  brede  folkelige  Underlag  for  en  saadan  Samling 
af  „Spidser"  savnedes  heller  ikke.  Det  forstaar  sig  af 
sig  selv,  at  de  Bøndergaarde,  der  havde  sendt  deres 
Blostergrene,  ikke  havde  holdt  Folkene  tilbage.  Selv 
den  ordsproglige  Dreng — („der  skal  Nogen  til  det  Vær- 
ste," sagde  Drengen,  han  skulde  i  Kirke)  —  havde  været 
ivrig  efter  at  indfinde  sig.  Paa  en  af  de  beskedneste 
Pladser  bagest  i  Kirken  sad  Morten  Usserød  og  lige- 
overfor,  paa  Kvindesiden,  gamle  Ane.  Den  skikkelige 
Kammerraad  havde  ladet  Morten  —  („som  havde  set 
Frøkenen  tage  Afsked  i  Skoven")  faa  Enspænderen 
og  hente  Ane  underveis  i  Borrehusene,  hvor  det  var 
smaat  med  Kjøreleiligheden.  Hun  skulde  da  ikke  være 
udelukket,  og  Kammerjunkeren  vilde  kunne  lide 
at  se  hendes  gamle  trofaste  Ansigt.  Hun  havde  fundet 

godt  Selskab  hos  Jomfru  Brøndsted,  der  havde  sat  sig 
saa  langt  tilbage  som  muligt,  for  at  være  uforstyrret, 
men  gjerne  rykkede  til  Side  for  Ane. 

Klokkeringningen  holdt  op.  Huset  var  fuldt  til  den 
inderste  Krog,  som  en  Smule  Dreng  kunde  klemme  sig 
ind  i. 

Menigheden  saae  noget  forbavset  paa  dem  i  Choret; 
de  i  Choret  saae  ubevægelig  paa  Menigheden. 

Men  der  var  En  i  Skibet,  der  havde  et  ganske  særligt 
Forhold  til  dem  deroppe. 

Tylvten  saae  paa  William  Bjerring,  og  William  Bjer- 
ring saae  paa  Tylvten,  hypnotiseret  af  de  fireogtyve 
stive  Øine,  medens  han  følte  to  smaa,  af  holstensk  Ex- 
traktion,  stikke  ham  i  Nakken  og  hørte  Ægteparret 
Wagemann  i  Stolen  bag  ham  snakke  om  det  „stilfulde" 
Kirkemaleri  med  Kammerraaden,  der  formodede,  at 
det  var  go-go-gotisk.  Han  vidste,  at  Eieren  af  „Kirken 
uden  Tiende"  gjorde  Overslag  over,  hvad  den  Restau- 
ration kunde  have  kostet  „stakkels  Bjerring",  begyndte 
ganske  mekanisk  selv  at  gjøre  Overslag,  greb  sig  deri, 
skammede  sig  og  hadede  Tylvten  mer  end  nogensinde. 

Det  var  ham  en  sand  Lise,  da  Degnen,  der  havde 
lukket  Døren  til  Vaabenhuset,  kom  gaaende  op  ad 
Gangen  mellem  Stolene,  istemmende  Psalmen  „Lær 
mig,  o  Skov,  at  visne  glad".  Denne  beskedne  Kirke- 
musik gjengav  ham  den  Stemning,  som  Kirkemaleriet 
havde  fordærvet. 

Tylvten  i  Choret  saae  taknemmelig  paa  deres  Be- 
frier, Pastor  Christensen,  da  han  passerede  den  paa 
sin  Vei  til  den  krandsedækkede  Kiste;  og  Pastor  Chri- 
stensen saae  paa  Tylvten  —  ogsaa  taknemmelig,  for 
det  forekom  ham,  at  den  havde  indfundet  sig  fuldt 
færdig  netop  til  denne  Dag,  for  at  give  det  gamle  Guds- 

hus  det  alier  værdigste  og  festligste  Smykke  og  være 
det  alier  høitideligste  Følge  ved  denne  Begravelse,  som 
han  saa  inderlig  gjerne  vilde  give  et  trøsterigt  og  op- 
løftende Præg.  Om  selv  med  sit  Ord  at  kunns  bidrage 
dertil  efter  fattig  Evne  bad  han  en  kort,  tavs  Bøn,  da 
han  stod  foran  Agnes'  Baare  med  foldede  Hænder,  ind- 
til den  sidste  Resonans  af  Menighedssangen  var  hen- 
død oppe  under  de  gamle  graa  Hvælvinger. 

Til  Text  havde  han  valgt  Pauli  Ord:  —  „Jeg  elendige 
Menneske!  hvem  vil  forløse  mig  fra  dette  Dødsens  Le- 
geme? Jeg  takker  Gud  ved  Jesum  Christum,  vor  Herre 
....  Thi  jeg  holder  for  at  den  nærværende  Tids  Lidel- 
ser ere  ikke  at  agte  imod  den  Herlighed,  der  skal 
aabenbares  paa  os."  Men  fra  dette  nytestamentlige 
Textord  gik  han  snart  over  til  et  meget  apokrypht 
gammeltestamentligt,  som  ikke  var  noget  ringere  end 
hin  Rettelse,  hvilken  den  gamle  Rabbi  Méir  havde  fore- 
taget i  Begyndelsen  af  Genesis,  da  han  læste  Ordene 
„og  Alt  var  saare  godt"  som  „og  Døden  var  god".  Ja, 
han  fremhævede  udtrykkelig  den  Omstændighed,  at 
mange  af  de  Tilstedeværende  med  ham  selv  vilde  min- 
des at  have  hørt  selve  den  Mand,  der  nu  maatte  bære 
dette  tunge  Tab,  fortælle  dem  dette  forunderlig  gri- 
bende Træk   af  naiv  gammel   Skriftfortolkning. 

Denne  uventede,  ja  dristige  Vending  udøvede  en 
stærk  Virkning  paa  alle  dem,  der  havde  været  tilstede 
ved  Selskabet  paa  Vindslevholm.  Den  førte  Ordene  ud 
af  den  abstrakte  Sphære,  i  hvilke  saadanne  Taler  ellers 
svæve,  og  lige  ind  i  Folks  Dagligstue  og  Hjerte.  Der  var 
Ingen,  der  ikke  saae  Kammerjunkeren  for  sig,  som 
han  havde  siddet  dér  imellem  dem  og  behersket  Sam- 
talen; Ingen,  der  ikke  saae  Agnes,  som  hun  havde  været 
hin  Sommereftermiddag,  smuk  og  livlig,  tilsyneladende 

fuld  af  ungdommelig  Sundhed.  For  hver  Enkelt  viste 
hun  sig  paa  sin  egen  Maade,  i  en  særlig  Belysning,  og 
just  derfor  saa  levende.  Hubert  syntes,  han  stod  med 
hende  ved  Rosenbedet  og  skar  en  Souvenir  de  Malmai- 
son  af,  som  hun  fæstede  i  sit  Bælte;  Amtmanden  saae 
hende  dandse  rundt  paa  Plainen  med  hans  to  Døtre; 
Wagemann  hørte,  hvor  skjelmsk  hun  tog  ham  paa 
Ordet  og  efterlignede  den  holstenske  Accent,  som  han 
paastod  ikke  at  have.  Selv  den  vindtørre  Prokurator 
plirrede  lidt  med  det  ene  Øie  og  hviskede  til  Distrikts- 
lægen: „Jeg  ser  hende  ved  Gud  for  mig i  en  lyse- 

blaa  Kjole  —  nydelig  ....  Ak  ja!  hvem  skulde  have 
tænkt  det!"  Og  Distriktslægen  nikkede:  man  skulde 
ikke  have  tænkt  det  og  behøvede  ikke  at  tænke  det, 
hvis  ikke  de  to  Mordere  dér  ved  Siden  af  dem  havde 
været.  Af  hvilke  den  ene  saae  dystert  nok  ned  for  sig 
og  trak  i  sit  italienske  Skjæg,  mens  han  mindedes, 
hvorledes  hans  Borddame  med  den  slagfærdige  Tunge 
og  Raadyrøinene  havde  taget  for  mange  mixed  pickles 
paa  sin  Tallerken,  og  hvorlunde  han  selv  havde  været 
en  sortskuende  men  sand  Prophet;  medens  den  an- 
den   

Ja,  Rudolph!  Det  var  jo  netop  i  hint  Selskab,  at  han 
første  Gang  havde  fæstet  sine  Øine  paa  hende,  hvis 
Skygge  nu  helt  opfyldte  hans  Hjerte  ....  eller  var  det 
hendes  Lys,  der  gjorde  det?   .... 

Pastor  Christensen  ansaae  ikke  sig  selv  for  at  være 
nogen  begavet  Taler  og  var  det  heller  ikke.  Og  dog  var 
den  tilsyneladende  næsten  umulige  rhetoriske  Opgave 
lykkedes  ham:  at  forme  sin  Tale  saaledes,  at  den  paa 
een  Gang  var  fuldkommen  christelig  og  dog  fra  først 
til  sidst  kunde  underskrives  af  den  Mand,  hvis  Hjerte 
han  saa  gjerne  vilde  røre.  Selv  naar  han  talte  om  Ghri- 

stus,  ved  hvem  Forløsningen  fra  „dette  Dødsens  Lege- 
me" var  kommen,  saa  laa  der  deri  ikke  mere  af  et  paa- 
trængende historisk  Factum,  end  en  af  de  gamle  Gno- 
stikere vilde  have  fundet  deri.  Alt  dette  var  ikke  den 
møisommelige  Frugt  af  et  konstruerende  Tankearbeide, 
men  simpelthen  Følgen  af,  at  han  ikke  kunde  tale  an- 
derledes over  denne  Afdøde  og  til  denne  Tilhører;  det 
var  hans  Hjerte,  der  lagde  ham  disse  Ord  paa  Tungen 
og  indgav  ham  netop  disse  Vendinger.  Derfor  var  Ta- 
len ogsaa  helstøbt  og  trods  sin  Egenartethed  saa  natur- 
lig, at  den  ikke  blot  opnaaede  sin  Hensigt,  at  røre  og 
glæde  Harstorf,  men  ogsaa  meddelte  den  øvrige  Sørge- 
forsamling  mer  eller  mindre  af  sin  Stemning;  ja  den 
fandt  endogsaa  Bifald  hos  Degnen,  der  ellers  pleiede 
at  være  rede  med  Kritik  overfor  sin  kirkelige  Fore- 
sattes Prædikener. 

Talen  var  endt,  og  Menigheden  istemte  den  dybt- 
alvorlige  Gravsang:  „Gaa  nu  hen  og  grav  min  Grav". 
Christensen  havde  Gaarsdagen  forud  været  i  Hanenau 
og  gjort  Harstorf  Forslag  angaaende  Psalmerne,  og 
Kammerjunkeren,  der  ikke  var  meget  bevandret  i 
Psalmebogen,  var  ganske  begeistret  over  dette  Fund:  — 
„Den  vilde  Agnes  selv  have  valgt,  den  kunde  jeg  ønske 
blev  sunget  en  Gang,  naar  jeg  selv  skal  i  Jorden."  To 
Stemmer  paa  Kvindesiden  vare  hørlige  fremfor  andre, 
en  fra  de  forreste,  en  fra  de  bageste  Bænke:  hist  Ernas 
skjære  Sopran,  her  gamle  Anes  Alt,  lidt  sprukken  men 
dog  endnu  ganske  kraftig  og  ren  (hun  holdt  Haanden 
for  Munden  for  at  bøde  paa  manglende  Tænder).  Det 
gjorde  et  underligt  Indtryk  paa  Rudolph  at  høre  disse 
to  Røster  forene  sig  i  Ønsket  om  at  „lægge  ned  min 
Vandrestav,  hvor  de  sidste  Skygger  skumre"  —  den 
mondaine  Godseierske,  hvis  eneste  Vandrestav  havde 

været  en  Alpestok  med  indbrændte  Udsigtsnavne,  og 
den  gamle  gigtbrudne  Indsidderkone,  hvis  Knortekjæp 
nu  ikke  en  Gang  længer  kunde  hjelpe  hende  tilskovs  . . . 

Far  nu  vel,  det  er  fuldbragt, 
Dagens  Sol  og  Nattens  Stjerne! 

Et  høitideligt  Farvel,  visselig.  Og  Rudolph  tænkte 
paa,  hvorledes  hun,  hvem  det  nu  var  lagt  i  Munden, 
havde  phantaseret  om  i  Døden  at  forlade  denne  Rum- 
mets Verden  og  vorde  en  Melodi  blandt  Melodier,  mo- 
dulerende sig  frem  mod  en  evig  Harmoni. 

Sangen  forstummede. 

Degnen  tog  Krandsene  af  Kisten. 

De  to  „Mordere"  befriede  Distriktslægen  for  deres 
Nærværelse  ved  at  forlade  Stolen.  Ogsaa  Hubert  og 
Bjerring  reiste  sig.  Sammen  med  et  Par  Skovløbere  bar 
de  Kisten  ned  ad  Gangen.  Kammerjunkeren  og  Gene- 
ralen fulgte;  de  Andre  sluttede  sig  til.  „Hvor  let  hun 
sad  paa  min  Arm  for  mindre  end  en  Uge  siden!"  tænkte 
Hubert.  En  Taare  randt  ned  i  hans  Skjæg,  løsnet  ved 
Rystelsen,  da  de  gik  ned  ad  de  to  Trin  fra  Vaaben- 
huset.  Han  havde  hele  Tiden  Graaden  i  Halsen,  for 
hans  Moder  havde  om  Morgenen  betroet  ham,  at  Agnes 
havde  elsket  ham. 

Umiddelbart  ved  Kirkemuren  ventede  den  aabne 
Grav  .... 

Inde  i  Kirken  stod  en  Gruppe  Bønder  i  Midtergangen 
og  beundrede  Tylvten  i  Ghoret.  Om  Opfattelsen  var 
der  ingen  videre  Meningsforskjel:  —  det  var  Præsterne 
i  Vindslev-Stubberup  Sogn,  som  var  afbildede. 

—  De  har  ligegodt  truffet  Christensen  paa  en  Prik, 
mente  Sognefogden,  en  stor  tyk  Bondemand,  og  nik- 
kede tilfreds. 

Den  sidste  af  Tylvten  havde  virkelig  et  magert  An- 
sigt med  sparsomt  Skjæg. 

—  Ja  men  nu  Formanden,  sagde  en  ældre  Bonde 
betænkelig:  —  jeg  synes  sgu'tte,  jeg  kan  kjende  Bram- 
mer ....   det  maatte  jo  da  være  den  næstsidste. 

En  samstemmende  Brummen  understøttede  denne 
Indvending. 

—  Over  det  at  du'tte  har  set  ham  inde  i  Kjøben- 
havn,  svarede  Sognefogden  med  en  bereist  Mands 
Overlegenhed.  —  Jeg  har  besøgt  ham  derude  paa  Fre- 
deriksberg. Han  har  ladet  Skjægget  staa,  skal  jeg  sige 
dig,  for  Tændernes  Skyld. 

—  Naa  saadan. 

—  Ja,  de  har  begriveligvis  taget  ham  nu  derinde. 

—  Jou,  ded  kan  jo  vær'  saa  rimelig. 

—  Ja  men,  det  kan  nu  ligegodt  itte  passe  med  den 
Tredie,  sagde  en  ung  Gaardmand. 

—  Du  er  en  ung  Mand,  Peter,  du  kan  d'atte  huske 
Agerskov. 

—  Nei  —  men  jeg  veed  da,  min  Fader  sagde,  han 
var  saa  tyk,  der  kunde  ingen  sidde  ved  Siden  af  ham  i 
Agestolen. 

—  Jou  —  det  er  rigtig  nok,  men  du  kan  da  begrive, 
det  ku'  da  aldrig  passe  sig  at  male  ham  som  saadan 
en  Øltønde  deroppe. 

—  Næ  —  næ  —  hæ! 

Chorus  var  enigt  i,  at  Stil  gik  over  Portraitlighed. 

—  Og  hvem  var  nu  Agerskovs  Formand  igjen? 

—  Ja,  tøv  lidt!  Sognefogden  kløede  sig  bag  Øret.  — 
Jo — o,  det  var  jo  ham,  der  var  saa  kortgal  af  sig. 

—  Ja,  det  var  'et  skam!  De  fortalte  om  ham,  at  de 
havde  spillet  hele  Natten  igjennem,  og  da  det  saadan 
ved  Titiden  begyndte  at  ringe,  saa  sagde  han  til  sin 

Svoger:  —  „Aa,  Henrik,  tag  du  mine  Kort,  mens  jeg 
gaar  over  og  døver  Barnet." 

Munterhed  —  dæmpet  af  Hensyn  til  Sted  og  Tid. 

En  lille,  ældgammel  Bonde,  der  havde  sat  sig  yderst 
i  Kirkestolen,  skrattede  med,  skjøndt  hans  Døvhed  ude- 
lukkede ham  ganske  fra  Samtalen. 

—  Ja,  du  maa  da  ellers  ku'  huske  ham  endnu,  Jens 
Persen,  sagde  Sognefogden.  —  Ligner  det? 

—  Jou!  ded  ligner  godt  nok,  svarede  den  Gamle  og 
grinte  kisteglad. 

—  Ja,  hvad  var  'et  nu  han  hed? 

—  Kung'n. 
Almindelig  Forbauselse. 

—  Hvad  hed  han?  næ — æ!  Sognefogden  bøiede  sig 
ned  og  brølte  ham  ind  i  Øret:  —  det  er  den  fjerde  i 
Rækken,  vi  taler 

—  Ded  æ  Kung'n. 

Om  Jens  Persen  tænkte  sig,  at  det  var  den  danske 
Kongerække,  eller  at  man  havde  malet  Kongen  tolv 
Gange  ved  siden  af  hinanden  (muligvis  paa  forskjellige 
Alderstrin)  for  at  hædre  ham  tilstrækkelig,  forblev  et 
uafgjort  Spørgsmaal,  for  i  dette  Øieblik  bad  Rudolph 
om  at  maatte  komme  forbi,  og  Gruppen,  der  endnu 
var  lamslaaet  af  Forbauselse  over  den  nye  Forklaring, 
gjorde  Plads  for  Doktoren. 

Rudolph  havde  glemt  Psalmebogen  —  hvilket  let 
hændes  uroutinerede  Kirkegængere;  og  da  det  var  Ag- 
nes' Psalmebog,  som  man  havde  laant  ham,  var  han 
ivrig  efter  at  bringe  den  i  Sikkerhed. 

Det  lille  sorte  Bind  laa  ganske  rigtig  paa  hans  Plads. 
Da  han  havde  stukket  det  i  Lommen  og  vendte  sig  for 
at  gaa  tilbage,  befandt  han  sig  Ansigt  til  Ansigt  med 
Tylvten.  Han  havde  hidtil  været  saa  optagen  af  sine 

sørgmodige  Tanker,  at  han  ikke  havde  skjænket  den 
et  Blik,  ja  ganske  glemt  dens  Tilværelse.  Nu  gjorde 
Bondegruppen,  der  endnu  fyldte  Midtergangen,  ham 
opmærksom  paa  den. 

Rudolph  saae  paa  Tylvten,  og  Tylvten  saae  paa  Ru- 
dolph. Det  var  ham,  som  om  dens  Række  kom  ud  fra 
det  Øieblik,  da  han  først  hørte  Tale  om  dens  skjulte 
Tilværelse  under  Kalken  —  kom  ud  og  sluttede  Kreds 
om  ham  og  om  Aaret  fra  da  til  nu:  —  fra  hin  Maidag, 
da  han  først  hørte  om  den,  først  fæstede  beundrende 
Blikke  paa  Fru  Erna  og  først  saae  Hanenau  vinke  i  det 
Fjerne,  indtil  denne  Time,  da  han  havde  baaret  Hane- 
naus  Skat  til  Graven.  Og  disse  Tolv  —  en  for  hver 
Maaned  —  sluttede  Kredsen  snever,  som  for  at  trænge 
dette  hans  Landpraksis-Aar  sammen  i  et  Centrums- 
punkt,  et  samlet  Nu,  paa  det  at  han  ret  maatte  føle, 
hvad  det  rummede:  —  hvad  han  da  havde  været,  og 
hvad  han  nu  var  blevet  .... 

—  Aa,  er  De  her  endnu,  Sten? 

Det  var  Erna,  der  stod  bag  ved  ham  —  saa  pludselig, 
som  om  de  Tolv  havde  tryllet  hende  hid. 

—  Jeg  havde  glemt  Psalmebogen. 

—  Som  jeg  mit  Lommetørklæde  ....  Aa,  Gud,  hvem 
skulde  have  troet,  at  det  maatte  ende  saaledes  —  den 
Aften  ....  Ja,  vi  har  saamænd  ikke  talt  sammen  rigtig 
siden  den  Gang  vi  blev  enige  om,  at  der  maatte  gjøres 
noget  for  Agnes  —  De  veed  nok  —  paa  Kjøreturen 

Et  Lillehavfrue-Blik  fra  Øine,  der  lyste  søgrønne  i 
Gjenskjæret  af  alt  det  Hvide.  Saa  mindelig  besvoer  de 

alle  fagre  Minder  fra  „Kjøreturen" kun  for  at 

blive  slaaet  ubarmhjertig  ned  af  en  kold  Straale  fra 
det  staalblaa  Par:  — 

—  Det  var  Følgen  af  vor  Daarskab,  der  kom  paa- 
tvers. 

En  lille  Pause  fulgte  efter  denne  barske  Erklæring. 
Saa  sukkede  Erna  og  begyndte  spagfærdig:  — 

—  Det  er  dog  trøsteligt  at  tænke  paa,  at  da  det  er 

gaaet  saaledes jeg  mener,  naar  det  allerede  var 

saa  vidt  fremskredet,  saa  havde  det  dog  ikke  nyttet, 
om  stakkels  Agnes  var  kommen  til  Syden  den  Gang. 

—  Hm  —  Hvem  veed? 

—  Nei,  Sten!  —  der  var  Bønlighed  og  Angst  i  hendes 
Stemme  —  nei,  det  kan  ikke  være  saadan!  Det  er  alt- 
for skrækkelig  en  Tanke. 

—  Der  er  mange  „skrækkelige"  Tanker,  som  er  san- 
de Tanker.  Men  —  „stakle"  hende  vil  vi  i  alt  Fald  ikke. 
Maaske  er  det  bedst,  som  det  er  gaaet.  Hun  fik  Lov  til 
at  dø  i  sit  Hjem,  hos  sin  elskede  Pleiefader  og  i  den 
trofaste  Jomfru  Brøndsteds  Arme 

„Og  pleiet  af  sin  Ven,"  vilde  Ernas  fortrukne  Læber 
gjerne  have  sagt,  men  det  kolde  Blik  holdt  dem  i  Ave. 

—  Lad  os  tænke,  at  det  var  bedst,  som  det  gik  —  i 
Et  og  Alt.  Og  lad  os  tage  Afsked  her,  Fru  Bjerring. 

Han  bukkede  —  sit  mest  marquis-mæssige  Buk  — 
og  gik  ned  imod  Vaabenhuset. 

Til  Opbyggelse  for  et  Par  Bønderkoner,  der  endnu 
tøvede  bagest  i  Skibet,  gav  Erna  sig  til  ostentativt  at 
søge  efter  sit  Lommetørklæde  i  Kirkestolen.  Hun  fandt 
det  —  da  hun  havde  Brug  for  det  —  hvor  hun  vidste 
at  det  var:  i  sin  Lomme.  Bønderkonerne  vare  enige  om, 
at  det  var  saa  rørende  at  se  Fruen  begræde  den  unge 
Pige.  Ernas  Taarer  randt  virkelig,  thi  hendes  Kræn- 
kelse var  for  bitter  til  at  holde  sig  tørkindet.  Hun 
havde  meget  vel  mærket,  at  Sten  ligefrem  havde  følt 
det  som  en  Profanation  at  tale  med  hende,  nu  og  her  — 

som  et  Forræderi  mod  denne  døde  Pige,  der  allerede 
lod  til  at  være  bleven  en  Slags  Helgeninde!  For  heller 
ikke  Hubert  havde  haft  saa  meget  som  et  Blik  tilovers 
for  hende,  saa  optagen  var  han  af  den  Hedengangne. 

Erna  vidste  ikke  ret,  om  hun  ikke  ønskede  at  være 
hedengangen  og  hellig  og  have  taget  alle  Mandshjerter 
med  sig  i  Graven. 

Men  hun  følte,  at  hun  trængte  til  at  samle  sig,  før 
hun  sluttede  sig  til  det  øvrige  Sørgeselskab.  Og  hun 
vilde  ogsaa  helst  have,  at  de  Bønderkoner  dernede  først 
skulde  gaa  ud. 

Som  naturligt  Paaskud  for  videre  Tøven  frembød 
sig  —  Tylvten. 

Erna  Bjerring  saae  op  paa  de  Tolv,  og  de  Tolv  saae 
ned  paa  Erna  Bjerring. 

De  havde  god  Grund  til  at  gjøre  det  med  taknemme- 
lige Blikke.  For  hvis  hun  ikke  havde  talt  deres  Sag  hos 
sin  kjære  William,  saa  kunde  de  saamænd  endnu  den 
Dag  idag  have  siddet  og  kukkeluret  deroppe  under  Kal- 
ken. Men  hun  fandt  slet  ikke,  at  de  saae  taknemme- 
lige ud. 

De  saae,  sandt  at  sige,  ud,  som  om  de  havde  kjendt 
den  Slags  Dannekvinder  allerede  i  Valdemarernes  Dage, 
og  som  om  de  ikke  vare  videre  henrykte  over  at  finde, 
at  Arten  havde  holdt  sig. 


VIII 

(Epilog). 

Damperen  fra  Warnemunde  nærmede  sig  Gjedser. 
Det  var  en  stille,  næsten  skyfri  Septemberdag.  Ru- 

dolph  stod  paa  det  øverste  Dæk  og  saae  med  vemodige 
Følelser  Falsters  flade  Kyst  tone  frem  over  den  bleg- 
blaa,  sagte  krusede  Østersø. 

Han  kom  fra  purpurne  sydlige  Have,  fra  høie  Bjerg- 
kyster, fra  Hellas'  Strande.  Hans  Aand  var  opfyldt  af 
store,  ædle  Indtryk  —  hvo  vender  uden  dem  tilbage 
fra  Grækenland?  Hans  Øie  var  badet  af  Sollys  og  Mar- 
morglands.  Han  var  en  ung  Mand  endnu;  hans  Bryst 
burde  have  svulmet  af  Livsmod  og  Tilværelsesfryd.  Det 
var  langt  fra  at  gjøre  det.  Det  hævede  sig  kun  til  et 
tungt  Suk,  da  en  neppe  synlig  horisontal  grøn  Stribe 
og  den  lodrette  hvide  Streg  af  et  Fyrtaarn  som  danske 
Landkjendinger  hilste  over  den  bløde,  dunstige  Vand- 
flade. 

Men  dette  Suk  gjaldt  ikke  al  den  plastiske,  farvefro 
Herlighed,  som  han  havde  ladet  blive  dér  bag  sig  i 
Glands  og  Varme. 

I  det  uanselige  Land,  som  neppe  syntes  at  kunne 
hæve  sig  over  Søen,  saae  han  det  eneste  Stykke  Jord, 
der  angik  ham.  Men  de  Landsmænd,  som  bød  ham 
velkommen  dér,  de  vare  kun  Skygger,  kun  Erindringer. 

Han  havde  forladt  Templerne  og  vendte  tilbage  til 
Grave. 

Endnu  mer:  —  Han  havde  forladt  Templerne  for 
Gravenes  Skyld. 

Det  var  Kammerjunker  Harstorf,  der  for  neppe  fire 
Maaneder  siden  havde  sendt  Rudolph  Sten  til  Græ- 
kenland. 

Om  Aftenen  paa  Begravelsesdagen,  da  de  sad  ene 
sammen  i  Studereværelset  —  (Generalens  Familie  boe- 
de paa  Vindslevholm)  —  sagde  Harstorf,  at  han  hav- 
de udtænkt  sig  Noget,   der  midt  i  hans  Sorg  endnu 

voldte  ham  Glæde  og  lovede  ham  Glæde.  Hele  denne 
Tid  havde  angrebet  Rudolph  meget,  mer  end  han  selv 
troede.  Hans  Nerver  havde  endnu  været  rystede  af  det 
Stød,  de  havde  faaet  i  Efteraaret,  da  denne  daglige  op- 
rivende Kamp  med  Agnes'  Sygdom  kom  til  med  alt  sit 
Følge  af  Spænding  og  Skuffelse.  Harstorf  antydede 
snarere  end  han  sagde  det,  at  han  vel  vidste,  hvorledes 
Agnes  lidt  efter  lidt  havde  taget  Husvennens  og  Læ- 
gens Hjerte  i  Besiddelse;  han  lod  snarere  ane  end  han 
antydede  det,  at  han  endogsaa  selv,  i  sanguinske  Øie- 
blikke,  havde  knyttet  Fremlidsdrømme  til  disse  Fø- 
lelser hos  sin  unge  Ven.  Nu  laa  jo  de  Penge  ubrugte 
endnu,  som  havde  været  bestemte  for  Agnes'  Meraner 
Ophold  og  for  deres  egen  Reise  derned,  og  de  kunde 
ikke  benyttes  bedre  end  til  en  Reise  for  Rudolph,  fra 
hvilken  han  vilde  vende  hjem,  forfrisket  paa  Sjæl  og 
Legeme.  Han  vilde  derfor  foreslaa,  at  Rudolph  rei- 
ste  til  Grækenland  og  dér  tog  Hovedophold  paa  Tatoi, 
et  Par  Miles  Vei  fra  Athen,  hos  en  vis  Hr.  Wilster,  som 
havde  hele  Forstvæsenet  paa  de  kongelige  Godser 
under  sig.  Denne  Wilster  var  en  Elev  af  Harstorf, 
og  Enhver,  der  kom  fra  hans  gamle  Lærer,  vilde 
blive  modtaget  med  aabne  Arme  i  hans  Ungkarlebo; 
men  navnlig  vilde  det  være  Tilfældet  med  Sten,  om 
hvem  Wilster  allerede  havde  hørt  en  Del  skriftlig. 

Rudolph  spurgte,  om  Harstorf  da  ikke  kunde  tænke 
sig,  selv  at  reise  med;  men  hans  gamle  Ven  rystede 
mildt  afværgende  paa  Hovedet.  Nu  da  ogsaa  denne 
Reiseplan  var  bleven  krydset  ved  et  elsket  Væsens  Død, 
ganske  ligesom  den  første  —  nu  vilde  han  visselig  ikke 
reise  bort;  han  vilde  leve  og  dø  i  sin  kjære  danske 
Skov.  Derimod  kunde  det  nok  glæde  ham  at  sende  et 
Par  friske  Øine  ud  i  Verden,  at  de  kunde  fylde  sig  der- 

ude,  og  naar  de  vendte  tilbage  meddele  ham  af  deres 
Rigdom. 

„Paa  den  Maade  har  jeg  dog  endnu  Noget,  jeg  kan 
glæde  mig  til.  Og  det  er  i  Grunden  Hemmeligheden 
ved  al  Livsvisdom:  —  stedse  at  sørge  for  at  man  har 
Noget,  som  man  kan  se  hen  til  med  Forhaabning.  Den, 
der  selv  midt  i  den  dybeste  Sorg  instinktivt  sørger  for 
det,  ham  kunde  man  vel  kalde  en  Levekunstner  —  og 
De  ser,  denne  Gang  har  jeg  virkelig  vist  mig  som  lidt 
af  en  saadan." 

Et  Tilbud,  der  blev  gjort  paa  denne  Maade,  var  det 
ikke  muligt  at  afslaa.  En  Uge  senere  var  Rudolph 
underveis.  En  behagelig  Reise  over  Venedig,  Triest, 
Corfu  og  Korinth  bragte  ham  til  Athen.  Neppe  tre 
Uger  efter  hin  Samtale  steg  han  en  skjøn  Eftermiddag 
ud  af  Toget  og  gav  uvilkaarlig  et  lille  Udraab  fra  sig, 
da  han  befandt  sig  umiddelbart  overfor  Theseustemp- 
let,  der  syntes  at  staa  dér  saa  fuldstændigt,  som  om 
Hymner  til  de  gamle  Hellenerguder  endnu  gjenlød  i 
dets  Søilehaller. 

Fjorten  uforglemmelige  Dage  helligede  han  Athen 
og  meldte  sig  saa  hos  Hr.  Wilster  paa  Tatoi.  En  tem- 
melig orientalsk  Eqvipage  arbeidede  sig  i  Løbet  af  et 
Par  Timer  gjennem  det  fodtykke  Støv,  der  bedækker 
alle  Veiene  i  Attikas  okkergule,  af  rødlige,  gavlformede 
Bjerge  indhegnede  Slette  og  begyndte  saa  at  snige  sig 
op  ad  Bjærgliden,  der  først  bedækkedes  med  Krat 
og  derpaa,  til  den  nordiske  Passagers  levende  Glæde, 
med  virkelig  Skov.  Endelig  holdt  Vognen  saa  udenfor 
en  net  Villa,  hvor  Rudolph  fik  den  forjættede  Mod- 
tagelse. 

I  sin  Vært  fandt  han  en  neppe  fyrretyveaarig  Mand 
med  Anlæg  til  Korpulence,  som  imidlertid  endnu  ikke 

virkede  hæmmende  paa  hans  naturlige,  aandelige  og 
legemlige  Livlighed.  Hans  Anskuelser  vare  noget  extra- 
vagante  men  ret  underholdende,  og  hans  naive  Aaben- 
hjertighed  virkede  saa  smittende,  at  Rudolph  snart 
omgikkes  ham,  som  om  han  havde  kjendt  ham  fra 
Studenteraarene.  Næsten  rørende  var  hans  Hengiven- 
hed for  Kammerjunker  Harstorf. 

Medens  det  i  Athen  var  saa  hedt,  at  man  kun  kunde 
aande  frit  oppe  paa  Akropolis,  hvor  den  regelmæssige 
Søbrise  om  Formiddagen  strøg  igjennem  Søilehaller- 
ne,  var  Varmen  kun  behagelig  oppe  i  Tatois  Bjerg- 
skove. Saaledes  hengled  Sommermaanederne  let  nok 
for  Rudolph,  i  Sydens  dolce  farniente,  under  Skyg- 
gen af  de  bredkronede,  glindsende-grønne  syriske 
Strandfyrrer.  Om  Formiddagen  var  Wilster  stedse  be- 
skjæftiget  udenom,  i  Egenskab  af  Forstmand  eller  In- 
geniør (for  han  anlagde  ogsaa  Veiene)  og  overlod  sin 
Gjæst  til  den  ham  ofte  velkomne  Ensomhed;  hvis  Ru- 
dolph da  ikke  foretrak  at  ledsage  sin  Vært,  hvad  navn- 
lig skete,  efter  at  han  havde  uddannet  sig  som  Rytter. 
Skjøndt  hans  Ridekunst  ikke  just  var  af  første  Rang, 
blev  han  dog  paa  en  eller  anden  Maade  altid  hængende 
i  Sadlen,  og  den  lille  sorte  Pony,  der  var  overladt  til 
ham,  syntes  ikke  at  finde  noget  Krat  for  tæt  eller  nogen 
Høilide  for  steil  —  paa  en  eller  anden  Maade  kom  den 
altid  gjennem  det  ene  og  op  eller  ned  ad  den  anden. 
Da  Hoffet  var  fraværende,  havde  Wilster  alle  Aftener 
for  sig  selv;  man  spillede  Schak,  røg  Cigaretter  og 
passiarede  —  ofte  til  langt  ud  paa  Natten.  Leiligheds- 
vis  blev  der  ogsaa  aflagt  Besøg  hos  en  eller  anden 
Familie  nede  paa  Sletten,  hvor  man  parlerede  Fransk, 
saa  godt  eller  daarligt  det  gik. 

En  Dag  kaldte  Forretninger  Wilster  til  Athen.  Han 

foreslog  Rudolph,  at  denne  skulde  ledsage  ham,  over- 
natte i  sit  gamle  Hotel  og  ride  tilbage  med  ham  i  de 
friske  Morgentimer  den  næste  Dag.  Rudolph  gik  gjerne 
ind  derpaa;  han  længtes  efter  at  gjense  Akropolis.  Just 
som  Hestene  blev  ført  for  Døren,  kom  Posten;  den 
bragte  Rudolph  et  Brev  paa  tarveligt  Papir  med  ube- 
kjendt,  ikke  just  flydende  Haandskrift.  Han  stak  det 
uaabnet  i  Lommen  og  steg  til  Hest. 

Da  Solen  sænkede  sig,  sad  han  paa  sin  Yndlings- 
plads,  paa  Parthenoncellens  Tærskel,  og  saae  —  som 
han  saa  tidt  havde  set  det  —  hvorledes  derude  over  de 
metallisk  glindsende  Marmorfliser  og  mellem  et  mæg- 
tigt, skyggedunkelt  Søilepar  den  attiske  Slette,  dækket 
af  en  Purpurtaage,  der  blev  dybere  ud  mod  Randen, 
naaede  den  blege  Havbugt,  paa  hvilken  den  violette 
Spids  af  Salamis  hvilede;  medens  Isthmens  fjerne 
Bjerge  syntes  at  smelte  i  det  gyldne  Lys,  der  straalede 
opad,  indtil  det  oppe  under  den  sortebrune  Architrav 
fordunstede  i  en  farveløs  Luft. 

Han  tænkte  paa  Agnes  —  om  hun  endnu  tilhørte  en 
Rummets  og  Synets  Verden,  som  den,  der  nu  bød  ham 
et  af  sine  ædleste  Skuespil.  Han  tænkte  paa  den  en- 
somme Ven  i  Hanenau,  der  havde  sendt  ham  hid,  og 
selv  færdedes  i  sin  kjære  danske  Skov. 

Aldrig  havde  han  siddet  dér,  uden  at  de  Begge  havde 
været  hos  ham. 

Han  greb  i  Brystlommen  for  at  tage  sin  Tobak  frem 
og  rulle  sig  en  Cigaret.  Derved  fik  han  fat  i  Brevet, 
som  han  helt  havde  glemt.  Skjøndt  Haandskriften  var 
ham  ubekjendt,  havde  den  dog  et  eller  andet  ved  sig, 
der  næsten  virkede  fortrolig;  ogsaa  Stedets  Navn  i 
Poststemplet  var  ham  ganske  fremmed,  og  dog  syntes 
det  at  ville  vække  vage  Erindringer  hos  ham.  Var  det 

kun,  fordi  Brevet  kom  fra  Danmark,  at  Skyggerne  fra 
Hanenau  omsvævede  ham  endnu  livagtigere  end  før  i 
denne  Parthenonkolonnade,  der,  fuld  som  den  var  af 
rosafarvede  og  gyldne  Lysreflexer,  syntes  at  være  en 
lidet  egnet  Plads  for  Spøgeri. 

Han  rev  Konvoluten  op.  Hjertet  begyndte  at  banke 
heftig,  da  hans  hastig  søgende  Blik  fandt  Underskrif- 
ten „Pauline  Brøndsted". 

Der  lagde  sig  en  Taage  over  hans  Øine,  da  han  læste 
de  første  Linier:  — 

„Høistærede  Hr.  Dr.  Sten!  Skjøndt  De  jo  allerede 
fra  Deres  Ven,  Dr.  Brix,  har  hørt,  at  Kammerjunkeren 
nu  ogsaa  er  gaaet  bort " 

Denne  Aften  blev  der  feiret  en  Mindefest  for  Frede- 
rik Harstorf  paa  Terrassen  af  Café  d'Athénes  ved  Con- 
stitutionspladsen.  Wilster  var  neppe  mindre  rystet  ved 
Efterretningen  end  Rudolph  selv. 

—  Han  har  været  mer  for  mig  end  en  Fader!  ud- 
brød han,  idet  han  satte  sit  Glas  fra  sig  og  atter  fyldte 
det  med  den  dunkelrøde  Vin.  —  Naar  der  er  blevet 
Noget  ud  af  mig,  saa  er  det  ham,  jeg  har  at  takke  der- 
for. Jeg  kom  til  ham  som  et  ganske  forvildet  Subjekt, 
saadan  en  rigtig  godtroende  Materialist.  Af  ham  lærte 
jeg  at  tænke  og  at  tro  paa  et  høiere  Liv,  en  anden 
Verden  end  denne  haandgribelige.  Han  viste  mig  ved  sit 
eget  Exempel,  hvad  det  vil  sige  at  have  en  Livsanskuel- 
se og  at  leve  i  den  ...  og  lidt  efter  lidt  dannede  der  sig 
saa  ogsaa  for  mig  en  Verdensanskuelse,  som  han  har 
lagt  Grund  til. 

Rudolph  nikkede:  — 

—  Ja,  det  er  gaaet  mig  ligedan,  som  jeg  allerede 
har  sagt  Dem. 

De  klinkede  og  tømte  deres  Glas. 

Jeg  tænkte  jo  paa  at  gjøre  et  Besøg  i  Dan- 
mark næste  Sommer.  Men  efter  denne  Efterretning — ■ 
naar  jeg  ikke  kan  opsøge  gamle  Harstorf  i  Hanenau, 
som  jeg  havde  glædet  mig  saa  meget  til  —  nei,  nu  kan 
Fanden  tage  hele  Reisen.  Og  veed  De  hvad,  Sten,  De 
skulde  sgu  ogsaa  give  Danmark  en  god  Dag.  Slaa  De 
Dem  ned  her  hos  os.  Vi  har  allerede  et  Par  danske 
Dyrlæger  her,  hvorfor  skulde  De  ikke  kunne  faa  Dem 
en  god  Praxis  her?  De  har  saagu  meget  bedre  Udsigter 
her  end  hjemme.  Hvad  vil  De  gaa  og  fryse  oppe  i  det 
kolde  Norden? 

Rudolph  snoede  tavs  paa  sin  Knebelsbart,  mens  han 
lyttede  til  sin  Vens  Ord  og  stirrede  ud  i  den  athenien- 
siske Nat.  Maanelyset  trængte  ned  gjennem  Peber- 
træernes  fine  Løv,  Fontainerne  pladskede  sagte,  Slot- 
tets lange  Facade  lyste  mellem  sorte  Cypresser  og  Pal- 
mer, den  linde,  balsamiske  Luft  omviftede  hans  Pande 
. . .  Alt  syntes  at  hviske  til  ham:  —  „Bliv  her  og  glem!" 

Det  var  Fornuftens  og  det  sunde  Livs  Røst,  der  talte 
gjennem  hans  Ven.  Hvorfor  skulde  han  ikke  begynde 
et  nyt  Levned  her  paa  frisk  Grund?  Ja,  var  det  ikke, 
som  om  det  ligefrem  var  hans  Bestemmelse?  Var  det 
ikke  netop  den  Mand,  der  i  enhver  Henseende  havde 
grebet  saa  afgjørende  ind  i  hans  Liv  —  var  det  ikke 
Harstorf  selv,  der  havde  sendt  ham  hid  og  saa 
havde  trukket  sig  tilbage,  overladende  ham  til  hans 
Skjæbne?  Og  bød  denne  ham  ikke  at  blive? 

—  De  ser  over  mod  det  kongelige  Slot,  Sten  —  ja, 
og  jeg  haaber  ogsaa,  at  De  vil  faa  Deres  Gang  dér,  som 
Hoflæge.  Ja,  det  er  slet  ikke  noget  at  le  af!  Jeg  er  selv 
godt  anskrevet  ved  Hove,  og  naar  Kongen  er  paa  Tatoi, 
maa  jeg  hvert  Øieblik  over  til  The  ...  og  som  Dansk 
er  De  allerede  godt  anbefalet  . . .  forresten  hører  De 

ogsaa  netop  til  den  Slags  Folk,  der  gjør  Lykke  ved 
Hove  —  meget  mer  end  saadan  En  som  jeg  ....  Kom! 
lad  os  klinke  paa  det,  at  De  bliver  Athenienser!  saa 
har  jeg  ogsaa  vundet  noget  paa  denne  Aften,  da  jeg 
mistede  saa  meget! 

Men  Rudolph  rystede  paa  Hovedet.  Fristelsen  var 
draget  forbi  ham  og  forsvundet  ligesaa  hurtig  som  den 
havde  vist  sig.  Han  følte,  at  dette  alligevel  ikke  var 
ham  muligt.  Ja,  han  følte  netop  nu  en  ubetvingelig 
Længsel  efter  at  gjense  de  Steder,  hvor  han  havde  op- 
levet det  Uforglemmelige.  Han  kunde  ikke  holde  det 
ud  mer  midt  i  al  denne  fremmede,  glimrende  Skjøn- 
hed.  Hvad  angik  ham  Pebertræer,  syriske  Fyrrer,  Cy- 
presser og  Palmer?  Birkene,  hendes  Birke  vilde  han  se 
igjen.  Det  var  ham,  som  kunde  han  kun  finde  Ro  i 
deres  Skygge.  Endnu  kun  en  eneste  Gang  dér  dykke 
ned  i  sine  Erindringers  Dyb  og  saa  —  arbeide!  Men 
arbeide,  ikke  for  at  skaffe  sig  en  Stilling  eller  gjøre 
Carriere  —  nei,  for  Arbeidets  egen  Skyld,  for  at  gjøre 
Gavn,  om  end  nok  saa  liden.  Han  havde  endnu  en 
gammel  Ven  og  Velynder  —  rigtignok  en,  hvem  han  i 
aandelig  Henseende  havde  fjernet  sig  langt,  ja  næsten 
antipodisk  fra,  men  ligemeget:  —  Professor  Wimmer 
ved  Kommunehospitalet  vilde  sætte  ham  i  Stand  til  at 
gjøre  almennyttigt  Arbeide,  om  end  af  beskeden  Art; 
og  Andet  begjærede  han  ikke  nu. 

Derved  havde  det  sit  Forblivende. 

Og  saaledes  kom  det  sig,  at  han  nu,  fjorten  Dage 
efter  hin  Aften  i  Athen,  stod  paa  Gjedserdamperens 
Dæk  og  saae  den  bleggrønne  Falsterske  Kyst  tone  frem 
over  Østersøens  milde  Blaanen. 

Udenfor   Iltogets    Vinduer   foer   gyldengrønne   Løv- 

farver  forbi.  Den  danske  Høstskov  —  saa  mangt  havde 
den  at  sige  ham.  I  September  og  Oktober  var  det,  at 
hans  Omgang  med  Hanenau  havde  antaget  sin  intime 
Charakter.  Da  disse  Farver  sidste  Gang  vare  begyndt 
at  lyse,  var  han  traadt  ind  i  en  ny  aandelig  Verden. 
Og  han,  der  havde  ledet  hans  Fod  —  hun,  der  (mer 
end  han  den  Gang  anede)  havde  lokket  ham  fremad 
med  sit  Smil:  begge  vare  de  gangne  heden. 

Han  holdt  sin  Brevtaske  i  Haanden  for  at  se  noget 
efter  paa  sin  Garantiseddel.  I  et  Rum  for  sig  laa  der 
et  Brev:  —  det  fra  Jomfru  Brøndsted.  Rudolph  havde 
ikke  læst  det  igjen  siden  hin  Parthenonstime.  Han  tog 
det  frem.  Her  paa  dansk  Grund,  mellem  de  Falsterske 
Skove,  vilde  han  læse  det  paany.  Maaske  var  der  dog  et 
eller  andet  Træk,  som  han  havde  glemt,  og  desuden  — ■ 
blot  det  at  se  den  trofaste  Hanenauer-Husholderskes 
Haandskrift  gjorde  ham  godt  —  her,  i  disse  Omgivel- 
ser. Hidtil  havde  han  netop  instinktivt  undgaaet  at  se 
den  igjen.   . . 

Han  læste:  — 

„Høistærede  Hr.  Doktor  Sten! 

Skjøndt  De  jo  allerede  fra  Deres  Ven,  Dr.  Brix,  har 
hørt,  at  Kammerjunkeren  nu  ogsaa  er  gaaet  bort,  saa 
vil  jeg  dog  fortælle  Dem  noget  nærmere  om  hans  sid- 
ste Tid.  De  husker  nok,  at  Kammerjunkeren  i  Foraars- 
maanederne  klagede  over  Smerter  i  den  høire  Arm. 
Han  troede,  at  det  var  rheumatisk,  men  det  har  dog 
nok  været  noget  alvorligere.  Midt  i  Juni  blev  Smerterne 
en  Nat  overmaade  stærke,  og  den  næste  Dag  var  Haan- 
den næsten  lammet,  saa  han  ikke  kunde  føre  Regn- 
skaberne. Jeg  overtalte  ham  saa  —  for  i  Førstningen 
vilde  han  ikke  høre  Tale  derom,  men  tilsidst  fik  jeg 
ham  da  til  at  tage  ind  til  Nestved  til  Doktor  Fenger, 

og  Fenger  sendte  ham  til  Kjøbenhavn,  hvor  Haanden 
daglig  blev  elektriseret.  Efter  en  Uges  Tids  Forløb  kom 
Kammerjunkeren  hjem  igjen,  og  det  var  meget  bedre. 
Men  efter  den  Tid  plagedes  han  af  Frygt  for  at  faa  et 
Slagtilfælde  og  at  det  skulde  slaa  sig  paa  Hjernen. 
Kammerjunkeren  har  aldrig  talt  til  mig  derom,  men 
jeg  vidste  det  godt  alligevel,  fordi  jeg  kom  til  at  høre 
nogle  Ord,  som  han  sagde  til  Pamina.  Jeg  var  ved 
Siden  af  i  Dagligstuen,  hvor  jeg  støvede  af,  og  det 
gjorde  jeg  ganske  stille,  for  ikke  at  forstyrre  hans  dybe 
Tanker.  For  De  veed  jo,  at  dem  havde  Kammerjunke- 
ren mange  af,  og  jeg  var  altid  bange  for,  at  jeg  kunde 
forskylde,  at  en  Tanketraad  brast.  Da  jeg  nu  var  saa 
stille,  saa  har  han  vel  sagtens  glemt,  at  jeg  var  der- 
inde (jeg  troer  forresten  ogsaa,  at  Hørelsen  ikke  var 
saa  skarp  mer),  og  han  sagde  til  Pamina,  som  det  jo 
saadan  var  hans  Maade  at  tale  til  den  som  til  et  Men- 
neske: —  „Ja,  Pamina,"  sagde  han,  „du  kan  sagtens! 
du  behøver  ikke  at  gaa  og  være  bange  for  at  du  skal 
blive  blød.  Den  Forstand  du  har,  faar  du  nok  Lov  at 
beholde."  —  Det  var  altsaa  den  Angst,  der  plagede 
ham,  for  Døden  selv  var  Kammerjunkeren  saamænd 
ikke  bange  for,  det  veed  jeg,  men  saadan  en  viis  Mand, 
hvis  Liv  og  Lyst  det  var  at  læse  og  tænke  og  saa  at 
maatte  frygte  det;  naar  jeg  tænker  paa  det,  saa  kan 
jeg  ikke  andet  end  være  taknemmelig  fordi  det  gik 
saadan,  som  jeg  nu  skal  berette.  Det  var  nemlig  den 
6te  August  og  Smerterne  havde  været  borte  en  hel 
Uge,  saa  vilde  Kammerjunkeren  ud  i  Skoven  og  se  til 
Arbeiderne,  hvor  vidt  de  var  kommet.  Det  var  smukt 
og  varmt  Veir  og  ikke  trykkende.  Kammerjunkeren 
var  helt  vel  tilpas,  og  da  han  gik  bort,  sang  han  saagar 
hen  for  sig,  hvad  han  kun  sjelden  gjorde.  Til  Spisetid 

var  Kammerjunkeren  endnu  ikke  kommen  hjem,  og 
da  der  var  gaaet  en  Time  endnu  og  han  ikke  var  at  se 
paa  Veien,  blev  jeg  ængstelig  og  bad  Jakob  gaa  ud 
hvor  de  arbeidede  og  høre  efter  Herren.  Men  da  han 
kom  til  Birkene,  saae  han  Kammerjunkeren  sidde  paa 
Bænken.  Hans  Hoved  var  sunket  ned  paa  Brystet,  og 
han  var  død.  Dr.  Brix,  som  vi  skikkede  Bud  efter,  sag- 
de, at  Kammerjunkeren  var  død  af  Aareforkalkning. 
Da  Kammerjunkeren  havde  været  hos  Arbeiderne,  hav- 
de de  ikke  lagt  Mærke  til  noget  Særligt.  Doktoren  men- 
te, at  Døden  var  kommen  ganske  pludselig  og  næsten 
uden  Smerte.  Hans  kjære  Ansigt  var  da  ogsaa  saa 
fredeligt,  og  jeg  maa  altid  tænke  paa,  at  han  er  gaaet 
bort  midt  ude  i  sin  kjære  Skov  og  just  paa  det  Sted  i 
den,  som  han  særlig  har  elsket  og  pleiet,  siddende  paa 
den  Bænk,  som  han  havde  ladet  sætte  for  Frøken  Ag- 
nes paa  hendes  Yndlingsplads.  Tidt  og  mangen  Gang 
tænker  jeg:  —  hvem  der  en  Gang  kunde  dø  saadan! 
Men  det  kan  aldrig  blive  mig  beskikket,  for  hvordan 
skulde  det  gaa  til?  Jeg  er  her  hos  min  Søster,  Kammer- 
junkeren har  været  saa  god  imod  mig  og  har  sørget 
saa  godt  for  mig.  Jeg  har  det  godt  her,  men  saadan 
som  i  Hanenau  er  det  ikke. 

Med  venlig  Hilsen 

Deres  forbundne 

Pauline  Brøndsted. 

P.  S.  Der  blev  da  ogsaa  løst  op  for  gamle  Ane,  faa 
Dage  efter  Kammerjunkerens  Død. 

Pamina  er  hos  mig. 

Rudolph  saae  op.  Han  ventede  næsten  at  se  Marmor- 
søiler,  purpurne  Land  og  fjerne,  i  Guldlys  smeltende 
Bjergformer  —  i  den  Grad  havde  Læsningen  af  disse 

Linier  hensat  ham  til  det  Sted,  hvor  han  først  havde 
gjennemløbet  dem.  Men  derude  var  det  endnu  bestan- 
dig de  danske  Høstskov-Farver  og  nu  ogsaa  tilhøire 
blaat  Vand  med  det  hvide  Seil  af  en  Jagt. 

Toget  sagtnede  Fart.  Man  var  ved  Orehoved. 

Rudolph  lagde  omhyggelig  det  dyrebare  Brev  i  dets 
særskilte  Rum,  stak  Brevtasken  i  Lommen  og  begav 
sig  med  sin  Haandkuffert  ombord  paa  Færgen.  Bag 
ham  laa  det  flade  Falster,  derovre  hævede  sig  Sjæl- 
lands Bakkedrag.  Det  blev  mer  og  mer  Hjemmet,  om 
end  Hjemmet  var  øde. 

Dagen  heldede  stærkt,  da  Rudolph  forlod  Person- 
toget. Stationsforstanderen  kom  hen  til  ham,  bød  ham 
hjertelig  velkommen,  talte  om  det  svære  Tab,  som 
Egnen  havde  lidt  ved  Kammerjunkerens  Død,  og  vilde 
aabenbart  gjerne  høre  Noget  om  Doktorens  Reise- 
oplevelser. Rudolph  gjorde  imidlertid  Samtalen  saa 
kort  af,  som  det  nogenlunde  kunde  forliges  med  Høf- 
lighedens Fordringer.  Han  anbragte  sin  Bagage,  som 
han  et  Par  Dage  derefter  vilde  hente  paa  Reisen  til 
Kjøbenhavn,  og  med  sin  velpakkede  Reisetaske  over 
Skuldren  begav  han  sig  paa  Vei  til  det  halvanden  Mil 
fjerne  Stubberup. 

Sidste  Gang,  han  var  gaaet  den  Vei,  var  Aftenen 
forud  for  Agnes'  Død,  da  han  havde  bragt  sit  Brev  til 
Stationen. 

Solen  var  allerede  gaaet  ned  for  en  halv  Time  siden, 
da  Rudolph  traadte  ind  i  Hanenau  Skov.  Men  en  stor 
Sky  i  Øst  udstraalede  endnu  en  gulig-rød  Rest  af  Dags- 
lyset, som  fik  de  høie,  alvorlige  Bøges  Kobberfarve  til 
at  gløde.  I  denne  sydlige  Del  af  Skoven  havde  han  kun 
været,  naar  han  fra  Hanenau  bragte  et  af  sine  medi- 
cinske Breve  til  Stationen.  Enhver  Bøining  af  Veien, 

ethvert  Perspektiv,  der  aabnede  sig,  ethvert  eiendom- 
melig  voxet  Træ,  som  han  gjenkjendte  —  Alt  var  fuldt 
af  hin  Tid,  da  han,  kastet  frem  og  tilbage  mellem 
Haab  og  Fortvivlelse,  kjæmpede  for  Agnes'  Liv.  Alt 
talte  derom  i  Stemningens  uartikulerede  Sprog  — 
Meget  ogsaa  med  Erindringens  artikulerede  Røst;  som 
f.  Ex.  denne  brede  Træstub,  paa  hvilken  han  havde 
hvilet  sig  den  sidste  Aften,  og  hvor  den  Tanke  havde 
trøstet  ham,  at  Professor  Wimmer  maaske  vilde  svare 
ham:  i  de  Symptomer,  hvori  Rudolph  saae  Dødens 
umiddelbare  Forbud,  erkjendte  han  selv  tvertimod  en 
virkelig  Vending  til  det  Bedre  —  et  taabeligt  Haab, 
som  han  dog  saa  gjerne  havde  hengivet  sig  til. 

Et  sidste  Dagskjær  var  endnu  aandet  ud  i  Luften, 
da  Rudolph  kom  til  den  store  Rydning,  men  en  gul 
Høstmaane  stod  op  over  Granplantagens  sorte,  tak- 
kede Linie,  og  det  varede  ikke  længe,  før  dens  Lys  var 
stærkt  nok  til  at  kaste  Vandringsmandens  Skygge  paa 
Bøgestammerne  tilvenstre  for  ham. 

I  denne  mystiske  Blanding  af  Skumring  og  Dæmring 
var  det,  at  han  endelig  forude  saae  en  mat-glindsende 
Guldtaage,  baaren  af  en  Sølvtaage,  rage  op  i  den  dunk- 
le Luft  —  et  Syn,  der  mødte  ham  i  det  Øieblik,  da 
Bøgelunden  veg  for  lavt  Krat  og  gav  Udsigten  fri. 

Det  var  Birkene 

Og  nu  traadte  han  med  tøvende  Skridt  ind  i  denne 
sin  hellige  Lund.  Han  stod  atter  mellem  de  snehvide, 
slanke  Stammer,  og  over  hans  Hoved  raslede  og  hvi- 
skede det,  paa  een  Gang  høitidelig  og  fortrolig,  liflig  og 
sørgmodig,  fra  de  høie  Kroners  svævende  Løvslør  . . . 
Og  dér  var  ogsaa  den  velbekjendte  Bænk,  som  nu  hav- 
de faaet  en  saa  helligende  Indvielse  

Men  hvad  var  det  for  en  graa  Plet,  en  halv  Snes 

Skridt  foran  Bænken?  En  Sten  —  den  havde  ikke 
været  der  før! 

Rudolph  traadte  nærmere.  Det  var  en  stor  Granit- 
sten, paa  tre  Sider  omgiven  af  en  aabenbart  for  gan- 
ske nylig  plantet  Hæk.  Midt  paa  Forsiden  bar  en  glat 
sleben  Tavleflade  en  længere  Indskrift  med  sorte  Bog- 
staver. Kun  med  Møie  kunde  Rudolph  ved  det  svage 
Maaneskjær,  som  var  brudt  af  Stammernes  Skygger, 
læse  Navnet  »Frederik  Harstorf  og  Ordene  „udaan- 
dede   ....   6te  August 

Dybt  bevæget  stod  Rudolph  foran  den  simple  Minde- 
sten. Han  tænkte  sig,  at  han  tilfældigvis  ikke  havde 
modtaget  Jomfru  Brøndsteds  Brev  (som  han  jo  tilfæl- 
digvis ikke  havde  faaet  det  fra  Brix)  —  sæt,  at  han 
af  egen  Drift  var  reist  hjem,  en  Dag  før  det  kom,  og 
nu  stod  her,  underveis  til  Hanenau  for  at  overraske 
sin  gamle  Ven    .... 

Sørgmodig  og  sødt  fortrolig  hviskede  de  høie  Birke- 
kroner, som  om  de  talte  om  ham:  —  hvorfor  han 
kom  saa  sent,  og  hvad  han  vel  tænkte  ved  dette  Syn? 

Han  gik  tilbage  og  tog  Plads  paa  Bænken  —  den 
Bænk,  paa  hvilken  hans  gamle,  uerstattelige  Ven  hav- 
de sat  sig  til  sin  sidste  Hvile  ....  den  Bænk,  fra 
hvilken  hans  elskede  Agnes  havde  reist  sig  for  at  føre 
ham  til  Hanenauer  Hjemmet,  som  ikke  mere  var. 

Det  forekom  ham  saa  ubegribeligt,  at  han  ikke  nu 
kunde  gaa  derhen  og  træffe  dem  begge  —  ganske  ube- 
gribeligt og  i  Grunden  saa  meningsløst!  En  Gysen 
gjennemrystede  ham  overfor  Mysteriet  af  denne  rast- 
løs ilende,  alt-bortrivende  Tid,  og  der  opsteg  i  ham  — 
ikke  for  første  Gang,  men  mægtigere  end  nogensinde 
før  —  en  dyb  Trang  til  at  finde  Fred  i  Noget,  der  holdt 
Stand,  paa  en  Klippe,  der  trodsede  denne  Strøm 

Da  han  atter  saae  op,  stod  Maanen  høit  paa  Himlen 
som  en  skarpt-cirklet  Sølvdiscus,  og  Birkestammernes 
Skygger  strakte  sig  i  lange  Striber  henover  Græsset. 
Han  følte  Nærheden  af  et  eller  andet  Væsen  —  havde 
han  maaske  ubevidst  hørt  Skridt,  der  nærmede  sig? 

Han  saae  sig  om.  Ikke  langt  fra  ham  stod  en  Mand 
med  Ryggen  mod  Maanelyset,  saa  at  Rudolph,  der  var 
noget  blændet,  ikke  kunde  skjelne  hans  Træk. 

—  Er  det  Dem?  er  det  virkelig  Hr.  Sten? 
Stemmen  var  ikke  til  at  tage  feil  af.  Det  var  William 

Bjerring. 

—  Og  det  hed  sig,  De  var  i  Grækenland. 

—  Jeg  kommer  lige  derfra. 

—  Naa,  saa  velkommen  hjem  da!  Bjerring  trykkede 
kraftig  Rudolphs  Haand.  —  Paa  Marsch  til  Stubberup, 
kan  jeg  tænke? 

—  Ja  vel. 

—  Ja,  saa  kan  De  give  Dem  Tid,  hvis  De  ønsker  at 
træffe  Deres  Ven  Brix  hjemme,  for  han  er  paa  Vinds- 
levholm. 

—  Er  der  Nogen  syg? 

—  Nei,  der  er  saamænd  ikke.  Nei,  det  er  bare  den 
sædvanlige  Efteraarsdinér  Nr.  1  .  .  .  .  Ja,  De  undrer 
Dem  nok  over,  at  den  første  Dinér  falder  saa  sent  i 
September  — 

—  Nei,  Hr.  Bjerring,  men  jeg  undrer  mig  over  at  se 
Dem  her,  naar  der  er  Dinér  paa  Vindslevholm. 

—  Aa  ja,  det  har  De  sgu  egentlig  Ret  i.  Men  skal 
vi  ikke  sætte  os  ned?  De  giver  mig  vel  nok  en  Plads 
ved  Siden  af  Dem? 

—  Aa,  jeg  be'er,  Hr.  Bjerring! 

—  Ah  . . .  Ja,  Hr.  Sten,  at  jeg  befinder  mig  her, 
tre  Fjerdingvei  —  som  jeg  kan  mærke  i  mine  Ben!  — 

fra  Vindslevholm,  skjøndt  der  er  Selskab  dér  . . .  eller 
egentlig  skulde  jeg  da  sige  „netop  fordi"  der  er  Sel- 
skab dér  —  nemlig  ...  ja,  det  kom  sig  da  paa  følgende 
Maade.  Det  er  den  første  Dinér,  vi  har  givet  siden 
Harstorfs  Død.  Man  kan  ikke  just  sige,  at  den  var 
mislykket  fra  et  kulinarisk  Standpunkt  set  ...  Amt- 
mand Ingerslev  mente  endogsaa,  at  de  trøflede  Fasa- 
ner   naa  ja,  det  interesserer  Dem  vel  ikke?  . . . 

Nei,  der  var  saamænd  ikke  noget  at  sige  paa  den  fra 
den  Side,  men  den  var  kjedelig  —  skumkjedelig.  Det 
bemærkede  jeg  ogsaa  til  Pastor  Christensen,  da  vi  stod 
lidt  afsides  med  vores  Kaffe  og  Cigar  —  hans  var  da 
ellers  kun  en  maadelig  en,  for  han  ka'tte  ryge  en  or- 
dentlig Cigar  —  saa  siger  jeg  til  ham:  „Det  er  rigtig 
kjedeligt  her  idag,  hvad?"  og  saa  siger  han:  —  „Ja, 
der  er  En,  der  mangler.  Ham  savner  vi  nok  Allesam- 
men idag."  Se,  det  var  jo  Sagen.  Jeg  havde  jo  følt  det 
hele  Tiden,  men  at  en  Anden  sagde  det,  det  var  det, 
der  fik  Pokalen  til  at  flyde  over.  Jeg  følte,  at  jeg  maatte 
herud.  For  det  er  nu  blevet  saadan  en  Vane  hos  mig, 
at  jeg  af  og  til  maa  herud  om  Aftenen  og  sidde  i  mine 
egne  Tanker;  jeg  synes  det  er  ligesom  jeg  var  nærmere 
ved  ham  her.  Ellers  kjører  jeg  naturligvis.  Det  lod  sig 
nu  ikke  saa  godt  gjøre;  men  jeg  tænkte,  en  god  Marsch 
med  Hvil  herude  vilde  vel  ikke  skade  mig.  Saa  lod 
jeg  Tjeneren  hente  Brix  ind  i  mit  Soveværelse,  som 
jeg  havde  trukket  mig  tilbage  til,  og  betroede  ham, 
hvordan  Sagerne  stod.  Han  skulde  opfinde  et  eller 
andet  pludseligt,  heftigt  Ildebefindende  —  naturligvis 
ikke  noget  Foruroligende  —  men  jeg  skulde  da  ligge  til 

Sengs  og  have  fuldstændig  Ro jeg  bad  undskylde 

og  man  skulde  bare  ikke  lade  sig  forstyrre. 

—  Naa,  det  maa  da  rigtig  have  været  Noget  for 
Brix! 

Bjerring  smaalo,  med  en  dæmpet  Klukken. 

—  Jo  —  jeg  skal  love  for  detl  Han  lod  sig  dumpe 
ned  i  en  Lænestol  og  lo  saadan,  at  jeg  var  bange  for, 
de  skulde  høre  os  inde  i  de  andre  Værelser  —  men 
det  var  ikke  muligt  at  sætte  Stopper  dér.  Han  svor 
„by  Jove",  at  det  var  det  Bedste  han  havde  oplevet  i 
sin  Praksis  „and  you  may  lay  on  that"  —  han  er  jo 
bidt  af  en  gal  Engelskmand  . . .  Naa,  han  paatog  sig 
Komedien  med  et  glad  Hjerte,  og  jeg  listede  ud  ad 
Bagdøren,  og  her  er  jeg. 

Bjerring  pustede  efter  den  lange  Tale  og  den  lange 
Vandring.  Ingen  af  Delene  var  rigtig  hans  Sag.  Saa  tog 
han  sin  Hat  af  og  tørrede  Panden  med  sit  Lomme- 
tørklæde. 

Som  han  sad  dér,  lidt  dukket  og  tung,  afgav  han 
ikke  just  nogen  poetisk  Figur.  Men  denne  snurrige 
Fyr,  som  forlod  sine  Gjæster  for  —  trods  sin  bekjend- 
te  Magelighed  —  at  gaa  halvanden  Mil  i  Nattens  Mørke 
blot  for  paa  en  indviet  Plet  uforstyrret  at  pleie  Sam- 
kvem med  sin  savnede  Vens  Aand  —  denne  Mand  fik 
i  Rudolphs  Øine  en  næsten  romantisk  Forklarelse.  Han 
følte  sig  endogsaa  draget  til  ham  og  var  glad  ved  at 
have  mødt  ham  —  og  han  kjendte  sig  takskyldig  over- 
for Hubert  Juels  Dobbeltløbede,  den  han  en  Dag  hav- 
de holdt  saa  beundrende  i  Hænderne  uden  at  vide, 
hvad  den  havde  for  Mission  til  ham.  Ogsaa  saadan 
som  det  var  gaaet,  var  han  skyldbetynget  nok  overfor 
Bjerring.  Men  med  dyb  Beskjæmmelse  maatte  han 
tænke  paa,  hvorledes  han  for  et  Aars  Tid  siden  havde 
været  af  den  Mening,  at  saadan  en  Grobian  umulig 
kunde  tilfredsstille  sin  sensitive,  aandfulde  Frue.  Nu 

Rudolph  Stens  Landpraksis    II.  19 

ønskede  han  blot,  at  den  brave  Mand  maatte  have  en 
bedre  Hustru  i  sit  Hjem. 

Ganske  vist:  —  det  var  langt  fra  det  eneste  Om- 
raade,  hvor  han  siden  den  Tid  havde  maattet  vende 
op  og  ned  paa  sine  Anskuelser  og  vurdere  om  igjen! 

Men  den  Ensomhed,  som  Flygtningen  for  sit  eget 
Middagsselskab  søgte  her,  den  havde  han  ikke  fundet, 
og  det  var  Rudolph,  om  end  ufrivillig,  Skyld  i.  Han 
gjorde  en  Bemærkning  derom. 

—  Aa  nei,  sagde  Bjerring  —  det  vilde  naturligvis 
have  passet  mig  meget  daarlig  at  træffe  Nogen  ellers 
her,  men  med  Dem  er  det  en  anden  Sag.  De  er  jo 
ogsaa  kommen  her  for  hans  Skyld.  Og  jeg  veed  jo  nok, 
hvordan  De  stod  Dem  med  Harstorf  ...  ja,  han  holdt 
meget  af  Dem,  gjorde  han.  Ja,  det  er  sandt,  jeg  har 
da  en  Erindring  fra  ham  liggende  til  Dem  i  mit  Skrive- 
bord. 

—  Nei,  virkelig! 

—  Ja,  jeg  har  saamænd.  Det  er  en  Brevpresser  — 
Napoleonsmasken,  veed  De  nok.  Da  jeg  sidste  Gang 
var  hos  ham  —  det  var  kun  otte  Dage  før  hans  Død  — 
da  tog  han  den  i  Haanden  og  sagde,  at  hvis  han  plud- 
selig døde,  saa  ønskede  han,  at  De  skulde  have  den. 
Der  knyttede  sig  særlige  Erindringer  til  den  for  Dem, 
sagde  han. 

—  Ja,  den  minder  mig  om  mærkelige  Samtaler  med 
Kammerjunker  Harstorf,  og  den  vil  altid  høre  til  mine 
dyrebareste  Eiendele  . . .  Saa  havde  han  dog  en  Forud- 
følelse af,  at  han  kunde  gaa  bort  snart  og  pludselig? 

—  Ja,  det  havde  han.  Og  jeg  troer,  det  var  nærmest 
som  et  Haab,  et  glad  Haab  . . .  Han  var  en  viis  Mand 
—  —  en  meget  viis  Mand  ...  De  husker  jo  nok  hans 
Yndlingsord  af  Rabbi  Méir  „Døden  er  god"  —  som 

Præsten  ogsaa  talte  om  ved  Agnes'  Baare.  Ja  —  Døden 
var  ham  god,  det  viste  sig  her. 

Bjerring  tav  og  stirrede  hen  for  sig. 

Saa  begyndte  han  at  føle  sig  paa  Brystet,  rode  om  i 
Lommerne  og  brumme  i  Knebelsbarten. 

—  Ja,    gjentog   Rudolph    tankefuldt  —   Døden   var 

ham  god  her det  faar  vi  være  taknemmelige  for, 

hvormeget  vi  saa  maa  savne  ham.  Og  jeg  synes,  det 
er  saa  smukt,  at  de  har  lagt  ham  her. 

Bjerring  holdt  inde  med  sin  Søgen  og  saae  forbauset- 
spørgende  paa  ham:  — 

—  Naa-aa  . . .  næ-æ,  nei,  det  er  saamænd  bare  en 
Mindesten,  som  Revirets  Skovbetjente  og  nogle  gamle 
Forstelever  af  ham  har  sat.  Ja,  det  vilde  jo  have  været 
det  kjønneste  —  men  nei  —  Familien!  Det  gik  jo  al- 
drig an,  at  Frederik  Harstorf  skulde  ligge  „under 
aaben  Himmel  paa  vildene  Mark"  ligesom  Frode 
Fredegod,  nei,  han  maatte  da  i  Christen  Jord!  Og  ikke 
blot  det:  naar  han  endda  kunde  have  faaet  Lov  at  ligge 
ved  Siden  af  Agnes  oppe  under  Vindslev  Kirkemur  — 
men  nei,  han  maatte  ned  i  Familiebegravelsen  ovre  i 
Jylland,  indenfor  det  forgyldte  Stakit.  Vi  var  jo  natur- 
ligvis derovre  til  Bisættelsen.  Naa,  jeg  fik  da  sat  igjen- 
nem,  at  der  blev  sunget  den  Psalme,  Harstorf  syntes 
saa  godt  om,  ved  Agnes'  Begravelse,  veed  De  nok  — ? 

Rudolph  nikkede. 

—  Ja,  det  kostede  skam  en  haard  Strid,  for  Præsten 
derovre  fandt,  at  det  var  da  en  rædsom  trist  Psalme. 
Det  var  en  af  disse  glade  Grundtvigianere,  han  havde 
saamænd  helst  ladet  os  synge  en  af  deres  Hopsaer  for 
„Guds  egne  Børn  smaa",  der  „immer  svømme  oven- 
paa",  men  der  hjalp  nu  ingen  Kjærmo'er,  han  maatte 
tage  den  triste  med  Vandringsstaven. 

19' 

En  sagte,  indre  Klukken  vidnede  om,  hvor  hjertelig 
Bjerring  gottede  sig  ved  Erindringen  om  denne  Be- 
drift. 

Han  havde  imidlertid  fundet,  hvad  han  søgte:  sit 
Cigaretui.  Det  var  af  et  Omfang  og  en  Spækkelse,  saa 
man  maatte  undres  over,  at  det  blot  et  Øieblik  kunde 
holde  sig  skjult.  Med  megen  Omhu  foretog  han  sit 
Valg  ud  af  Indholdet  og  bød  derpaa  Rudolph:  — 

—  Han  holdt  meget  af  en  god  Cigar,  gjorde  den 
Gamle,  sagde  han  med  et  Nik  henimod  Mindestenen  . . . 
Den  dér  tilvenstre  er  en  god  Cigar. 

Efter  saaledes  at  have  forvandlet  den  profane  Cigar- 
smøgen til  et  pietetsfuldt  Røgelseoffer  in  memoriam, 
aandede  Bjerring  tankefuld  lette  Tobakstaager  ud  i 
Maanelyset. 

—  Naa  ja,  saa  bliver  De  vel  nu  her  hos  os? 

—  Nei,  Hr.  Bjerring,  med  min  Landpraksis  er  det 
forbi.  Den  har  gjort  sit.  Jeg  veed  ikke,  om  den  har 
bragt  Andre  Helbredelse,  men  i  alt  Fald  har  den  kure- 
ret mig  selv. 

Bjerring  skjød  et  Sideblik  hen  paa  ham  og  blinkede 
med  sine  smaa  Øine. 

—  For  en  chronisk  —  vil  sige:  en  77ds-Sygdom? 

—  Ja,  jeg  tænker,  man  kan  kalde  den  det. 

—  Ikke  skulde  den  ogsaa  være  lidt  af  en  national 
Landesot? 

—  Saa  noget  nær,  troer  jeg. 

—  Hm.  Jeg  kan  tænke,  det  var  den  Gamle,  der  var 
Doktoren? 

—  Ja,  det  var  han  nok. 

—  Se,  se! Hm Ja,  hvad  vil  De  saa  nu  tage 

Dem  til? 

—  Jeg  melder  mig  igjen  til  Hospitalstjeneste.  Brix 

overtager  nok  Praksisen  her.  Den  ligger  jo  godl  for 
ham. 

—  Det  gjør  den  ....  Hm  ....  Saa  fik  han  dog  Ret. 
Han  sagde  altid,  at  De  vilde  ikke  blive  gammel  i 
Stubberup.  De  tilhørte  den  theoretiske  Videnskab  — 
var  en  Yndling  af  deres  fælles  Professor  —  af  Dem 
vilde  der  en  Gang  blive  noget  Rigtigt,  ikke  blot  saadan 
en  almindelig  Landdoktor. 

—  Vel  endogsaa  et  „Videnskabens  Lys"?  formodede 
Rudolph  med  et  selvironisk  Smil. 

—  Ja,  det  var  akkurat  det  Udtryk,  han  brugte.  Han 
mente,  De  var  i  Grunden  frygtelig  ærgjerrig  og  vilde 
føle  Dem  bundulykkelig  her  paa  Landet. 

—  Ja,  det  er  sandt,  jeg  har  været  ærgjerrig.  I  min 
grønne  Ungdom  stod  det  at  vinde  et  berømt  Navn  i 
Videnskaben  —  helst  Verdensry,  mindre  kunde  egent- 
lig ikke  gjøre  det  —  det  stod  for  mig  som  det  eneste 
attraaværdige  Maal.  Nu  havde  jeg  jo  herude  slaaet 
mig  til  taals  med  den  Tanke  at  blive  en  skikke- 
lig Landdoktor,  der  tjener  sit  daglige  Brød  og  maaske 
vinder  sig  Agtelse  og  Tillid  i  en  snevrere  eller  videre 
Kreds.  Jeg  slog  mig  tiltaals  dermed,  ja,  men  jeg  gjorde 
det  modstræbende,  og  tidt  nok  rørte  den  gamle  Adam 
sig  i  mig.  Men  saa  var  det  en  Nat  først  i  Marts,  da  jeg 
gik  hjem  fra  Hanenau,  saa  slog  den  Tanke  pludselig 
ned  i  mig:  —  „Men  naar  det  nu  er  saaledes,  som  vi  har 
talt  om:  —  naar  hele  denne  Verden  kun  er  til  for  vor 
dyriske  Intelligens,  en  Tilsyneladelse,  en  Speiling  af 
noget  Ubekjendt;  naar  der  bag  ved  ligger  en  evig  Orden 
af  helt  anden  Art;  —  naar  vi  selv  kun  er  en  forbigaa- 
ende  Materialisation  af  et  oversandseligt  Væsen  og  vort 
Liv  kun  et  lille  Brudstykke  —  skjøndt  det  eneste  syn- 
lige —  af  en  uendelig  Udviklingsrække;  —  naar  hele 

Tyngdepunktet  ikke  ligger  i  dette  ephemære  Jordeliv 
men  i  det  Hinsides:  —  ja,  hvad  saa?  Saa  kommer  det 
jo  slet  ikke  an  paa,  om  man  vinder  Anseelse  eller  ikke 
—  Handlingen  kan  vel  have  Værd,  men  sandelig  ikke 
hvad  Ry  der  gaar  af  den,  selv  det  mest  feirede  „udøde- 
lige" Eftermæle  er  jo  som  den  tommeste  Klingklang. 
Hvilke  Narre  er  vi  saa,  at  bryde  os  om  det,  som  det 
eneste  Attraaværdige?  Det  dreier  sig  jo  om  noget  helt 
Andet  —  noget  uendelig  Vigtigere"  ....  Disse  Tanker 
var  der  naturligvis  ikke  det  mindste  Nyt  eller  Mærke- 
ligt ved;  det  var  blot  det,  at  det  paa  en  Gang  stod  saa 
blændende  klart  for  mig,  at  det  formelig  gjennemgyste 
mig,  saa  jeg  uvilkaarlig  blev  staaende  —  jeg  kunde 
pege  paa  den  Plet,  hvor  det  skete . . .  Ja,  jeg  veed  ikke, 

om  jeg jeg  vilde  slet  ikke  have  omtalt  dette,  hvis 

det  ikke  netop  havde  været  en  Virkning  af  Samtaler 
med  den  Mand,  som  vi  mindes  —  men  jeg  er  bange  for, 
at  det  ikke  er  lykkedes  mig  rigtig 

—  Aa  nei,  Hr.  Sten,  afbrød  Bjerring  ham  og  lagde 
en  Haand  paa  hans  Knæ  —  nei,  jeg  forstaar  Dem  saa- 

mænd  meget  godt  ....  Jeg  har  da  ogsaa  selv det 

vil  sige,  Ærgjerrighed,  den  har  jeg  rigtignok  aldrig 
kjendt  —  he  —  hvad  skulde  den  være  gaaet  ud  paa? 
at  blive  en  stor  Mand  ved  Dyrskuerne  saadan  som 
vores  Kammerraad?  — 

—  En  berømt  Opdagelsesreisende,  foreslog  Rudolph, 
halvt  i  Spøg. 

Bjerring  lo. 

—  Ja,  ikke  sandt,  det  vilde  ligge  for  mig!  Nei,  det 
skal  der  andet  Tømmer  til  —  Energi,  og  det  har  jeg  al- 
drig haft.  Nei,  jeg  har  saamænd  altid  været  saa  fri  for 
Ærgjerrighed  som  nogen  Østers  paa  sin  Banke.  Men  jeg 
har  dog  paa  anden  Vis  ogsaa  haft  saadanne  clairvo- 

yante  Øieblikke,  og  overhovedet  har  vel  de  fleste  Men- 
nesker en  Gang  et  inspireret  Moment,  hvor  de  ser  Livet 
sub  specie  aeternitatis  ....  eller  i  alt  Fald  faar  ligesom 
et  Glimt  af  det.  Ja,  det  er  høist  betydelige  Øieblikke, 
det  er  det  skam  ....  Min  Erfaring,  Hr.  Sten,  det  er 
den,  at  det  er  saa  forbandet  vanskeligt  at  holde  fast 
paa  dem. 

—  Ja,  det  er  ganske  vist  vanskeligt,  næsten  umuligt. 
Men  i  hvert  Fald  kan  jeg  forsikre  Dem,  at  jeg  ikke  tager 
til  Kjøbenhavn  med  det  ærgjerrige  Haab  at  blive  et 
„Videnskabens  Lys"  og  gjøre  Unisersitets-Karriére, 
men  for  at  søge  Arbeide,  og  det  uselvisk  Arbeide,  der 
kan  hjelpe  stakkels  lidende  Mennesker.  For  saadan  et 
Arbeide  maa  jeg  have  nu,  hvis  jeg  skal  holde  det  ud. 
Og  Professor  Wimmer  —  ja,  Brix  kaldte  mig  jo  lidt 
overdrevent  hans  Yndlingselev  —  han  er  Mand  for  at 
skaffe  mig  det  Arbeide.  Det  sagde  jeg  ogsaa  til  Skov- 
rider Wilster  den  Aften  i  Athen,  da  et  Brev  fra  Jomfru 
Brøndsted  underrettede  mig  om  Kammerjunkerens 
Død.  Han  vilde  absolut  holde  mig  fast  i  Grækenland, 
hvor  han  lovede  mig  en  glimrende  Fremtid  som  Læge 
....  jeg  er  vis  paa,  han  havde  gjerne  ladet  sig  indpode 
en  lille  Sygdom  og  kurere  af  mig  for  at  bringe  mig  i 
Velten. 

Bjerring  smaalo:  — 

—  Ja,  det  kunde  saamænd  ligne  ham! 

—  Naa,  det  er  sandt,  ja  De  kjender  jo  Wilster. 

—  Ja,  det  gjør  jeg  rigtignok.  Det  er  tre  Aar  siden,  at 
jeg  besøgte  ham  paa  Tatoi  ....  Deiligt  Sted!  ....  En 
snurrig  Fyr!  ....  Sværmer  han  endnu  for  den  Tanke 
at  rykke  ind  i  Rigsdagen  med  et  Kompagni  Soldater 
og  jage  den  væk? 

—  Jo — o,  han  holdt  mig  vaagen  en  halv  Nat  med 
det.  Det  var  det  Eneste,  der  var  at  gjøre. 

Det  blev  ved  at  klukke  i  Bjerring. 

—  Ja,  jeg  maa  anbefale  ham  til  Ingerslev.  A  propos, 
han  har  da  faaet  sin  Krig  igjennem,  med  Juel  ....  ja, 
han  stiller  sig.  Vores  Rigsdagsmand  er  død,  og  vi  ru- 
ster os  til  en  stor  Valgkampagne  ....  Gaar  det  galt, 
ja,  saa  maa  Ingerslev  skam  have  Wilster  herover  .... 
Og  hvordan  er  det  med  Cheiromantien?  ....  Sværger 
han  ogsaa  til  den  endnu? 

—  Ja  vist  gjør  han  det.  Han  har  ogsaa  undersøgt 
min  Haand  og  han  paastod,  at  Livslinien  lovede  mig 
en  halvhundred  Aar  endnu. 

—  Jeg  troer  virkelig,  De  sukker  ved  det! 

—  Hvad  skal  jeg  med  langt  Liv?  De,  jeg  elskede,  er 
gaaet  bort.  Da  De  traf  mig  her,  sad  jeg  i  en  temmelig 
Ossiansk  Stemning  ....  Jeg  er  jo  ung  endnu;  men  det 
er  mig,  som  var  jeg  moden  til  Døden. 

—  Hm  ....  Det  er  el  stort  Ord,  Sten. 

—  Ja,  jeg  mener  ikke  dermed,  at 

Haanden  lagde  sig  atter  afbrydende  paa  hans  Knæ. 

—  Jeg  forstaar  ....  jeg  forstaar  Dem  saa  godt! 

Men  alligevel:  —  det  er  og  bliver  et  stort  Ord.  For  ser 
De:  eftersom  vi  allesammen  skylder  Vorherre  —  eller 
hvem  det  nu  er  —  en  Død,  som  man  siger;  og  da  det 
er  den  Gjæld,  der  allersikrest  bliver  indkrævet:  —  se, 
saa  kunde  det  jo  være,  at  det  Vigtigste,  man  kan  opnaa 
her  paa  Jorden,  er  at  være  moden  til  Døden  ....  Og 
den  Følelse,  at  man  er  det,  ja  den  forstaar  jeg  ogsaa 
nok.  Det  er  bare  det  med  den  Slags  Følelse  og  Indsigt 
og  indre  Oplevelse  og  ....  ja,  som  vi  lige  nu  talte 
om:  —  at  holde  Modenheden  fast,  Sten  —  se,  det  er 
det,  der  er  vanskeligt. 

—  Ja,  vist  er  det  vanskeligt!  Og  netop  derfor   .... 

naar  man  føler  det  saa  levende hvorfor ? 

Aa,  da  jeg  sad  her  —  hvor  godt  havde  det  ikke  været, 
just  i  det  Øieblik!  ....  Var  det  ikke  den  rette  Stund 
og  det  rette  Sted  til  at  gaa  bort?  Blot  at  dette  „altfor, 
altfor  faste  Kjød"  er  der  og  ikke  vil  „smelte  og  tø", 
som  vor  berømte  Prinds  klager  over. 

—  Jo  ... .  ganske  vist! Det  er  bare hm 

ja,  maaske  skal  denne  Modenhed  hævde  sig  først  .... 
i  Livet. 

De  tav  begge  en  Tid  lang  og  røg  deres  Cigarer. 

—  „Moden  til  Døden,"  gjentog  saa  Bjerring  og  stir- 
rede tankefuld  efter  en  Røgsky,  der  trak  bort  og  for- 
flygtigede sig  i  Maaneskjæret  mellem  de  hvide  Birke- 
stammer. 

Og  mindre  som  et  Spørgsmaal  end  som  et  Forslag 
tilføiede  han:  — 

—  Eller  ...  til  Livet. 

